
I SKYRIUS 


Kaip Julijus de Kosteras Jaunesnysis girtuokliauja 
„Mažajame šventajame Jurgyje“ ir kaip neįmano- 
mi dalykai tuo metu staiga peržengia kasdienio 
gyvenimo užtvaras. 


Kalbėdami apie Kesą Popingą, turėtume pažymė- 
ti, kad aštuntą valandą vakaro jis dar turėjo laiko 
viso to išvengti, nes jo likimas kol kas nebuvo nu- 
lemtas. Tik laiko kam? Ar jis dar galėjo daryti ką 
nors kita, išskyrus tai, ką rengėsi? Beje, įsitikinęs, 
kad jo veiksmai turės nė kiek ne daugiau reikšmės 
už tuos, kuriuos jis tūkstančių tūkstančius kartų 
per dienų dienas atlikdavo ir anksčiau? 

O jis tik gūžtelėtų pečiais, jei kas nors pasaky- 
tų, kad jo gyvenimas netruks staiga pasikeisti, o ši 
nuotrauka ant mažo staliuko, kur jis stovi apsuptas 
šeimos ratelio, atsainiai pasirėmęs ranka į kėdės 
atkaltę, bus išspausdinta visuose Europos laikraš- 
čiuose. 

Pagaliau net jei jis sąmoningai imtųsi aiškin- 
tis, kas gi glūdi jo sieloje, kad sudarytų prielaidas 
tokiai audringai ateičiai, tai, be jokių abejonių, nė 
nepagalvotų apie jį persmelkiantį užslėptą jaus- 
mą, beveik gėdą, kai pamatydavo pravažiuojantį 


traukinį, ypač naktinį, kurio nuleistos langų užuo- 
laidos dengė keleivių gyvenimo paslaptis. 

Net jei kas nors atvirai išdrįstų pareikšti, kad 
šią akimirką jo šeimininkas Julijus de Kosteras 
Jaunesnysis įsikniaubęs į stalą „Mažojo švento- 
jo Jurgio“ užeigoje uoliai geria, tai poveikis būtų 
kaip žirniai į sieną, nes Kesas Popinga nejautė jo- 
kio polinkio mistifikuoti ir visada turėjo aiškią 
nuomonę apie žmones ir reiškinius. 

Ir kaip iššūkis bet kokiai tikrovei Julijus de 
Kosteras Jaunesnysis iš tiesų sėdėjo „Mažajame 
šventajame Jurgyje“. 

O Amsterdame, „Karltono“ viešbučio aparta- 
mentuose, tokia Pamela maudėsi vonioje, nes ren- 
gėsi eiti „Pas Tušinskį“, į madingą kabaretą, kur ji 
dirbo. 

Tik ką tai galėjo turėti bendra su Popinga? Kad 
ir tai, jog Paryžiuje, Blanš gatvės restoranėlyje 
„Pas Meli“, kažkokia Žana Rozjė, tokia rudaplau- 
kė, sėdėjo prie staliuko vieno tokio Luji draugijoje 
ir, imdama garstyčių, jo klausė: 

— Tai tu dirbi šį vakarą? 

Ir kad Žiuvizi miestelyje, netoli manevrinės 
geležinkelio stoties, prie Fontenblo plento, kaž- 
koks autoserviso savininkas ir jo sesuo Roza... 

Iš tikrųjų visa tai kol kas neegzistavo. Šie ateities 
vaizdai buvo iš pačios artimiausios Keso Popingos 
ateities. O jis tą gruodžio dvidešimt aštuntosios tre- 
čiadienį, aštuntą valandą vakaro, nė už ką pasaulyje 
to nenumanė ir rengėsi ramiai rūkyti cigarą. 

Ir jis niekam neprisipažintų, nes priekabiau 
pasižiūrėjus tai būtų panašu į šeimyninio gyveni- 


mo kompromitaciją, kad pasibaigus vakarienei jis 
pajuto sunkiai įveikiamą potraukį nusnūsti. Mais- 
tas čia buvo niekuo dėtas, nes, kaip ir daugelyje 
olandų šeimų, pavakarieniauta gana lengvai: puo- 
delis arbatos, riekutė duonos, užtepta sviestu, keli 
plonyčiai griežinėliai kumpio ir sūrio, kartais dar 
pyragaitis. 

Tikroji kaltininkė veikiau buvo tokia įspūdin- 
ga krosnis, geriausia, kokią tik įmanoma sumūry- 
ti, iš žalių keraminių koklių su masyviais nikelio 
apvadais. Ir ši krosnis nebuvo šiaip sau krosnis, 
nes trykštančia iš jos kaitra, alsavimu, jei galima 
taip pasakyti, suteikė ritmą visam šių namų gyve- 
nimui. 

Cigarų dėžutė gulėjo ant marmurinio židinio, 
ir Popinga tingiai paėmė vieną, šnarpšdamas jį 
pauostė ir sutraškino tabaką. Tai būtina, jei nori 
tinkamai įvertinti cigarą, be to, taip yra įprasta. 

Vos stalas buvo nukraustytas, Popingos duktė 
Frida, penkiolikmetė kaštoniniais plaukais, susi- 
dėliojo sąsiuvinius po pačia lempa ir ilgai stebei- 
lijosi į juos didžiulėmis tamsiomis akimis, kurių 
žvilgsnis ničnieko nesakė ar bent jau nieko nega- 
lėjai iš jo išskaityti. 

Viskas ėjo įprastine tvarka. Karlas, trylika- 
metis vaikėzas, pasitrynė kakta į motiną, paskui į 
tėvą, pabučiavo seserį ir nuėjo miegoti. 

Iš krosnies vis sklido ūžimas, ir Kesas iš įpro- 
čio paklausė: 

- Ir ką gi jūs veikiate, mamyte? 

Mamyte ją vadino dėl vaikų. 

- Turiu užbaigti šios dienos albumo dalį. 


Ji buvo keturiasdešimties metų ir galėjo pa- 
sigirti tokiu pačiu švelnumu, tokiu pačiu orumu, 
kokiu alsavo visi namai, kiekvienas čia esantis 
daiktas ir Žmonės. Gal netgi galėtum pridurti, 
kad, panašiai kaip krosnis, ji pasižymėjo aukščiau- 
sia Olandijos žmonos kokybe, o kalbėti vien apie 
aukščiausią kokybę, beje, buvo tikra Keso manija. 

Jei jau iki galo apie kokybę, tai čia tik šokola- 
das buvo ne aukščiausios rūšies, tik valgytas vis 
tos pačios markės, nes kiekvienoje pakuotėje ras- 
davai blizgančio popieriaus paveikslėlį, kuris pas- 
kui užimdavo vietą tam skirtame albume, ir per 
keletą metų turėjo susikaupti spalvinga visų pa- 
saulio gėlių kolekcija. 

Taigi ponia Popinga įsitaisė prie savo garsiojo 
albumo ir dėliojo tuos paveiksliukus, o Kesas tuo 
metu sukinėjo radijo imtuvo rankenėles. Iš išori- 
nio pasaulio jį tepasiekė vienišas sopranas ir ret- 
karčiais dar fajanso dzingsėjimas, atsklindantis iš 
virtuvės, kur tarnaitė plovė indus. 

Oras buvo toks sunkus, kad cigaro dūmai ne- 
kilo iki lubų, bet likdavo tvyroti aplink Popingos 
veidą, ir jis kartas nuo karto juos išsklaidydavo 
ranka lyg Nekaltosios Mergelės kūdikis debesėlį. 

Jau penkiolika metų šitaip slinko gyvenimas, 
ir jie visi buvo kone sustingę tomis pačiomis po- 
zomis. 

Tačiau šiek tiek po pusės devintos, kai sopra- 
nas pagaliau išsikvėpė ir monotoniškas balsas 
pradėjo pranešinėti biržos kursus, Kesas ištiesino 
kėlis ant kelio sudėtas kojas, pasižiūrėjo į savo ci- 
garą ir sudvejojo: 


- Svarstau, ar viskas tvarkingai sekasi „Okeane 
III“! 

Tyla. Tik krosnies ūžimas. Per tą laiką ponia 
Popinga suspėjo įklijuoti į albumą porą paveikslė- 
lių, o Frida užversti sąsiuvinio lapą. 

- Gal bus geriau, jei eisiu pasižiūrėti. 

Ir štai burtas buvo mestas! Dar truputis laiko 
surūkyti porą ar trejetą milimetrų cigaro, pasirą- 
žyti, išgirsti, kaip derinami muzikos instrumentai 
Hilverso kamerinėje salėje, ir Kesą pačiupo lem- 
tingai besiklostančių aplinkybių krumpliaračiai. 

Dabar kiekviena tų akimirkų tapo reikšmin- 
gesnė už visas tas akimirkas, kurias teko išgyventi 
iki šiol, net kiekvienas rankos mostas įgavo tokios 
svarbos lyg tų valstybės vyrų, kurių menkiausius 
judesius užfiksuoja laikraščiai. 

Tarnaitė atnešė jo storą pilką apsiaustą, kai- 
liu pamuštas pirštines ir kepurę. Dar įmovė batus 
į kaliošus, o jis tik paklusniai pakėlė vieną koją, 
paskui kitą. 

Jis pabučiavo žmoną, dukterį, konstatavo, kad 
nežino, ką pastaroji galvoja, o ji tikriausiai apskri- 
tai nieko negalvojo; paskui jau koridoriuje suabe- 
jojo, ar verta sėsti ant dviračio. O jo dviratis visas 
buvo nikeliuotas, su pavaromis, vienas gražiausių, 
kokį tik galėtum įsivaizduoti. 

Jis nusprendė nukakti pėsčiomis, ir kai išėjo į 
lauką, patenkintas dirstelėjo pro petį į savo namą. 
Jis savo ranka braižė planą, prižiūrėjo statybą. 
Namą reikėtų vadinti netgi vila. Gal ji nebuvo di- 
džiausia visame kvartale, bet pretendavo į geriau- 
sią sumanymą ir idealiausias proporcijas. 


Netgi pats kvartalas, vienas iš tų naujųjų, šiek 
tiek nuošaliau nuo Delfzeilo plento, buvo pats pa- 
togiausias ir sveikiausias Groningene. 

Iki šiol gyvenimas Kesui Popingai teikė vien 
pasitenkinimą, nes niekas negali tvirtinti, kad 
aukščiausios kokybės daiktas nėra aukščiausios 
kokybės daiktas, kad gerai pastatytas namas nėra 
gerai pastatytas namas ir kad Ostingo mėsos ga- 
miniai nėra geriausi visame Groningene. 

Pasidarė žvarbu, spaudė sausas ir skvarbus šal- 
tis. Po kaliošais gurgždėjo įšalęs sniegas. Susiki- 
šęs rankas į kišenes ir su cigaru tarp dantų Kesas 
žingsniavo uosto link, susirūpinęs, ar tikrai viskas 
gerai „Okeane III“. 

Tai nebuvo sau susigalvotas pasiteisinimas. Jis iš 
tikrųjų jautė pasitenkinimą išeiti į nakties vėsumą, 
užuot snūduriavęs įprastoje namų šilumoje. Tik jis 
nė už ką nebūtų išdrįsęs atvirai pamanyti, kad pa- 
saulyje gali būti kokia nors mielesnė vietelė už jo 
namų židinį. Štai kodėl jis parausdavo, kai išgirsda- 
vo pravažiuojant traukinį. Ir tai sukeldavo keistoką 
baimę, kuri leistų numanyti, kad jį apima ilgesys. 

„Okeanas III“ iš tikrųjų buvo visiškai realus, o 
naktinis Popingos apsilankymas buvo jo tarnybinė 
mojo pavaduotojo ir bendrovės patikėtinio parei- 
gas. O Julijaus de Kostero Jaunesniojo bendrovė 
buvo solidžiausia ne tik Groningene, bet ir visoje 
olandų Frizijoje, tiekianti visus laivybos reikme- 
nis, pradedant takelažo lynais ir baigiant mazutu 
ir anglimis, įtraukiant aprūpinimą alkoholiu bei 
maisto atsargomis. 

Taigi „Okeanas III“, turėjęs išplaukti iš kanalo 
į įlanką vidurnaktį, maždaug priešpiet pateikė ne- 
menką užsakymą. 

Kesas laivą pamatė dar iš tolo, nes tai buvo 
didelis trijų stiebų kliperis. Vilhelminos kanalo 
prieplaukose nesimatė nė gyvos dvasios, tik visur 
prigriozdinta lynų ritinių, kuriuos jis mikliai per- 
lipdavo. Paskui kaip žmogus, įgudęs tokiuose rei- 
kaluose, jis užsiropštė locmano kopėtėlėmis į laivą 
ir tvirtu žingsniu pasuko kapitono kabinos link. 

Tai tikrai buvo paskutinė galimybė atidėti lem- 
ties nuosprendį. Jis dar galėjo apsigręžti ir pasuk- 
ti atgal, bet apie savo likimą ničnieko nenumanė, 
todėl stumtelėjo duris ir kaktomuša susidūrė su 
raudonveidžiu milžinu, kuris apipylė jį visokiais, 
kokius tik mokėjo, įžeidimais ir keiksmažodžiais. 

Atsitiko visiškai negirdėtas per visą Julijaus 
de Kostero Jaunesniojo bendrovės gyvavimo laiką 
dalykas: barža cisterna, turėjusi septintą valandą 
išpilti mazutą, - o Kesas Popinga pats ją užsakė, - 
iki šiol neatplaukė! Ji ne tik kad neprisišvartavo 
prie „Okeano III“ borto, bet jos denyje nebuvo nė 
vieno žmogaus, o likusių atsargų taip niekas ir ne- 
atgabeno. 

Po penketo minučių Kesas Popinga, kažką 
murmėdamas panosėje, išlipo krantinėje, užtikri- 
nęs, kad įvyko kažkoks nesusipratimas, ir viskas 
tučtuojau bus sutvarkyta. 

Jo cigaras užgeso. Jis pasigailėjo, kad paliko na- 
mie dviratį, ir dabar bėgo. Taip, jis bėgo gatvėmis 
lyg koks berniūkštis, taip, jis buvo išmuštas iš vėžių 
nuo minties, kad laivas, nepristačius mazuto, turės 


praleisti potvynį ir galbūt sužlugs reisas į Rygą. 
Nors Popinga pats neplaukiojo, vis dėlto buvo iš- 
laikęs tolimojo plaukiojimo kapitono egzaminus ir 
dabar kaip tikras jūreivis gėdijosi dėl savo bendro- 
vės, kad nutiko toks dalykas. 

Ar ponas Julijus de Kosteras nebus užsukęs, 
kaip kartais pasitaikydavo, kokiais nors reikalais į 
bendrovės būstinę? Ten jo neatsirado, ne, ir Popin- 
ga, uždusęs, nė kiek nesudvejojo pasukti link savo 
šeimininko namų, kuplaus, prašmatnaus kotedžo, 
tiesa, senesnio ir ne tokio patogaus kaip jo, pana- 
šiai kaip ir kiti namai šiame mieste. Ir štai jis pir- 
mą kartą prie šių durų. Kai paskambino, pagalvojo, 
ar numesti cigarą, ir jau gromuliavo sakinį... 

Žingsniai priartėjo iš tolo, atsivėrė durų lan- 
gelis, ir į jį pažvelgė abejingos tarnaitės akys. Ne! 
Pono Julijaus de Kostero nėra namie. Taigi Kesas 
sukaupė drąsos ir paprašė, kad jam leistų pasima- 
tyti su ponia de Koster, kuri iš tikrųjų buvo didelė 
dama, provincijos gubernatoriaus duktė, ir niekas 
nedrįsdavo painioti jos į komercinius reikalus. 

Durys pagaliau atsidarė. Popinga turėjo ilgokai 
palaukti trijų marmurinių laiptelių apačioje, šalia 
vazono su didele palme, paskui jam davė ženklą 
kopti į viršų, ir jis atsidūrė kambaryje, apšviesta- 
me oranžinės šviesos, kur laukė moteris šilko pe- 
niuaru, rūkanti cigaretę nefrito kandiklyje. 

- Ko pageidaujate? Mano vyras išėjo iš pat 
ankstaus ryto, kad suspėtų užbaigti darbą biure. 
Kodėl gi jūs ten nenuėjote? 

Ir jam niekaip nepavyko užmiršti nei šio pe- 
niuaro, nei tų tamsių plaukų, pakaušyje susuktų į 

kuodą, nei visiško abejingumo tos moters, kurios 
akivaizdoje sugebėjo tik kažką neaiškiai lementi 
traukdamasis atatupstas. 


Po pusvalandžio išgaravo paskutinė viltis, kad 
„Okeanas III“ galės išplaukti į reisą. Kesas vėl pa- 
suko bendrovės būstinės link, manydamas, kad 
pakeliui galbūt pavyks susitikti su šeimininku. 
Paskui jis sugrįžo kur kas judresne gatve, kur dar 
tebeveikė parduotuvės, nes artėjo Kalėdos. Kažkas 
sugriebė jį už rankos. 

— Popinga! 

- Klasas! 

Čia buvo daktaras Klasas, vaikų ligų specialis- 
tas, iš to paties šachmatų mėgėjų klubo kaip ir jis. 

- Ar šiandien neateisite į turnyrą? Atrodo, kad 
tas lenkas bus sumuštas... 

Ne, jis neateis. Tarp kitko, jo diena yra antra- 
dienis, o šiandien juk trečiadienis. Jis kaip reikiant 
pabėgiojo po šaltį, todėl veidas buvo įraudęs, o al- 
savimas karštas. 

- Beje, - vėl prakalbo Klasas, - pas mane ką tik 
buvo užsukęs pasimatyti Arturas Merkemanas... 

- Jam pačiam būtų tik geriau, jei turėtų šiek 
tiek gėdos! 

- Tai aš jam ir pasakiau... 

Ir daktaras Klasas pasuko klubo link, o Popin- 
gą užklupo dar viena nemaloni staigmena. Ir ko- 
dėl čia tam daktarui taip staiga užėjo pasikalbėti 
su juo apie svainį? Juk kiekvienoje šeimoje pasi- 
taiko kokia nors dėmelė, dėl kurios tektų daugiau 
ar mažiau gėdytis. 


Merkemanas, beje, nieko blogo nepadarė. Ne- 
bent jam priekaištautum tik dėl to, kad apsikrovė 
aštuoniais vaikais, betgi kažkada turėjo neblogą 
darbą varžytinių agentūroje. Vieną gražią dieną 
jį prarado. Ir ilgam laikui liko be darbo, nes at- 
rodė pernelyg reiklus, o paskui būtų pasitenkinęs 
nesvarbu kuo. Taip prasta padėtis pasikeitė į dar 
blogesnę. 

Dabar jau visas miestas jį pažinojo, nes visiems 
iš eilės įkyrėdavo pasakodamas apie jį užgriuvu- 
sias nelaimes ir savo aštuonis vaikus. 

Kaip tai vargina. Net skrandyje sunkumas pa- 
kilo, ir apie svainį smerkiamai pamanė, kaip tas 
neprisižiūri, o jo žmona dabar, žiemą, išeina apsi- 
pirkti be kepurės. 

Nieko nepadarysi! Jis įėjo į krautuvėlę nusipirk- 
ti kito cigaro ir nusprendė sugrįžti pro stotį, nes čia 
buvo ne ką toliau, kaip eiti palei kanalą. Ir jis žino- 
jo, kad nesugebės ištverti nepasakęs žmonai: 

- Tavo brolis lankėsi pas daktarą Klasą. 

Ji supras. Tik atsidus nieko neatsakydama. 
Visą laiką taip pat! 

Vis apie tai tebegalvodamas jis praėjo pro 
Šventojo Kristupo bažnyčią, po to pasuko į kairę 
ramion gatvelėn, kur išilgai šaligatvių driekėsi ti- 
kri sniego pylimai, o prie kiemų vartų kabojo ma- 
syvūs belstukai. Jis bandė galvoti apie Kalėdas, bet 
nevertėjo vargintis, nes žinojo, kad jau už trečio 
dujinio žibinto jam kils visai kitų minčių. 

O! Tokia smulkmena! Keletą akimirkų trun- 
kantis nerimas. Taip visą laiką būdavo, kai jis po 
šachmatų partijos grįždavo pro šią vietą... 


Kitaip negu tokie miestai kaip Amsterdamas, 
Groningenas yra dorovingas, todėl čia nėra pavo- 
jaus, kad tiesiog gatvėje sulauksi tam tikro pasiū- 
lymo iš nepadorios moters. 

Bet vis dėlto per šimtą metrų nuo stoties sto- 
vėjo vienas namas, buržuaziškos išvaizdos, galima 
sakyti, net prašmatnus, tik jo durys prasiverdavo 
vos vos stumtelėjus. 

Ten niekada nežengė Keso koja. Apie jį savo 
šachmatų klube tebuvo girdėjęs įvairiausių istori- 
jų. Bent jau jis, kad ir kaip ten būtų, turėjo rūpes- 
tingai saugotis neištikimybės savo Žmonai. 

Ir tik kai vakarais praeidavo pro tą vietą, įsi- 
vaizduodavo ten vykstančius tam tikrus dalykus. 
Bet šį kartą jis buvo nepalyginamai labiau sujau- 
dintas, nes pamatė ponią de Koster su peniuaru. 
Iki šiol jis ją matydavo tik iš tolo, gatvės drabu- 
žiais. Jis žinojo, kad jai vos trisdešimt penkeri 
metai, o Julijui de Kosterui Jaunesniajam jau buvo 
sukakę šešiasdešimt. 

Jis praėjo... Tepastebėjęs pirmame aukšte, kai 
stabtelėjo akimirką, judant du šešėlius už užuolai- 
dos... Iš čia matėsi stotis, kur penkios minutės po 
vidurnakčio turėjo išvykti paskutinis traukinys... 
Priešais stotį, šiek tiek dešiniau, dar buvo „Maža- 
sis šventasis Jurgis“, kuris, veikdamas gal ne taip 
įaudrinamai, reiškė jam vos ne tą patį kaip namas, 
kurį ką tik praėjo. 

Kadaise, dar diližanų laikais, čia buvo užeiga, 
pavadinta „Didžiuoju šventuoju Jurgiu“, netoli 
kurios atsirado kita užeigėlė su „Mažojo šventojo 
Jurgio“ iškaba. 


Dabar likusi vienintelė ta užeigėlė, įsikūrusi 
pusrūsyje, langais palei pat šaligatvį, beveik visą 
laiką būdavo tuščia, lankoma daugiausia vokiečių 
ir anglų jūreivių, bet tik tuo metu, kai kiti barai 
mieste jau būdavo uždaryti. 

Popinga prieš savo valią visada mesdavo ten 
žvilgsnį, nors ir nieko ypatinga nepamatydavo, tik 
tamsinto ąžuolo stalus, suolus, taburetes, o gilu- 
moje už baro - storulį šeimininką, kuriam pagur- 
klis trukdė užsisegti apykaklę. 

Kodėl gi „Mažasis šventasis Jurgis“ sukeldavo 
įspūdį, kad čia lėbautojų lizdas? Gal dėl to, kad 
veikdavo iki antros ar trečios valandos paryčių? 
Ar kad kadaginės ir viskio buteliai lentynose sto- 
vėjo tankiau negu bet kur kitur? Ar dėl to, kad 
baras buvo pusrūsyje? 

Kaip visuomet, Popinga šį kartą taip pat metė 
ten žvilgsnį ir po akimirkos jau stovėjo prispaudęs 
nosį prie stiklo; kad geriau matytų ir būtų tikras, 
jog akys jo neapgauna, ar bent įsitikintų suklydęs. 

Groningene surastum dviejų kategorijų ka- 
vines: verlofus, kur prekiaujama vien silpnaisiais 
gėrimais, ir vergūningus, kur liejasi stiprusis al- 
koholis. 

Tačiau Kesas manytų, kad ištiko didelė gėda, 
jei įmintų koją į vergūningo kavinę. Atsisakytų net 
pažaisti pamėgtais kėgliais, jei šio žaidimo salė 
būtų išsidėsčiusi tokio pobūdžio įstaigos galinėje 
patalpoje. 

„Mažasis šventasis Jurgis“ buvo visų vergūnin- 
gy vergūningas. Tačiau salėje apačioje gėrė vienas 


žmogus, ir tas žmogus negalėjo būti niekas kitas 
tik pats Julijus de Kosteras Jaunesnysis! 

Jei šią akimirką Kesas būtų atsidūręs savo 
šachmatų klube ir pasakęs daktarui Klasui, net ne- 
svarbu kam, kad matė Julijų de Kosterą „Mažaja- 
me šventajame Jurgyje“, į jį tik liūdnai pasižiūrėtų 
ir patartų pasigydyti! 

Yra žmonių, iš kurių leistina ir pasišaipyti. Bet 
Julijus de Kosteras... 

Ta jo barzdelė kaip ledo gabalas, atšaldanti 
visą Groningeną. O jo laikysena! O juoda apran- 
ga! Dar ta jo garsioji skrybėlė, tarpinis meliono ir 
smailios mago kepurės variantas... 

„Ne! Neįmanoma, kad Julijus de Kosteras ga- 
lėtų nusiskusti barzdelę. Ir tiesiog neįtikėtina, kad 
jis apsirengtų juokingu kaštoniniu kostiumu, ku- 
ris jam dar ir per platus. 

O jau sėdėti čia, prie „Mažojo šventojo Jurgio“ 
stalo su nepermatoma stikline, kurios turinys te- 
gali būti kadaginė... 

Ir taip jau nutiko, kad tas žmogus atsitiktinai 
dirstelėjo pro langą ir atrodė toks nustebęs, jog 
net šiek tiek ištiesė kaklą, idant geriau įsižiūrėtų į 
Popingą, kurio nosis buvo priplota prie stiklo. 

Ir atsitiko dar labiau neįtikėtinas dalykas, nes 
jis lengvai mostelėjo, lyg kviestų: 

- Įeikite gi pagaliau! 

Ir Kesas įėjo, tiesiog paralyžiuotas. Sako, taip 
nutinka gyvūnams nuo gyvatės žvilgsnio. Jis įėjo, 
o smuklininkas, tuo metu šluostantis stiklines, 
jam šūktelėjo: 


— Ar negalite paskui save uždaryti durų kaip 
visi žmonės? 


Čia jis, Julijus de Kosteras! Parodė savo ben- 
drui taburetę ir sumurmėjo: 

- Galėčiau lažintis, kad buvote užsukęs į lai- 
vą? 

Paskui nelaukdamas atsakymo, taip trumpai, 
kaip niekas niekada dar negirdėjo jo kalbant: 

- Jie ten keikėsi? 

Ir vėl, staiga pakeitęs toną: 

- Iš tiesų tai turėjote mane šnipinėti, kitaip iš 
kur žinotumėte, kad aš esu čia? 

Labiausiai stulbino, kad jis visai neatrodė susi- 
erzinęs, kalbėjo be jokio apmaudo žaismingai šyp- 
sodamasis. Jis mostelėjo šeimininkui, kad pripil- 
dytų stiklines, bet paskutinę akimirką apsigalvojo 
ir liepė palikti butelį ant stalo. 

- Paklausykite, pone de Kosterai, šį vakarą 
vyksta... 

- Iš pradžių išgerkite, pone Popinga! 

Toks buvo jo įprotis Kesą vadinti ponu Popinga. 
Beje, taip šaukdavo ir savo nereikšmingiausius san- 
dėlininkus. Tik dabar į šį žodį įdėjo romios ironijos 
ir atrodė, kad jam malonu trikdyti savo darbuotoją. 

- Siūlau jums išgerti ir kuo nuoširdžiausiai pa- 
tariu ištuštinti visą butelį, jei tik sugebėsite, vien 
tam, kad alkoholis padės geriau suvirškinti tai, ką 
turiu jums pasakyti... Nesitikėjau malonumo su- 
sitikti su jumis šį vakarą... Galėtumėte pastebėti, 
kad ir aš esu šiek tiek išgėręs, ir tai suteiks žavin- 
gos stilistikos mūsų pokalbiui... 


Jis buvo girtas! Popinga galėtų dėl to prisiek- 
ti! Taip, jis buvo girtas ir dar atrodė kaip žmogus, 
kurio toks gyvenimo būdas ir kuriam tai nesudaro 
menkiausių keblumų. 

- Labai nemaloni „Okeano III“ istorija, nes 
šio puikaus laivo fraktavimo sąlygos tiksliai nu- 
rodo, kad po septynių dienų jis turi būti Rygoje... 
Bet dėl to, kas iš tikrųjų vyksta, bus kur kas ne- 
maloniau kitiems, pavyzdžiui, jums, pone Popin- 
ga!.. 

Kalbėjimas jam netrukdė nei valgyti, nei gerti, 
o Kesas besidairydamas pastebėjo šalia jo ant suo- 
liuko pasidėtą didelį minkštą ryšulį. 

- Ir dar nemaloniau, kad neturite santaupų ir 
turėsite atsidurti ant grindinio kaip jūsų svainis... 

Ir jis taip pat jam stengiasi priminti Merke- 
maną? 

- Ištuštinkite savo stiklinę, prašau jūsų... Esa- 
te gana protingas žmogus, todėl galiu jums viską 
pasakyti... Įsivaizduokite, pone Popinga, kad rytoj 
bus paskelbta apie Julijaus de Kostero Jaunesnio- 
jo bendrovės piktybinį bankrotą, o policija pradės 
mano paieškas... 

Laimei, Kesas jau buvo kone vienu mauku iš- 
tuštinęs dvi stiklines kadaginės. Jam galėjo atro- 
dyti, kad alkoholis iškraipė jo regėjimą ir prieš jį 
sėdi visai ne Julijus de Kosteras, velniškai nutaisęs 
cinišką šypsenėlę ir ramiai glostantis švariai nu- 
skustą smakrą. 

— Vis tiek visko nesuprasite, ką ketinu jums 
paaiškinti, nes esate tikras olandas. Bet vėliau, kai 
gerai apmąstysite, pone Popinga... 


Kaskart „pone Popinga“ jis ištardavo kitokiu 
tonu, tarytum užsigardžiuotų kiekvienu skieme- 
niu. 

- Ir tai jums pirmiausia įrodys, kad, nežiūrint 
visų jūsų puikių savybių ir labai geros nuomonės 
apie save, kaip bendrovės patikėtinis esate tiesiog 
apgailėtinas, nes taip nieko ir nepastebėjote... Štai 
jau aštuoneri metai, kaip visa galva esu pasinėręs 
į įvairias spekuliacijas, kurias būtų per švelnu api- 
būdinti kaip rizikingas... 

Pasidarė dar karščiau negu Keso namuose, tik 
toks skirtumas, kad kaitra atrodė tiesiog nuož- 
mi, svilinanti, kokią be gailesčio skleidžia ketaus 
krosnelė, kurias dar galima pamatyti nedidelėse 
geležinkelio stotyse. Oras buvo sunkte persisun- 
kęs kadagine, ant grindų pribarstyta pjuvenų, sta- 
las išmargintas drėgnais alkoholio ratilais. 

- Gerkite, prašau jūsų, tardamas sau, kad be- 
liko tik ši vienintelė paguoda! Tarp kitko, kai pa- 
skutinį kartą mačiau jūsų svainį, tai jau atrodė, 
kad jis pradeda šį bei tą suprasti... Taigi buvote 
nuėjęs į laivą ir... 

— Buvau užėjęs pas jus į namus... 

— Kur pamatėte žavingąją ponią de Koster? Ar 
ten buvo daktaras Klasas? 

- Bet... 

— Nesijaudinkite, pone Popinga! Tai jau tęsiasi 
trejus metus, kone diena iš dienos daktaras Klasas 
miega su mano žmona, 0 pirmąkart tai įvyko vie- 
ną Kalėdų naktį... 

Jis gėrė, trumpai papsėdamas rūkė cigarą ir 
Keso akyse darėsi vis panašesnis į tuos gotikinius 

kipšus, kokiais puošiami kai kurių bažnyčių por- 
talai, o vaikai prašomi nuo jų nusukti žvilgsnį. 

— Savo ruožtu turėčiau pridurti, kad kiekvieną 
savaitę važiuoju į Amsterdamą aplankyti Pame- 
los... ar prisimenate Pamelą, pone Popinga? 

Reikėjo dar pagalvoti, ar jis tikrai girtas - toks 
atrodė ramus, o Kesas kaip koks mulkis išraudo 
vos išgirdęs Pamelos vardą. 

Argi Popinga jos negeidė kaip visi normalūs 
vyrai? Groningene užteko vos vienos slaugos ligo- 
ninės visam miestui, panašiai teko tenkintis ir vie- 
ninteliu kabaretu, kur buvo šokama iki paryčių. 

Jis ten niekados nebuvo nuėjęs, bet dažnai 
girdėdavo kalbant apie Pamelą, tvirtai sudėtą ru- 
daplaukę, šiek tiek švepluojančią šokėją; ji dve- 
jus metus gyveno Groningene ir vaikščiodavo po 
miestą ekstravagantiškai apsirengusi, o vietinės 
damos, jai praeinant, iškart nusigręždavo. 

- Na gerai! Taigi aš išlaikiau Pamelą... Ir aš ją 
įkurdinau Amsterdame, „Karltono“ viešbutyje, o 
ten ji mane supažindino su savo žavingomis drau- 
gužėmis. Ar jau pradedate mane suprasti, pone 
Popinga? Dar nesate taip nusitašęs ir dar galite 
girdėti, ką aš jums sakau? Pasinaudokite proga, 
tiesiog maldauju! Rytoj, kai apie visa tai galvosite, 
tapsite kitu žmogumi ir galbūt imsitės ką nors to- 
kio daryti savo gyvenime... 

Jis kvatojosi! Išgėrė, pripildė stiklines sau ir 
bendrui, kurio akys jau ėmė drumstis. 

- Žinau, kad pirmam kartui to pernelyg daug, 
bet neturėsiu laiko antrą kartą jus pamokyti... 
Taigi rimtai vertinkite viską, ką tik sugebėsite 

įsisąmoninti... Pagalvokite apie tą varganą kvaile- 
lį, koks esate... Taigi! Jums dar reikia įrodymų ?.. 
Pateiksiu vieną iš jūsų profesinės srities... Turite 
tolimojo plaukiojimo kapitono diplomą, kuriuo 
taip didžiuojatės... Julijaus de Kostero bendrovei 
priklauso penki kliperiai, jais rūpintis turėjote 
būtent jūs... Tačiau jūs nesugebėjote pastebėti, 
kad vienas iš jų plaukiojo tik dėl kontrabandos, 
o kitas mano nurodymu buvo nuskandintas, kad 
gaučiau draudimą!.. 

Ir per vieną akimirksnį įvyko neįtikėtinas da- 
lykas. Kesas įgavo, jam nė pačiam nesitikint, tie- 
siog antgamtiškos ramybės. Gal toks buvo alkoho- 
lio poveikis? Kad ir kaip būtų, jis be menkiausios 
reakcijos, atrodė, pasyviai klausosi, kas jam sako- 
ma. 

Vis dėlto... Vienas ir tas pats bendrovei pri- 
klausančių penkių kliperių pavadinimas „Eleono- 
ra I“, „Eleonora II“, „Eleonora III“... Ir taip penkis 
kartus! Tai vis ponios de Koster vardas, ir Kesas 
ją ką tik matė vien su peniuaru bei ilgu cigare- 
tės kandikliu burnoje, pagaliau ji, pasak jos vyro, 
miega su daktaru Klasu! 

Lyg šventvagystei to dar neužtektų! Be Julijaus 
de Kostero Jaunesniojo ir jo Žmonos, egzistavo 
būtybė, kuri atrodė iškilusi aukščiau visų žemiškų 
reikalų - tai Julijus de Kosteras Vyresnysis, ano tė- 
vas, bendrovės steigėjas, kuris, netgi nežiūrint jo 
aštuoniasdešimt ketverių metų, kas dieną didingai 
tebesėdėdavo savo karališkame kabinete. 

— Galėčiau lažintis, - dabar aiškino jo sūnus, - 
kad jūs nežinote, kaip ta sena padugnė mano tėtu- 

šis įgijo turtus... Tai buvo per Transvalio karą... Jis 
siųsdavo saviškiams nekokybišką ginkluotę, kurią 
pusdykiai nusipirkdavo Belgijos ir Vokietijos ga- 
myklose... Dabar jis jau taip nukvakęs, kad tenka 
prilaikyti jo ranką, kai turi pasirašyti... Dar vieną 
butelį, šeimininke! Gerkite, brangusis pone Popin- 
ga... Rytoj, jei jums tai suteiks malonumo, galėsite 
pakartoti visas šitas kalbas mūsų šauniesiems tau- 
tiečiams... Aš gi oficialiai būsiu miręs!.. 

Kesas jau turėjo būti visiškai girtas, ir vis dėl- 
to nepraleido nė žodžio, nė menkiausios pašneko- 
vo veido išraiškos. Jam tik atrodė, kad veiksmas 
vyksta nerealiame pasaulyje, kur jis pateko visai 
netyčia, ir užtektų vienintelio žingsnio, kad vėl 
grįžtum į įprastą kasdienybę. 

— Iš esmės tai tik dėl jūsų esu labiausiai su- 
sirūpinęs... Pripažinkite, kad jūs pats užsispyrėte 
įdėti visas savo santaupas į mano verslą... Būčiau 
jus tiesiog pažeminęs atsisakydamas... O jūs dar 
užsimanėte pasistatyti vilą, paėmęs paskolą dvi- 
dešimčiai metų, ir jei dabar nesumokėsite metinių 
palūkanų... 

Kitas jo klausimas tapo žiauriu Keso šalta- 
kraujiškumo išbandymu. 

- Klausykite, ar tik mokėjimo terminas nesi- 
baigia gruodį? 

Jis atrodė nuoširdžiai susisielojęs. 

- Galiu jus užtikrinti, kad dariau viską, ką 
galėjau... Bet man nepasisekė, štai ir viskas!.. Tos 
spekuliacijos cukrumi tiesiog niokoja viską šioje 
žemėje, ir man būtų mieliau kur nors kitur pradėti 
viską iš naujo, negu toliau stumdytis tarp tų orių 

idiotų. Prašau man atleisti... Ne apie jus kalbėjau... 
Jūs geras žmogus, ir jei būtumėte kitaip išauklė- 
tas... Į jūsų sveikatą, mano senasis Popinga!.. 

Šį kartą jis neištarė „pone Popinga“! 

- Patikėkite manimi! Žmonės neverti, kad pa- 
tirtumėte tiek vargo dėl jų geros nuomonės... Jie 
yra kvailiai!.. Jie tik kelia reikalavimus, kad pasi- 
rinktumėte dorybingą išorę - ir šitaip apgaudinė- 
jama dar daugiau... Nenoriu jūsų nuliūdinti, bet 
dažnai galvoju apie jūsų dukterį. Paskutinį kartą 
ją mačiau praėjusią savaitę... Taigi! Tarp mūsų 
kalbant, ji į jus mažai panaši, jos tamsūs plaukai ir 
tokios blankios akys. Ir aš vis galvoju, ar ji tikrai 
yra jūsų... Kita vertus, ką čia bepadarysi? Arba 
bent jau tai neturi tiek reikšmės, jei ir pats esi lin- 
kęs apgaudinėti... Bet jei užsispiri Žaisti švarų Žai- 
dimą, o tave tuo metu apvagia... 

Jis daugiau jau nekalbėjo bendrui, bet pats su 
savimi, ir priėjo prie išvados: 

— Patikimiausia yra apgauti pirmam!.. Kuo gi 
tada rizikuojama... Šį vakarą padėsiu Julijaus de 
Kostero Jaunesniojo drabužius ant kanalo krašto... 
Rytoj visi žmonės manys, kad nusižudžiau negalė- 
damas pakelti ištikusios gėdos, ir šitie besmege- 
niai sukiš net nežinau kiek florinų, kad išnaršytų 
visą kanalą... Sakykite gi ką nors!.. 

Kesas krūptelėjo lyg pažadintas iš sapno... 

— Pabandykite, jei nesate visiškai girtas, kuo 
geriau suprasti, ką aš jums dabar pasakysiu... 
Visų pirma noriu, kad žinotumėte, jog nebandau 
jūsų papirkti... De Kosteras dar nieko nėra papir- 
kęs, ir patikėjau jums tiek visokių dalykų tik dėl 

to, kad žinau, jog nesugebėsite kur nors nueiti ir 
visko išpasakoti... Tai sutarta? Dabar įsivaizduo- 
ju, ką, jumis dėtas... Iš tiesų jūs jau nebeturite nė 
skatiko, ir jei gerai pažįstu tuos žmones iš „Ne- 
kilnojamojo turto“, tai jau po pirmos pradelstos 
skolos atims iš jūsų namą... Jūsų Žmona norės 
su jumis... Visi manys, kad esate mano bendri- 
ninkas... Jūs arba susirasite kokią tarnybą, arba 
nesusirasite nieko ir atsidursite tokioje pačioje 
padėtyje kaip jūsų svainis Merkemanas... Čia tu- 
riu tūkstantį florinų grynais... Jei liksite čia, tai 
niekuo negalėsiu jums... Tai ne vien penki šimtai 
florinų, kuriuos išpeštumėte iš viso šito reikalo... 
Bet jei netyčia rytoj besėdint šitoje pačioje vie- 
toje jums pavyktų ką nors suprasti... Laikykite, 
seni! 

Ir de Kosteras išsitraukęs staigiu judesiu stum- 
telėjo bendrininkui pusę pluošto savo pinigų. 

— Imkite!.. Tai dar ne viskas... Aš dar neiš- 
šaudžiau visų savo šovinių, ir neteks labai ilgai 
laukti, kai vėl įeisiu į vėžes... Palaukite!.. Yra toks 
laikraštis, kurį skaitau kasdien jau trisdešimt 
penkerius metus ir toliau skaitysiu... Tai Morning 
Post... Jei nepasiliksite čia ir jums ko nors pri- 
reiks, išspausdinkite ten žinutę, pasirašytą tiesiog 
„Kesas“... Man to užteks... O dabar eisite kartu su 
manimi, nes tikiuosi iš jūsų šiokios tokios pagal- 
bos... Man būtų labai liūdna šitaip išeiti, visiškai 
vienam, kaip kokiam elgetai... Kiek esu skolingas, 
šeimininke? 

Jis sumokėjo, pasiėmė ryšulį už virvutės ir pa- 
sižiūrėjo, ar jo bendras tvirtai laikosi ant kojų. 

— Pasistengsime vengti pernelyg apšviestų gat- 
vių... Pagalvokite, Popinga! Rytoj jau būsiu miręs, 
ir tai geriausia, kas gali atsitikti žmogui... 

Jie praėjo pro tuos plačiai pagarsėjusius na- 
mus, bet Kesas lyg nepastebėtų, taip jis buvo pa- 
sinėręs į savo mintis ir susikaupęs, kad išlaikytų 
pusiausvyrą. Jis norėjo, pasiduodamas beveik ne- 
sąmoningam refleksui, panėšėti savo šeimininko 
ryšulį, bet šis jį atstūmė. 

- Eime pro čia... Čia ramiau... 

Gatvės buvo tuščios. Visas Groningenas jau 
miegojo, išskyrus „Mažąjį šventąjį Jurgį“, tuos na- 
mus ir geležinkelio stotį. 

Kas vyko toliau, atrodė kaip sapnas. Jiedu atsi- 
dūrė Vilhelminos kanalo krantinėje, netoli vienos 
iš „Eleonorų“, „Eleonoros IV“, prikrautos sūrių 
eksportui į Belgiją. Sniegas buvo kietas tartum 
ledas. Mašinaliai Kesas prilaikė savo šeimininką, 
kad tas nepaslystų dėdamas ryšulį su drabužiais 
kanalo krantinėje. Lyg tyčia pastebėjo ten garsiąją 
jo skrybėlę, bet šyptelėti nesinorėjo. 

— O dabar, jeigu nelabai norite miego, galite 
palydėti mane iki traukinio... Aš nusipirkau tre- 
čios klasės bilietą... 

Tai buvo tikras naktinis traukinys - įmigęs, 
murzinas, perono gale atrodęs visiškai apleistas, o 
stoties viršininkas su oranžine kepuraite tik laukė 
švilpuko, kad vėl eitų miegoti. 

Italai - tik iš kur jie atsirado? - visu būriu buvo 
sulindę į vieną kupė, ten grumdėsi tarp beformių 
ryšulių, o kažkoks jaunuolis, apsirengęs pūkuotos 
vilnos apsiaustu, priešakyje einant dviem neši- 

kams, oriai įlipo į pirmos klasės kupė ir nusimovė 
pirštinaites, kad kišenėje susirastų arbatpinigių. 

- Tai nevykstate kartu su manimi? 

De Kosteras ištarė juokais, bet Kesui vis vien 
užėmė kvapą. Nors ir buvo girtas, o gal kaip tik 
dėl to, jis dabar jau suprato daugybę dalykų ir no- 
rėjo pasakyti... 

Ne! Tam visai netinkamas laikas... Be to, jis 
nebuvo pasirengęs... Julijus de Kosteras pamany- 
tų, kad jis nori tik pasipuikuoti... 

- Tik be nuoskaudų, mano vargšas seni... Toks 
jau gyvenimas, galiu jus užtikrinti!.. Galvokite 
apie žinutę į Morning Post... Tik ne pernelyg grei- 
tai, nes man reikia laiko, kad... 

Sąstatas tą akimirką krustelėjo, pasidavė pir- 
myn, truktelėjo, o Kesas Popinga taip niekada ir 
neprisiminė, kaip jis sugrįžo namo nei kaip pa- 
tuose namuose, tik šį kartą antrame aukšte, nei 
kaip pagaliau nusirengė, mamytei iš jo laikysenos 
nepastebėjus ko nors ypatinga. 

Po kokių penketo minučių lova sulingavo nuo 
siaubingo supimo ritmo, o Kesui užteko jėgų tik 
įsikabinti į paklodes, ir jį apėmė baimės jausmas, 
kad kiekvieną akimirką gali būti išverstas į Vil- 
helminos kanalą, o „Okeano III“ įgula tyčia nieko 
nedarys, kad jį sužvejotų. 

II SKYRIUS 


Kaip Kesas Popinga, miegojęs ne ant to šono, 
atsikelia smagios nuotaikos ir kaip jis ima dvejoti 
rinkdamasis tarp Eleonoros ir Pamelos. 


Jeigu Kesui netyčia pasitaikydavo išmiegoti ant 
kairio šono, tai miegas paprastai būdavo labai 
sunkus. Ir lyg kažkuo būtų prislėgtas, sunkiai gau- 
dydavo orą, bruzdėdavo, dejonėmis prikeldavo 
ponią Popingą, kuri ryžtingai priversdavo jį užim- 
ti patogesnę padėtį. 

Taigi jis atsigulė ant kairio šono, o atsikėlęs 
neprisiminė nė vieno nemalonaus sapno. Netgi 
išėjo dar geriau: jam rytais kaskart būdavo vargo 
išsibudinti, o dabar staiga, gal per vieną kitą se- 
kundę, jis atgavo žvalią nuotaiką. 

Jei ne lengvas spyruoklių girgždėjimas, reiš- 
kiantis, kad ponia Popinga keliasi, tai būtų ne- 
atsimerkęs ir miegojęs toliau. Kitomis dienomis 
Kesas tokią akimirką vėl ramiausiai nugrimzdavo 
į miegą, galvodamas apie likusį kokį pusvalandį 
palaimos. 

O šį kartą - ne! Ir tuo metu, kai žmona jau 
buvo atsikėlusi, jis atsargiai pravėrė vokus, kad 

apžiūrėtų, kaip ji priešais veidrodį traukioja iš 
plaukų segtukus. 

Ji nežinojo, kad yra stebima, ir jos judesiai 
buvo itin atsargūs, kad neprižadintų vyro. Ji nuėjo 
į vonią, ten užsidegė šviesą, ir Kesas ją visą laiką 
matė tarpduryje. 

Gatvėmis dar nebuvo praėjęs sargas, kad užge- 
sintų dujinius žibintus, ir iš lauko girdėjosi toly- 
gus skrebinimas, keliamas sniegą valančių kastu- 
vų. Apačioje tarnaitė, nesugebanti nieko daryti be 
triukšmo, atrodė, kariauja su krosnimi ir puodais. 

Mamytė svajingomis akimis movėsi šiltas apa- 
tines kelnes, kurių gumos glaudžiai prisispausda- 
vo šiek tiek aukščiau kelių. Paskui ji pasivaikščiojo 
su šia apranga, išsivalė dantis, nutaisiusi juokingą 
grimasą nusispjovė į kriauklę, atliko dar daugybę 
ritualinių judesių, net nepamaniusi, kad gali būti 
stebima. 

Žadintuvo skambutis nuskardėjo sūnaus kam- 
baryje, ir iš tos pusės taip pat pasigirdo triukšmas, 
o Kesas, patogiai išsitiesęs ant nugaros, šaltakrau- 
jiškai nusprendė nesikelti. 

Štai! Tai buvo pirmas reikšmingas jo sprendi- 
mas tą dieną. Jis nematė jokio reikalo keltis, nes 
Julijaus de Kostero bendrovei turėjo būti paskelb- 
tas bankrotas. Jis iš anksto mėgavosi žmonos su- 
mišimu, kai pareikš jai apie savo apsisprendimą 
likti gulėti lovoje. 

Nieko nepadarysi! Dar ne tiek visko pamatys 
ta vargšė mamytė. 

Beje, Kesui staiga iškilo vienas prisimini- 
mas apie mamytę, siejantis su dabartine situacija. 

Kažkada, prieš penketą metų, jis nusipirko rau- 
donmedžio valtelę ir pavadino Zeeteufeliu, kitaip 
tariant, jūrų velniu. Ir ji iš tiesų, net nešališkai 
vertinant, buvo mažytis stebuklas: gražiai nula- 
kuota ir blizganti, su vario apkaustais, išlakių for- 
mų - daugiau tiktų kaip gražus niekutis etažerėje 
negu plaukioti. 

Kadangi ji buvo labai brangi, Kesą net apėmė 
šioks toks pasididžiavimo svaigulys, ir vakare jis 
patenkintas susiskaičiavo viską, ką turi: namą, 
baldus, pilnas spintas baltinių, sidabrinius stalo 
įrankius... 

Taigi, trumpai tariant, tą vakarą sutuoktiniai 
buvo tokie tikri dėl savo gerovės, kad juokais nu- 
matė, kas būtų, jei tektų staiga nusigyventi. 

— Aš kartais apie tai pagalvoju, - nepajudina- 
mai ramiai išdėstė mamytė. - Pirmiausia reikėtų 
parduoti viską, ką turime, ir perkelti vaikus į ne- 
pernelyg brangų, bet gerą pensioną. Jūs, Kesai, be 
abejo, surastumėte ir vėl imtumėtės tarnybos lai- 
ve. O aš vykčiau į Javą, ten ieškočiau ekonomės 
vietos kokiame nors prabangiame viešbutyje. Pri- 
simenate tetulę Mariją, kada ji neteko vyro? Tai, 
ką ji padarė, man atrodo labai gerai apgalvota... 

Jis vos nepratrūko juokais, kai pamanė: „Tai 
bent! Taip ir yra... Mes nusigyvenome!.. Pats tin- 
kamiausias laikas vykti į Javą ir skaičiuoti paklo- 
des bei rankšluosčius prabangiame šios salos vieš- 
butyje...“ 

Taip jau išeina - kai bandai ką nors numatyti 
į priekį, tai nieko kita nepasakai, išskyrus kvailys- 
tes. Kadangi kreditoriai visų pirma atimtų namą ir 

patys parduotų viską, ką jie turi. Pagaliau ir nėra 
tinkamiausias laikas per patį pasaulinės ekonomi- 
nės krizės įkarštį ieškotis darbo kur nors laive. 

Kita vertus, Popinga neturėjo tam nė mažiau- 
sio noro. Ir jei paprasčiausiai reikėtų pasakyti, ko 
jis iš tikrųjų nori, tai jam būtų nelengva atsakyti: 
Eleonoros de Koster ar Pamelos. 

Šiuo metu jo atmintis gromuliavo nesenus įvy- 
kius: Eleonora su šilko peniuaru, su ilgu žaliu ci- 
garetės kandikliu ir tamsiais ant pakaušio susuk- 
tais plaukais... Paskui pagalvojo apie savo draugą 
daktarą Klasą, su kuriuo žaisdavo šachmatais... 

O paskui Pamela ten, Amsterdame, surinku- 
si savo jaunas drauges vien savivaliautoju tapusio 
Julijaus de Kostero malonumui... 

Langai nuo speigo buvo pabalę, papuošti šerkš- 
no žvaigždutėmis. Berniūkštis jau buvo nusileidęs 
iš savo kambario ir dabar turėtų būti prisėdęs pus- 
ryčiauti, nes pamokos mokykloje prasidėdavo tik 
aštuntą valandą. Dar lėtesnė už savo motiną ir dar 
melancholiškesnė Frida tvarkė savo kambarį. 

— Jau pusė aštuonių, Kesai! 

Mamytė tebestovėjo ten, vonios tarpduryje, ir 
turėjo du kartus pakartoti Popingai kvietimą kel- 
tis, o jis pasirąžęs pareiškė: 

- Šįryt aš nesikelsiu. 

- Jūs sergate? 

- Nesergu, bet nesikelsiu. 

Jam užėjo ūpas pokštauti. Žinoma, jis supra- 
to, koks absurdiškas jo sprendimas, ir iš žmonos 
blakstienų virptelėjimų bandė įskaityti reakcijas, 
o ji apstulbusi net prisiartino prie lovos. 


- Kas gi atsitiko, Kesai? Šiandien neisite į kon- 
torą“ 

— Ne! 

— Ar įspėjote poną Julijų de Kosterą? 

— Ne! 

Jam dabar buvo svarbiausia, kad jis suvokė, 
jog tokia laikysena nėra dirbtinė, o labiausiai ati- 
tinka jo tikrąjį charakterį. Taip! Šitoks jis turėjo 
būti visada. 

— Paklausykite manęs, Kesai... Jūs sunkiai pra- 
budote... Jei sergate, taip ir sakykite, tik jau negąs- 
dinkite dėl niekų... 

— Aš nesergu, bet liksiu gulėti lovoje. Gal ma- 
lonėsite perduoti, kad atneštų man arbatos? 

Šito net pats de Kosteras negalėtų perprasti. 
Jis manėsi sutraiškęs jį savo išpažintimi, bet Kesas 
mažiausiai pasaulyje jautėsi sutraiškytas. 

Gal tik labiau nustebęs negu bet kada, bet dau- 
giau dėl savo šeimininko elgesio. Juk jis vis dėlto 
laikėsi tokių pat pažiūrų kaip jis, tik Kesui jos taip 
ir liko svajonė. 

Pavyzdžiui, traukiniai... Jis jau nebuvo vaikas, 
ir ne susižavėjimas mechanika jį taip traukė... Jis 
teikė pirmenybę naktiniams traukiniams tik dėl 
to, kad nujausdavo ten kažką slėpininga, netgi 
kone nuodėminga... Jam net atrodė, kad žmonės, 
kurie keliauja šitokiu būdu, kažkur iškeliauja vi- 
siems laikams. Ir tas jausmas sustiprėdavo, kai 
jis matydavo į trečios klasės vagonus besigrūdant 
"vargšus su ryšuliais... 

Kaip tie italai išvakarėse... 

Taigi Kesas svajojo apie visai kitokius dalykus 
negu Kesas Popinga. Štai kodėl jis buvo toks net 
pernelyg Popinga, perdėtai griežtas, nes žinojo, jei 
per kokį žingsnelį nusileistų, tai jau niekas nega- 
lėtų sustabdyti. 

Tą vakarą... Taip, tą vakarą, kai Frida pradė- 
jo ruošti pamokas, o mamytė darbavosi prie savo 
albumo... Kai jis rūkydamas cigarą pasuko radijo 
imtuvo rankenėlę, ir buvo taip karšta... Jis galėjo 
tiesiog atsikelti ir tiesmukai leptelėti: 

- Kaip įgrysta tupėti toje šeimoje! 

Kad to neištartų, kad apie tai negalvotų, jis 
vis spoksojo į krosnį, kartodamas mintyse, kad ši 
krosnis gražiausia Olandijoje, vis stebėjo mamytę, 
kad įtikintų save, jog ji yra graži moteris, ir nu- 
spręstų, kad dukters tokios svajingos akys... 

Ir dar kada jis praėjo pro tuos garsiuosius na- 
mus... Galimas dalykas, jei kartelį ten įeitų, tai 
viskas būtų baigta... Jis taip ir tęstų... Išlaikytų Pa- 
melą... Jis tikriausiai darytų uždraustus dalykus, 
nes pasižymėjo lakesne vaizduote negu Julijus de 
Kosteras Jaunesnysis... 

Durys į gatvę tai atsiveria, tai užsidaro, girdisi 
Karlo dviračio skambutis, nes jis rengėsi važiuo- 
ti į mokyklą. Po penkiolikos minučių bus Eridos 
eilė... 

— Štai jūsų arbata... Ji labai karšta... Ar esate 
tikras, Kesai, kad nesergate? 

- Visiškai tikras. 

Tai buvo perdėta, ir jam dabar iškart pasidarė 
aišku. Kol nejudėdamas tysojo ant paklodžių, jam 

atrodė, kad kūne jaučia tikrą lengvumą, bet štai 
atsisėdęs gerti arbatos iškart pajuto aštrų skausmą 
pakaušyje ir jam ėmė svaigti galva. 

— Atrodote išblyškęs. Gal „Okeanas III“ sukėlė 
kokių nors rūpesčių? 

— Ar aš? Visai ne. 

— Tai nenorite man pasakyti, kas jums yra? 

— Taip. Tuoj jums pasakysiu. Aš norėčiau, kad 
man duotų suš... ramybę! 

Tai buvo lygiai taip pat netikėta, kaip pamatyti 
Julijų de Kosterą „Mažajame šventajame Jurgyje“. 
Šiuose namuose dar nė karto nebuvo ištartas ši- 
toks žodis, nes jie būtų sudrebėję iš pamatų. Svar- 
biausia, kad jis ištarė jį be jokio pykčio, šaltakrau- 
jiškai, lyg būtų dar paprašęs arbatos ar cukraus. 

— Man bus didžiulis malonumas, mamyte, jei 
daugiau manęs neklausinėsite. Man keturiasdešimt 
metų ir turbūt galiu pradėti pats rūpintis savimi... 

Ji padvejojo, ar išeiti, bet, negalėdama jam su- 
trukdyti patogiau pasitaisyti pagalvę, stabtelėjo 
pusiaukelėje, žvilgtelėjo graudžiai ir pagaliau be 
jokio triukšmo uždarė duris. 

„Galėčiau lažintis, kad tuoj apsiverks, - pa- 
manė jis laukdamas, kada ji dėl to stabtelės laiptų 
aikštelėje. 

Gulėjimas lovoje tokiu metu, dar sveikam, pa- 
galiau buvo ir ne sekmadienis, kaip reikiant išmušė 
iš vėžių visą šeimą. Pagaliau Frida taip pat išėjo, ir 
jam prasidėjo laikas, kokio šiuose namuose dar ne- 
buvo išgyvenęs. Jis girdėjo, kaip atneša pieną, pas- 
kui - kaip pradedamas valyti pirmas aukštas - iki 
šiol šie dalykai jam buvo pažįstami vien teoriškai. 

Neginčytinai labiau iš tų dviejų moterų trokš- 
tama jam pasirodė Eleonora! Bet turėjo pripažin- 
ti, kad ji ne jo nosiai. Suprantama, jis jautėsi ne 
prastesnis už daktarą Klasą, kuriam buvo tiek pat 
metų ir kurį nuolat aplošdavo šachmatais. Dar 
daugiau, Klasas rūkė pypkę, o dauguma moterų 
šito nemėgsta. 

Pamela atrodė kur kas prieinamesnė. Ypač da- 
bar, kada jis kai ką sužinojo! 

Betgi tuos porą metų, kai ji gyveno Groninge- 
ne, jis taip nė karto ir neišdrįso! 

Staiga jam dingtelėjo viena mintis, ir jis atsi- 
kėlė, basas perėjo keletą žingsnių linoleumu, ir 
jam dar smarkiau sudiegė galvoje. 

Jis norėjo įsitikinti, ar žmona nepasiėmė pava- 
lyti jo kostiumo. Tada ji išverstų kišenes ir šitaip 
surastų tuos penkis šimtus florinų. 

Švarkas kabojo ant kėdės. Kesas išsitraukė pi- 
nigus, pakišo juos po pagalve ir vėl pabandė už- 
migti šilumoje, kurią jam pasiūlė lova. 

Taip, geriau buvo rinktis Pamelą... Kodėl de 
Kosteras nusprendė jam priminti, kad jo duktė 
Frida tamsi ir nepanaši į jį? 

Kad taip ir yra. Nors sunku įsivaizduoti, kad 
tokia moteris kaip mamytė galėtų jį apgaudinėti 
jau pirmaisiais vedybinio gyvenimo metais! 

Ar po ispanų okupacijos neatsirado daugybės 
tamsiaplaukių olandų? Ar atavizmas negali pasi- 
reikšti po daugelio kartų? 

Be kita ko, jam buvo vis tiek. Štai kas būtų 
nustebinę Julijų de Kosterą, kuris tikėjosi jį su- 
gniuždyti! Jam buvo vis tiek. Nuo tos akimirkos, 

kai nustojo būti bendrovės patikėtiniu ir jo vila 
nustojo jam priklausyti, nuo tos akimirkos, kai 
pasikeitė vienintelis dalykas, visa kita taip pat tu- 
rėjo sugriūti. 

Irjis buvo pasirengęs rūkyti pypkę kaip Klasas, 
valgyti trečiarūšį sūrį, lankytis visose vergūningo 
tipo kavinėse, kurios tik yra mieste, ir užsisaki- 
nėti kadaginę be menkiausio drovėjimosi gaidelės 
balse. 

Prasiskverbdamas pro muslino užuolaidą su 
žirneliais, į kambarį įstrižai įkrito saulės spindu- 
lėlis ir sumirguliavo spintos veidrodyje. Apačio- 
je bildėjo abidvi moterys, rūšiuodamos kibirus ir 
grindų skudurus. Taigi mamytė kartkartėmis tu- 
rėjo įtempti ausis, stengdamasi išgirsti, ką jis vei- 
kia. 

Kažkas paskambino į duris. Girdėjosi, kaip 
koridoriuje pusbalsiu kalbamasi. Į antrą aukštą 
užkopė ponia Popinga, įėjo į Keso kambarį ir lyg 
atsiprašinėdama graudžiai ištarė: 

- Atėjo raktų... 

Žinoma, kad raktų nuo de Kostero bendrovės 
biuro! Jie ten visi turėjo ilgokai palaukti prie durų, 
kurdami fantastiškas prielaidas. 

- Dešinėje mano švarko kišenėje... 

- Ir jūs nieko neturite jiems pasakyti? 

- Visiškai nieko. 

- Ir nė žodelio neperduosite ponui de Koste- 
rui“ 

— Ne! 

Taip kalbėti buvo neįsivaizduojama. Anksčiau 
apie panašius dalykus jis net pagalvoti nedrįsdavo. 

Tai patvirtintų, kada jie pasiduodavo iliuzijai esą 
turtingi, imdavo svarstyti nusigyvenimo galimybę 
ir prieidavo iki tokių kvailysčių kaip ekonomės vie- 
ta Javos saloje ir antrojo karininko tarnyba laive... 

Niekad gyvenime! Nei tas, nei anas! Kadangi 
tikrai vieną kartą visiems laikams viskas baigta, 
tuo reikia pasinaudoti. 

Dabar jis netgi gailėjosi, kad dar taip neseniai 
jam pritrūko ryžto viską išsakyti de Kosterui. Juk 
jis leido jam kalbėti. Anam atrodė, kad jis idiotas, 
geriausiu atveju drovus naivuolis, nepajėgus pats 
apsispręsti, kai sprendimas tuo metu iš tikrųjų jau 
buvo beveik priimtas. 

Jis turėjo labai paprastai pareikšti: 

- Ar žinote, nuo ko aš pradėsiu? Nuvažiuosiu į 
Amsterdamą ir susirasiu Pamelą... 

Taip, senos sąskaitos, kurias reikia suvesti. 
Galbūt neatrodo pernelyg rimta, bet tai vis dėlto 
neatidėliotina, nes Kesą labiau už viską žemino, 
kad jis niekada neišdrįso, praeidamas pro tuos na- 
mus kas savaitę ir rausdamas lyg nenaudėlis mo- 
kinukas, kaip nors... 

Taigi čia jau kaip kirviu nukirsta. Pirmiausia 
Pamela! Paskui... 

Pažiūrėsime! Kesas tuo metu nežinojo, ką da- 
rys, bet puikiausiai žinojo, ko tikrai nedarys. Ir 
kaip tik tas rūpestis jam kvaršino galvą išvakarėse, 
tačiau jam pritrūko šalto kraujo apie tai pakalbėti. 

Ar de Kosteras dar neužsiminė apie Arturą 
Merkemaną? Ar neįgėlė Klasas, kai atrodė sakąs: 

- Jūsų svainis vėl buvo atėjęs kaulyti iš manęs 
pinigų. Koks nykus tipas! 


Taigi Kesas antruoju Merkemanu netaps. Pa- 
dėtį Groningene jis žinojo geriau negu bet kas ki- 
tas. Nepraeidavo nė savaitės, kai žmonės su kur 
kas daugiau diplomų negu jis imdavo visur vaikš- 
čioti prašinėdami bent kokio darbo. Ir labiausiai 
atstumiantys atrodė būtent tie, kas dėvėjo dar 
elegantiškus, bet visiškai sunešiotus drabužius ir 
dūsaudavo: 

— Buvau tokios ir tokios bendrovės direkto- 
riumi. Vis dėlto sutikčiau dirbti bet ką, nes turiu 
žmoną ir vaikų... 

Ir taip jie vaikščiodavo iš vienos bendrovės į 
kitą su portfeliais rankose. Kai kurie iš jų bandy- 
davo įbrukti elektrinius ventiliatorius ir gyvybės 
draudimus. 

— Ne! - paskelbė Kesas labai garsiai, iš tolo 
dirsčiodamas į veidrodį. 

Jis nelauks, kol susidėvės jo kostiumai, o ba- 
tuose atsiras skylių, nei kol šachmatų klubo drau- 
gai pasidarys tokie gailestingi, kad neprašys nario 
mokesčio, kaip jau nutiko vienam dalyviui, todėl 
dėl visuotinio gerumo, balsavus komitetui ir taip 
toliau... 

Beje, negalėjo kilti klausimo dėl tokių dalykų. 
Tikrai jam neužtektų jėgų priimti tokį iššūkį... 

Bet jei jau taip įvyko, tai reikia tuo pasinau- 
doti... 

— Kas ten dar atsitiko? - riktelėjo jis. 

— Ponia de Koster klausia, ar nežinote kokių 
naujienų apie jos vyrą. Atrodo, kad šiąnakt jis ne- 
grįžo namo ir kad... 

— Ko jūs norite iš manęs“ 

— Tai turiu pasakyti, kad nieko nežinote? 

— Pasakykite jai, kad eitų po velnių kartu su 
savo meilužiu! 

Po šito, jei ponia Popinga dar visiškai neprara- 
do orientacijos... 

— Pirmiausia uždarykite duris, meldžiu jus. Ir 
pasakykite tarnaitei, kad taip netrankytų to kibi- 
ro... 

Jam skaudėjo galvą, ir jis pasišaukė žmoną, 
kad lieptų atnešti apelsiną, nes burnoje buvo glitu, 
o liežuvis pasidarė šiurkštus. 

Saulės spindulys driekėsi vis toliau. Tik jau- 
tei, kad lauke sausas ir kvapą užimantis šaltis, net 
iki čia atsklido uosto garsai, sirenos iš laivų, pri- 
plaukusių pirmąjį Vilhelminos kanalo tiltą ir rei- 
kalaujančių jį pakelti. Ar „Okeanas III“ dar prie 
krantinės? Visai įmanoma. Kapitonas tikriau- 
siai nusipirko mazuto iš konkurentų, žinoma, iš 
Vrichteno, kuris jau galvojo, ką visa tai galėtų 
reikšti. 

Kontoros darbuotojai dar nieko nesuprato ir 
laukė, kol jis atvyks... 

Taigi, - jis mėgdavo kartoti vis tą patį, kad kuo 
anksčiau pasimėgautų malonumu, - pirmiausia 
Pamela... Julijus de Kosteras sakė, kad ji įsikūrusi 
„Karltono“ viešbučio apartamentuose... 

Po šito, turėdamas penkis šimtus florinų, jis 
taip pat sės į naktinį traukinį, ir tai bus, tarkime, 
„Šiaurės žvaigždė“... 

Ar dar ilgai užtruks, kol suras Julijaus de Kos- 
tero drabužius? Netoli tos vietos, kur jie buvo pa- 
dėti, yra įsikūrusi žvejybos reikmenų krautuvėlė... 

Juodą skrybėlę sniege ant skardžio turėtų iškart 
pastebėti... 

— Paklausykite, mamyte, jei man dar trukdy- 
site, aš... 

— Kesai! Tai siaubinga... Tiesiog neįtikėtina!.. 
Jūsų šeimininkas nusiskandino... Jis yra... 

— Tai ko jūs norite iš manęs? 

Ir kalbėdamas jis vis žiūrėjo į veidrodį, norė- 
damas įsitikinti, kad jo veidas išlieka visiškai ne- 
sutrikdomas. Tai jį linksmino! Jis visada mėgdavo 
žiūrėti į veidrodį, dar nuo tų laikų, kai buvo ber- 
niūkštis. Pasirinkdavo tokią ar kitokią laikyseną. 
Tikslindavo detales. 

Iš esmės jis tikriausiai turėjo būti aktoriu- 
mi. Ir penkiolika metų jis pasimėgaudamas kūrė 
oraus ir santūraus, tikro olando, pasitikinčio 
savimi, savo garbingumu, išpažįstamomis ver- 
tybėmis ir turinčio viską aukščiausios kokybės, 
įvaizdį. 

— Kaip jūs galite šitaip kalbėti, Kesai?.. Ar ne- 
suprantate, ką noriu pasakyti?.. Julijus de Kosteras 
puolė į vandenį savo valia... 

— O paskui? 

— Sprendžiant iš jūsų, kaip man atrodo, jūs 
kažką žinote... 

— Kodėl jums atrodo, kad turėčiau išsikrausty- 
ti iš proto, jei kažkoks žmogus nusižudė? 

- Bet jis... Jis yra jūsų šeimininkas ir... 

- Jis yra laisvas daryti, ką nori, ar ne? Aš gi jau 
jūsų prašiau, kad leistumėte man miegoti... 

— Tai neįmanoma! Apačioje laukia darbuotojas 
ir primygtinai prašo su jumis pasimatyti... 

- Pasakykite jam, kad aš miegu. 

- Be abejo, policija taip pat atvyks užduoti 
jums klausimų... 

- Tad dar turėsiu laiko atsikelti. 

- Kesai!.. Jūs man keliate baimę!.. Jūs ne savo 
kailyje... Netgi jūsų akys jau ne visai tokios pa- 
čios... 

- Gal malonėsite liepti, kad atneštų man ci- 
garų? 

Dabar ji jau buvo tikra, kad jos vyras smarkiai 
serga, mažų mažiausiai pervargęs, jei tik nebus iš- 
protėjęs. Ir bevaliu balsu liepė tarnaitei atnešti ci- 
garų dėžutę, nes nusprendė geriau neprieštarauti. 
Koridoriuje ji ilgai šnibždėjosi su atėjusiu darbuo- 
toju, ir šis išėjo nunarinęs galvą. 

— Ar ponas ne per geriausiai jaučiasi? - išgirdo 
pramurmant tarnaitę, kai ji įėjo į kambarį. 

- Ponas dar niekada taip gerai nesijautė kaip 
dabar! Kas jums taip pasakė? 

— Tai ponia... 

Galėjo būti dešimta valanda, ir uoste tokiu 
metu keliolikos laivų iškrovimas jau buvo pačiame 
įkarštyje. Ir dėl viską nutvieskusios saulės turėjo 
būti toks gražus vaizdas, dėl kurio darėsi liūdna, 
ypač kai daugelio laivų žali, raudoni ar mėlyni 
bortų apkraštavimai atsispindėdavo vandenyje, o 
kai kurie, naudodamiesi ramiu oru, džiovindavo 
išskleistas bures... 

Iš savo kontoros rytais jis visa tai matydavo... 
Jis pažinojo visus kapitonus ir jūreivius... Taip pat 
atpažindavo kiekvienos sirenos garsą ir galėdavo 
pasakyti: 


- Paklausykite! Tai „Jėzus ir Marija“, praplau- 
kiantis pro antrąjį tiltą... Jis čia bus po pusvalan- 
džio... 

Paskui lygiai vienuoliktą kontoros berniukas 
atnešdavo puodelį arbatos su sausainiais... 

Visą tą laiką Julijus de Kosteras Vyresnysis vi- 
siškai vienas sėdėdavo kabinete už minkštai ap- 
muštų durų. Ir kas galėtų pasakyti, kad jis yra nu- 
kvakęs! Jį pasodindavo į fotelį kaip kokią mumiją, 
tiksliau - kaip bendrovės simbolį. Į jį teleisdavo 
pasižiūrėti vieną kitą akimirką, o klientai tą ab- 
soliučią protavimo stoką palaikydavo didžiule iš- 
mintimi. 

Kesas sujudėjo lovoje, jau sudrėkusioje nuo 
prakaito. Jo pižama po pažastimis buvo visiškai 
permirkusi. Vis dėlto jis dar dvejojo, ar keltis, nes 
tada reikėtų ką nors daryti. 

Gulėdamas kambaryje, jis viską galėjo daryti 
mintyse. Ir Pamela jam atrodė lengvai prieinama, 
o Eleonora de Koster jį iškart sujaudindavo, ne- 
žiūrint to jos impozantiško cigaretės kandiklio. 

Tik kaip viskas atrodys, kai jis atsikels, kruopš- 
čiai nusipraus, švariai nusiskus, užsivilks pilką 
Keso Popingos aprangą, kosmetikos priemonėmis 
priglaistys prie galvos šviesius plaukus? 

Dabar jam reikėjo nors kiek atsispirti smalsu- 
mui ir netgi dar kažkokiam sunkiai nusakomam 
jausmui, kad nenueitų ten pasidomėti, kas vyksta, 
nes iš „Okeano III“ kapitono, o Kesas jį pažinojo 
kaip žiaurų ir vulgarų Žmogų, galėjai tikėtis, kad 
jis sukels ant kojų visą uostą ir pareikalaus atly- 
ginti sandorio nuostolius. 

Ar tikrai policija pasirodys kontoroje?.. Viskas 
buvo taip netikėta, kad negalėjai numatyti, kas ir 
kaip klostysis toliau... Visą pirmą bendrovės aukš- 
tą užėmė sandėliai, tikriausios didmeninės par- 
duotuvės, o ne kažkokios krautuvėlės. Prekių čia 
buvo prigrūsta iki lubų ir visur zujo sandėlininkai 
su melsvos drobės prijuostėmis. 

Pačiame kampe buvo įstiklintas biuras, pro 
kurio langą vėrėsi vaizdas į uostą, o iš trijų pusių 
jį supo sandėliai. Toks buvo Keso biuras, kuriam 
atiteko to orkestro dirigento vaidmuo. 

Antrame aukšte išsidėstė atsargų sandėliai ir 
dar keli biurai, o trečiame - jau vien tik biurai, 
kur dar aukštėliau kabojo dviejų metrų pločio fir- 
minis transparantas, per kurį juodu ant balto išsi- 
driekė užrašas: „Julijus de Kosteras Jaunesnysis - 
laivų aptarnavimas“. 

Jam užtektų ryžto ir visai nesikelti, bet jis 
buvo nepatenkintas taip ilgai likęs vienas, nors 
pats griežtai prisakė, kad niekas netrukdytų. 

Ką gi ten apačioje veikia abidvi moterys? Kodėl 
gi jų daugiau nebesigirdi? Ir kodėl daugiau nebeat- 
eina pasiklausinėti apie jo šeimininko savižudybę? 

Žinoma, jis nieko nepasakytų. Bet jį erzino, 
kad ilgesnį laiką į jį nesikreipiama. 

Jis suvalgė apelsiną be peilio ir, kad paerzintų 
mamytę, numetė žieveles ant grindų, paskui pani- 
ro į patalus, įsikniaubė į pagalvę, užmerkė akis ir 
prisakė sau galvoti apie Pamelą ir įsivaizduoti, ką 
su ja darytų. 

Traukinio švilpukas atsklido lyg koks vilties 
pažadas, ir jis dar snūdomis apsisprendė niekur 

nevykti dieną, nes pritrūktų romantikos, palaukti 
jei ne nakties, tai bent prieblandos, kuri ims tirš- 
tėti apie ketvirtą valandą. 

Pamela buvo tamsiaplaukė, kaip ir Eleonora... 
Tik ji buvo kur kas putlesnė už jo žmoną... Ponia 
Popinga buvo tvirto sudėjimo, bet neputli... Ir ji 
jausdavo tam tikrą gėdą vakarais, kai Kesas pasi- 
darydavo švelnus, ir staiga pašokdavo nuo men- 
kiausio triukšmo, išgąsdinta minties, kad vaikai 
gali išgirsti... 

Kesas sutelkė visas vaizduotės galias į Pamelą, 
paskui, visai prieš jo valią, į atmintį atplaukė Kos- 
tero Jaunesniojo bendrovės vaizdas, įvairios uosto 
vietelės, pakraunami ir iškraunami laivai. Kada jis 
susigriebė, sunkiai apsivertė ant kito šono ir vėl 
pradėjo: „Kai atvyksiu į tuos apartamentus „Karl- 
tone“, tai pasakysiu jai...“ 

Ir jis vis vaizdavosi ir vaizdavosi tą pačią įvy- 
kių seką, kurią buvo numatęs. 

— Tėti? 

Jis tikrų tikriausiai miegojo, nes staiga pašoko ir 

— Ką tu padarei mamai? 

— Aš? 

- Ji verkia. Ji sako, kad tavo būklė nenormali ir 
kad dedasi siaubingi dalykai... 

Kaip blogai! 

— Kur yra tavo motina? 

— Valgomajame... Reikėtų sėsti prie stalo... Kar- 
las sugrįžo... Mama nenorėjo, kad lipčiau... 

Frida mokėdavo verkti iš tikrųjų visiškai neverk- 
dama, ir tai buvo vienas jos ypatingų sugebėjimų. 

Kai dar buvo visiškai maža, ją jau pradėjo apsėsti šita 
manija - ašaroti be jokios priežasties, apsimetus šio 
pasaulio žiaurumo auka. Dėl vieno „taip“ ar „ne“, dėl 
bent kiek griežtesnio žvilgsnio ji iškart suskysdavo. 

Tai buvo taip įprasta, taip pastovu, kad nejučia 
suabejodavai, ar jai iš tikrųjų graudu. 

- Ar tiesa, kad ponas de Kosteras miręs? 

- Ir ko iš manęs nori? 

- Mama sako, kad tu sergi... 

— Aš? 

- Ji norėtų pasikviesti daktarą Klasą, bet bijo, 
kad tu susierzinsi... 

- Ji velniškai teisi. Man nereikia nei daktaro 
Klaso, nei ko nors kito... 

Juokinga mergiūkštė, iš tiesų! Kesas niekada 
jos nesuprato, o dabar juo labiau. Ką ji čia veikia, 
tokiomis baikščiomis akimis žiūrėdama į jį, gulin- 
tį lovoje? Ar jis kada nors yra ją nuskriaudęs? 

Ir dar, nepaisant visų ašarų, neįtikėtinas gebė- 
jimas iškart sugrįžti į realybę. 

- Ką turiu pasakyti mamai? Kad tu nusileisi 
pusryčiauti“ 

— Aš nenusileisiu. 

- Tai turime valgyti be tavęs? 

- Būtent! Valgykite! Verkite! Bet, dėl Dievo 
meilės, palikite mane ramybėje! 

Jis nejautė kokių nors sąžinės priekaištų. Ta- 
čiau tai jį vis dėlto trikdė. Būtų buvę geriau išvykti 
iš pat ryto, apsimetant, kad nieko neįvyko, ir visi 
manytų, kad jis sėdi biure kaip kasdien. 

Dabar jis jau net nebuvo visiškai tikras, ką toliau 
darys. Jis numatė daugybę nemalonumų. Bet labiau 

už viską baiminosi, kad tik neateitų jo svainis Mer- 
kemanas ir įkyriai nepradėtų siūlyti savo paslaugų. 
Toks jis jau buvo. Visame kvartale niekas negalėjo 
ramiai numirti, kad jis nepasisiūlytų pabudėti. 

- Eik valgyti... Palik mane... 

Jei tik galėtų dabar išmaukti du ar tris stiklus 
alkoholio! 

Bet šito dalyko namuose nebuvo. Vos buteliu- 
kas kadagių antpilo, vien ypatingoms progoms, 
kai užsuka netikėtų svečių. Be to, ropinė stovėjo 
užrakinta už kairių bufeto durelių. 

— Iki pasimatymo, Frida! 

- Iki pasimatymo, tėti. 

Ji nesuprato, kad jis prieš savo valią ištarė tai 
su kažkokia ypatinga intonacija, ir nepajuto, kaip 
lydėjo ją akimis iki pat durų, o paskui įsikniaubė 
veidu į pagalvę. 

Iš tikrųjų jis visai nežinojo, ką daryti. Ir turė- 
jo dėti visas įmanomas ir neįmanomas pastangas, 
kad galėtų galvoti apie Pamelą bei apie kitką. 

Laimei, antrą valandą atėjo jam pranešti, kad 
policija laukia de Kostero biure ir pageidautų jį 
apklausti. 

Jis rūpestingai apsirengė, ilgai žiūrėjo į veid- 
rodį, nusileido žemyn. Buvo patogi proga pasige- 
rinti savo žmonai. 

— Kaip jums atrodo, ar nebūtų geriau, jei jus 
palydėčiau? - įsidrąsino ji. 

Tai jį ir išgelbėjo. Nes jis vis dar abejojo. Bet 
tas dalykas, kad ji, dar nesuvokdama, nujautė pa- 
vojų, kad rengėsi jį pasitikti... 

— Esu pakankamai suaugęs, kad pats tvarky- 
čiausi savo reikalus. 

Jos akys buvo paraudusios, nosis taip pat, kaip 
paprastai, kada ji verkdavo. Ji nedrįso žiūrėti jam 
į akis, ir tai įrodo, kad kažkokios užslėptos mintys 
jau kilo jos galvoje. 

- Pasiimsi dviratį? 

— Ne! 

Labai retai ji kreipdavosi į jį „tu“, tik ypatin- 
gomis progomis. 

— Kodėl tu verki? - jis pradėjo netekti kantrybės. 

— Aš neverkiu. 

Ji neverkė, bet didžiulės ašaros riedėjo jos 
skruostais. 

— Kvaiša! 

Šis žodis buvo pats švelniausias, kokį jis pasa- 
kė jai per visą gyvenimą, - to ji niekados neturėjo 
suprasti ar sužinoti. 

- Tikriausiai negrįši pernelyg vėlai? 

Kvailiausia, kad jis pats taip pat galėjo bematant 
apsiverkti. Penki šimtai florinų buvo jo kišenėje. Bet 
jis neprisilietė prie tų dviejų šimtų florinų, padėtų 
kambaryje ir skirtų poryt apmokėti sąskaitoms. 

— Ar turi pirštines? 

Jis pamiršo jas. Ji atnešė pirštines, bet jo nepa- 
bučiavo, nes šiuose namuose taip nebuvo daroma. 
Jai užteko, kad pasiliko stovėti ant slenksčio šiek 
tiek susigūžusi. Kesas tuo metu tolo, kaliošais traš- 
kindamas sniegą. 

Jam reikėjo sutelkti visas įmanomas pastangas, 
kad neatsigręžtų. 

II SKYRIUS 


Apie mažytę raudono tymo užrašų knygutę, nu- 
sipirktą už floriną tądien, kai Popinga laimėjo 
šachmatų partiją. 


Traukinys iš Groningeno išvažiavo prieš ketvirtį 
valandos. Pusę penktos jau temo, ir ką nors įžiū- 
rėti pro vagono langą buvo neįmanoma. Kesas Po- 
pinga įsitaisė antrosios klasės kupė, kartu važiavo 
dar du žmonės: mažiukas liesas vyriškis, galintis 
būti durininku arba notaro klerku, o priešingame 
kampe - nebe pirmos jaunystės moteris, dėvinti 
gedulą. 

Keso ranka atsitiktinai užčiuopė kišenėje mažy- 
tę užrašų knygutę, apmuštą raudonu tymu, paauk- 
suotais kraštais, kurią jis kažkada pirko už floriną 
pasižymėti sunkiausioms šachmatų partijoms. 

Toks jo gestas nebuvo kuo nors ypatingas. Ke- 
sas buvo visiškai atsipalaidavęs. Užrašų knygutėje 
kol kas tebuvo sužymėtos dvi partijos, tiksliau pa- 
sakius, - du puslapiai išmarginti sutartiniais žen- 
klais. 

Tada jis ištraukė pieštuką, užkištą už įrišimo, 
ir užrašė: 

Išvykimas iš Groningeno traukiniu 16 val. 7 
min. 


Po to jis įsikišo knygutę atgal į kišenę ir išsi- 
traukė tik prieš Sneko geležinkelio stotį, kad pri- 
durtų: 


Sustojimas pernelyg trumpas, kad suspėtum iš- 
gerti stikliuką. 


Tačiau jau kur kas vėliau ši užrašų knygutė, 
šios pastabos padės psichiatrams nustatyti, kad 
prieš pat išvykimą iš Groningeno jis jau buvo iš- 
protėjęs. 

Tad ar jo žmona nebuvo beprotė, nes kruopš- 
čiai saugojo savo albumą dar iš tų laikų, kai buvo 
mergaitė, o vieną vakarą, kai neturėjo lipduko pri- 
klijuoti, ėmė ir visai nejuokaudama ten užrašė: 


Nupirkti nauji batai Karlui. Ar Frida nuėjo pas 
kirpėją? 


Dar daugiau, nebuvo jokio kito įrodymo, iš- 
skyrus užrašų knygutę. Su juo važiavę ir tuo metu 
jo net nepastebėję žmonės vėliau visi kaip vienas 
prisiminė reikšmingas smulkmenas. 

Vis dėlto jo elgesyje nebuvo nieko tokio, kas 
galėtų sukelti aplinkinių smalsumą. Jis buvo vi- 
siškai ramus. Galbūt ta ramybė buvo kažkaip per- 
dėta? Jis ir pats tai pastebėjo, prisiminė dvi gy- 
venimiškas situacijas, kada lygiai taip pat nežinia 
kodėl tapdavo toks šaltakraujis. 

Pirma istorija jo atmintyje atgijo kartu su ta 
raudona užrašų knygute, nes tas įvykis buvo susie- 
tas su šachmatais. Vieną vakarą klube jam pavyko 
laimėti iš eilės tris partijas, o jo negalintis pakęsti 
senasis Kopenghemas pradėjo šaipytis: 

— Labai lengvai laimite nuo to laiko, kai žai- 
džiate tik su varžovais, kurie kur kas silpnesni už 
jus! 

Popinga, taip skaudžiai įgeltas, nusprendė at- 
sikirsti. Taip buvo mestas iššūkis, ir Kesas galiau- 
siai pasiūlė atiduoti Kopenghemui rikį ir bokštą. 

Jis dar kartą peržiūrėjo visą partiją, vieną žy- 
miausių jų klube. Nors Kopenghemas buvo puikus 
žaidėjas, Popinga apsimetė visiškai pasitikintis sa- 
vimi ir netgi, o tai jo varžovui kėlė tikrą įniršį, 
išeidavo prasivaikščioti tarp partijos ėjimų. Šali- 
mais ant staliuko jis buvo pasistatęs bokaliuką ba- 
variško alaus ir vis eidavo jo įsipilti iš statinės. 

Po valandos, o visą tą laiką nuo Popingos vei- 
do nenuslinko karinga ironija, jo varžovas netikė- 
tai vos pastebimai šypsodamasis įrentė jam šachą 
ir matą. 

Atsitiko nemaloniausia, kas tik begalėjo būti. 
Daugiau kaip dvidešimt žmonių stebėjo partiją ir 
pagyrūniškus Popingos išsišokimus. 

Tačiau tai jo nė kiek nesutrikdė, jis nei išbalo, 
nei išraudo. Netgi priešingai: jis tapo neįsivaiz- 
duojamai ramus ir abejingai ištarė: 

— Juk tokie dalykai gali bet kada atsitikti, ar 
ne? 

Tuo pat metu apsimesdamas, kad visiškai ne- 
kreipia dėmesio į šachmatų lentą, mikliai sugriebė 

vieną rikių. Šie šachmatai, išskaptuoti iš dramblio 
kaulo, žinomi visame Groningene, priklausė Ko- 
penghemui, kuris net skelbėsi negalįs žaisti jokio- 
mis kitomis figūromis, išskyrus savo. 

Popinga išsirinko juodąjį rikį. Tik žvilgtelėjęs 
jis viską apskaičiavo, o jau po akimirkos įmetė rikį 
į savo bokalą bavariškojo. 

Turėjo prasidėti antra partija. Apsižiūrėtas ri- 
kio dingimas ir imta jo ieškoti visur, ant kojų su- 
keltas net barmenas, svarstytos visos, kokias tik 
galima įsivaizduoti, prielaidos. Tik nepagalvota 
apie bokalą tamsiojo alaus, kurio Kesas pasistengė 
neišgerti ir kurį turėjo ištuštinti Dievas žino kur, 
nes Kopenghemo rikis pas savo šeimininką taip 
niekados ir nesugrįžo. 

Na ir puiku! Visą tą laiką, kol ieškota dingu- 
sio daikto, Popinga tviskėjo tokia pačia romia pa- 
laima kaip ir dabar traukinyje, tik šį kartą mąstė 
apie Groningene likusius žmones, kuriems iškrėtė 
smagų pokštą dingdamas be pėdsakų. 

Tačiau tai nesukliudė damai, dėvinčiai gedulą, 
dviem dienomis vėliau paskelbti: 

- Jo žvilgsnis buvo kaip persekiojamo žmo- 
gaus, o du kartus jis pats sau vienas nusijuokė... 

Jokio juoko, tik šypsena! Pirmą kartą dėl to 
nuotykio su Kopenghemu, o antrą - dėl jaučių uo- 
degų sriubos. 

Tai atsitiko gana neseniai. Maždaug prieš me- 
tus, kai Jefui Van Durenui suteikė Medicinos fa- 
kulteto profesoriaus vardą. Van Durenas, jo drau- 
gas dar nuo senų laikų, titulo suteikimo proga 
surengė iškilmingą vakarienę. Kai buvo geriamas 


vermutas, Kesas nuėjo į virtuvę, nes turėjo įprotį 
papokštauti su tarnaite Marija, labai apetitiškos 
išvaizdos moteriške. 

Tačiau, kai pabandė ją apkabinti, ši atrėžė: 

— Kadangi elgiatės nerimtai, sugrįšiu tik tada, 
kai jūsų čia nebus... 

Ir ji nusileido į rūsį, kur esą turėjo kažką veik- 
ti. 

Labiausiai jį žemino tai, kad Marija buvo kone 
vienintelė moteris, su kuria Kesas išdrįsdavo būti 
familiarus, ir kiekvieną kartą kūnas maloniai nu- 
eidavo pagaugais. 

Vis dėlto jis išliko ramus, net siaubingai ra- 
mus, ir, panašiai kaip tada dėl to rikio aluje, jis 
iškart pastebėjo puodą su jaučių uodegų sriuba 
ant viryklės - šį patiekalą Van Durenas virdavo tik 
šventinėmis dienomis. Virtuvės lentynose į eilę 
buvo sustatytos prieskonių dėžutės, o prie dviejų 
buvo užrašyta „druska“. Kesas vieną iš jų atidarė 
ir į jaučių uodegų sriubą įbėrė nemenką dalį jos 
turinio, paskui lyg niekuo dėtas sugrįžo į saloną. 

Tik poveikis buvo kur kas juokingesnis, negu 
jis galėjo numanyti. Nors ant dėžutės buvo pažy- 
mėta, kad ten druska, bet, dievai žino kodėl, į ją 
buvo suberta cukraus pudra. Keletą akimirkų prie 
stalo jis gavo stebėti sumišusius veidus ir pakilu- 
sius antakius, svečiai vis ragavo sriubą šaukštą po 
šaukšto, bet niekaip negalėjo nustatyti, kas čia per 
skonis. 

Štai tokią ramybės būseną jis išgyveno ir šian- 
dien. Šeštą valandą traukinys atvežė jį į Stavoreną, 
ten net neužteko laiko išgerti stikliukui, nors jau 

ilgesnį laiką kankino troškulys. Stavorene jis laiko 
turėjo tik tiek, kad spėtų įlipti į laivą, plaukiantį 
per Zuiderzę; laimei, kad laive veikė bufetas. 

- Du stikliukus kadaginės, - tarė stiuardui pa- 
čiu natūraliausiu tonu, koks tik begali būti pasau- 
lyje. 

Jis pasakė „du“, nes žinojo, kad tiek ir išgers, 
ir nebuvo jokio reikalo du kartus iš eilės gainioti 
padavėją per visą laivą. Dar visai neseniai „Maža- 
jame šventajame Jurgyje“ Julijus de Kosteras pa- 
reikalavo, kad ant stalo jam paliktų butelį, o šei- 
mininkui tai pasirodė visai normalu. 

Tad kodėl gi stiuardas vėliau pareiškė: 

- Jis atrodė kaip beprotis, užsisakė atnešti du 
stikliukus kadaginės ir juos išgėrė vienu mauku... 

Po keturiasdešimties minučių kelionės laivu 
Enkhuizene jis persėdo į Amsterdamo traukinį 
ir ten atvyko keletas minučių po aštuntos. Pa- 
skutinėje kelionėje toje pačioje kupė važiavo ir 
du gyvulių prekiautojai, kurie kalbėjosi apie savo 
reikalus, vis mesdami į jį nepatiklią akį, lyg būtų 
galimas konkurentas. 

Tačiau niekas, net jis pats, nė neįtarė apie tą jo 
šiurpų populiarumą, kuris užgriuvo jau po keleto 
valandų. Jis buvo apsirengęs pilkai kaip visada. Jis 
mašinaliai pasiėmė ir odinį portfelį, su kuriuo ei- 
davo į darbą. 

Amsterdame nedvejodamas nė akimirkos jis 
užtikrintu žingsniu pasuko „Karltono“ link, lyg 
būtų metęs šachmatų figūrą į alų ar bėręs cukraus 
pudrą į jaučių uodegų sriubą. 

— Ar galiu pamatyti panelę Pamelą? 


Visiškai niekuo jis neišsiskyrė iš visų kitų lan- 
kytojų, nebent ypatinga ramybe. 

- Ir kieno vardu reikėtų pasiklausti? - pasitei- 
ravo uniformuotas durininkas. 

- Julijaus de Kostero... 

Durininkas lyg nugirdo balse dvejonę, pasi- 

- Atleiskite... Bet jūs nesate ponas de Koste- 
ras... 

— O iš kur jūs žinote? 

— Ponas de Kosteras čia atvyksta kas savaitę, ir 
aš jį pažįstu... 

- Ir tai jums įrodymas, kad aš nesu koks nors 
kitas ponas de Kosteras? 

Vis dėlto durininkas perdavė telefonu: 

- Alio!.. Panelė Pamela?.. Čia atvyko vienas 
ponas, kuris sakosi esąs nuo pono de Kostero. Tu- 
rėčiau jį praleisti? 

Viešbučio tarnautojas, kuris įjungė liftą, nič- 
nieko nejįtarė. 

Pamela, besišukuojanti priešais didžiulį veid- 
rodį, bereikšmiu balsu šūktelėjo: „Įeikite!“, paskui 
ji staiga atsigręžė, nes, girdėdama, kaip atsidaro 
ir užsidaro durys, nesulaukė, kad kas nors ją už- 
kalbintų. 

Ji pamatė Kesą Popingą prie pat savęs su port- 
feliu po pažastimi ir kepure rankoje ir pratarė: 

— Gal malonėsite atsisėsti... 

Į tai jis atsakė: 

— Labai ačiū... Ne... 

Tokių apartamentų kaip šitie „Karltone“ galėjo 
būti koks šimtas, jei ne daugiau. Durys į apšviestą 


vonią buvo atvertos. Ant lovos gulėjo kaip pakliu- 
vo numesta vakarinė suknelė. 

- De Kosteras paprašė jūsų ką nors man per- 
duoti?.. Ar leisite man baigti šukuotis?.. Aš ir taip 
vėluoju... Tarp kitko, kelinta dabar valanda? 

- Pusė devintos... Jūs turite laiko... 

Ir jis pasidėjo portfelį bei kepurę, nusivilko 
apsiaustą, priešais veidrodį išbandė šypseną. 

- Jūs, aišku, manęs neprisimenate, bet aš jus 
dažnai matydavau Groningene... Galėčiau pridur- 
ti, kad tuos dvejus metus aš geidžiau jūsų... Taigi 
vakar aš ir Julijus de Kosteras apie viską pasikal- 
bėjome, ir aš atvykau... 

- Ką jūs norite man pasakyti? 

- Nesuprantate? Aš atvykau, nes padėtis dabar 
nėra tokia pati, kai jūs dar gyvenote Groningene. 

Jis prisiartino ir atsistojo tiesiai prieš ją. Tai ją 
trikdė, bet ji toliau šukavosi tamsius plaukus. 

- Užsitęstų pernelyg ilgai, jei imčiau jums vis- 
ką smulkiai aiškinti... Bet svarbiausia yra tai, kad 
nusprendžiau kartu su jumis praleisti kokią valan- 
dą... 


Kai jis išėjo, atrodė dar ramesnis, jei tik tai 
įmanoma. Jam reikėjo leistis žemyn per penkis 
aukštus, bet jis nepasinaudojo liftu. Tik apačioje 
prisiminė, kad pamiršo portfelį Pamelos kamba- 
ryje, ir pagalvojo, ar durininkas tai pastebės. 

Ir jis pasirodė teisus, nes perėmė to žmogaus 
mestą žvilgsnį į jo tuščias rankas! 

- Viršuje aš pamiršau portfelį, - ištarė jis abe- 
jingai. - Pasiimti užeisiu rytoj... 


— Ar nepageidautumėte, kad pasiųsčiau patar- 
nautoją? 

- Dėkoju! Gal geriau nesivarginkite. 

Poelgis buvo nevykęs, nes jis nebuvo pripratęs 
prie prabangių viešbučių, bet vis dėlto išsitraukė 
iš kišenės ketvirtį florino ir ištiesė durininkui. 

Po dešimties minučių jis jau buvo geležinke- 
lio stotyje. Vienintelis greitasis į Paryžių turėjo 
išvykti tik vienuoliktą dvidešimt šešios, ir jis nu- 
sprendė iki to laiko pasivaikščioti po peronus ir 
paspoksoti į sustojančius traukinius. 

Lygiai be penkiolikos minučių vienuoliktą va- 
landą tokia šokėjėlė, kas vakarą išeinanti kartu su 
Pamela, užsuko į „Karltoną“ ir pasidomėjo: 

- Ji dar nenusileido? Jau visa valanda, kaip 
laukiu jos restorane... 

- Paskambinsiu jai į apartamentus. 

Durininkas paskambino vieną, du, tris kartus 
ir atsiduso: 

- Vis dėlto nemačiau jos išeinant! 

Jis šūktelėjo praeinančiam darbuotojui: 

- Nubėk pasižiūrėti, ar tik panelė Pamela ne- 
bus pramigusi. 

Geležinkelio stoties perone Popinga visiškai 
nesinervino. Jis slampinėjo belaukdamas savo 
traukinio ir prasiblaškydamas skaičiavo praeinan- 
čius keleivius. 

Viešbučio patarnautojas kone nuriedėjo per 
šešis aukštus iš viršaus ir sudribo fotelyje rėkda- 
mas nesavu balsu: 

- Greitai!.. Į viršų!.. 

Jis jau paleido liftą, ir dabar teko kopti laip- 
tais. Pamela gulėjo skersai lovos paslika, per veidą 
jai buvo užrištas kilpotas rankšluostis, kuris už- 
spaudė burną lyg kamšalas. Reikėjo įspėti direkto- 
rių, paskambinti gydytojui. Kada atvyko policija, 
jau buvo pusė dvyliktos, o Paryžiaus traukinys vis 
tolo nuo stoties. 


Šį kartą naktinis traukinys buvo tikras, tokie 
dažnai pralėkdavo Popingos svajonėse: traukinys 
su miegamaisiais vagonais, užuolaidomis, už- 
trauktomis ant kupė langų, naktinėmis lempomis 
ir keleiviais, kalbančiais įvairiomis kalbomis. Tarp 
kitko, tarptautinis traukinys, per keletą valandų 
kertantis dviejų valstybių sienas. 

Jis nusipirko antros klasės bilietą ir susirado 
kupė, kur, be jo, važiavo tik dar vienas keleivis - 
vyriškis, visu ūgiu tysojęs ant suolo dar iki jam 
pasirodant, todėl jo veido kol kas nematė. 

Kesas nejautė noro numigti ir dar mažiau jam 
norėjosi šitaip sėdėti, todėl lėtu žingsniu tris ar 
keturis kartus perėjo visą traukinį, stengdamasis 
dirstelėti į visas kupė, bandydamas atspėti... 

Kontrolierius pramušė jo bilietą net nepasižiū- 
rėjęs. Belgų policija tik probėgšmais metė žvilgsnį 
į jo asmens tapatybės kortelę, ir jis pasinaudojo 
sustojimu muitinėje, kad savo užrašų knygutėje 
pažymėtų: 


Sėsta Amsterdame į 23 val. 26 min. traukinį, 
antra klasė. 


Šiek tiek vėliau jam vėl užėjo noras ką nors už- 
rašyti: 


Niekaip nesuprantu, kodėl Pamela šaipėsi iš 
manęs, kai pasakiau, ko iš jos noriu. Tuo blogiau 
jai! Aš negalėjau tiesiog šiaip išeiti. Manau, dabar 
ji turėtų suprasti. 


Jei ji tik būtų šypsojusis ar atsikirtusi kokia 
ironiška fraze! Net jei būtų susierzinusi! Bet ne! 
juoku ir niekaip negalėjo sustoti. Tokiu garsiu, 
isterįšku juoku, supurčiusiu net jos gerklę. Ir tai 
suteikė jai dar daugiau žavesio. 

— Aš jums draudžiu juoktis! - griežtai pratarė 
jis. 

Bet ji kvatojosi tik dar smagiau, iki ašarų, ir jis 
sugriebė ją už abiejų riešų. 

— Aš daugiau nenoriu, kad juoktumėtės! 

Jis šiurkščiai stumtelėjo ją lovos link, ta ir par- 
griuvo. 

Jo portfelis gulėjo ten pat, ranka pasiekiamas, 
šalia vakarinės suknelės. 

— Prašau bilietus! 

Šį kartą pasirodęs belgų kontrolierius vis dėlto 
metė smalsų žvilgsnį į keleivį, kuris nepaisydamas 
šalčio vaikštinėjo koridoriais. Bet iš to prieiti prie 
išvados, kad... 

Popingos kupė jo bendrakelionis prabudo tik 
prie sienos, ir Kesas pagaliau pamatė jo veidą, pa- 
puoštą juodais ūsiukais. 

Vis dėlto keista naktis, beveik tokia pat au- 
drinanti kaip praėjusi bei „Mažajame šventajame 
Jurgyje“ praleistos valandos, besiklausant Kostero 
kalbų. Ką gi pasakytų Julijus Jaunesnysis, jei viską 
sužinotų? 

Ar Pamela pateiks dėl jo skundą? Tokiu atveju, 
kai suras jo portfelį jos kambaryje, Popingos pa- 
vardė sumirgės visuose laikraščiuose. 

Ar tai būtų įsivaizduojama? Ir čia jau būtų 
neįmanoma nuspėti visų galimų padarinių. Pa- 
vyzdžiui, Frida lanko mokyklą, kuriai vadovauja 
seserys vienuolės. Ar laikytų ten dukterį tokio 
žmogaus, kuris?.. 

O šachmatų klube! Koks būtų Kopenghemo 
snukis!.. O daktaro Klaso, kuris manosi esąs vie- 
nintelis vyras, galintis turėti meilužę. Ir... 

Jis pusiau prisimerkė. Nė vienas veido rau- 
menėlis nejudėjo. Kartais jis matydavo už langų 
šmėkštelint šviesas, arba triukšmas staiga sustip- 
rėdavo. Ir tai reiškė, kad jie pravažiuoja stotį. Jis 
įžvelgė tamsoje plačią lygumą, užklotą sniegu, ir 
mažytį namelį, kuris, dievai žino kodėl, - galbūt 
ten kažkas gimė ar apsilankė mirtis, - buvo ap- 
šviestas tokią gūdžią naktį... 

Ar tikrai vertėjo pamiršti portfelį pas Pamelą? 
Jis mąstė apie tai. Ir kas akimirką vis kildavo noras 
ką nors užrašyti raudonojoje užrašų knygutėje. 

Prie prancūzų sienos jis išlipo į peroną, pasi- 
klausė, ar stotyje veikia bufetas, bet turėjo apeiti ne- 
mažą vingį lenkdamas muitinę ir išgėrė didelį sti- 
klą konjako, o tada paskubomis užrašė knygutėje: 


Konstatuoju, kad alkoholis manęs visiškai ne- 
veikia. 


Likusi kelionės dalis jam pasirodė labai ilga. 
Jis pabandė užmegzti tarpusavio supratimo santy- 
kius su kupė bendrakelioniu, prekybos brangak- 
meniais tarpininku. Bet vyriškis, kuriam tokia 
kelionė išpuldavo bent porą kartų per savaitę, 
buvo išsiugdęs tam tikrus įpročius ir jį traukė tik 
miegoti. 

— Nežinote, ar „Mulen Ružas“ tokiu laiku dar 
bus atidarytas? - vis dėlto pasiklausė Popinga. 

Jam norėjosi būti tarp žmonių, ir jis vėl ėmėsi 
klaidžioti traukinio koridoriais, pereidamas per 
vagonų dumples ir prikišdamas veidą prie kupė 
langų, už kurių miegojo žmonės. 

Į „Mulen Ružą“ ar kur nors kitur... Jis teikė 
pirmenybę „Mulen Ružui“ dėl to, kad apie jį buvo 
tiek skaitęs... 

Jis jau matė save, sėdintį ant purpuriniu akso- 
mu aptraukto minkštasuolio veidrodžiais gausiai 
išpuoštoje salėje, ant stalo šampano kibirėlis ir 
gražios merginos su atviromis dekoltė šalia... Bet 
jis išliks ramus! Šampanas jį veiktų ne daugiau už 
kadaginę ar konjaką. Ir jis atsiduotų pagiežingam 
malonumui murmėti frazes, kurių jo draugės ne- 
sugebės suprasti... 

Staiga, visiškai nelauktai, išniro Šiaurės stotis, 
ir vos išlipęs jis pajuto skersvėjus laukiamajame, 
pamatė išėjimo rodyklę ir jau laukiantį taksi. 

— Į „Mulen Ružą'! - tarstelėjo jis. 

— Jūs neturite bagažo? 


60 


„Mulen Ružas“ buvo uždarytas, bet automobi- 
lis sustojo prie kito kabareto, ir jo durininkas iš- 
kart pradėjo gerintis Popingai. Ir niekas negalėtų 
pasakyti, kad jis pirmą kartą gyvenime ateina į to- 
kio pobūdžio vietą. Jis neskubėjo. Ramiai dairėsi 
aplink, be metrdotelio pagalbos ieškodamas laisvo 
staliuko. 

- Atneškite man šampano ir cigarą! 

Štai! Jis yra čia! Viskas vyko taip, kaip jis ap- 
galvojo. Ir jam pasirodė visai natūralu, kai moteris 
žalia suknele priėjo ir paklausė: 

- Ar leisite? 

Jis atsakė: 

- Prašau jūsų! 

- Jūs užsienietis? 

- Aš olandas. Bet laisvai kalbu keturiomis kal- 
bomis: gimtąja, prancūzų, anglų, vokiečių... 

Atsipalaiduoti buvo tiesiog nuostabu! Ir jau 
išvis neįtikėtina - kad viskas, net menkiausios 
smulkmenos, sutapo su tuo, ką jis įsivaizdavo. 

Ir įsivaizduoti, kad jis jau pažįsta šį kabaretą 
su tamsiai raudono aksomo minkštasuoliais, džia- 
zo ansamblį, kurio saksofonisto šviesūs plaukai 
liudijo šiaurietišką kilmę, tikriausiai olandas, kaip 
ir jis, ir šitą rudaplaukę moterį, pasirėmusią alkū- 
nėmis ant stalo ir prašančią cigaretės. 

- Oficiante! - šūktelėjo jis. - Cigarečių. 

Po kiek laiko jis išsitraukė iš kišenės užrašų 
knygutę ir paklausė savo draugės: 

- Kaip jus vadinti? 

- Mane?.. Norite užsirašyti mano vardą?.. Kas 
per keista mintis!.. Tiek to! Jeigu jums nuo to 


maloniau... Žana Rozjė... Paklausykite! Ar žinote, 
kad čia tuoj uždarys?.. 

— Man visai tas pats. 

— Tai ką jūs norėtumėte daryti? 

— Nueiti pas jus. 

— Pas mane, ne, neįmanoma... Tik viešbutyje, 
jei norite... 

- Gerai! 

— Paklausyk, tu atrodai sukalbamas! 

Jis nutaisė plačią šypseną. Keista, jis net nega- 
lėtų pasakyti kodėl! 

— Ar dažnai atvažiuoji į Paryžių? 

— Tai antras kartas mano gyvenime. Pirmą 
kartą čia buvau povestuvinėje kelionėje... 

— O šį sykį tavo žmona taip pat kartu? 

— Ne! Palikau ją namie... 

Jam net užėjo noras juoktis. Jis pasišaukė metr- 
dotelį, kad dar užsisakytų šampano. 

— Ei, tau turėtų patikti mažos moterys? 

Šį kartą jis nusikvatojo ir pareiškė: 

— Ne mažos! 

Ji to niekaip negalėtų suprasti! Juk Pamela ne- 
buvo maža! Ji buvo tokia didelė kaip jis! Eleonora 
de Koster taip pat, jos ūgis buvo metras septynias- 
dešimt... 

— Bent jau esi linksmas vyrukas. Tu čia verslo 
reikalais? 

— Kol kas dar nežinau. 

— Kaip suprasti? 

— Niekaip... O jūs strazdanota... Tai labai smagu... 

O iš tiesų jam buvo smagiausia matyti, kaip jo 
draugė slapčiomis dirsčioja į jį, tuščiai stengda- 

masi ką nors suprasti. Net jos akys iš tiesų buvo 
šlakuotos, plaukai ryškiai rudi, oda blyški, o lūpos 
ilgos. Jis tepažino vos vieną ručkę. Ji buvo vieno jų 
šachmatų klubo nario žmona, labai aukšta ir liesa, 
be to, Žvaira ir turėjo penkis vaikus. 

- Kodėl tu šitaip žiūri į mane? 

- Taip sau... Man atrodo, kad čia būti tiesiog 
nuostabu... Dabar man atėjo į galvą Pamela... 

- Kas ji tokia? 

- Nesvarbu!.. Tu jos nepažįsti... 

- Turėtum susimokėti, nes visi jau išeina... 
Darbuotojai tik tavęs laukia, nes norėtų eiti mie- 
goti... 

- Oficiante!.. Prašau iškeisti man florinus... 

Ir jis išsitraukė iš kišenės penkis šimtus flori- 
nų, ištiesė visą pluoštą metrdoteliui ir atrodė, kad 
tuo metu galvoja visai apie kitką. 

Tačiau jis jautėsi pavargęs. Buvo akimirkų, kai 
jį apimdavo neįveikiamas noras išsitiesti. Tik ar 
verta tokią dieną kaip ši sutrumpinti miegant. 

- Kodėl negaliu miegoti pas tave? 

- Nes ten yra mano draugas! 

Jis pasižiūrėjo į ją įtariai. 

- Kas jis toks? Koks nors senis? 

- Jam trisdešimt metų. 

- Kąjis veikia? 

- Prekiauja... 

- Aaa!.. Aš juk taip pat prekiauju... 

Ir jis toliau bendravo pats su savimi, linksmi- 
nosi pats vienas, mėgavosi savo žodžiais, žiūrėda- 
mas į veidrodį, gėrėjosi savo judesiais ir veidu. 

- Štai, pone! 

Bet tai jam nė kiek netrukdė kruopščiai su- 
skaičiuoti pinigų ir pareikšti pastabos: 

— Jūs pakeitėte pagal blogą kursą. Amsterdame 
man duotų trimis keitimo taškais daugiau. 

Lauke Žana Rozjė, ji dėvėjo voverių kailinius, 
stebėjo jį šiek tiek nepasitikėdama. 

— Kur tu apsistojai? 

- Niekur aš neapsistojau. Čia atvykau tiesiai 
iš stoties. 

— O tavo bagažas? 

— Aš neturiu bagažo. 

Vieną akimirką ji pamanė, ar nebus geriau, 
jeigu jį čia ir paliks. 

— Kas jums yra? - paklausė jis, nustebintas jos 
laikysenos. 

— Nieko!.. Eime!.. Yra toks viešbutis Viktoro 
Masė gatvėje, ten visai švaru... 

Paryžiuje nebuvo sniego. Ir nešalo. Popinga 
jautėsi taip laisvai ir lengvai, kaip tie burbuliukai, 
kuriuos išgėrė su šampanu. Jo draugė įėjo į vieš- 
butį lyg į nuosavus namus ir šūktelėjo pro įstiklin- 
tas duris: 

— Nesivarginkite... Imu septintą numerį... 

Ji pati pasiėmė apklotą, užtraukė durų sklendę 
ir lengvai atsiduso. 

— Tu nenusirengi? - šūktelėjo ji iš prausyklos. 

Kodėl gi ne galų gale. Taigi jis darys viską, ką 
tik panorės! 

Jis buvo paklusnus ir žaismingas kaip vaikas. 
Jis dabar troško laimės visam pasauliui! 

— Dar ilgai pasiliksi Paryžiuje? 

— Galbūt visam laikui... 

- Ir atvažiavai be bagažo? 

Ji nejautė jokio pasitikėjimo ir nusirengė labai 
nenoromis, o jis sėdėdamas ant lovos krašto žais- 
mingai ją stebėjo. 

- Apie ką tu galvoji? 

- Apie nieką! Tavo gražus apatinukas... Ar jis 
šilkinis? 

Ji jo nenusirengė įlįsdama į patalus, paliko 
šviesą ir laukė. 

- Ką tu darai? - paklausė ji po akimirkos. 

- Nieko nedarau! 

Jis ramiai baigė rūkyti cigarą, atsigulė ant nu- 
garos, įsmeigė žvilgsnį į lubas. 

- Gal tu susinervinęs! 

- Ne! 

- Ar nieko, jei užgesinsiu šviesą? 

- Nieko. 

Ji pasuko jungiklį ir toliau jautė jį šalia savęs, 
gulintį toje pačioje padėtyje, vis taip pat nejudriai, 
suspaudusį lūpas aplink cigaro galiuką, iš kur vi- 
siškoje tamsoje žibsėjo raudona mažytė švieselė. 

Pagaliau neištvėrusi ji sujudėjo. 

- Kam tu mane čia atvedei? - paklausė ji, ap- 
siversdama tris ar keturis kartus nuo vieno šono 
ant kito. 

- Ar čia negerai“ 

Šalimais jis jautė jos karštą kūną, bet tai jam 
suteikė tik visai nekalto malonumo, nes jis tarė: 

- Jei mamytė būtų čia!.. 

Paskui visiškai netikėtai jis atsikėlė, užsidegė 
šviesą, susirado švarką, išsitraukė užrašų knygutę 
ir paklausė: 

— Koks adresas? 

— Kieno adresas? 

— Na, kur mes dabar esame... 

— Trisdešimt septintas numeris, antras namas, 
Viktoro Masė gatvė. Ir tau reikia viską užrašinėti? 

Taip! Visai kaip kai kurie keliautojai, kolekcio- 
nuojantys atvirukus ar restoranų valgiaraščius. Ir 
jis vėl atsigulė, sumaigė cigaro nuorūką peleninėje 
ir sumurmėjo: 

— Aš dar visiškai nemiegojau... O kokios rūšies 
prekyba jis užsiima? 

— Kas? 

— Tavo draugas... 

— Sukasi automobilių versle... Bet paklausyk, 
jeigu čia viskas, ką turi pasakyti, tai jau geriau 
leisk man miegoti. Tu atrodai kaip kažkoks trenk- 
tas tipas! Rytoj kelintą valandą tave prikelti? 

— Nekelk manęs. 

— Tuo geriau! Bent jau neknarki? 

— Tik kai miegu ant kairio šono. 

— Taigi pasistenk miegoti ant dešinio. 

Jis dar ilgai neužmigo, gulėjo išplėtęs akis į 
tamsą. Ir juokingiausia, kad netrukus pasigirdo, 
kaip nepaliaujamai užknarkė jo draugužė, ojis sau 
vienas patyliukais juokėsi. 

Visa kita truputį priminė neseną sceną, kai dar 
Groningene jis pusiau prisimerkęs žiūrėjo, kaip ren- 
giasi ponia Popinga, kuri neįtarė esanti stebima. 

Jau brėško rytas, bet dar nevisiškai prašvi- 
to, tik užuolaidos nebuvo atitrauktos, todėl pusė 
kambario skendėjo prieblandoje. Tamsą sklaidė 
vienintelis šviesos pluoštelis. 


Ir ten, prieš šviesą, Žana Rozjė jau stovėjo at- 
sikėlusi, netgi apsirengusi, su Keso kelnėmis ran- 
kose. 

Ji naršė kišenes, nes prieš tai matė, kaip į kel- 
nių kišenę jis įsikišo pinigus. Ji taip stengėsi ne- 
sukelti nė menkiausio triukšmo, kad veide nuo to 
atsirado juokinga išraiška, ir Popinga prieš savo 
valią net nusišypsojo. 

Ta šypsena, tegu ir nebyli, sukėlė įtarimą, kad 
jis nemiega, nes ji labai staigiai atsisuko į savo 
draugužį. Lygiai taip pat staigiai jis užsimerkė, ir 
ji sudvejojo, ar tikrai jis miega, ar apsimeta. 

Labai smagu jausti ją taip stovint, sustingus 
balkšvoje šviesoje, su kelnėmis rankose, nedrįs- 
tant nė pakrutėti ir sulaikius kvėpavimą. Akimirką 
ji pasidavė apgavystei ir panardino ranką kišenėje, 
bet tučtuojau viską suprato ir pratisai išdejavo: 

- Paklausyk! 

- Ką? 

- Baik iš manęs tyčiotis! 

- Kodėl? 

- Gerai... Viską supratau... 

Ji numetė kelnes ant gelsvos odos fotelio, pasi- 
ėmė kailinius ir staigiu žingsniu priėjo prie lovos. 

— Gal norėtum man pasakyti, ko tu atvažiavai 
į Paryžių be jokio bagažo ir pilnomis kišenėmis 
pinigų?.. Neapsimesk idiotu!.. Prisipažinsiu, kad 
norėjau... 

- Bet... 

- Palauk! 

Ir ji priėjo prie lango, atitraukė užuolaidas ir 
įleido į kambarį ledinės dienos šviesą. 

— Pasakok! 

Ji atsisėdo ant lovos krašto, įdėmiai pasižiūrė- 
jo į savo draugužį ir galiausiai atsiduso: 

— Turėjau iš karto pamatyti, kad tu tešlagal- 
vis... Kai tu kalbėjai apie prekybą šiąnakt, tai ką 
norėjai pasakyti?.. Galiu lažintis, kad sukiesi kok- 
se!.. Gal išdrįstum pasakyti, kad tai netiesa!.. 

IV SKYRIUS 


Kaip Kesas Popinga praleido Kalėdų naktį ir kaip 
iš pat ankstyvo ryto jis rinkosi automobilį pagal 
savo skonį. 


„Karltono“ durininkui jis pasirodė beprotis; kai 
jis nepasipiktino užklupęs Žaną Rozjė bekraustant 
kišenes, ji pamanė, kad jis kokaino prekiautojas. 
Iš esmės taip jam buvo gerai. Per keturiasdešimt 
metų turėjo nemažai vargo, kad visi jį laikytų Kesu 
Popinga, kad net menkiausias judesys atitiktų tai, 
kuo turi būti. 

— Aš noriu miego... - suniurnėjo jis, nieko 
neatsakydamas savo draugužei, kai ši prisiartino 
prie lovos. 

Jos žalsvose akyse, nubarstytose rudais tašku- 
čiais, jis įskaitė šį tą daugiau negu paprastą smal- 
sumą. Ji buvo suintriguota. Ją tiesiog erzino toks 
nežinojimas. Atrėmusi kelį ant lovos, ji paklausė: 

— Ar nenorėtum, kad prigulčiau minutėlei? 

— Neverta vargintis! 

Rankose ji laikė banknotus, kuriuos ištraukė iš 
jo kišenių, ir dabar iškilniai padėjo juos ant stalo. 

— Dedu juos čia, matai?.. Sakyk!.. Ar galiu pa- 
imti vieną, štai šitą? 

Jis nebuvo toks mieguistas, kad neatskirtų 
tūkstančio frankų banknoto, kurį ji pasiėmė. Bet 
kokios tai jam galėjo turėti reikšmės? Ir jis ramiai 
užsnūdo. 

Žanai Rozjė iki namų ryto šaltyje tereikėjo 
perbėgti kokius porą šimtų metrų ir užkopti per 
tris aukštus; ir ji jau po keleto minučių buvo Fro- 
menteno gatvės nuomojamame bute; ji be triukš- 
mo uždarė duris, įpylė katei pieno, neskubėdama 
nusirengė ir nėrė į lovą, kurioje gulėjo vyriškis. 

- Truputį pasislink, Luji... 

Kažką niurnėdamas Luji pasislinko. 

— Ką tik palikau tokį trenktą tipą... Jis manęs 
vos neišgąsdino... 

Bet Luji nesiklausė, ir, taip pragulėjusi kokias 
penkiolika minučių įsmeigusi akis į užuolaidos 
tarpą, Žana Rozjė savo ruožtu užmigo, jau ramiai, 
savo lovoje, jausdama šilumą, sklindančią nuo 
Luji, dėvinčio šilkinę pižamą. 


Ir kone tą pačią valandą, kai į vieną po kitos 
įstaigą plūdo darbuotojai, nerodantys didžiausio 
noro pulti prie darbo, o rytinė cigaretė dar tokia 
karti, į Sosė gatvę atėjo telegrama. 


Amsterdamo saugumo skyrius - Paryžiaus na- 
cionalinio saugumo skyriui. 


* Ten yra Prancūzijos vidaus reikalų ministerija. (Čia ir toliau - 


vert. past.) 

Vyras pavarde Kesas Popinga trisdešimt devy- 
nerių metų, gyvenantis Groningene, ieškomas dėl 
panelės Pamelos nužudymo, įvykdyto naktį iš gruo- 
džio 23 į 24 „Karltono“ viešbučio apartamentuose 
Amsterdame. Taškas. Yra pagrindo daryti prielai- 
das, kad Popinga sėdo į traukinį, vykstantį į Pran- 
cūziją. Taškas. Dėvi pilkus drabužius ir pilką kepu- 
rę. Taškas. Šviesūs plaukai, veidas skaistus, kūno 
sudėjimas vidutinis, ypatingų žymių nėra. Taškas. 
Laisvai kalba angliškai, vokiškai ir prancūziškai. 


Be sutrikimų ir be skubėjimo teisėsaugos ma- 
šina buvo paleista, ir pridurkime, kad Keso Popin- 
gos žymės buvo perduotos per radiją, telefonais 
ir telegrafu į visas kaimynines šalis, jų policijos 
nuovadas ir kriminalinės paieškos brigadas. 

Visuose Paryžiaus policijos postuose kiekvie- 
nas kapralas Morzės aparato juostoje iššifruoda- 
vo: 


„Vidutinio sudėjimo, ypatingų žymių nėra... 


O tuo metu Kesas Popinga viešbučio kam- 
baryje miegojo ypač saldžiai ir kietai. Apie vi- 
durdienį jis vis tebemiegojo. Apie pirmą valandą 
kambarinė pabarbeno į įstiklintas duris ir pa- 
klausė: 

— Ar septintas numeris jau laisvas? 

To niekas neprisiminė, ir darbuotoja nuėjo pa- 
sižiūrėti; ji pamatė giedrą miegančio Keso veidą 
atvira burna, o šalia, ant stalo, pluoštą banknotų, 
bet nedrįso prie jų prisiliesti. 


Buvo jau ketvirta valanda ir pradėjo degti švie- 
sas, kai Žana Rozjė savo ruožtu stumtelėjo viešbu- 
čio biuro duris. 

— Ar tas tipas, su kuriuo šiąnakt atėjau, jau iš- 
vyko? 

— Manau, kad dar tebemiega. 

Žana Rozjė su laikraščiu rankoje užsiropštė 
per visus aukštus, stumtelėjo kambario duris ir 
pasižiūrėjo į Popingą, kuris vis gulėjo nė krust ir 
kurio veidas bemiegant įgavo vaikišką išraišką. 

— Kesai! - prislopintai šūktelėjo ji. 

Žodis jį pasiekė ir pro miegus, bet prireikė du 
ar tris kartus pakartoti, kad pradėtų suvokti, kas 
dedasi. Taigi Popinga pravėrė vokus, virš lovos pa- 
matė uždegtą lempą ir jos šviesoje Žaną Rozjė su 
voverių kailiniais bei kepure. 

— Jūs vis dar čia! - sumurmėjo jis abejingai. 

Ir jau taikėsi apsiversti ant kito šono, kad vėl 
užsikabintų už sapnų gijos. Todėl jai teko jį net 
papurtyti. 

— Tu negirdėjai, ką aš tau sakiau? 

Jis pasižiūrėjo į ją visiškai ramiai, prasitrynė 
akis, šiek tiek kilstelėjo lovoje ir romiu balsu, be- 
veik tokiu pat vaikišku kaip ir veido išraiška, kai 
miegojo, paklausė: 

— Ir ką tu man sakei? 

— Aš tave pavadinau Kesu... Kesu Popinga! 

Ji ištarė paskiemeniui, kad jam nekiltų abejo- 
nių. 

- Tu dar nesupranti?.. Še!.. Skaityk!.. 

Ji numetė ant lovos vidurdienio laidos numerį, 
nervingai žirgliodama per kambarį. 

Prabangiame Amsterdamo viešbutyje nužudyta 
šokėja. 

Žudikas nustatytas pagal dokumentus, kuriuos 
paliko nusikaltimo vietoje. | 

Manoma, kad jis buvo beprotis arba sadistas. 


Žana Rozjė nekantravo, visą laiką gręžiojosi į 
savo bendrą, laukdama kokios nors reakcijos. O 
jis nė nemanė blaškytis ir labai paprastai paprašė: 

— Ar negalėtum paduoti man švarko? 

Jai užteko naivumo apčiupinėti kišenes ir įsiti- 
kinti, kad ten neslepiamas ginklas, kurį ir norėjo, 
kad jam perduotų. Bet ten buvo cigaras! Jis tiesiog 
stulbinamai lėtai jį prisidegė, po to pasitaisė pa- 
galvę, patogiau atrėmė nugarą ir tik tada pradėjo 
skaityti, kartais be garso krutindamas lūpas. 


„paskutinėmis žiniomis vadinamasis Popinga 
paliko savo namus Groningene tokiomis aplinkybė- 
mis, kurios leidžia iškelti klausimą, ar jo sąžinės 
neslegia ir kitas nusikaltimas. Iš tiesų jo šeiminin- 
kas p. Julijus de Kosteras, netikėtai dingęs ir... 


- Tai čia tikrai tu? - kapodama skiemenis išta- 
rė Žana Rozjė, jau netekdama kantrybės. 

- Žinoma, kad aš! 

- Tai tu pasmaugei tą moterį? 

— Aš gi to nedariau tyčia... Vis galvoju, kaip 
ji galėjo numirti... Tarp kitko, šiame straipsnyje 
daugybė dalykų yra perdėta ir taip pat yra visiškai 
klaidingų dalykų... 

Paskui jis atsikėlė ir pasuko tualeto link. 

— Ką tu darai? 

— Rengiuosi... Turiu nueiti papusryčiauti... 

— Jau penkta valanda! 

— Tada aš eisiu vakarieniauti. 

- Ir ką tu manai daryti paskui? 

— Nežinau. 

— Ir tu nebijai, kad tave tučtuojau suims? 

— Bet tam dar reikia mane atpažinti... 

— Ir kur tu eisi miegoti? Pamiršti, kad tavęs 
gali paprašyti dokumentų? 

— Tai nemaloniausia, savaime suprantama! 

Jam dar neužteko laiko apie viską pagalvoti, o 
miegojo jis taip kietai, kad prireikė tam tikrų pa- 
stangų pradėti mąstyti. 

— Aš apie tai tučtuojau pagalvosiu. Beje, netu- 
riu net dantų šepetuko. Ar siandien gruodžio dvi- 
dešimt ketvirtoji? 

— Taip. 

— O čia ar Kalėdoms nepuošiami medeliai? 

- Čia valgomos kūčios... Vakarieniaujama ir 
šokama visuose restoranuose, kur tik kokie yra, 
visose kavinėse... Paklausyk, gali prisiekti, kad 
nekabini man makaronų? 

- Kuriam galui? 

— Aš nežinau! Ar tik nesilinksmini, vedžio- 
damas mane už nosies ir leisdamas tikėti, kad esi 
Popinga? 

Štai! Vėl tas pats! Kažkodėl žmonėms reikia, ir 
bet kokia kaina, matyti jame kažkokį kitą perso- 
nažą, tik ne jį. 

— Noriu tau kai ką pasakyti, - vėl prakalbo 
Žana Rozjė. - Aš tau dar nieko nepažadu... Galbūt 

darau neteisingai, rūpindamasi visu tuo... Netru- 
kus aš su kai kuo pasikalbėsiu... Ak! Tik nebijok, 
nekalbu apie ką nors iš policijos, bet apie kai ką, 
kas gali, jei panorės, ištraukti tave iš viso to rei- 
kalo... Tiktai nežinau, ar jis tam pasirašys... Tos 
iškrypėlių istorijos visada kelia baimę... 

Jis klausėsi jos varstydamasis juodus batus. 

- Bet aš jį matysiu tik gana vėlai... Žinai Duė 
gatvę?.. Ne? Tai visai netoli nuo čia... Galėsi pa- 
siklausti... Ten yra tabako krautuvėlė, kur galėsi 
prisėsti ir palaukti... Galbūt aš grįšiu prieš pat vi- 
durnaktį, galbūt šiek tiek po, nes visa chebra val- 
gysime kūčias. 
raštį nuo lovos. 

— Nepalik čia mėtytis šitų popierių... Va šitaip 
dažnai ir susemia... Ir atsimink! Už kambarį susi- 
mokėsiu pati, kad pernelyg nepatrauktum dėme- 
sio viešbučio kontoroje. Jie jau ir taip stebisi, kad 
taip ilgai miegi. Tai dar viena žymė, kaip tik! 

- Žymė ko? 

Bet ji tik gūžtelėjo pečiais ir išėjo. 

- Būk tabako krautuvėje Duė gatvėje... 


Didžiuosiuose bulvaruose apie aštuntą valan- 
dą, kai visas Paryžius jau pradėjo šventiškai šur- 
muliuoti, jis stabtelėjo prie šeštos laidos vakarinio 
laikraščio, pirmajame puslapyje išspausdinusio jo 
nuotrauką su prierašu: 


„Pamelos žudikas“ 
(perduota telefonograma iš Amsterdamo) 

Tiesiog šiurpu! Iš pradžių jis pagalvojo, iš kur 
galėtų būti šita nuotrauka, kurios jis ir pats ne- 
prisiminė. Paskui, pasižiūrėjęs iš arčiau, kairėje 
savo galvos pusėje įžvelgė kito žmogaus skruostą 
ir viską suprato. Tas kitas žmogus buvo jo žmona. 
Šita nuotrauka stovėdavo ant staliuko, ir joje buvo 
pavaizduota visa jo šeima. 

Žurnalistai išdidino jo galvą, atskyrė nuo kitų 
ir, maža to, perdavė kaip telefonogramą, nors vaiz- 
das buvo išplaukęs, lyg palyta. 

Prie kito kiosko jis įsižiūrėjo į tą patį laikraštį, 
į tą pačią klišę ir susisielojo, kad ir ten toks pat 
neatpažįstamas. Nuotrauka galėjo būti bet kurio 
praeivio, nebūtinai jo. 


Žudiko žmona kalba apie amnezijos krizę. 


Jis nuėjo iki trečio kiosko, nusipirko laikraštį, 
paklausė: 

— Ar nėra pas jus kitų laikraščių, išeinančių 
vakarais? 

Jam parodė dar keturis, ir jis paėmė juos. 

— Ar neturite olandiškų laikraščių? 

- Kioske Operos aikštėje... 

Visur degė šviesos, afišos kvietė praeivius val- 
gyti Kūčių vakarienės už dvidešimt penkis arba 
šimtą frankų, kur viskas įtraukta į sąskaitą. Šven- 
tė dar nebuvo prasidėjusi, bet jautei, kad valanda 
artinasi. 

- Prašau duoti olandiškų laikraščių. 

Jis visas drebėjo. Priešais jį gulėjo išskleistas 
Daily Mail su jo nuotrauka, ta pačia kaip pran- 

cūziškuose dienraščiuose, taip pat pirmame pus- 
lapyje. 

- Duokite dar Daily Mail... ir Morning Post... 

Kuo daugiau jų matė, tuo didesnį pasitenki- 
nimą jautė. Taip kartais būdavo malonu žiūrėti į 
susikaupusius ant jo darbo stalo popierius. Gal jau 
turėjo eiti į tabako kioską Duė gatvėje? 

Jam labiau norėjosi pavakarieniauti kur nors 
arčiau, ir jis įsitaisė „Taikos kavinėje“, kur padavė- 
jai karstė paskutines girliandas ir amalų šakeles. 

Ir jis pagalvojo, kad Amersenas jau iš ryto tu- 
rėjo būti atsiuntęs Kalėdų eglę, kurią jis užsakė. 
Tik ką dabar su ja darytų namuose? Tik ką tokia 
duktė kaip Frida galėtų manyti? 

Kai skaitydavo kriminalinę kroniką, tai nieka- 
dos nesukdavo sau galvos dėl šalutinių aplinkybių, 
bet dabar, kai pats buvo ten įsuktas, pradėjo paste- 
bėti daugybę tų smulkių veiksnių. 

Pavyzdžiui, jis turėjo gyvybės draudimą... Tik 
ko vertas būna gyvybės draudimas, jei klientas 
persekiojamas už žmogžudystę? 

- Ar skanu? - priėjo paklausti metrdotelis, pas 
kurį jis užsakė kraujingą kepsnį. 

- Dar ir kaip! - atsiliepė jis patenkintas. 

Tiktai jis buvo nepatogiai įsitaisęs, kad valgy- 
damas galėtų skaityti laikraščius, ir dar jam pasi- 
rodė, kad pyragaičiai ne tokie skanūs kaip Olandi- 
joje. Jam labiau patiko saldesni. Dėl to netgi kavą 
gėrė su plakta grietinėle ir vaniliniu cukrumi, o 
tai metrdoteliui atrodė nesuprantama. 

Bet ką jau iš tiesų jis tiesiog pritrenkė, tai Žaną 
Rozjė! Ir tai patvirtintų visi jos rūpesčiai dėl jo, 

nors jis visai to neprašė. Tik ką ji mano iš tikrųjų? 
Kad jis yra itin šaltakraujis, suprantama! Jis pats 
taip sugalvojo. Ir kad patirtų naują išbandymą, jis 
nuėjo prie Kapucinų bulvaro kampo ir pasiklausė 
policininko kelio į Duė gatvę. 

Ten, kvadratiniame kambarėlyje, išsidėstė ba- 
ras ir tabako kiosko prekystalis, o už įstiklintos 
pertvaros tilpo kavinukė su aštuoniais staliukais. 
Kesas Popinga įsitaisė kavinėje, ir jam pasisekė 
rasti laisvą kertelę prie lango. Iš lauko matėsi švie- 
čiančios naktinių klubų iškabos, jos kaip tik ėmė 
žiebtis, bet šokėjai profesionalai ir durininkai dar 
tebesėdėjo prie staliukų ir aptarinėjo savo reika- 
lus. Kampe, tiesiai prieš jį, šalia pasidėjusi krepšį, 
gėlių pardavėja gurkšnojo kavą su romu. 

— Atneškite ir man kavos, oficiante! 

Jis jautėsi šiek tiek nuviltas dėl tos keistos Ka- 
lėdų nakties, kuri jau pradėjo įsisiautėti aplink jį. 
Bet Kalėdų naktis nebuvo tikra, ji gerokai primi- 
nė masines išgertuves. Jau devintą valandą vakaro 
galėjai sutikti girtų Žmonių, ir niekas nekalbėjo 
apie vidurnakčio mišias. 


(Mūsų specialusis korespondentas iš Groningeno) 

Kai mūsų teisėsaugos tarnybos tęsia tyrimą 
„Karltone“, kur nelaimingoji Pamela atrado mirtį, 
mes skubiai nuvykome į Groningeną surinkti žinių 
apie Kesą Popingą, šokėjos žudiką... 


Kesas atsiduso, kaip tai darydavo, jei kuris 
nors iš Julijaus de Kostero darbuotojų padarydavo 

neatleistiną klaidą, išsitraukė iš kišenės raudonąją 
užrašų knygutę, užrašė datą, laikraščio pavadini- 
mą ir toliau žymėjosi: 


Ne žudikas, bet nusikaltėlis. Nereikia pamiršti, 
kad mirtis buvo atsitiktinė. 


Jis dirstelėjo į gėlių pardavėją, kuri snūduriavo 
laukdama, kol iš teatrų plūstelės publika, ir tęsė 
savo skaitinius. 


Koks didžiulis buvo mūsų apstulbimas, - tęsė 
laikraštis, - sužinojus, kad Kesas Popinga čia gar- 
sėjo kaip padorus žmogus, o ta baisi naujiena pa- 
sėjo tikrų tikriausią širdgėlą visame mieste, ir žmo- 
nės tiesiog sutrikę spėlioja... 


Jis pieštuku pabraukė žodį „spėlioja“, nes šis 
pasirodė pernelyg pretenzingas. 


Popingos namuose, kur į šeimos narių sielvartą 
net sunku žiūrėti, iš ponios Popingos gavome progą 


sužinoti... 


Oriai, tarp dviejų cigaro paptelėjimų, jis pasi- 
žymėjo užrašų knygutėje: 


Vis dėlto mamytė priėmė žurnalistus! 


Ir jis nusišypsojo, nes pamatė, kaip gėlių par- 
davėjos galva svyra ant krūtinės. 

„gavome progą sužinoti, kad vien staigus pa- 
mišimo priepuolis, amnezijos akimirka gali paaiš- 
kinti poelgį... 


Žodis „poelgis“ jam pasirodė juokingas, ypač 
kaip jį ištaria mamytė, ir jį taip pat pabraukė. 

Paskui atsivertė švarų puslapį knygutėje ir už- 
rašė: 


Ponios Popingos nuomonė: pamišimas arba am- 
nezija. 


Ne ji viena taip manė. Vienas jaunas Julijaus 
darbuotojas, septyniolikos metų vaikinas, kurį pats 
Kesas priėmė į darbą, kuo įžūliausiai pareiškė: 


Aš jau anksčiau pastebėjau, kad jo akys kartais 
ima keistai spindėti... 


O Klasas aiškino ypač paslaugiai: 


Savaime suprantama, kad Popingos poelgio ki- 
taip ir nepaaiškinsi kaip pamišimo priepuoliu. Tik 
ar jis buvo linkęs į tai, gydytojo paslaptis neleidžia 
man... 


Taigi raudonais pamišimo siūlais buvo ataus- 
tas visas tas straipsnis! Ir nueita taip toli, kad net 
spėliota, jog, prieš nužudydamas Pamelą, jis gal- 
būt užmušė Julijų de Kosterą. 

Kadangi senasis Kopenghemas išdėstė žurna- 
listui: 

Skaudu blogai kalbėti apie žmogų, kuris buvo 
mūsų šachmatų klubo narys, bet kaip nešališkam ste- 
bėtojui reikia pripažinti, kad Kesas Popinga visada 
buvo paniurėlis, niekada nepripažįstantis niekieno 
viršenybės jokioje srityje ir visą laiką gromuliuojan- 
tis keršto planus. Tik jo menkavertiškumo komplek- 
sas, išvirtęs į idėe fixe, gali paaiškinti įvykį... 


Popinga užrašų knygutėje šalia Kopenghemo 
pavardės pažymėjo: Menkavertiškumo kompleksas. 
Paskui glaustesne rašysena: Šachmatais jis mane su- 
mušė vieną vienintelį kartą, ir tai atsitiktinai. Taigi! 


»oNoL- eo) 


jau nelikę nė vienos laisvos vietos, ir jį jau po tru- 
putį stumia prie minkštasuolio krašto. Protarpiais 
jis pakeldavo žvilgsnį nuo laikraščių ar užrašų kny- 
gutės, įsižiūrėdavo į kažkieno nepažįstamą veidą, 
net antakius suraukdavo, paskui apie tai daugiau 
negalvodavo. Šitaip jis pagaliau pastebėjo, kad sa- 
lėje jau įsitaisę keturi ar penki juodaodžiai. Gėlių 
pardavėja tebebuvo savo vietoje. O kostiumuoti 
žmonės sėdėjo šalia labai prastai apsirengusių. 

Jis nežinojo, kad atsidūrė, galima sakyti, vie- 
no Monmartro teatro užkulisiuose ir kad jį supa 
daugiausia statistų ir epizodinių vaidmenų atlikėjų 
draugija. O tuo metu šventė jau pradėjo įsismarkau- 
ti visose šio kvartalo pasilinksminimo įstaigose. 


Groningeno geležinkelio stoties tarnautojas pri- 
siminė vieną labai stipriai susijaudinusį žmogų, 
kuris... 


Ir jis pašaipiai užrašė: Netiesa. Kai kalbama 
apie beprotybę, menkavertiškumo kompleksą, tai 
tiek jau to, bet kai įrodinėjama, kad išvykdamas 
iš Groningeno keletas valandų iki tol, kai netyčia 
nužudė Pamelą, jis buvo susijaudinęs... Gal ir da- 
bar yra susijaudinęs, nežiūrint tų dviejų puodelių 
kavos, kuriuos ką tik ramiai išgėrė? 

O jau visko viršūnė buvo Amsterdamo vieš- 
bučio metrdotelis, kuriam Popinga mielai skeltų 
porą antausių. 


Vos tik jis atvyko, iškart pastebėjau, kad jo būse- 
na nėra normali, ir norėjau įspėti panelę Pamelą... 


Kesas pažymėjo: Tai kodėl jis šito nepadarė? 


Kai nusileido, - tęsė durininkas, - jo veido iš- 
raiška buvo lyg persekiojamo žvėries ir... 


Ir Popinga sarkastiškai užrašė: 


Paklausčiau, ką jis norėjo pasakyti žodžiais 
„veido išraiška“! 


Ir ties šauktuku jis kilstelėjo galvą, nes kažkas 
nuolis, apsirengęs smokingu. Už jo glaudėsi Žana 
Rozjė, ji sumurmėjo: 

— Mano draugas Luji!.. Aš jus palieku... 

— Ar galite ateiti minutei? - paklausė Luji, jo 
rankos buvo kišenėse, o burnoje judėjo cigaretė. - 
Kol kas viską palikite! Nusileiskime... 

Jis nusitempė savo naują bendrą į tualetą pus- 
rūsyje ir čia, nužvelgęs nuo galvos iki kojų, pra- 
niurnėjo: 

- Žana man papasakojo tą istoriją... Mečiau 
akį į laikraščius... Sakykite, ar dažnai jums užeina 
tokios fantazijos? 

Popinga šypsojosi. Kupinas savotiško susido- 
mėjimo šiek tiek ironiškas žvilgsnis leido pajusti, 
kad šis vyrukas nekalbės nei apie beprotybę, nei 
apie menkavertiškumo kompleksą. 

- Tai buvo vienintelis kartas! - atsakė jis, slo- 
pindamas šypseną. 

- O kitas, tas senis? 

- Jie nieko nesuprato. Julijus de Kosteras, ku- 
riam prastai sekėsi verslas, paspruko, suvaidinda- 
mas savižudybę. Ir dėl to, kad ir aš ten buvau... 

- Gerai! Neturiu dabar laiko. Mokate vairuo- 
ti? 

- Automobilį? Žinoma! 

- Iš esmės, jei gerai supratau, ką man aiškino 
Žana Rozjė, tai jums reikia prieglobsčio, kur pra- 
lauktumėte, kol kas nors parūpins dokumentus? 

Jis ištraukė Popingai iš burnos cigarą prisideg- 
ti cigaretei ir nesivaržydamas pats nusprendė: 

- Greitai viskas pasimatys!.. Likite ten viršuje 
ir laukite. Mes visa chebra vakarieniausime prie- 
šais... 

Jau buvo beveik vidurnaktis. Gėlių pardavėja 
kažkur dingo, taip pat ir du juodaodžiai. Kartais 
iš kaimyninio kabareto vis užsukdavo tenykštis 
durininkas, lydimas taksi vairuotojo ar kokio kito 
bendro, paplepėdavo su juo prie baro, išlenkdavo 

stikliuką ir vėl grįždavo į savo darbo vietą kitoje 
gatvės pusėje. 

Popinga niekaip negalėjo įsivaizduoti, kad Ka- 
lėdos galėtų būti tokios varganos, o išmušus vi- 
durnaktį jis tuščiai laukė nuskambančių varpų. 
Kažkoks girtuoklis, atrodė, pakirdo tik todėl, kad 
užtrauktų „Didžiąją naktį“, kurios težinojo vos 
pusę pirmo stulpelio. Tada šeimininkas nusprendė 
pasukti radijo imtuvo rankenėlę, ir po keleto aki- 
mirkų kavinė staiga prisipildė vargonų gaudesio, 
rėksmingų vyrų ir vaikų choro balsų, praklykian- 
čių liturginę giesmę. 

Kesas užskleidė laikraščius, dar paprašė ka- 
vos, nes alkoholio jau nenorėjo. Jis klausėsi Do- 
minus vobiscum, kuriuo kunigas kreipėsi į tikin- 
čiuosius. 

Plonai apsirengusi smulkutė moteriškaitė, sė- 
dinti priešais jį, buvo visa perbalusi, bet šitaip turėjo 
būti nuo šalčio, nes visą laiką sužvarbusi vis atbėg- 
davo čia, žingsniais išmatavusi nemažai šaligatvių. 

Ir automobiliai, nenutrūkstamai plūdę prie 
naktinių klubų... Trys juodaodžiai, apie kažką 
karštai ginčijęsi... Dėl ko gi? 

Ir visų nuostabiausia, kad tą pačią akimirką 
visos Žemės visose bažnyčiose... 

Popinga įsivaizdavo pasaulį, lyg matytų jį iš 
lėktuvo, jei tik skrenda gana greitai ir gana aukš- 
tai: veik neaprėpiamą rutulį, baltą nuo sniego, su 
miestais, kaimais, šen bei ten pritvirtintomis prie 
paviršiaus bažnyčiomis, kurių varpinės primena 
milžiniškas vinis... Ir visose bažnyčiose žvakės, 
smilkalai, tikintieji, parimę prie prakartėlių... 

Tačiau, deja, ne viskas taip! Vidurio Europoje 
naktinės mišios jau baigėsi, nes ten dabar pirma 
valanda. O Amerikoje dar tik brėkšta po vaka- 
rykštės dienos! Ir visur, už bažnyčių sienų, juo- 
dukai kalbasi apie savo reikalus, gatvės merginos, 
šaligatviuose medžiojančios klientus, šildosi kava 
ir stikliuku romo, o viešbučių durininkai... 

Nuo šiol jis daugiau nesileis šitaip kvailinamas. 
Jis nejautė nė menkiausio noro niūniuoti kartu su 
radiju, o šeimininkas, kuris manėsi suteikęs malo- 
numo savo klientams, o gal jis pats kažkada daina- 
vo vaikų chore, buvo priverstas išjungti aparatą, nes 
niekas nesiklausė, kai kas net pradėjo murmėti. 

Ir iškart vėl pasigirdo lankytojų balsai, cigare- 
čių dūmai susitelkė į melsvą lubų sluoksnį per du 
metrus Žemiau baltintų lubų, o priešais Popingą 
jaunuolis susiaurintu smokingu, sėdintis tik prie 
butelio mineralinio, įsikišo į šnerves žiupsnį baltų 
miltelių. 

Kodėl jo paklausė, ar jis moka vairuoti? Ir ką 
pasakytų visi tie jį supantys Žmonės, jei jis staiga 
atsikeltų ir pareikštų: 

— Aš esu Kesas Popinga, Amsterdamo satyras! 

Šitaip jį išvadino prancūzų vakarinis laikraš- 
tis, raidės per visą puslapį. 

Antrą valandą paryčiais jis vis tebesėdėjo ten, 
toje pačioje vietoje, ir padavėjas, pradėjęs jį įsi- 
minti, praeidamas rodydavo kažkokius ženklus. 
Daugiau jis jau net negalėjo gerti. Ir jis sugalvojo, 
ką daryti: kaip tas jaunuolis priešais, užsisakė bu- 
telį mineralinio. Paskui, kai visi jau kėlėsi išeiti, 
jis vienintelis dar galėjo likti sėdėti. 

Prie baro įsiplieskė barnis. Girdėjosi, kaip 
žmonės keikiasi. Kažkas pamosikavo sifonu ir be- 
matant sudaužė į stalą. O netrukus būrelis žmonių 
išgarmėjo iš salės, išsiskleidė per šaligatvį ir iškart 
sukibo į padriką kamuolį. 

Iš kažkur netikėtai atskardėjo švilpukas. Po- 
pinga visiškai nesijaudindamas, ramiai susirinko 
savo laikraščius, nusileido į tualetą ir užsidarė 
kabinoje, kur automatiškai ėmėsi skaityti pirmą 
pasitaikiusį straipsnį apie Olandijos ekonominę 
ekspansiją XVIII amžiuje. 

Kai jis po penkiolikos minučių sugrįžo, viskas 
jau buvo ramu, ir ant grindų nesimatė nė šukelės 
sudaužyto sifono. Trūko tik lankytojų. Priėjo pa- 
davėjas ir familiariai pamerkė akį, nes buvo paste- 
bėjęs apdairų savo kliento dingimą. 

— Ar daug suėmė? - paklausė Popinga. 

- Žinote, Kalėdų naktį jie nebūna labai griežti. 
Du nusivežė į nuovadą, bet iš ryto paleis... 

Pasirodė Žana Rozjė, apsirengusi vakarine su- 
knele, išsikvepinusi, visa įkaitusi ir suprakaitavusi, 
lyg būtų labai daug šokusi. Ji tik trumpam užbėgo 
iš kaimynystės, todėl kailinius užsimetė tiesiai ant 
nuogų pečių. 

- Čia jums nebuvo bėdų? Man sakė, kad įvyko 
peštynės. 

— Na ne! Beveik niekai! 

— Manau, kad Luji jumis pasirūpins. Man jis 
neatrodo labai ryžtingai nusiteikęs, bet toks jau 
jis yra. Svarbiausia, niekur neikite, kol grįšiu! Jei 
žinotumėte, kaip ten karšta! Vietelė ne vien pamo- 
sikuoti šakute... 

Atrodė, kad ji pasirengusi perimti jį savo glo- 
dama, lyg būtų kažkodėl įbauginęs. 

- Jums nebus labai nuobodu? 

- Visai ne. 

Ji jau buvo išėjusi, ir tik tada jis pastebėjo, kad 
daugiau jo nebetujina, ir liko dėl to patenkintas. 
Štai šita pagaliau viską suprato! Tai ne tokia kvai- 
ša kaip Pamela, kuri vien težinojo, kaip pratrūkti 
beprasmiškai kvatoti. 

Jis išsitraukė iš kišenės užrašų knygutę. Ir su- 
radęs puslapį, kur buvo sužymėtos mamytės, ge- 
ležinkelio tarnautojo, Kopenghemo, durininko ir 
kitų nuomonės, įrašė: 


Žana Rozjė tikrai manęs nelaiko bepročiu! 


O tokiai smulkutei moteriškaitei kaip ta, kuri 
jau tiek kartų prieidavo paprašyti pavaišinti ją 
stikliuku, jis ištiesė penkis frankus, leisdamas su- 
prasti, kad daugiau neverta iš jo tikėtis. 

Tada jis rūpestingai susilankstė laikraščius. 
Ir laukė. Porą kartų jis prisiminė keistą Eridos 
žvilgsnį ir pagalvojo, kuo ji bus gyvenime. 

Čia buvo labai karšta, bet jis susikūrė sau įspū- 
dį, kad dar niekada jo protas nebuvo toks šaltas, o 
mąstymas toks aiškus. Ar ponia Popinga pradėjo 
vykdyti savo planą imtis ūkinės veiklos viešbutyje 
Olandų Indijoje? 


* Olandų kolonijos Indonezijos salyne. 

Jam šovė mintis Julijui de Kosterui į Morning 
Post nusiųsti žinutę tiesiog brūkštelėjus: „Kaip 
jums sekasi?“ 

Jis galėjo sau viską leisti! Jis galėjo būti, kuo 
tik panorėjo, tik dabar, kai prieš visą pasaulį išsi- 
žadėjo bet kuria kaina būti bendrovės patikėtiniu 
Kesu Popinga. 

Vien pagalvojus, kiek įdėjo neregėto vargo, 
idant jo vaidinamas personažas būtų tobulas ir 
pats reikliausias žvilgsnis nepastebėtų nė vienos 
akį rėžiančios smulkmenos. Bet Kopenghemui tai 
nė trupučio nesukliudė pareikšti reporteriams... 

Jis dabar galėjo nė nemirktelėjęs užsisakyti 
visą butelį kadaginės ar konjako... Jis galėjo par- 
sivesti tą smulkutę moteriškaitę, kuriai davė pen- 
kis frankus. Jis galėjo paprašyti truputį kokaino to 
nervingo jaunuolio. Jis galėjo... 

- Atneškite man dar mineralinio, oficiante! 

Tyčia prieštaraudamas tam, ką galėtų padary- 
ti. Ir dar dėl to, kad jam buvo labai gera nuo tos 
svaiginamai giedros nuotaikos. Jis netgi buvo įsi- 
tikinęs, kad Žana Rozjė jį įsimylėjo, nežiūrint to 
jos meilužio... 

Ir štai ji apsireiškė apie ketvirtą valandą ryto, 
šiek tiek išgėrusi. Ji atrodė nustebusi, kai atrado jį 
čia, ir net susižavėjusi tarė: 

- Koks vis dėlto jūs ištvermingas! 

Paskui jau kitokiu tonu: 

- Luji ir kiti jumis nelabai pasitiki. Padariau 
viską, ką galėjau. Štai ką man pavyko pasiekti: po 
keleto minučių jie išeis iš kabareto ir paims du au- 

tomobilius. Ir jie nesustodami varys iki pat Itali- 
jos įvažiavimo. Žinote? 

- Ne! 

- Tuo blogiau! Tokiu atveju nėra galimybės, 
kad jums pavyks. Jie nori, kad jūs taip pat paimtu- 
mėte automobilį. Prie Italijos įvažiavimo jie šiek 
tiek palauks, ir kai tik atvyksite, pamirksėsite Ži- 
bintu, kad juos įspėtumėte. Paskui jums tereikės 
juos sekti. 

— Minutėlę! Italijos įvažiavimas - į kairę ar į 
dešinę? 

- Nei į kairę, nei į dešinę, reikia kirsti visą 
Paryžių... 

- Tai man nieko nesako. Pasiklausiu policinin- 
kų. 

— Jūs beprotis arba visai nieko nesupratote! 
Paimti automobilį - tai reiškia priklausantį kaž- 
kam iš tų Žmonių, kurie šiuo metu vakarieniauja 
kabarete... 

- Viską gerai supratau. Tikrai, jei pasiklausi 
policininkų, jiems nė nekils įtarimų. 

- Bandykite! Bet įspėju, kad Luji ir jo draugai 
ilgai jūsų nelauks... Dar vienas dalykas: jie neno- 
ri prabangaus automobilio. Jiems geriausiai tinka 
populiariausios markės. 

Ji sėdėjo tiesiai priešais jį. Ir staiga jis pasi- 
gailėjo, kad ja nepasinaudojo, kai turėjo progą. 
Kaip jis galėjo nepastebėti, kad ji vis dėlto verta 
pastangų? 

— Kada galėsiu jus vėl pamatyti? - paklausė jis 
tyliai. 

— Aš nežinau... Tai priklauso nuo Luji... Dėme- 
sio!.. Žiūrėkite, jie jau išeina... 

Jis apmokėjo sąskaitą, užsivilko apsiaustą, su- 
sivyniojo į ritinį laikraščius, kad būtų patogiau 
įsidėti į kišenę. Du automobiliai šovė į priekį be- 
veik tuo pačiu metu, išsiveržę iš įspūdingos virti- 
nės, užgriozdinusios visą gatvę. 

— Jūs man nesakote „iki pasimatymo '? 

- Taip... Jūs man labai patinkate... Esate gera 
moteris... 

Ir jau lauke, jausdamas, kad ji žiūri į jį pro 
langą, jis praėjo šaligatviu kaip Žmogus, kuris 
apie nieką kitką negalvoja, tik kaip pareiti namo, 
apmetė žvilgsniu du ar tris automobilius, įsėdo į 
ketvirtąjį ir pasuko starterį. 

Automobilis nuvažiavo lengvai, perkirto šali- 
gatvį ir kiek laiko sekė didžiulį limuziną, kuriame 
sėdėjo daug moterų. Ir kai Popinga norėjo atsi- 
sveikindamas pamojuoti pro langą Žanai Rozjė, 
jau nebesimatė Duė gatvės tabako krautuvėlės, 
kurioje jis praleido Kalėdų naktį. 

V SKYRIUS 


Kur Popinga labai nusivilia žiūrėdamas į Popingą 
su vilnoniu megztiniu ir kombinezonu, bindzi- 
nėjantį po garažą, ir kur jis pagaliau išreiškia 

daugiau nepriklausomybės. 


Buvo vos dešimta valanda ryto. Namsargė tik kė- 
lėsi, ir visa korespondencija tebegulėjo sugrūsta 
į jos kamaraitės kamputį, šalia nepradėto bute- 
lio pieno ir kepaliuko duonos. Gatvės tiesėsi be 
žmonių, ten tvyrojo neviltį varanti tuštuma, kokia 
paprastai būna kitą dieną po švenčių; netgi taksi 
nesimatė stovėjimo aikštelėse, ir tik keli tikintieji 
raudonomis nuo šalčio nosimis neskubėdami ėjo 
iš naktinių mišių. 

- Kas čia? - paklausė Žana Rozjė dar besipi- 
nančiu liežuviu. Ji jau keliolika minučių girdėjo 
kažkokį triukšmą, tik niekaip negalėjo nustatyti 
ryšio tarp jo šaltinio ir savo kambario durų. 

— Policija! 

Šis žodis ją bematant prikėlė, ir kojų pirštų ga- 
lais graibydamasi šlepečių ji suniurnėjo: 

- Palaukite minutėlę... 

Ji buvo savo namuose, Fromenteno gatvėje. 
Miegojo viena, ir jos žalia suknelė gulėjo numesta 


ant kėdės, o kojinės - po lova; kadangi buvo apsi- 
rengusi vien naktiniais marškiniais, tai dar užsi- 
siautė peniuarą ir nuėjo atrakinti durų. 

- Ko gi jūs norite? 

Ji mažai pažinojo šį policijos inspektorių. Jis 
įžengė į kambarį, nusiėmė kepurę, pasuko elektros 
jungiklį ir tepasakė: 

- Komisaras Luka norėtų jus matyti. Ir man 
nurodyta jus atvesdinti į Krantinę. 

- Tai jis tenai dirba ir švenčių dienomis? 

Tikriausiai Žana Rozjė šitokia, dar neapsiren- 
gusi ir netvarkinga, ką tik išlipusi iš lovos, atrodė 
gražesnė. Jos rudi plaukai krito ant veido, o dar 
nepadažytose akyse atsispindėjo išgąsdinto gyvu- 
lio nepatiklumas. 

Ji pradėjo rengtis, visiškai nesidrovėdama ins- 
pektoriaus, kuris rūkė cigaretę ir dėl visa ko nenu- 
leido nuo jos akių. 

- Koks lauke oras? - paklausė ji. 

- Smarkiai šąla. 

Ji tik šiek tiek pasidažė. Ir jau gatvėje vėl pa- 
klausė: 

- Jūs neimate taksi? 

- Ne! Dėl to man neperdavė jokių nurodymų. 

- Tiek to, aš pati užmokėsiu. Nejaučiu jokio 
noro per pusę Paryžiaus važiuoti autobusu. 

Kai jiedu atvažiavo į Orfevro krantinę, kur tu- 
rėjo pereiti per daugybę tuščių koridorių ir pro 
begalę užrakintų kabinetų, tai ji, sugebėdama ne- 
išsiduoti savo palydovui, tuo metu perkratė galvo- 
je visas įmanomas hipotezes ir pasirengė atremti 
bet kurį komisaro klausimą. 


O jis vien iš principo privertė ją pralaukti ko- 
ridoriuje gerą ketvirtį valandos, bet Žana Rozjė jau 
buvo net pernelyg gerai apsipratusi su šia įstaiga, kad 
parodytų bent menkiausią nekantravimo ženklą. 

- Įeikite, mano mažyle... Atleiskite, kad pri- 
verčiau taip anksti atsikelti... 

Ji atsisėdo prie rusvo tarnybinio stalo, ten pat 
pasidėjo rankinuką, pasižiūrėjo į komisarą Luka, 
pliką tėviškos išvaizdos vyriškį. 

- Jau labai daug laiko praėjo, kai jūs čia buvo- 
te, ar ne? Pasižiūrėkime, paskutinį kartą, jei gerai 
prisimenu, čia lankėtės prieš trejus metus dėl tos 
kvaišalų istorijos. Tai kaip čia yra? Atrodytų, kad 
jau nebegyvenate kartu su Luji? 

Pirmi du sakiniai buvo skirti užkalbėti dan- 
tims, sudaryti atitinkamai atmosferai, bet Žana 
sudrebėjo po trečiojo ir pagaliau atsiliepė: 

- Ką jūs norite man pasakyti? 

- Iš tikro net nežinau. Šiąnakt, kai valgiau Kū- 
čių vakarienę Monmartre, kai kas man papasako- 
jo, kad buvote susidėjusi su užsieniečiu, gal vokie- 
čiu, gal anglu... 

- Be juokų! 

- Štai kodėl ir paprašiau atvykti. Ir vien iš rū- 
pesčio, kad nepatirtumėte nemalonumų... 

Jų pasiklausius, galėjai pamanyti, kad kalbasi 
du geri draugai. Komisaras skersai ir išilgai vaikš- 
čiojo po kabinetą, užsikišęs pirštus už liemenės 
prakarpos. Lankytojai jis pasiūlė cigaretę, ir ji 
užsirūkė, sukryžiavusi kojas ant kėdės, įsmeigusi 
žvilgsnį į ištuštėjusią Senos krantinę, į tilto galą, 
pro kurį vis suko autobusai. 

- Atrodo, žinau, ką norite pasakyti, - sumur- 
mėjo ji šiek tiek pamąsčiusi. - Galėčiau lažintis, 
kad kalbate apie užvakarykštį klientą... 

Ir Luka apsimetė nustebęs. 

- Ak! Jis buvo klientas? O man sakė... 

- Nieko kito jums negalėjo pasakyti. Jei jums 
kas nors apie tai kalbėjo, tai galėjo būti tik Fredis, 
„Pikrato“ metrdotelis. Jie jau rengėsi uždaryti ka- 
baretą, kai atėjo tas olandas, atrodė, labai norintis 
pasilinksminti. Jis pakvietė mane prie savo sta- 
liuko, užsakė šampano, paskui, kai reikėjo apmo- 
kėti sąskaitą, jis keitėsi florinus. Mudu nuėjome į 
Viktoro Masė gatvę, kur visada veduosi klientus, 
nes ten švaru. Ir atsigulėme miegoti. Jis manęs net 
nepalietė... 

- Ir kodėl gi? 

- Iš kur aš galiu žinoti? Iš ryto man pasidarė 
bjauru miegoti su tuo storu sriubos termosu, ir aš 
išėjau... 

- Su jo pinigais? 

- Ne. Aš jį pažadinau, ir jis davė man tūkstantį 
frankų. 

- Už tai, kad nieko nedarė? 

- Betgi čia ne mano kaltė! 

- Ir jūs sugrįžote namo? Ir atradote Luji... 

Ji linktelėjo galvą, kad „taip“. 

- Iš tiesų, o ką gi veikia Luji? Šįryt, kaip žino- 
te, jo nebuvo namie? 

Ir štai Žanos Rozjė akyse žybtelėjo pašaipos 
kibirkštėlė. 

- Man būtų labai įdomu, jei pasakytumėte, kur 
jis! - iškošė ji. 

- Tai šiąnakt nebuvote kartu? 

- Suprantama, kad ne! Valgėme kūčias su 
draugais kaip padorūs žmonės... Tik va, kažkokia 
vištelė užmetė į jį akį, kad jis nusiplovė angliškai, 
net neatsisveikinęs, ir nesugrįžo namo miegoti... 

- Ar jis daug dirba? 

Ji pratrūko šiurkščiu juoku. 

- Kam jis turėtų dirbti? Manote, kad būčiau 
jam labai reikalinga, jei dirbtų? 

Luka nusišypsojo. Žana Rozjė lengviau atsidu- 
so, tikėdamasi, kad jau viskas baigėsi. Kiekvienas 
stengėsi atlikti savo vaidmenį kaip galima geriau 
ir kiekvienas pasiliko savaip slaptai įtarinėdamas. 

- Arjau galiu eiti namo miegoti? 

— Dėl Dievo meilės, taip... Bet paklausykite! Jei 
kartais vėl netyčia susitiksite savo olandą... 

- Tai iškart pliaukštelėsiu jam per snukį! - pa- 
reiškė ji. - Aš bijausi iškrypėlių... Jei jums atrodo, 
kad nežinau, kodėl mane klausinėjate ištisą ketvir- 
tį valandos... Aš gi taip pat viską skaičiau laikraš- 
čiuose!.. Vos tik pagalvoju, kad ir mano likimas 
galėjo būti toks kaip tos šokėjos iš Amsterdamo... 

— Tai jūs jį atpažinote iš nuotraukos? 

— Meluočiau, jei sakyčiau taip... Nuotraukoje 
jis nepanašus į save... Bet kai tik atspėjau... 

- Ir jis jums nieko nepasakė? Nedavė jums jo- 
kios nuorodos, ką rengiasi veikti? 

- Jis manęs klausė, ar gerai pažįstu Vidurio 
Prancūziją... Atrodo, kad jis taip pat kalbėjo apie 
Nicą... 

Ji jau buvo atsistojusi eiti. Komisaras padė- 
kojo, ir po keliolikos minučių Žana Rozjė grįžo 

namo, kur, užuot atsigulusi, įlipo į karštą vonią, 
paskui apsirengė kasdieniais drabužiais. 

Maždaug pusę pirmos ji nuėjo į restoraną „Pas 
Meli“, įprastinę Blanšo gatvės gyventojų pasisėdė- 
jimų vietą, įsitaisė prie savo staliuko ir užsisakė 
taurę porto, nes valgyti nenorėjo. 

— Luji? - paklausė ji padavėjo, lyg šis vieninte- 
lis žodis atstotų visą sakinį. 

— Nežinau... Manau, kad ateis... 

Bet trečią valandą jis dar nepasirodė. Žana 
Rozjė paliko jam žinutę ir nuėjo į kvartalo kino 
teatrą. Ten tik apie penktą valandą kažkas atsisėdo 
šalia jos. Tai buvo jis! 

- Labai vėlai atvažiavai, - sumurmėjo ji. 

— Turėjau vykti iki pat Puatjė. 

- Klausyk! Reikia pasikalbėti... Atsargiau! Už 
nugaros gali būti smalsuolių... 

Jie išėjo iš kino ir perėjo į aludę Blanšo aikštė- 
je, kuri buvo pilnutėlė. 

- Šįryt jie mane privertė nueiti į Orfevro kran- 
tinę... Luka... Tai tas, kuris mus visas traktuoja 
kaip nuosavas tarnaites ir yra piktesnis už juos vi- 
sus, į krūvą sudėjus... Kur palikai tą mūsų lopą? 

- Pas Guaną... Labai keistas tipas... Fernanas, 
buvęs pirmoje mašinoje su manimi, sakė, kad jis 
niekada nesugebės į Italijos aikštę atvažiuoti au- 
tomobiliu... Kur tau! Mes patys vos suspėjome 
apsisukti, kai pamatėme mašiną, kuri mums pa- 
signalizavo... Nuvarėme iki pat Žiuvizi visu grei- 
čiu... Įvažiavome į garažą, ir jis paskui mus, lyg 
visą gyvenimą būtų tai ir daręs... 

- Ir ką jis sakė? 


96 


- Nieko!.. Guanas jau laukė kartu su savo me- 
chaniku... Jie puolė prie darbo, ir po valandos viskas 
buvo baigta... Roza paruošė mums karštos kavos... 
Dar neišaušo, o mes jau išvažiavome trimis automo- 
biliais skirtingomis kryptimis, išskyrus tavo olandą, 
kuris ten turės likti tol, kol pamatysiu, ką iš jo galima 
išpešti... Jis turėtų būti šiek tiek pasidėjęs santaupų... 

- Reikės būti atsargiems. Policija žino, kad aš 
praleidau naktį su juo. Luka mane šiandien privertė 
ateiti pas jį dešimtą valandą ryto tik dėl to olando. 

- Čia tai nieko gero! - subambėjo Luji. - Dėl 
to reikėtų paskambinti Guanui. 

- Jeigu jie klausosi tavo pokalbių? 

Prie staliuko jie atrodė kaip jauna, elegantiš- 
ka porelė. Iš jų veidų negalėjai išskaityti tikrųjų 
jausmų. 

- Sugalvosime kokį nors kitą dalyką, - pasa- 
kė Žana Rozjė, duodama suprasti, kad viską reikia 
baigti. - Apie tai su tavim pasikalbėsiu rytoj. Šį- 
vakar bus geriausia, jei kur nors nueisi, kur tavęs 
nepastebėtų - gal į bokso varžybas, gal į velodro- 
mą, nežinau, aš tai... 

- Supratau! Vakarieniausime kartu? 

- Ne! Aš papasakojau policijai, kad tu man 
įtaisei ragus su viena mano drauguže. Taigi turi 
pabandyti kokią nors surasti... 

Tai sakydama, ji žiūrėjo kažkur pro šalį, bet 
įžnybė jam į šlaunį ir pridūrė: 

- Tiktai įspėju - nesumanyk jos liesti! Nes... 


Nejaugi Kesas galėjo būti taip priblokštas iš- 
klausęs Julijaus de Kostero išpažintį „Mažajame 

šventajame Jurgyje“, kad net nusprendė, jog vis- 
kas, kuo jis iki šiol tikėjo, iš tikrųjų neegzistuoja? 

Kažkada jis nebūtų nė pastebėjęs, kad šios au- 
toremonto dirbtuvės visai ne tokios kaip kitos. O 
dabar, priešingai, jis iškart suprato, kad niekas 
tikrų autoservisų neįrengia prie kaimo vieškelių 
net per šimtą metrų nuo jų, ties keliuku, kuris 
apskritai toliau niekur neveda, su dviem benzino 
kolonėlėmis be jokio apšvietimo ir vartais, kurie 
atsiveria patys, jei papypsėsi ypatingu būdu. 

Jis taip pat įsidėmėjo, kad viename dykvie- 
tės plote į dalis buvo išnarstyta bent tuzinas au- 
tomobilių, bet ne senos mašinos, o gana naujos, 
lyg būtų po avarijų, o viena net smarkiai apdegusi. 
Blankioje automobilio žibintų šviesoje jam pavyko 
perskaityti iškabą: „Guanas ir Borė - automobilių 
elektrinė dalis...“ 

Be to, kol jis rūkė cigarą, prisižiūrėjo šiokių 
tokių scenelių, kurios pradėjo rutuliotis iškart 
jiems atvažiavus. Ten jų jau laukė du vyrai, vienas 
storulis milžinas, kuris ir buvo Guanas, o kitas, 
dar visai paauglys, ir turėjo būti tas Borė, bet visi 
jį vadino Gerklūzu. Guanas vilkėjo rudu kombi- 
nezonu, prisikišęs skečiamųjų raktų, vis lendan- 
čių iš kišenių. Vos spustelėjęs Luji ranką, jis iškart 
metėsi prie darbo. 

Iš pirmo žvilgsnio matei, kad abudu buvo gerai 
įgudę mosikuoti veržliarakčiais. Kitą mašiną atva- 
rė simpatiškas vaikinas, kurio vardo Kesas taip ir 
neišgirdo. Jis taip pat vilkėjo smokingu, kaip Luji 
ir Fernanas. 

Serviso garažas, pastatytas tiesiai ant suplūk- 
to grunto, buvo tuščias, išskyrus vieną kitą įrankį 
ir lauke stovintį furgoną, sienos nubaltintos kal- 
kėmis, kampe stūksojo milžiniška krosnis, o du 
galingi elektriniai prožektoriai skleidė akinamą 
šviesą. 

Kada visi jau plušėjo, Luji iš furgono išsitrau- 
kė lagaminėlį, nusirengė iki juosmens ir įprastais 
judesiais lyg aktorius, užkulisiuose keičiantis ap- 
rangą, nusimetė rudą kostiumą, išskyrus geltoną 
kaklaraištį, kuris taip ir liko prie darbinio kombi- 
nezono, ir atskubėjo į pagalbą savo draugužiams. 

Fernanas ir tas kitas jaunuolis darbavosi kartu 
su juo, Guanas švaistėsi litavimo degikliu, o Ger- 
klūzas atsukinėjo registracinių numerių lenteles. 

— Ar Rozos čia nėra? - paklausė Luji. 

- Tuoj nusileis. Skambtelėjau jai, kai tik jus iš- 
girdau. 

Ir Kesas pamatė skambučio mygtuką viduje už 
garažo durų. Juo, matyt, naudotasi susisiekti su 
gyvenamaisiais apartamentais. Ir iš tiesų po kelių 
minučių pasirodė dar jauna moteris, ką tik pakir- 
dusi iš miego, apsirengusi kaip pakliuvo. Ji ne- 
delsdama atėjo į garažą ir su visais pasilabino kaip 
sena draugė, taip pat ir su Popinga, į kurį žiūrėjo 
be menkiausios nuostabos. 

- Tik trys kažkokie laužai! Gyvas niekas! Ne- 
Žiūrint, kad dabar Kalėdos... 

- Eik greičiau ruošti mums kavos! Gal ko nors 
užvalgysi, Luji? 

— Ačiū! Dar kalakutas skrandyje tebetupi... 

Čia niekas nesirūpino, kas apskritai dedasi 
kitur. Visi jautėsi labai saugiai. Tarp dviejų verž- 
liarakčio pasukimų buvo svaidomasi sąmojais, pa- 
skalomis. 

- Žanai gerai sekasi? 

— Tai ji čia atgrūdo mūsų draugą, kurį turėsi 
saugoti, kol gausi naujų nurodymų. Tik atsargiau! 
Jis yra kaip reikiant šlapias, ir jei leisis pričium- 
pamas... 

Per valandą registraciniai numeriai buvo pa- 
keisti, taip pat variklių ir važiuoklių žymos. Už 
dirbtuvių matėsi virtuvė, galima prisiekti, kad vi- 
sai švari, kur Roza paruošė kavos, padėjo duonos, 
sviesto ir dešros. 

- Jūs, - tarė Luji Kesui, po gurkšnelį siurbčio- 
damas kone verdančią kavą, - slapstysitės čia ir 
darysite viską, ką Guanas pasakys. Kadangi netu- 
rite popierių, tai neverta niekur landžioti ir išsi- 
dirbinėti! Ateinančią savaitę pažiūrėsime, kaip jus 
ištraukti iš čia... Ar aišku? 

— Viską supratau! - atsakė patenkintas Popin- 
ga. 

- Tai mes, visi kiti, mauname? Fernanas va- 
žiuoja Reimso keliu... O tu geriau aplenk Paryžių 
ir bandyk parduoti kledarą Ruane... Na, aš tai tūp- 
siu Orleane... Iki vakaro, vaikučiai!.. Iki vakaro, 
gražioji mano Roza!.. 

Kesui iš pradžių pasirodė visai smagu pabūti 
šioje naujoje aplinkoje, ypač su žmonėmis, kurių 
dar nepažinojo. Darbas buvo baigtas, ir Guanas, 
kurio ūgis siekė metrą aštuoniasdešimt ir jis at- 
rodė dar stipresnis už „Okeano III“ kapitoną, gar- 


džiavosi kava ir vyniojosi cigaretę, o Roza, pasirė- 
musi alkūnėmis į stalą, ramiai sau svajojo. 

- Tu užsienietis? 

- Olandas. 

- Kadangi visiškai nereikia, kad tave surastų, 
tai geriau visiems sakyti, jog tu anglas. Mūsų apy- 
linkėse yra keletas. Bent jau kalbi angliškai? Farai 
turi tavo požymių aprašymą. 

Kol Kesas gėrė kavą, įsipylęs daug pieno, Gua- 
nas užkopė į viršų ir atnešė senas mėlynas kelnes 
bei kombinezoną, panašų į savo, taip pat tankų 
pilkos vilnos megztinį. 

- Še! Pasimatuok!.. Turėtų tikti... Roza tau pa- 
klos lovą kamaraitėje, kur už mūsų kambario... Jei 
gerai supratau, bus geriausia, kad tu ten kuo ilgiau 
snūduriuotum belaukdamas... 

Roza taip pat užkopė į viršų, suprantama, pa- 
kloti jam lovos. Guanas, kurį jau suėmė snaudu- 
lys, prisimerkė ir liko sėdėti nejudėdamas, ištiesęs 
kojas, kol pasigirdo balsas, šaukiantis iš viršaus: 

- Galima lipti! 

- Girdi?.. Eik gulti... Labanaktis... 

Laiptai buvo tamsūs ir siauri. Kesas turėjo per- 
eiti Guano ir Rozos kambarį, kuriame viešpatavo 
didžiausia netvarka, ir taip pateko į mažiuką kam- 
barėlį. Ten stovėjo sudedamoji lovelė, staliukas, o 
ant sienos kabojo įskeltas veidrodis. 

- Kai norėsite nusiprausti, jums tereikės nueiti 
prie čiaupo koridoriuje... Triukšmas jums netruk- 
do?.. Kadangi dieną ir naktį čia girdisi traukinių 
švilpukai... Mes gyvename šalia manevrinės gele- 
žinkelio stoties... 


Ji uždarė duris, o jis priėjo paspoksoti prie lan- 
go. Ir vakaro prieblandoje jis įžiūrėjo bėgius, nu- 
sidriekiančius į begalybę, vagonus, ilgiausius trau- 
kinius, kokią dešimtį garvežių, kurie po murziną 
dangų skleidė skaisčiai baltus garų kamuolius. 

Jis nusišypsojo, pasitraukė nuo lango, atsisėdo 
ant lovos krašto ir po keliolikos minučių jau kietai 
miegojo, net nenusirengęs. 

Dar jis tebemiegojo, kai Žana Rozjė buvo pa- 
kviesta į Policijos kriminalinių nusikaltimų tyri- 
mo skyrių. Jis vis tebemiegojo, kai ji įsitaisė prie 
staliuko „Pas Meli“, ir neprabudo net antrą valan- 
dą, kai Roza pravėrė duris į jo kambarį, nustebinta 
taip ilgai užsitęsusios tylos. 

Jis atsikėlė tik trečią valandą ir užsivilko nau- 
juosius drabužius, kurie buvo šiurkštesni negu 
iš pradžių atrodė, apgraibomis nusileido visiškai 
neapšviestais laiptais ir virtuvėje pamatė iš krašto 
padengtą stalą. 

- Jūs mėgstate triušį? 

- Na žinoma! 

Jis mėgo viską, kas tik valgoma. 

- Kur jūsų vyras? 

- Jis nėra mano vyras. Tai mano brolis. Jis nu- 
ėjo į futbolo rungtynes, penkiolika kilometrų nuo 
čia. 

— O kiti dar negrįžo? 

- Jie niekada negrįžta atgal šituo keliu. 

- O Žana Rozjė? Kartais čia atvažiuoja? 

— Kąji čia darytų? Juk ji yra šeimininko žmo- 
na! 


Jam labai norėjosi pamatyti Žaną, nors gerai 
nežinojo kodėl. Jis pradėjo ilgėtis pasijutęs atskir- 
tas nuo jos ir vis galvojo apie tai valgydamas ga- 
balą triušio ir mirkydamas duonos plutas tirštame 
padaže. 

- Ar galiu eiti pasivaikščioti? 

- Šarlis nieko apie tai man nesakė. 

- Kas tas Šarlis? 

- Mano brolis! Guanas, jei jums geriau patin- 
ka... 

Keista moteriškė. Ji šiuose namuose taip pri- 
minė tarnaitę. Jos veido oda buvo blyški, kone mė- 
nulio atspalvio, todėl ji labai ryškiai išsidažydavo 
lūpas, dėvėjo oranžinio šilko suknelę, kuri visai 
netiko, ir avėjo batus pernelyg aukštais kulnais. 

- Po pietų jūs visą laiką būnate dirbtuvėse? 

- Reikia, kad kas nors pasiliktų. Šį vakarą aš 
einu pašokti. 

Jis nusprendė išeiti. Vaikštinėjo Žiuvizi gatve- 
lėmis, kuriose šiandien visi praeiviai buvo apsi- 
rengę išeiginiais drabužiais. Su savo megztiniu ir 
gautomis iš Guano kelnėmis, susikišęs rankas į ki- 
šenes, jis vaikščiojo po miestelį ir galvojo, kur ras- 
ti krautuvėlę ir nusipirkti pypkę. Nors visos atro- 
dė labai prastai, bet vis dėlto nusipirko, prikimšo 
pilko tabako, paskui nuėjo į kavinę, kur lankytojai 
rinkdavosi pažaisti rusiško biliardo. 

Čia jis aptiko gan sudėtingą žaidimų automa- 
tą, kur mesdavai franką, o skrituliai imdavo suk- 
tis, sustodami ties įvairiais vaisiais ir sudarydami 
derinius, pagal kuriuos galėjai laimėti du, keturis, 

aštuonis ar net šešiolika frankų, žiūrint, kiek jų 
būdavo tame įrenginyje. 

- Ar neiškeistumėte man penkiasdešimt mo- 
netų po vieną franką? - paklausė jis. 

Po pusvalandžio jis paprašė iškeisti dar pen- 
kiasdešimt frankų, nes žaidimas įtraukė jį kaip 
reikiant. Į jį daug kas žiūrėjo. Netgi prieidavo 
pažiopsoti, kaip jis žaidžia. Jis buvo išsitraukęs iš 
kišenės raudonąją užrašų knygutę, kur Žymėjosi 
visus statymus. 

Penktą valandą, kai oras net pamėlynavo nuo 
tabako dūmų, jis vis dar žaidė, visai nesirūpinda- 
mas, kas vyksta aplinkui, nes jau pradėjo perprasti 
visą sistemą. 

— Taip išeina, - pasakė jis šeimininkui, - kad 
viena iš dviejų monetų įkrenta į specialią dėžutę, 
kurioje ir surenkamas savininko pelnas. 

— Nežinau. Mums nieko neatitenka. Tai žmo- 
nės, kurie ją čia pastatė, ateina susirinkti pajamų. 

- Kas kiek laiko? 

— Maždaug kas dvi savaites. Įvairiai būna. 

- Ir kiek jie susirenka? 

— Neturiu nė supratimo. 

Lankytojai vis dirsčiojo į jį, stebėdamiesi jo 
sudėtingais skaičiavimais ir matydami jį žaidžiant 
taip, kad nekrustelėdavo nė vienas veido raume- 
nėlis. Kai iškrisdavo aštuoni ar dvylika frankų, nė 
nemirktelėdamas susižerdavo, užsirašydavo kaž- 
kokį skaičių ir tęsdavo... 

Klientai čia daugiausia buvo geležinkelinin- 
kai, ir Kesas, nepertraukdamas žaidimo, kažkurio 
paklausė: 

- Ar šita geležinkelio stotis labai didelė? 

- Ji pati reikšmingiausia visoje Paryžiaus did- 
meninėje prekyboje. Kaip tik pas mus atliekami 
visi sąstatų manevrai... Žinote, jei ir toliau taip 
žaisite, tai galite prarasti viską, ką turite... 

- Žinau. 

- Ir vis tiek žaidžiate? 

Jis turėjo padėti į šalį pypkę, nes ši trukdė 
žaisti. Ir nusipirko cigarų. Išgėrė aperityvo, kurio 
net pavadinimo nežinojo, bet matė, kad jį geria 
dauguma klientų, be to, patiko spalva. 

Labai keistos buvo Kalėdos, išties! Atrodė, 
niekam nerūpėjo religinės priedermės ir niekur 
nesigirdėjo jokio bažnyčios varpo skambtelėjimo. 
Prie vieno stalo keletas žmonių lošė kortomis. Ten 
sėdėjo visa šeima: tėvas, motina ir du vaikai. Tėvas 
žaidė su draugais, šeimos nariai tik žiūrėjo, o vai- 
kai kartkartėmis gurkštelėdavo iš stiklų. 

Popinga pagaliau baigė skaičiuoti. 

Labai reikšminga povyza jis prisiartino prie 
baro ir pareiškė šeimininkui: 

- Žinote, kiek atneša tokia mašina kaip ši? Ma- 
žiausiai šimtą frankų per dieną. Atsižvelgus, kad ji 
kainuoja kokius penkis tūkstančius frankų... 

- Jeigu ima ir iškrenta laimikis? - kažkas pa- 
prieštaravo. 

- Tai visai neturi reikšmės! Tuoj jums paaiš- 
kinsiu... 

Du jo užrašų knygutės puslapiai buvo primar- 
ginti įvairiomis lygtimis. Jo klausėsi nieko nesu- 
prasdami. Kai jis pagaliau išėjo, kažkas paklausė: 

— Kas jis toks? 

— Nežinau. Sako, kad užsienietis... 

- Kur jis dirba? 

- Juolab nežinau! Jis sumetė du šimtus frankų 
į tą mašiną! Keistas tipas... 

— Ar jums neatrodo, kad jis panašus į trenktą? 

O vienas geležinkelininkas nusprendė: 

-— Visi tie užsieniečiai vienodi. Dėl to mes jų ir 
nesuprantame... 


Guanas sugrįžo iš futbolo rungtynių, o Roza 
išėjo pašokti. Dirbtuves jis užrakino. Įsispyrė į 
šlepetes, nuėjo į virtuvę ir išskleidė laikraštį, susi- 
suko cigaretę ir atrodė pats ramiausias ir laimin- 
giausias Žmogus šioje žemėje, o Kesas tuo metu 
parašė savo knygutėje keletą pastabų. 


Pelnas iš trijų automobilių: trisdešimt tūkstan- 
čių frankų, ir tai pačia mažiausia kaina. Ir taip da- 
rant kas savaitę, o tai yra labai lengva, per metus 
atneštų... 


Paskui šiek tiek žemiau: 


Norėčiau pamatyti Žaną Rozjė ir sužinoti, ko- 
dėl ji privertė mane čia atvažiuoti. 


Paskui jis iškart nuėjo miegoti, bet prieš tai 
kokią valandėlę galvojo apie blyksinčias nakties 
tamsoje geležinkelio linijas, žalias ir raudonas se- 
maforų šviesas, pravažiuojančius tamsius trauki- 
nius. Tik štai apie Žaną Rozjė jis mąstė be atvan- 
gos. Ir, keistas dalykas, - jis mielai įsivaizduodavo 

artumo su ja reginius, nors tada, tą lemiamą aki- 
mirką, liko jai abejingas. 

Kitądien jis atsikėlė dešimtą valandą ryto. Apy- 
linkes buvo užklojusi plonytė sniego danga. Tik ke- 
liuose jis nutirpo, o atšlaitėse ir tarp geležinkelio 
bėgių viskas baltavo. Roza, užsimetusi vien negližė, 
jau kuitėsi virtuvėje. Jis paklausė, kur jos brolis. 

- Išvyko į Paryžių. 

Dirbtuvėse krapštėsi vien Gerklūzas, kuris net 
iškišęs liežuvį it koks stropus mokinukas taisė ma- 
šinos starterį. 

— Aš taip pat noriu nuvažiuoti į Paryžių, - tarė 
jis Rozai. 

- Brolis sakė, kad neleisčiau. Atrodo, viską tu- 
rėtumėte suprasti, kai perskaitysite rytinį laikraš- 
tį... 

- Ir ką gi ten rašo? 

- Nežinau. Dar neskaičiau. 

Galėjai nujausti, kad ji tikrai nėra smalsi. Jai 
terūpėjo laiku sumesti svogūnus į puodą. Ji net 
neatsisuko, kai jis išskleidė laikraštį. 


Turime pripažinti, kad su tokia keblia byla mus 
supažindino tik laikydamiesi didžiausio slaptumo. 
Vis dėlto mums leido pranešti, kad Kalėdų šventė 
ne visiems žmonėms buvo poilsis - komisaras Luka 
iš kriminalinės policijos tą dieną įdėjo nemažai 
triūso. Tad galima tikėtis, kad jei ne šią, tai kitą 
akimirką Amsterdamo satyro sulaikymas... 


Tik ir kalbama apie jo maniją! Jis paniekinamai 
pabraukė žodį „satyras“ ir keistai šypsodamasis 

(B ŽALEIIT) 


kurie dar įspūdingiau atrodė pro peniuarą. 


Kita vertus, Olandijoje sužinojome, kad byla 
gali įgauti neįtikėtiną mastą, prie viso to prisidė- 
jus tam, jog Julijaus de Kostero Jaunesniojo ben- 
drovė bus likviduojama per teismą. Ar sužinojęs, 
kad visos jo santaupos, įdėtos į bendrovę, kuri tu- 
rėjo jomis rūpintis, buvo prarastos, Kesas Popinga 
nusprendė atkeršyti šeimininkui? Kito paaiškinimo 
reikėtų ieškoti... 


Iš viso to jis geriausiai įsiminė tik du žodžius: 
„komisaras Luka“. Paskui jis pasižiūrėjo, kas kun- 
kuliuoja po puodo dangčiu. Vėliau iki vidurdienio 
visai ištuštėjusiame bistro jis lošė prie žaidimų au- 
tomato, plepėdamas tik su šeimininku. 

Kai Kesas grįžo atgal į dirbtuves, Guanas jau 
buvo grįžęs ir pusryčiavo. Beje, vos jį atpažino, 
nes jis vilkėjo elegantišku miestietišku kostiumu. 

- Štai pagaliau ir jūs! - šūktelėjo gerokai su- 
sierzinęs. - Nesate išprotėjęs, ne? Kurgi buvote 
nuėjęs? 

- Į nedidelę labai mielą kavinę. 

- Ar žinote, kas darosi? Aš kalbėjausi su šei- 
mininku šįryt. Vakar inspektorius išvertė iš lovos 
Žaną Rozjė ir nusivedė į Orfevro krantinę. Jei mes 
per jus iki ausų neįklimpsime į mėšlo krūvą, tai 
mums dar labai pasiseks! 

- Ir ką ji pasakė? 

— Kas? 

- Žana Rogzjė. 

- Nieko nežinau. Šeimininkas jums griežtai 
draudžia išeiti iš kambario. Roza atneš jums pa- 
valgyti. Nereikia, kad jus čia matytų bent keletą 
dienų, kol Luji pats duos ženklą... 

- Jūs nevalgote? - abejingai paklausė Roza. 

— Laukiu, kol man įdės. 

— Kai jis jus čia atsivedė, nemaniau, kad viskas 
taip rimta. Paklausykite! Kas gi jums užėjo? Jūs 
trenktas, ar ne? 

— Aš nesuprantu šito žodžio. 

— Ar jums dažnai užeina tokios užgaidos 
smaugti moteris? 

— Taip atsitiko pirmą kartą. Jei ji nebūtų juo- 
kusis... 

Ir jis pradėjo kramtyti troškintą jautieną su 
keptomis bulvėmis. 

- Taigi norėčiau iškart pranešti, jei, savo nelai- 
mei, prisiliesite prie mano sesers, tai išmalsiu jums 
snukį! Jei būčiau žinojęs, koks gaidys esate... 

Kesas nusprendė, kadjam neverta į tą prakalbą 
atsakinėti. Nes anas vis tiek nesugebėtų suprasti, 
todėl geriau valgyti toliau ir nieko nesakyti. 

- Jei jau kartą užėjote į savo kambarį, tai nesu- 
manykite niekur iš ten išeiti. Jau užtenka to, kad 
padarėte nesąmonę nuėjęs į Žiuvizi bistro! Bent 
jau nesikalbėjote ten su žmonėmis? 

— Taip. 

Juokingiausia, kad Guanas siaubingai išsigando, 
o Kesas išliko ramus ir valgė su didžiausiu apetitu. 

— Pažiūrėsime, ar šeimininkas nebus padaręs 
kvailystės. Keista, bet iš pradžių jūs man pasiro- 
dėte visai įdomus žmogus! 

Štai kur tikra diskusija! Dalyvaujant Rozai, 
kuri valgė prie stalo kampo, vis pašokdama pasi- 
žiūrėti viryklės kaip tikra gera šeimininkė, ir Ger- 
klūzui, kuris tupėjo ant slenksčio, pasidėjęs lėkštę 
ant kelių. 

Popinga nusprendė nesakyti, ką iš tiesų apie 
tai mano. Atrodė viską pasirengęs tyliai iškęsti, 
todėl Guanas tęsė: 

- Šeimininkas sugrįš po trijų dienų. Kadangi 
šį vakarą jam jau reikia būti Marselyje, bet kai tik 
grįš... 

Taigi sprendimas dėl Popingos buvo priimtas. 
Jis baigė valgyti, nusišluostė nosine lūpas ir pa- 
reiškė: 

- Kylu į savo kambarį. Gero vakaro! 

Jam niekas neatsakė, ir jis pasuko laiptų link, 
bet, dar neužkopus į viršų, Guanas šūktelėjo lyg 
apgailestaudamas: 

- Jei jums ko nors reikės, tris kartus stuktelė- 
kite koja į grindis. Virtuvė kaip tik po jumis. Roza 
išgirs... 

Kesas visiškai nenorėjo miegoti. Jis pasirėmė al- 
kūnėmis į palangę, tik langas čia buvo siaura anga, ir 
paleido žvilgsnį klaidžioti po fantasmagorišką pei- 
zažą, kur pradžioje driekėsi sniegu užkloti plotai, o 
toliau matėsi geležinkelio bėgiai, kažkokie statiniai, 
geležinės sijos - visa ta nedarniai išdėstyta didelės 
stoties materialioji dalis, vagonai be garvežių, šliuo- 
žiantys vieni patys, garvežiai be vagonų, riedantys 
ryžtingu ritmu, švilpukai, gaudesys ir keletas me- 
džių, išvengusių susidorojimo, šakomis liūdnai iš- 
ryškinančių juodą chaosą lediniame danguje. 


Iš visko, kas jam buvo pasakyta, Kesas įsiminė 
vieną dalyką: Luji kažkur išvykęs arba turėjo iš- 
vykti į Marselį. 

Apie ketvirtą valandą, sėdėdamas ant lovelės, 
po elektrine lempute be gaubto, jis dar kartą per- 
skaitė: 


Komisaras apklausė kažkokią Žaną R... iš Fro- 
menteno gatvės 13, kuri... 


Pasidarė šalta. Kesas užsimetė medvilninį ap- 
klotą. Jis prisitraukė lovelę prie virtuvės krosnies 
kamino, per jo kambarėlį išmūrytą stogo link. 
Piktai ūkė traukiniai. Triukšmai iš lauko susiliejo 
į vieną orkestrą: iškilmingi ir šaižūs garsai ir garo 
mašinų švokštimas. Kartais į tą melodiją įsiterp- 
davo plentu visu greičiu pralekiančio automobilio 
žviegimas. 

Luji išvyko į Marselį... O šita tokia neišraiš- 
kingo veido Roza net neskaitė laikraščių, kad 
sužinotų, kas jis toks yra... O Luji turėjo jį kaip 
reikiant apdergti... Jei tik dabar negalvoja, kaip jį 
parduoti... 

Bet tai neturi jokios reikšmės, ar ne? Jis galė- 
jo tik gūžtelėti pečiais ir niekinamai pasižiūrėti į 
pernelyg šiurkštų megztinį, kombinezoną, trum- 
pam iškraipiusį tikrąjį Popingą. 

Jis tvirtesnis už juos visus, įskaičiuojant ir Luji, 
įskaičiuojant ir Žaną Rozjė... Visa ta gauja susie- 
ta su remonto dirbtuvėmis tokiu pat būdu, kaip 
mamytė susieta su namais, kaip Klasas susietas 
su savo klientūra ir Eleonora, kaip Kopenghemas 


susietas su šachmatų klubu, kur taip veržiasi pasi- 
daryti prezidentu... 

Jis, Popinga, nesusietas su niekuo, su jokiu 
žmogumi, jokiais siekiais, apskritai su ničniekuo, 
ir tai patvirtintų... 

VI SKYRIUS 


Kaip kaminai nesugeba saugoti paslapties, ir 
antrasis Keso Popingos išpuolis. 


Tikriausiai jis būtų užsnūdęs nuo šilto kamino 
alsavimo, kuris sklido nuo virstančių į jį liepsnų 
kaitros, jei nebūtų labai aiškiai išgirdęs, kaip vir- 
tuvėje atsidaro durys, prie viryklės artinasi žings- 
niai. Paskui visus kitus triukšmus užgožė židinyje 
žarstomų žarijų krebždesys. Ir į šiuos garsus įsi- 
terpė Guano balsas, klausiantis: 

- Ar pasiklausei prie durų? Ką jis veikia? 

Ir niūrus Rozos balsas atsiliepė: 

— Nieko nežinau. Nesigirdi, kad bent kruste- 
lėtų. 

— Gal norėtum man paruošti puodelį kavos? 

— Gerai! Tik ką tu čia krapštai? 

— Juk matai! Bandau pataisyti žadintuvą, jis vi- 
sai nenori eiti... 

Kesas nusišypsojo. Jis įsivaizdavo juos abu: 
Guaną su šlepetėmis, prilipusia prie lūpos užge- 
susia cigarete, surauktais antakiais, ant virtuvės 
stalo bandantį išardyti ar surinkti žadintuvą, o 


113 


jo sesuo tuo metu, sprendžiant pagal tarškėjimą, 
pradėjo plauti indus. 

— O ką tu manai apie tą tipą? 

Balsai atsklisdavo labai prislopinti, nes apa- 
čioje kalbėjosi be jokio karščiavimosi, lyg iš dyko 
buvimo, su ilgais tylos intervalais tarp frazių. Kar- 
tais prabildantis traukinys nelauktai pertraukdavo 
pokalbį, ir likdavo tik nuotrupos. 

Kesas užsimerkęs klausėsi, tuo pat metu mė- 
gaudamasis šilumos dvelksmu nuo dūmtraukio. 

— Manau, kad kažkoks keistuolis nevykėlis. 
Niekada tokiu nepasikliaučiau! Ką jis padarė? 

— Aš ką tik sužinojau. Pasmaugė šokėją Ams- 
terdame ir tikriausiai prieš tai buvo nugalabijęs 
dar vieną senį... 

Kesas Popinga, nors ir buvo smarkiai aptingęs, 
negalėjo ištverti neištiesęs rankos ir neužrašęs 
raudonojoje knygutėje žodžio „nugalabijo“. 

Ten apačioje užvirė vanduo, Roza paskubomis 
puolė malti kavos, padėjo ant stalo puodelį ir cu- 
krinę. 

— Pavyzdžiui, jei būčiau atspėjęs, kur čia šuva 
pakastas... 

- Tu matei Luji? 

- Taip. Ir norėčiau žinoti, ką jis planuoja dary- 
ti dėl to draugelio iš viršaus. 

— Tai ką jis sakė? 

— Tu gi žinai, koks jis yra. Reikia manyti, kad 
viską pasvarstė ir nieko nedarys neapgalvojęs... 
Tik man visą laiką atrodo, kad jis daug fantazuo- 
ja. Jis bandė man įrodyti, kad laiko tą tipą sau- 
joje ir gali spjauti jam į snukį, kada panorės. Bet 

visų pirma, kaip aš jam atsakiau, tas tipas laiko 
ir mus... 

— Gerk savo kavą, kol dar karšta... Kažkoks 
varžtelis mėtosi ant žemės... 

— Kada šitaip atsakai Luji, tai jis susierzina ir 
pradeda rėkti, kad nuo tos akimirkos, kai prisiėmė 
visą atsakomybę, mes turime jam leisti veikti. Dėl 
manęs, aš jam atsakiau, tai viskas gerai. Mašinos 
sutvarkytos! Bet nelabai man patinka, kad čia gy- 
ventų toks gaidys kaip tas olandas... Tik įsivaiz- 
duok, kad jis trenktas ir gali eilės tvarka užšokti 
ant tavęs... 

- Jis man nekelia baimės. 

— Neskaičiuojant, kad tai mums gali bemat už- 
traukti kokius penkerius metelius... Mano galva, tai 
Žana pristojo prie Luji dėl to tipelio... Luji, nedrįs- 
tantis jai pasakyti „ne“, pasakė „taip rimčiau nepa- 
galvojęs... Štai kaip yra! Pažiūrėsime, ar veikia... 

Skambutis pasigirdo toks skardus, kad galėjai 
pamanyti matęs, kaip jis pagaliau pataisė žadin- 
tuvą. 

- Ir jis eina? 

Vietoj atsakymo - trinktelėjimas, kai įsiutęs re- 
montininkas nusviedė žadintuvą į virtuvės kampą. 

— Rytoj iš ryto nupirksi kitą... Ar dar neatnešė 
spaudos? 

- Dar ne. 

— Aš tai Luji patariau gerą dalyką. Jeigu jau 
mūsų rankose tokia proga, tai reikia pasinaudoti, 
kad gautume stogą. Jei tyliai pakištume satyrą po- 
licijai, tada, suprantama, pernelyg neišeitų į aikštę 
tai, kas siejasi su mūsų verslu... 

- Ir ką jis atsakė? 

— Nieko. Jis pagalvos apie tai grįždamas iš 
Marselio. 

— Ar Olandijoje yra giljotina? 

— Nežinau. Kodėl tu klausi? 

— Taip sau. 

Tyla. Paskui šiek tiek sutrikęs Guano balsas: 

- Jei būtų žmogus kaip mes visi, aš taip nekal- 
bėčiau. Betgi tu supranti, ką noriu pasakyti. Pati 
gi matei, kaip jis elgiasi. Eisiu paieškoti laikraščio, 
pabūk... 

Kesas Popinga nė nekrustelėjo. Pro langelį jis 
tematė vos keletą spindulėlių, išdrikusių po dan- 
gų, o apačioje girdėjo, kaip iš vieno virtuvės galo į 
kitą mina fetriniai Rozos puspadžiai, atidarinėja- 
mos spintų ir indaujų durys, dėliojami porceliani- 
niai ir fajansiniai indai, paskui staiga sušiureno į 
krosnį metamos anglys. 

Visa tai truko labai ilgai. Guanui laikraščio 
paieškos tebuvo dingstis pasėdėti bistro ir, su- 
prantama, sumesti kortomis beloto partiją, nes 
sugrįžo tik po poros valandų, o vakarienės stalas 
jau buvo padengtas. 

— Niekas nebuvo atėjęs? 

— Ne. 

— O iš ten aukštai? 

— Turėtų miegoti. Negirdėjau, kad vaikščiotų. 

- Žinai, ką galvojau grįždamas? Kad štai tokie 
paukščiai visuomenei kur kas pavojingesni už mus. 
Kažkada Luji pasitaikė kartelį iššauti - tai nutiko 
Rošuaro bulvare, kai jį bandė apmauti. Šiuo atveju 

bent jau žinai, kas ir dėl ko. Ogi jis!.. Ar galėtum 
pasakyti, ką jis galvoja, ką? 

- Turėtų būti kas nors labai sumauta! - atsi- 
duso Roza. 

- Tai ko gi tu nori? Jei jau mano nuomone, 
tai tik pakartosiu, kad nemėgstu tokių dalykų savo 
namuose!.. O dar ir triušis! Kažkoks maitinimo 
abonementas, ar ne? 

- Liko iš vakarykščio. 

- Reikia jam nunešti pavalgyti. 

- Tuoj nueisiu. 

Netrukus Roza iš tikrųjų pabeldė į jo duris. 

- Atidarykite! - net nelaukdama atsakymo 
šūktelėjo ji. - Štai jūsų vakarienė. 

Popinga atsikėlė. Kai durys buvo pravertos 
ir Roza įžengė apsikrovusi padėklu, jis nutaikė 
akimirką atsidurti tarp jos ir staktos ir įdėmiai 
nužiūrėti ją nerimastingai primerktomis akutė- 
mis. 

- O jūs bent jau esate maloni su manimi! - 
tarė jis. 

Galbūt jis dar nežinojo, ar nori jai tik sukelti 
baimės, ar čia jau kai kas rimčiau. 

- Truputį pasiliksite su manimi, ar ne? 

Ji atsisuko nerodydama jam jokių jausmų, ap- 
žvelgė jį nuo galvos iki kojų: 

- Žiūrėk tu man! - išrėžė stačiokiškai. 

Ir jos žvilgsnis sustojo ties pašnekovo akimis, 
priverstine šypsena, drebančiomis rankomis. 

- Juk jūs manęs nesupainiosite su šokėja, ar 
ne? Bus geriau, jei pavalgysite ir eisite miegoti! 


Šitaip be jokio triukšmo, priblokšdama vien 
savo laikysena, privertė jį pralaisvinti kelią. Jau 
atsidūrusi prie slenksčio, ji dar atsigręžė: 

— Kai pavalgysite, jums tereikės palikti padė- 
klą už durų. 

Po akimirkos Popinga jau sėdėjo vos nespaus- 
damas žando prie dūmtraukio. Ir netrukus jis 
išgirdo, kaip atsiveria ir vėl užsidaro įstiklintos 
virtuvės durys. Subildėjo kėdė - tai Roza sėdosi... 
Tyla... Stiklinė stuktelėja į butelį... 

- Jis miegojo? 

— Atrodo, kad taip. 

— Nieko nesakė? 

— O kąjis turėjo sakyti? 

— Atrodo, girdėjau judu kalbantis. 

— Aš jam pasakiau, kad pavalgytų ir paliktų 
padėklą už durų. 

— Ar tau neatrodo, kad aš teisus, o Luji tiesiog 
neatsargus? Jei Luka privertė Žaną ateiti į Kranti- 
nę, tai reiškia, kad kažką sugalvojęs... Žana jau tu- 
rėtų būti sekama, Luji taip pat. Tai dabar vis suku 
galvą, ar šiandien policija jau nesužinojo, kad su 
juo mačiausi. Įtariu, kad ir mane sekė... 

— Tu nori jį įskųsti? 

— Kaip čia pasakius, jei ne Luji... 

Jis turėjo visiškai užsimiršti skaitydamas laik- 
raštį, nes gana ilgai nieko nesigirdėjo. Pagaliau jis 
atsiduso: 

- Ar jis jau nuėjo miegoti? Šiąnakt vis vien 
nieko neišeis! Einu, užrakinsiu dirbtuves. 

Popinga, kaip Roza ir prašė, nunešė padėklą 
už durų ir labai rūpestingai jas uždarė. Paskui jis 

nusivilko drabužius, kuriuos jam paskolino Gua- 
nas, ir apsirengė savo pilkuoju kostiumu, į kišenes 
susikišo visus, kiek dar liko, pinigus ir raudonąją 
užrašų knygutę. 

Tik jis visiškai nedegė nekantrumu. Išsitiesęs 
lovoje, užsimetęs apklotą jis laukė. O brolio ir se- 
sers pusėje ramiai nusirengta, apsikeitus keletu 
žodžių, pajudinus iš vietos kai kuriuos daiktus. 
Paskui jiedu atsigulė, dar nuo vaikystės kažkokia- 
me skurdžiame kaime įpratę penkiese ar šešiese 
miegoti tame pačiame kambaryje. 

— ...naktis, Roza! 

- ...naktis! 

- Nenoriu pasirodyti pranašu. Aš jaučiu tai, nors 
tu man nepritari. Bet pamatysi, kad buvau teisus! 

- Pamatysime... - atsiliepė ji abejingai arba 
jau mieguistai. 

Popinga palaukė ketvirtį valandos, paskui išty- 
kojo pusvalandį, tada be jokio triukšmo atsikėlė, 
priėjo prie langelio. Snigo. Akimirką dar baimi- 
nosi: jei atvers langą, tai į namus bematant įsiverš 
visi manevrinės stoties triukšmai ir prikels brolį 
su seseria. 

Bet jis žinojo, kad viskas įvyks labai greitai. 
Tiesiai po langeliu stovėjo senas furgonas, iki ku- 
rio nudrengto brezento tebuvo du metrai. Popinga 
akimirksnį pakibo tuštumoje ir krito žemyn, o dar 
po akimirkos jau bėgo per dykvietę, kuri driekė- 
si už dirbtuvių, palikdamas plonai iškritusiame 
sniege juodas pėdas. 

Jis norėjo pasižiūrėti, kelinta valanda, ir pama- 
tė, kad nebeturi laikrodžio, kurį paimti galėjo tik 


Guanas. Paskui jis susiorientavo apylinkėse ir pa- 
siekė Žiuvizi, ten turėjo pražingsniuoti pro bistro, 
kur visai neseniai žaidė lošimo automatu. Ir vos 
ten neįėjo, nes norėjosi pasirodyti tokiam, koks iš 
tikrųjų yra - su kostiumu ir pilku apsiaustu, su 
prisegamąja marškinių apykakle ir kaklaraiščiu. 

Laikrodį jis surado stotyje - rodė be dvidešimt 
vienuoliktą. Jis įėjo į vidų ir maloniai paklausė 
tarnautojo, kada vyksta traukinys į Paryžių. 

- Po dvylikos minučių, - atsakė šis. 

Stoties perone jam pagaliau palengvėjo. Ne, 
remonto dirbtuvėse jis nė akimirkai nepasidavė 
baimei! Bet tokio jausmo jis dar neišgyveno nuo 
pat išvykimo iš Groningeno. Jam atrodė, kad at- 
vykdamas į Žiuvizi jis nelauktai prarado visus pa- 
bėgimo suteiktus pranašumus. 

Jis jautėsi panašiai, lyg vėl būtų patekęs į po- 
nios Popingos ir Julijaus de Kostero globą, tik da- 
bar juos pakeitė Luji, Guanas ir Roza. 

Tačiau šie žmonės jį suprato nė kiek ne geriau 
negu Groningene. Kokį gi ten žodį apie jį pasakė 
Guanas? Ir atsivertė užrašų knygutę tik todėl, kad 
jį susirastų: 

- Nugalabijo! 

Štai šitoks jis jiems atrodo: nugalabijo Julijų de 
Kosterą ir yra trenktas! 

Nemalonus jausmas buvo sudedamojoje 10- 
velėje keletą valandų klausytis garsų iš virtuvės. 
Kesas net kažkurią akimirką pasijuto atsidūręs 
Groningene, kada, pavyzdžiui, jo kambaryje gir- 
dėdavosi, kaip už durų žmona plepa su tarnaite. 
Jos lygiai taip pat neskubėdamos košdavo frazes ir 


apie žmones bei dalykus spręsdavo taip, lyg visas 
pasaulis negalėtų atsigėrėti jų intelektu... 

Bet Guano nuomonė apie Luji vis dėlto buvo 
teisinga - kažkoks vaikėzas, kuris vaidino didelį 
viršininką, bet gerai nežinojo, ko pats nori... 

Popinga dar niekuomet nesijautė toks tvirtas 
kaip dabar, matuodamas žingsniais stoties pero- 
ną, žiūrinėdamas turistines afišas ir rūkydamas 
cigarą. Jo mintys pleveno ištisu dangumi aukščiau 
visokių Luji, Guano, Julijaus de Kostero, visų tų 
kunkuliuojančių plepalais pagyrų puodų. 

Jis buvo tikras, kad, nusipirkęs bet kurį laikraš- 
tį, suras ten apie save kokių nors žinių. Galbūt jau 
išspausdino jo naują nuotrauką? Jo ieškojo polici- 
ja! Žmonės drebėjo vien nuo minties, kad kažkur 
netoli gali slampinėti Amsterdamo satyras. 

O jis kuo ramiausiai išėjo iš savo prieglobsčio, 
nusipirko antrosios klasės bilietą, laukė traukinio 
ir rengėsi vykti į Paryžių, kur komisaras Luka va- 
dovauja jo paieškoms. 

Ar tai nepatvirtina, kad jis yra tvirtesnis ir 
protingesnis už juos visus? Ir jis padarys dar ge- 
riau: nueis pas Žaną Rozjė vien dėl to, kad tai pa- 
vojinga, kad tai vienintelis dalykas, kurio negali- 
ma daryti. 

Beje, jis ir taip norėjo ją pamatyti. Buvo reika- 
lų, kurie tarp jųdviejų liko nesutvarkyti. 

Traukinys įriedėjo į peroną. Atsitiktinumas 
panoro, kad jis užimtų vietą kupė kartu su dviem 
sodietėmis moterimis tamsia apranga, plepančio- 
mis apie svarbius kaimo įvykius, kaimynų ligas ir 
mirusius šiais metais. 


tvardydamas beprotišką troškimą pareikšti: 

- Leiskite man prisistatyti: aš esu Kesas Popin- 
ga, Amsterdamo satyras! 

Jis to nepasakė, ne! Tik daug kartų apie tai pa- 
galvojo. Ir jis atsidavė piktdžiugiškam malonumui 
įsivaizduoti sceną, kuri iš to išsirutuliotų. Kad ir 
kaip ten būtų, bet Paryžiuje jis sudėjo į vežimėlį 
savo bendrakelionių lagaminus, tačiau negalėjo 
ištverti ironiškai nenusišypsojęs, kai pramurmėjo 
gerai išauklėto žmogaus tonu: 

- Aš jūsų paslaugoms! 

Iš esmės štai ko jis norėjo: likti vienas, visiš- 
kai vienas, žinantis tai, ką jis žinojo, vienintelis, 
pažįstantis Kesą Popingą, ir klaidžioti minioje, 
vaikščioti pirmyn atgal tarp žmonių, stumdančių 
jį ir nežinančių, kas jis toks, ir galvojančių apie 
jį pagal perskaitytus laikraščius kvailus dalykus, 
visąlaik skirtingus. 

Pavyzdžiui, šioms dviem moterims jis atrodė 
mandagus vyriškis, kokių šiais laikais nedažnai 
pasitaiko. Rozai... Iš tikrųjų tai ji aiškiai ir nepa- 
sakė, ką apie jį mano, bet buvo įsitikinęs, kad jį 
niekina, nes jai trūksta vaizduotės. 

Jis jautėsi laimingas, sugrįžęs į Paryžių, vėl ma- 
tydamas jo autobusus, taksi, žmones, žingsniuo- 
jančius visomis įmanomomis kryptimis, dievai 
žino kokio neegzistuojančio tikslo link. Jis turėjo 
laiko. „Pikratas“ nebūdavo uždaromas iki trečios 
ar ketvirtos valandos ryto, ir numanant, kad Žana 
Rozjė iš ten išeis viena, tai namuose ji bus gal apie 
penkiolika minučių po trečios ar šiek tiek vėliau. 


Keistas dalykas - Kesas net nepasinaudojo Žana, 
kai ji visiškai jam priklausė, miegojo jo lovoje! O 
dabar, atvirkščiai, jis vien tik apie ją tegalvojo... 

Bet dabar visai kas kita! Nuo šiol, kai ji viską 
žinojo, jį apėmė troškimas ją valdyti, sukelti jai 
baimę, nes ji buvo pernelyg subtili, kad atstumtų 
taip bukai kaip Roza. 

Laukdamas ir neturėdamas ką veikti, jis užkal- 
bino policininką ir paklausė, kaip surasti Krimi- 
nalinių tyrimų skyrių. Pateisinamas smalsumas, 
juk yra dėl ko! Visuose laikraščiuose, kur tik ra- 
šydavo apie jį, visur buvo minima kriminalinė 
policija ir komisaras Luka! Jis buvo patenkintas 
suradęs Orfevro krantinę ir virš prastai apšvies- 
tų durų perskaitęs: Kriminalinė policija. Jam būtų 
dar maloniau, jei būtų pamatęs ir patį komisarą, 
bet tai buvo kur kas sunkiau. 

Jis turėjo pasitenkinti gerą valandėlę pasėdėjęs 
ant parapeto prie Senos ir pasižiūrėjęs į tris ap- 
šviestus langus antrame aukšte. Kieme pro dengtą 
monumentalią tarpuvartę matėsi policijos auto- 
mobiliai ir viena mašina grotuotais langais. 

Jis pasitraukė apgailestaudamas. Jam norėjosi 
įeiti į vidų, apžiūrėti viską iš arčiau. Sen Mišelio 
aikštėje jis atsigręžė ir pastebėjo policininką, ma- 
tytą jau ne kartą, ir paklausė, kaip nueiti į Mon- 
martrą. Klaustis kelio jam visai nebuvo reikalo, tik 
vien iš malonumo persimesti vienu kitu žodeliu su 
policijos pareigūnais. Ir jis patenkintas pamanė: 
„Jie ničnieko neįtaria...“ 

Jam neužtektų jėgų šitaip vaikščioti iki trečios 
valandos ryto, ir jis žygį pertraukdavo sustodamas 

užeigose, kur prie pasagos formos barų, apkaltų 
skarda, sutiko keletą žmogystų, kurių gyveni- 
mas, atrodė, yra kaip sustabdyta akimirka. Taip 
pat žmonių, kurie vien todėl, kad išgertų puodelį 
kavos, nutaisydavo svajingą išraišką. O kiti, alkū- 
nėmis pasirėmę į barą, jau neturintys už ką gerti, 
mirksnį pamanydavai, kokie burtai jiems vėl pa- 
dėtų atgauti sąmoningą būseną. Smulkutė mergi- 
na, tampiusi krepšį žibuoklių, jam priminė Kalėdų 
naktį ir kaip Žana Rozjė du kartus apsilankė pas jį 
tabako krautuvėlėje Duė gatvėje. 

Guanas turėjo būti teisus - tai Žana prikalbi- 
no Luji juo pasirūpinti. Bet kodėl? Nes jis padarė 
jai įspūdį? Nesielgė su ja kaip kiti klientai? Ar 
galbūt sužinojus, ką jis padarė, jai sukilo smal- 
sumas? 

Kad tai galėjo būti iš gailesčio, jis tą mintį iš- 
kart atmetė. Ir ne vien dėl to, jog visiškai nenorėjo, 
kad jo gailėtųsi, bet todėl, kad Žana visai neatrodė 
gailestinga moteris. 

„Dar visa valanda!“ - konstatavo jis nekan- 
traudamas. 

Kuo labiau artinosi ta akimirka, tuo daugiau 
jis apie ją galvojo ir vis bandė nuspėti, kaip viskas 
klostysis. Ir iki tol gėręs vien mineralinį vandenį, 
jis pradėjo stikliuką po stikliuko užsisakinėti kon- 
jako, ir karštis jam nuo to mušė į galvą. 

Ir jau apie pusę trečios apžiūrinėdamas save 
veidrodyje Batinjolio bulvaro bare, jis mąstė: „Juk 
visiškai niekas nežino, kas įvyks!.. Tuo labiau 
aš... Tuo labiau Žana, laukianti, kada galės grįžti 

namo!.. Luji dabar Marselyje... Guanas ir jo sesuo 
miega savo kambaryje, manydami, kad aš guliu lo- 
voje... Niekas nežino...“ 

Jis paprašė paduoti laikraštį ir turėjo pervers- 
ti net penkis puslapius, kol surado keletą eilučių 
apie save. Jis net susierzino, nes giesmelė buvo vis 
tokia pati: 


Komisaras Luka tęsia Amsterdamo nusikaltimo 
tyrimą ir tikisi netrukus sulaikyti Kesą Popingą. 


Dar vienas, prasimanantis visokių kvailys- 
čių, - tai komisaras Luka, ir dar apie nieką netu- 
rintis žalio supratimo. Tikriausiai, ir visai logiška, 
kad visa tai laikraščiuose rašo vien todėl, idant 
pribaugintų Kesą. 

Jis netgi buvo pasirengęs tučtuojau pašokti iš 
vietos ir nueiti įsitikinti, ar tikrai komisaras toks 
kietas, kaip nori pasirodyti. Fromenteno gatvėje 
jis tyčia pasirodė į akis policininkui, perėjo ja tre- 
jetą kartų, žvilgsniu išnaršydamas visus užkabo- 
rius, ir įsitikino, kad joks seklys nėra pasislėpęs 
netoli trylikto numerio. 

Taigi niekas nė numatyti nenumatė, kad jis 
šiąnakt apsilankys pas Žaną Rozjė. Taigi Luka nie- 
ko nesuprato. Todėl Popinga ir toliau išliko už jį 
kietesnis. 

Kokia būtų komisaro fizionomija, jei šiąnakt 
kas nors atsitiktų? Ir ką parašytų laikraščiai, vai- 
kiškai kartojantys tas pačias raminamas frazes? 

Galų gale kuo daugiau jis reikšis, tuo jo prie- 
šams liks mažiau galimybių, nes kiekvienas jo 

veiksmas sukels tokias pačias visiškai prieštaringas 
naujas hipotezes ir tik beviltiškai viską supainios. 

Kas gi jam trukdė veikti? Kas gi jam būtų su- 
trukdęs visai neseniai užpulti dvi moteris trauki- 
nyje, patraukti pavojaus sirenos rankeną ir ramiai 
išlipti, kada visi tik pultų zuiti koridoriais? 

Jis lengvai surado „Pikratą“, kur praleido pir- 
mąsias valandas Paryžiuje, ir šiek tiek pasivaikš- 
čiojo netoliese, laukdamas, kol klubas bus uždary- 
tas. Iš tiesų, kai jis vos tik čia atvyko, tai dar nieko 
nežinojo. Ir neturėjo net laiko pagalvoti. Ir dabar 
jam pasidarė beveik gaila to naivuolio, kuris išli- 
po Šiaurės stotyje ir kuris taip skubėjo kuo greičiau 
užsisakyti šampano ir pasakoti visokias istorijas 
mergšei. 

Iš kabareto išėjo dvi moterys, šokėjos, kaip ir 
Žana, bet jos kartu nebuvo. 

Taip jis liūdnai širdyje prisivertė numatyti 
atvejį, kad ją bus parlydėjęs klientas, todėl, su- 
prantama, viską reikia atidėti kitam kartui, gal iki 
rytojaus. 
su žibuoklių puokštele atlape. Ir jos nenormaliai 
aukšti batų kulniukai sukaukšėjo per šaligatvį. 

Ji tirtėjo nuo šalčio. Ėjo greitai, lenkdama tam- 
sius namus ir beveik nesidairydama aplinkui, kaip 
žmogus, įpratęs visą laiką vaikščioti tuo pačiu ke- 
liu ir tokiu pačiu laiku. 

Kesas ją sekė, eidamas kita gatvės puse, tikras, 
kad dabar ji niekur nuo jo nepabėgs. 

Jis vis dėlto šiek tiek išsigando, kai ji įėjo į vie- 
ną tų retų barų, kurie dar tebeveikė, ir buvo gero- 

kai nustebęs, kai pamatė pro langą, kad ji užsisako 
vien kavos su plakta grietinėle ir ten vilgo raguolį. 

Vis dėlto niekas jos nepakvietė vakarienės. Ji 
valgė kažkur beprasmiškai žiūrėdama. Jis jau buvo 
pastebėjęs tokį žvilgsnį tų, kas užeina į panašaus 
pobūdžio maitinimo įstaigas. Ji panaršė rankinu- 
ke, užsimokėjo ir išėjo, ilgiau ten neužtrukusi. 

Jis palaukė, kol ji paskambins į savo namų du- 
ris: Ir tą akimirką, kai nuskardėjo skambutis, jis 
prisiartino netardamas nė žodžio, o ji net krūpte- 
lėjo. Bet ji nepravėrė burnos, neišleido nė garso, 
tik baimė išplėtė jos žalsvų akių vyzdžius. Dėl to 
jis buvo tikras, nors ji tik gūžtelėjo pečiais ir pasi- 
traukė, leisdama jam praeiti. 

Liftas buvo toks siauras, kad jiedu keletą kartų 
susilietė. Žana jį ir įjungė, paskui nusiuntė atgal 
žemyn, susirado rankinuke raktus ir pagaliau pra- 
mikčiojo: 

- Jūs norėjote ką nors pasakyti Luji? 

Jis tik nusišypsojo ir pasižiūrėjo į ją. Ir ji sutri- 
ko, nes suprato, kad jis žino, atspėjo jos gudrybę. 
Tik jau įėjęs į kambarį, Kesas atsakė: 

- Luji išvykęs į Marselį! 

- Guanas jums pasakė? 

- Ne! 

Ji uždarė duris, uždegė lemputę virš jų. Butą 
sudarė trys kambariai ir vonia, viskas čia buvo 
senstelėję, gerokai perkrauta, visur ištiesti kilimai 
ir daugybė pigių puošmenų, viduryje kambario 
mėtėsi vakariniai bateliai, svetainėje ant stalo ša- 
lia pustuščio vyno butelio gulėjo džiūstantis su- 
muštinis. 


127 


- Ką gi jūs čia rengiatės daryti? 

Pirmiausia jis pasistengė įsitikinti, ar jos akys 
tikrai žalios, kokios išliko jo prisiminimuose. Ir jam 
pasirodė, kad iš baimės jos pasidarė dar žalesnės. 

- Būčiau galėjusi pašaukti namsargę... 

- Kąji čia darytų? 

Ir, pasijutęs vyru, nusimetė apsiaustą, truk- 
telėjo gurkšnį vyno iš to paties butelio ir atidarė 
miegamojo duris. Jis pastebėjo, kad ant naktinio 
staliuko stovi telefono aparatas, ir nusprendė būti 
budrus, bet Žana Rozjė jau pagavo jo žvilgsnį ir 
atspėjo ketinimus. 

Buvo tikras malonumas žaisti su ja. Nuojauta 
jai kažką sakė, bet ji taip stengėsi išsaugoti šaltą 
kraują, kad jos jausmai atrodė beveik neįžvelgia- 
mi. 

- Jūs nenusirengiate? - paklausė jis, nusiriš- 
damas kaklaraištį ir nusisegdamas marškinių apy- 
kaklę. 

Ji dar nebuvo nusivilkusi voverių kailinių ir 
tik kažkokiu kupinu nevilties judesiu paleido juos 
slysti nuo pečių. 

- Kai tik sužinojau, kad Luji išvyko į Marselį, 
tai iškart sumaniau tuo pasinaudoti... O kieno čia 
portretas virš lovos? 

— Mano tėvo. 

- Vis dėlto gražus vyras! O tie jo ūsai tokie 
ypatingi... 

Jis atsisėdo į Liudviko XIV stiliaus foteliuką 
nusiauti batų. O Žana Rozjė, visai priešingai, ne- 
skubėjo rengtis. Perėjusi keletą žingsnių per kam- 
barį, ji atsistojo viduryje ir ištarė: 

— Tikriausiai nesumanėte čia pasilikti? 

- Bent jau iki rytojaus tai tikrai! 

- Apgailestauju, bet tai neįmanoma. 

Jai tam užteko drąsos. Bet prieš jos valią žvilgs- 
nis ieškojo telefono aparato. Ypač tą akimirką, kai jis, 
užuot atsakęs, tik nusikvatojo ir nusiavė kitą batą. 

- Jūs negirdėjote? 

— Girdėjau, bet tai neturi reikšmės, ar ne? Pa- 
miršote, kad mudu jau miegojome vienoje lovoje! 
Tą naktį aš buvau labai pavargęs. Ir dar aš jūsų 
visai nepažinojau. Nuo to laiko aš gailiuosi... 

Ir jis liko sėdėti, patenkintas savimi, šiek tiek 
apimtas drebulio, nuo kurio jo balsas paduslėjo. 

- Paklausykite... - ištarė ji. - Aš nenorėjau kel- 
ti skandalo ten apačioje, kviesti namsargės ir gy- 
ventojų... Žinau, kad jūs rizikuojate. Bet tučtuojau 
apsirenkite! Ir išsinešdinkite! Norėčiau tikėti, kad 
nesate šitaip išprotėjęs ir neįsivaizduosite, jog aš 
sutikčiau dabar... 

- Dabar, kai - kas? 

- Nieko! 

- Dabar, kai... ką sužinojote? Sakykite! Dabar, 
kai sužinojote, kas atsitiko Pamelai? Atsakykite gi! 
Galiu jus užtikrinti, kad mane tai tiesiog siaubin- 
gai linksmina! Štai jau tris dienas spėlioju, ką jūs 
apie tai manote... 

— Nesuteikite man tokio vargo! 

- Trys dienos, kai aš kartoju: „Ji ne tokia kvai- 
la kaip kitos...“ 

- Galimas daiktas, bet vis dėlto jūs išsinešdin- 
site. 

— Ojei neišsinešdinsiu? 

Jis atsistojo priešais ją vienomis kojinėmis, 
segdamasis viršutinę marškinių sagutę. 

— Tada tik jums nuo to blogiau. 

Ir ji išsitraukė iš stalčiaus revolverį perlamu- 
tro rankena ir atstatė jį, nesitaikydama, net ne vi- 
sai užtikrintai laikydama. 

- Jūs šausite? 

- Nežinau. Manyčiau. 

- Kodėl? Taigi aš jus klausiu, kodėl daugiau 
nebenorite. Pirmą kartą aš nenorėjau. 

— Meldžiu, išeikite! 

Ji rengėsi nepastebimai prisėlinti prie telefo- 
no. Bet jos ne visai grabūs judesiai išdavė baimę, 
kurią taip norėjo nuslėpti. Turbūt ta baimė sujudi- 
no Keso viduje viską, kas sukėlė jam priepuolį. Bet 
aktorinių gebėjimų jis dėl to neprarado. 

- Paklausykite, Žana, - verkšleno jis nunarinęs 
galvą, - jūs tokia pikta su manimi, o man tereikia, 
kad mane suprastumėte ir... 

— Nesiartinkite. 

— Aš nesiartinsiu, bet meldžiu mane išklausy- 
ti, atsakyti man. Aš žinau, kad Guanas ir jo sesuo 
nori perduoti mane policijai. 

— Kas jums tai pasakė? - pasipiktino ji. 

— Aš girdėjau, kaip jie apie tai kalbėjosi. Taip 
pat žinau, kad Luji tikisi išpešti iš manęs stambią 
sumą. 

— Tai netiesa! 

— Tiesa! Jis tikriausiai jums to nepasakė, bet 
prasitarė Guanui, o šis viską pakartojo seseriai. Aš 
klausiausi jų pokalbio. Aš pabėgau pro langelį ir 
atėjau... 

Ji turėjo būti išmušta iš vėžių, nes jau tiek ne- 
sirūpino gynyba ir kažką galvojo, įbedusi žvilgsnį 
į grindų kilimą. O jis kuo išraiškingiau tęsė: 

- Įrodymas, kad jūs kai ką žinote ir taip pat 
mane išduodate, - tai revolveris, kurio griebė- 
tės... 

- Čia ne dėl to! 

Ji tuoj pat kilstelėjo galvą, atrodytų, buvo visai 
nuoširdi. 

- O dėl ko? 

- Nesuprantate? 

- Norite pasakyti, kad keliu jums baimę? 

— Ne! 

- Taigi? 

- Nieko! 

Jam pavyko pasislinkti trejetą žingsnių arčiau. 
Dar pora žingsnių, ir jis visai šalia. Dabar jau vis- 
kas buvo nulemta. Jis net negalvojo, ką darys, bet 
žinojo, kad įvykis, taip sakant, bręsta. 

- Taigi jums reikėtų žinoti vieną dalyką... 

- Nutilkite! 

- Jei ji nebūtų tokia kvaila... 

- Nutilkite gi pagaliau! 

Prarasdama kantrybę, ji mostelėjo ranka ir 
akimirkai nusuko revolverį į šoną. Kesas stulbi- 
nančiu tikslumu tiesiog žaibiškai tuo pasinaudojo. 
Jis užšoko ant jos, parbloškė ant lovos ir išplėšė 
ginklą. Tuo pat metu, kad neleistų rėkti, užmetė 
jai ant veido pagalvę ir užgulė visu svoriu. 

- Pažadėkite, kad nepaskambinsite... 

Ji priešinosi. Ir pasirodė labai stipri. Ji atstū- 
mė pagalvę nuo veido, ir tada jis smogė jai į galvą 

revolverio rankena kartą, du, tris kartus, nes jam 
terūpėjo, kad ji pagaliau nustotų judėti. 

Kai jis jau avėsi batus, nusiplovęs rankas, ant 
kurių pastebėjo kraujo dėmių, buvo visiškai ra- 
mus, kaip apsilankęs pas Pamelą. Tik gal šį kartą 
ta ramybė buvo labiau slegianti, gal net liūdna? 
Kai jau buvo pasirengęs išeiti, jis vėl sugrįžo ir at- 
sistojo prie lovos, palietė rudus Žanos plaukus ir 
suniurnėjo: 

— Kaip blogai! 

Ir tik leisdamasis laiptais jis gūžtelėjo pečiais 
ir įsikabino guodžiančios minties: „Dabar bent 
jau viskas baigta!“ 

Jis žinojo, kad vienintelis tegalės save suprasti. 
Kas gi iš tikrųjų yra baigta, to jis negalėjo paaiškinti. 
Tai buvo viskas, kas tik siejo jį su kitų gyvenimais. 
Nuo šiol jis liko visiškai vienas prieš visą pasaulį! 

Jį trumpam apėmė panika. Jis tuščiai bandė atsi- 
daryti duris pirmame aukšte. Nepažinodamas Pary- 
žiaus, jis nežinojo, kaip čia viskas veikia; jis negalė- 
jo nustygti vietoje, kaktą išpylė baimės prakaitas. 

Jam dingtelėjo mintis, ar neužkopus į viršuti- 
nį aukštą ir nepralaukus ten iki ryto, kada gyven- 
tojai išeis iš namų. Bet atsitiktinumas lėmė, kad 
kažkas paskambino, ir durys atsidarė. Jis pamatė 
įeinant porelę, ji gerokai nustebusi net atsigręžė į 
tą sprunkantį šešėlį. 

Vėl žmonės, kurie rytoj kažką pasakos apie jį 
policijai! 

Monmartre buvo ramu. Net iškabos buvo už- 
gesintos. Tik kartais išnirdavo retas taksi, siūlyda- 
mas paslaugas. 

Tik kam jam reikia stabdyti taksi, jei net pats 
nežinojo, kur eina? 

Bet vienas dalykas vis dėlto jam nedavė ra- 
mybės: akyse vis iškildavo Žanos Rozjė atvaizdas, 
kuri vėlavo grįžti namo ir kuri... 

Nieko nepadarysi! Jis susistabdė pirmą pasiro- 
džiusį taksi, tik jam buvo labai sunku paaiškinti, 
ko iš tiesų nori. 

- Tai štai! Nuvažiuosite iki Fromenteno gatvės 
trylikto numerio. Užkopsite į ketvirtą aukštą pas 
panelę Rozjė. Ji laukia taksi, kad ją nuvežtų į gele- 
žinkelio stotį. Štai dvidešimt frankų avanso. 

Vairuotojas, atrodė, nelabai juo pasitikėjo. 

- Esate tikras, kad šita ponia?.. 

- Aš gi jums sakau, kad ji laukia taksi! 

Tas tik gūžtelėjo pečiais ir įjungė variklį, o 
Popinga sparčiais žingsniais jau ėjo miesto cen- 
tro link. Kas jam, jei paieška prasidėtų šiek tiek 
anksčiau ar truputį vėliau, nes jis buvo tikras, kad 
išsisuks. 

Jį ypač pralinksmintų, jei sužinotų, kad Žana 
Rozjė pateikusi tikslius jo požymius ir pagelbėjusi 
policijai. Bet kažkoks slaptas balsas, prieštarauda- 
mas sveikam protui, kuždėjo, kad ne. 

Jis buvo pavargęs. Norėjo miegoti bent dvyli- 
ka valandų, gal net visas dvidešimt keturias; tokia 
buvo jo savijauta kelias pastarąsias dienas. 

Jei nueitų į viešbutį, jam reikėtų užpildyti an- 
ketą, gal net paprašytų iš jo dokumentų. Bet ar 
Žana neišmokė jo vienos gudrybės? 

Ir jis toliau ėjo sparčiu žingsniu, kol pagaliau 
sutiko merginą, kuri tebeieškojo klientų, nors jau 

buvo labai vėlu. Jis mostelėjo jai, ir ji nusekė pas- 
kui jį. Viešbučio kambaryje jis nusprendė apdai- 
rumo dėlei pasikišti pinigus po pagalve. 

— Tu užsienietis? 

- Nieko nežinau... Noriu miego!.. Štai, imk 
šimtą frankų... Palik mane ramybėje... 

Ir tučtuojau užmigo, o susapnavo, kad vėl tapo 
Kesu Popinga, kurio mamytė tyliai rengėsi, žiūri- 
nėjosi veidrodyje, išsispaudė spuogelį, o tarnaitė 
tuo metu bildėjo virtuvėje apačioje. Tik šita tar- 
naitė buvo Roza. Ir ji jam paskui pasakė, kai jis 
nusileido pas ją žemyn ir prisėlino iš užpakalio: 

— Sugrįšiu į virtuvę tik tada, kai jūsų daugiau 
čia nebus! 

Kažkoks balsas jam šnibždėjo į ausį: 

— Dėmesio! Druskinėje laikomas cukrus... Jis 
labai netinka jaučių uodegų sriubai... 

Jis laužė galvą, kaip atpažinti šį balsą, ir staiga 
viską nutvieskė šviesa: tai buvo Žana Rozjė, o jis 
virtuvės viduryje stovėjo vienomis kojinėmis, be 
prisegamosios apykaklės ir namuose buvo pilna 
svečių. Ji kvatojosi pabrėžtai pašaipiai jam metusi: 

— Greitai apsirenkite! Ar nesuprantate, kad jus 
gali atpažinti? 

VII SKYRIUS 


Kaip Kesas Popinga įsitaisė kilnojamąjį namų 
židinį ir kaip jis nusprendė, kad jo pareiga yra 
suteikti postūmį prancūzų policijos tyrimui. 


Dažnai pradedama nuo kokios nors smulkmenos, 
kartais visai nereikšmingos, ir visiškai to nesiti- 
kint atrandama labai svarbių dalykų. 

Tą rytą žiūrėdamas į veidrodį, o visą tą proce- 
dūrą jis visuomet atlikdavo labai rimtai, Popinga 
pastebėjo, kad yra nesiskutęs nuo pat išvažiavimo 
iš Olandijos. Ir nors šeriai dar nėra nei labai tan- 
kūs, nei labai šiurkštūs, vis dėlto patrauklios iš- 
vaizdos jam nesuteikia. 

Jis pasisuko lovos link, ant jos krašto moteris, 
kurios net nepažinojo, pasilenkusi movėsi kojines. 

- Kai būsi apsirengusi, nueisi man paieškoti 
skutimosi mašinėlės su peiliukais, skutimosi mui- 
lo, teptuko ir dantų šepetėlio... 

Kadangi davė jai pinigų į priekį, tai ji galėjo 
ir negrįžti, bet pasirodė sąžininga ir parėjusi net- 
gi pateikė tikslią ataskaitą, kiek išleidusi. Paskui, 
nežinodama, ar turi išeiti, ar pasilikti, vėl atsisėdo 
ant lovos krašto ir žiūrėjo, kaip Popinga skutasi. 

Tai buvo viename Monmartro priemiesčio 
viešbutyje, tik kur kas mažesniame už tą Vikto- 
ro Masė gatvėje. Apskritai netgi atrodė taip pat, 
lyg ant lovos krašto sėdėtų Žana Rozjė, tik, taip 
sakant, trimis ar keturiomis kategorijomis pras- 
tesnė. 

Bet šita moteris, kurios net vardo nežinojo, el- 
gėsi visai priešingai ir kaip įmanydama stengėsi 
jam suteikti malonumą, bandė atspėti jo skonius. 
Tai ji įrodė graudžiai atsidusdama: 

— Tau turėtų būti liūdna, ar ne? Galiu prisiekti, 
kad tau širdį spaudžia kažkoks skausmas... 

Tik jos balse girdėjosi kur kas daugiau pasi- 
tikėjimo negu abejonės gaidų ir todėl ji priminė 
kortų būrėją. 

— Kodėl tu taip kalbi? - paklausė jis, muiluo- 
damasis žandą. 

— Kadangi pradedu pažinti vyrus... Kiek am- 
žiaus man duotum?.. Tokia, kokią tu mane matai, 
aš esu trisdešimt aštuonerių metų, mano mažyli! 
Aš gerai žinau, ko nesakoma. Taigi supranti, kaip 
dažnai matau tokius kaip tu, kurie tave nusiveda ir 
nieko nedaro. Pavyzdžiui, daugelis išlaukę tinka- 
mo momento jau kaip pradeda kalbėti ir vis kalba, 
kol išdėsto visas savo istorijas... Mes esame tam 
labai pravarčios!.. Išklausome viską, ir tai nesuke- 
lia jokių pasekmių... 

Scena buvo beveik patriarchališka: Kesas nuo- 
ga apdribusia krūtine, petnešomis, nukritusiomis 
ant blauzdų, ir meiliu čiauškėjimu jį viliojanti mo- 
teris, laukianti, kol jis bus pasirengęs. Keisčiausia, 
kas jam išliko atmintyje, kad, pasak jos, yra liūd- 

nas - tai dar viena atrasta jo nauja asmenybė, ir 
nereikia pamiršti to užsirašyti! Ir jis nustojo klau- 
sytis, ką ji kalba. 

Skutimasis jo mintis nukreipė kita linkme. Jis 
pamanė, ar nereikėtų nueiti ir nusipirkti kelioni- 
nio lagaminėlio, į kurį sudėtų vertingesnius daik- 
tus. 

Mat rimtame viešbutyje, jei ten apsistoji be ba- 
gažo ir vienas, vienintelei nakčiai, iškart rizikuoji 
patraukti dėmesį. Su lagaminėliu jį palaikys komi- 
vojažieriumi. Tik ką jis veiktų su tuo vadinamuoju 
lagaminėliu visą dieną? Paliktų geležinkelio sto- 
ties saugojimo kameroje? Kur pasidėtų kavinėje? 

Jis nusprendė jokiu būdu nenakvoti du kartus 
toje pačioje vietoje. Jau pastebėjo, kad žmonės, 
kurie leidžiasi užklumpami, išsiduoda kam nors 
iš aplinkos netikėtų abejonių sukeliančia smulk- 
mena. 

„Jokio lagaminėlio!“ - sumurmėjo jis, rūpes- 
tingai valydamas skutimosi mašinėlę ir vynioda- 
mas ją į laikraščio skiautę. 

Pridėkime, kad nemenka rizika tapti žmogumi 
su lagaminėliu, ir to elementaraus daikto užteks, 
kad kas nors įskųstų jį policijai. 

Jo pranašumas prieš kriminalinių istorijų 
herojus, apie kuriuos jis skaitė laikraščiuose, vi- 
sokius vagis, žudikus, besislapstančius sukčius, 
pasireiškė taip, kad jis manė apie šituos dalykus 
panašiai kaip apie Julijaus de Kostero Jaunesniojo 
bendrovės reikalus, tai yra šaltakraujiškai, visiškai 
atsietai, lyg būtų visiškai niekuo dėtas. 

Iš tikrųjų jis svarstė vieną sprendimą po kito ir 
pagaliau netikėtai paklausė savo bendrės: 

- Ar tokiuose viešbučiuose kaip šis reikia ro- 
dyti dokumentus? 

— Niekada! Kartais jie paprašo pasakyti pavar- 
dę, kad įrašytų į kortelę. Bet kartą per du ar tris 
mėnesius per patį nakties vidurį įsiveržia policija 
ir prikelia visus klientus. Taip būna dažniausiai 
tada, kai viešbutyje gali būti apsistojęs koks nors 
pravažiuojantis reikšmingas veikėjas iš užsienio, 
sietinas su pasikėsinimais. 

Kesas suvyniojo teptuką, muilą, dantų šepetėlį 
ir susidėjo viską į kišenes, kur jau gulėjo jo raudo- 
noji užrašų knygutė ir pieštukas. Tai ir buvo visas 
jo namų ūkis. 

Kaip praktiška! Jis galėjo eiti, kur tik norėjo, 
kaskart nakvoti vis kitame viešbutyje, netgi rink- 
tis juos skirtinguose Paryžiaus kvartaluose. Ne 
prie širdies jam buvo tik tos gaudynės, apie kurias 
pasakojo mergina. Bet jis apskaičiavo, kad būtų 
tik viena galimybė iš šimto jį nutverti. 

— Ar nenuvesi manęs papusryčiauti? - paklausė ji. 

— Būčiau linkęs vis dėlto ne... 

— Aš ir nereikalauju. Tai pasakiau tik todėl, 
kad suteikčiau tau malonumo. Taigi tau daugiau 
manęs nereikia? 

- Ne! 

Jie atsisveikino šaligatvio pakraštyje, gatvė- 
je, užkimštoje daržovių pardavėjų vežimėliais. 
Popinga jau nebeturėjo rankinio laikrodėlio, bet 
sankryžoje pamatė kabantį laikrodį, kuris rodė 
penkiolika po dvyliktos. 

Kvartalas jam visai patiko, nes tirštai knibždė- 
jo įvairiausių socialinių kategorijų atstovų, o barai 
net braškėjo nuo lankytojų. 

„Su trimis tūkstančiais frankų, kurie man dar 
liko, - skaičiavo jis, - sugebėsiu vos kokį mėnesį 
prasilaikyti, bet čia surasiu būdą, kaip apsirūpinti 
pinigais...“ 

Taip jis iš karto pasidarė gobšus, nes tie pi- 
nigai, kuriais iki šiol taip švaistėsi, dabar įgijo 
ypatingos vertės, panašiai kaip skustuvas kišenėje, 
lagaminėlis, kurio atsisakė, ir bet kuri smulkmena 
jo gyvenimo plano, kurį dabar stengėsi apmesti. 

Šitaip jis išstovėjo kone valandą prie Paryžiaus 
plano ties metro įėjimu. O topografijai jis turėjo 
puikią atmintį. Kvartalai, pagrindinės miesto ar- 
terijos, bulvarai išsidėstė pagal savo vietas jo at- 
mintyje taip tiksliai lyg žemėlapyje, ir kada jis vėl 
leidosi į kelią, tai Paryžiuje jau galėjo orientuotis 
nieko nesiklausdamas. 

Pusryčių valgyti jis nenorėjo, bet bare išgėrė 
dvi dideles stiklines pieno su raguoliais ir į di- 
džiuosius bulvarus nusipirkti popietinių laikraščių 
atėjo kaip tik tuo metu, kada jie turėjo pasirodyti. 

Nuo pat ryto jis bandė apsimesti, kad negalvoja 
apie Žanos Rozjė likimą, bet iš tikrųjų buvo labai 
susirūpinęs ir godžiai vartė laikraščių puslapius. 
Ir buvo baisiai apstulbintas, susierzinęs, jautėsi 
net užgautas, kad nerado apie tai nė eilutės. Apie 
jį apskritai daugiau nieko nerašė, lyg Pamelos is- 
torija būtų visiškai pamiršta. Netgi priešingai, be 
saiko išsiplėsta aprašinėjant niūrią dramą, kuri iš- 
sirutuliojo Paryžiaus- Bazelio eksprese. 

Suprantama, jei Žana Rozjė būtų mirusi, tai ir 
visi laikraščiai sukiltų ant kojų. Taigi... 

Jeigu tiktai ne... Kas žino, ar čia nebus kokie 
spąstai, o policija nuslėpė nusikaltimą, tikėda- 
masi, kad jis kaip nors neapgalvotai išsiduos? Jei 
tik jis galėtų pamatyti komisarą Luka ne vien pro 
lango stiklą! Tuomet galėtų įvykdyti vieną suma- 
nymą. Bent jau galėtų įvertinti, koks jis žmogus, 
o tada jau ir numanyti kai kurias gudrybes, kurių 
galima iš jo tikėtis... 

Nieko nepadarysi! Jis buvo sumanęs vieną da- 
lyką, kurį galėjo atlikti be didesnės rizikos. Juk 
Žanos kambaryje ant naktinio staliuko stovėjo te- 
lefonas... 

Jis nuėjo į aludę, telefonų knygoje susirado 
Rozjė numerį, paprašė, kad telefonistė sujungtų, 
ir išgirdo nepažįstamą balsą, bet iš tonacijų galėjo 
spręsti, kad ji buvo tam tikro amžiaus moteris. 

— Alio! Paprašyčiau panelę Rozjė, jei ji yra? 

— O kieno vardu turėčiau kreiptis? 

— Pasakykite, kad čia prašo vienas toks drau- 
gas... 

Šitaip jis sužinojo, kad ji nėra mirusi! Kurį lai- 
ką tvyrojo tyla, paskui: 

— Alio! Turite ką nors perduoti? Panelė Rozjė 
smarkiai negaluoja ir negali prieiti prie aparato... 

— Tai rimta? 

— Ne, nėra rimta, bet... 

Užtenka! Jis padėjo ragelį ir sugrįžo į pagrin- 
dinę aludės salę ieškodamas vietos atsisėsti, bet 
tik po keliolikos minučių pakvietė padavėją ir pa- 
prašė, kad atneštų kokius nors rašymo reikmenis. 

Jo nuotaika buvo visiškai subjurusi. Jis ilgai 
galvojo, ką turėtų pasakyti. Pagaliau tvirta rašyse- 
na jis užmetė pradmenis: 


Pone komisare, 

Manyčiau, mano pareiga yra pranešti, kad šią- 
nakt įvykdytas naujas nusikaltimas, kuris turės ne- 
mažą reikšmę Popingos byloje. Galbūt galėtumėte 
nuvykti į panelės Rozjė namus Fromenteno gatvėje 
ir apklausti, kokiomis aplinkybėmis ji tapo tokios 
būklės, kokios dabar yra... 


Jis suabejojo pamanęs, ar pernelyg anksti ne- 
atskleis kortų, paskui piktdžiugiškai tęsė prisi- 
mindamas Guaną ir jo seserį: 


Kita vertus, aš naudojuosi šia proga, kad ga- 
lėčiau bendradarbiauti su prancūzų policija, kuri 
taip rūpinasi manimi, jog aš savo ruožtu taip pat 
turėčiau ja pasirūpinti. 

Jeigu tik galite, tai pačiu artimiausiu metu im- 
kitės griežtų priemonių prieš automobilių vagių 
gaują, kuri išplėtojusi veiklą didžiuliu mastu. Tai 
ta pati gauja, kuri, be kita ko, Kalėdų naktį pavogė 
tris automobilius Monmartro kvartale. 

Nusiųskite būrį policijos pareigūnų į naktinę 
pasalą prie „Guano ir Borė“ autoremonto dirbtu- 
vių Žiuvizi miestelyje. Nėra reikalo vykti jau pačią 
artimiausią naktį, nes ten nieko nevyks, kai gaujos 
vadas išvažiavęs į Marselį. Bet jau kitomis naktimis 
galėsite pradėti sekti. Labai mane nuviltumėte, jei 
nesugebėtumėte susitvarkyti iki sausio pirmosios. 


Turėjau garbės į jus kreiptis, pone komisare, ir 
išreiškiu ypatingą pagarbą. 
Kesas Popinga 


Labai patenkintas jis viską perskaitė, užklijavo 
voką, užrašė adresą ir pasišaukė padavėją. 

- Sakykite! Jei laiškas pateks į paštą tučtuojau, 
tai kada jis nueis? 

- Paryžiuje? Rytoj iš ryto... Bet galite siųsti 
pneumatiniu paštu, ir jis nueis greičiau kaip per 
porą valandų... 

Nespėdavo praeiti ir valanda, kaip jis sužino- 
davo kokį nors naują dalyką. Taigi jis išsiuntė laiš- 
ką pneumatiniu paštu ir pasitraukė iš to kvartalo, 
nes tyčia naudojosi aludės blankais. 

Buvo ketvirta valanda. Darėsi gana šalta, ir 
apie gatvės žibintų dujų degiklius ėmė telktis per- 
matoma migla. Nesustojamai žingsniuodamas, jis 
priėjo Seną ten, kur ir tikėjosi prieiti, tai yra prie 
Naujojo tilto, ir perėjo juo į kitą miesto pusę. 

Jis nėjo, kur pakliūva. Buvo nusistatęs aiškų 
kelionės tikslą. Dabar, kai jau pakankamai dėme- 
sio skyrė būtiniems reikalams, jam norėjosi atsi- 
palaiduoti, sužaisti šachmatų partijėlę. 

Tačiau kurgi užsienietis, atvažiavęs iš Gronin- 
geno ir nieko čia nepažįstantis, gali tikėtis susiras- 
ti partnerį? Nebent vienintelėje vietoje, didžiojoje 
kavinėje, esančioje netoli universiteto fakultetų, 
todėl gausiai lankomoje studentų. 

Argi Paryžiuje turėtų būti ne taip? Taigi jis pa- 
suko į Lotynų kvartalą, paskui pagrindine jo gat- 
ve, Sen Mišelio bulvaru. Be abejonės, jis jautėsi 

šiek tiek išmuštas iš vėžių, nes ten šurmuliuojantis 
sambrūzdis neturėjo nieko bendra su iškilia Gro- 
ningeno ramybe, bet tai jo neatgrasė. 

Kokiame tuzine kavinių, kurių vidų jis apžiū- 
rėjo pro langus, apskritai nebuvo žaidžiami jokie 
žaidimai, ir jautėsi, kad žmonės, atėję ten pasėdė- 
ti, nelinkę pernelyg ilgai užsibūti. 
aludės antstate, jis pastebėjo už užuolaidų išryš- 
kėjančius siluetus, kurie mosikavo biliardo lazdo- 
mis. 

Jis pasijuto toks išdidus, lyg jau būtų laimėjęs 
šachmatų partiją. Po akimirkos jį apėmė dar di- 
atrado kuklią prirūkytą salę, kur lempos su žals- 
vais gaubtais apšvietė keliolika biliardo stalų, o už 
jų ir daugybę staliukų, prie kurių buvo žaidžiama 
kauliukais, kortomis ir šachmatais. 

Lygiai taip pat oriai, lyg būtų gimtajame šach- 
matų klube, jis nusivilko sunkų apsiaustą, paka- 
bino jį ant pakabos ir nuėjo į tualetą nusiplauti 
rankų, ten susišukavo, išsivalė panages, o sugrįžęs 
prisėdo prie dviejų jaunuolių, žaidžiančių šach- 
matais. Po kiek laiko jis užsisakė pusę bokalo tam- 
siojo alaus ir prisidegė cigarą. 

Gaila, kad jis buvo nusprendęs du kartus ne- 
sirodyti toje pačioje vietoje, kitaip ši kavinė būtų 
pati ta, kur mielai praleistų visas popietes. Ir jo- 
kios moters, o tai jam iš tikrųjų buvo malonu! 
Priešingai, čia dauguma lankytojų buvo jauni vy- 
rukai, studentai, kai kurie iš jų net nusimetė švar- 
kus, kad būtų patogiau žaisti biliardą. 

Vienas šachmatininkas prie staliuko, dėvin- 
tis raginius akinius, buvo japonas, o kitas šalia - 
stambus šviesiaplaukis vaikinas, pilnakraujo vei- 
do, kuriame atsispindėjo visi jo jausmai. 

Kesas, jausdamasis lyg gimtajame Groningene, 
išsitraukė iš kišenės akinius auksiniais rėmeliais, 
rūpestingai nusišluostė stiklus ir tik tada užsidė- 
jo ant nosies. Po to slinko minutė po minutės, o 
jis nieko kito neveikė, tik stebeilijosi į šachmatų 
lentą, kur figūros taip pat puikiai užimdavo vietą 
jo atmintyje kaip ką tik ten buvę Paryžiaus plano 
kvartalai. 

Net kvapas, kuriame maišėsi alus, cigarai ir 
pjuvenos, kaip čia viskas priminė Groningeno 
šachmatų klubą. Net padavėjo aistra, kai jis per- 
traukdavo savo darbą, kad atsistotų žaidėjams už 
nugaros ir jo smerkianti veido išraiška komentuo- 
tų partijos pabaigą. 

Štai tokioje aplinkoje Kesas galėtų išsėdėti 
valandų valandas nė nekrustelėdamas, užsimetęs 
koją ant kojos, o cigaro pelenų antgalis paprastai 
pailgėdavo tris keturis centimetrus! 

Ir tik tada, kai japonas pasidarė labai jau ne- 
laimingas ir, mąstydamas daugiau kaip dešimtį 
minučių prie lentos, nedrįso pajudinti figūros, pa- 
galiau jis leido cigaro pelenams nukristi ant žemės 
ir iš lėto pratarė: 

- Jūs laimėsite dviem ėjimais, ar ne? 

Azijietis atsisuko į jį nustebęs ir dar labiau 
nusiminęs, nes buvo įsitikinęs, kad yra negrįžta- 
mai ir beviltiškai prapuolęs. Jo varžovas buvo ne 
ką mažiau apstulbęs, nes niekaip negalėjo įsivaiz- 

duoti, kokiu būdu gautų šachą ir matą, kai buvo 
visiškai tikras, kad laimės. 

Įsitvyrojo tyla. Japonas ištiesė ranką savo 
bokšto link ir grąžino jį atgal į tą pačią vietą, lyg 
figūra būtų padaryta iš įkaitintos iki raudonumo 
tarimo, kai blondinas dar kartą išanalizavo padėtį, 
ir tik atsiduso: 

- Pavyzdžiui, aš nematau, kaip... 

- Gal leistumėte? 

Geltonodis linktelėjo, kad taip. O varžovas 
laukė skeptiškai šypsodamasis. 

- Štai pastatau žirgą čia... O ką jūs darote? 

Nė trupučio negalvodamas šviesiaplaukis jau- 
nuolis atsakė: 

- Aš jį nukirsiu bokštu. 

- Labai gerai! Aš perkeliu valdovę per du lan- 
gelius į priekį. Ir ką jūs dabar darysite? 

Šį kartą jaunuolis jau neberado, ką atsakyti, 
kurį laiką sėdėjo sutrikęs, paskui perkėlė savo ka- 
ralių per vieną langelį. 

- Ir štai! Dar per langelį į priekį keliu valdovę ir 
skelbiu šachą bei matą! Juk nebuvo sunku, ar ne? 

Ir tyčia laikėsi pabrėžtinai kukliai, bet jo vei- 
das švytėjo iš pasitenkinimo. Abu jaunuoliai buvo 
taip sužavėti, kad net nedrįso pradėti naujos par- 
tijos. 

Japonas, dėjęs pastangas perprasti tuos genia- 
lius ėjimus, pagaliau pramurmėjo: 

— Gal norėtumėte sužaisti? 

- Aš užleidžiu jums savo vietą... - sumurmėjo 
jo draugas. 

— Na jau ne! Jei jums tinka, tai aš žaisiu prieš 
jus abu vienu metu... Sėsite prie skirtingų šach- 
matų lentų... 

Galėjai akivaizdžiai pastebėti, kad jo rankos, 
kai jas glostėsi, o tai jis dabar ir darė, yra gražios, 
nors, žinoma, putlios, užtat baltos, dailiai nulip- 
dytos iš gana geros tešlos. 

— Oficiante! Atneškite dar vienus šachmatus... 

Komisaras Luka dar nebuvo gavęs laiško, bet, 
kai pora partijų bus sužaista, jam kaip tik perduos 
jį į rankas ir jis, be abejonių, tekinom nuskubės į 
Fromenteno gatvę. 

Jaunuoliai dar jautėsi įbauginti, ypač kai Po- 
pinga, išsidrėbęs priešais juos ant sofutės, pasida- 
vė paniekinamo malonumo pagundai, be visa ko, 
dar stebėti ir biliardo partiją. 

Jis perstatinėjo figūras nedvejodamas, nors 
žaidė iškart prie dviejų lentų. Abu jo priešinin- 
kai ilgam susimąstydavo, ypač japonas, kuris nu- 
sprendė laimėti. 

„Kaip apsirūpinti sąrašu kavinių, kur žaidžia- 
ma šachmatais?“ - vis pagalvodavo Popinga. 

Jam atrodė, kad jų turėtų būti tiesiog daugybė, 
nes visai neseniai, tyrinėdamas Paryžiaus planą, 
padarė reikšmingą atradimą. Groningene, kaip ir 
daugumoje miestų, yra vienintelis centras, aplink 
kurį gyvenamieji namai išsidėsto panašiai kaip 
vaisiaus minkštimas apie kauliuką. 

Tačiau Kesas konstatavo, kad Paryžiuje ne tik 
ne vienas, ne du ir net ne trys tokie centrai, bet 
kiekviename kvartale yra savo „kauliukas“, aplink 

kurį išsidėsto kavinės, kino teatrai, šokių salės ir 
judriausios gatvės. 

Taigi Grenelio gyventojas neis į Sen Mišelio 
bulvarą pažaisti šachmatais, nei Mon Suri parko 
apylinkių gyventojas ten nepasirodys. Vadinasi, 
tereikia gerai paieškoti, ir kiekviename kvartale... 

- Aš labai atsiprašau... - tarė jis apsimestinai 
sumišęs. - Bet malonėkite patraukti atgal savo 
rikį... Jeigu ne, tai pasistatysite sau šachą nuosava 
valdove... 

Jaunasis blondinas išraudo ir pramikčiojo: 

- Ėjimas atliktas... 

- Najau ne! Meldžiu jus... 

O japonas visą laiką skersakiavo į savo draugo 
žaidimą, kad nekartotų tų pačių klaidų. 

- Ką jūs studijuojate? 

- Mediciną, - atsakė japonas. 

O blondinas norėjo būti dantų gydytoju, ir jam 
tai visai pritiko. 

Nežiūrint viso nervingumo ir susikaupimo, ja- 
ponas buvo sumuštas pirmas. Jo draugas tada net 
įsikarščiavo, bet dar prasilaikė vos keletą minučių. 

- Ko galėčiau jums pasiūlyti? - jam atrodė, 
kad turi tai ištarti. 

- Nieko! Tai aš perku išgerti. 

- Juk mes pralošėme. 

Jis vis dėlto užsispyrė juos pavaišinti ir prisidegė 
naują cigarą, dar patogiau išsidrėbęs ant sofutės. 

- Kas yra svarbu, argi ne, - tai laikyti galvoje 
visą figūrų išdėstymą ir nepamiršti, kad rikis sau- 
go valdovę, valdovė saugo žirgą, o... 


147 


Ir vos sugebėjo susilaikyti nepridūręs: 

— ...Luji, kurį Žana Rozjė bus įspėjusi, dabar 
jau turėtų sėdėti Marselio traukinyje... O komisa- 
ras Luka šiuo metu jau atvažiuoja į Fromenteno 
gatvę, ir Žana negali suprasti, kas čia dedasi... O 
Žiuvizi Guanas neišdrįsta paskambinti iš baimės, 
kad gali išsiduoti, kai Roza... 

Jis tęsė: 

— Be to, reikia atidžiai stebėti priešininko tak- 
tiką, o pačiam jos griežtai nesilaikyti... Įsivaiz- 
duokite, kad naudojuosi kažkokia taktika... Galiu 
sumušti vieną iš judviejų, bet kitas perkąs visą 
mano žaidimą, ir aš atsidursiu nepavydėtinoje pa- 
dėtyje... 

Jis buvo toks patenkintas savimi, kad, jau- 
nuoliams jam padėkojus ir išėjus, pasiliko sėdėti 
toliau, įsikandęs cigarą, įsikišęs ranką į liemenės 
iškirptę, iš tolo stebėdamas biliardo partiją ir sun- 
kiai atsispirdamas pagundai pats sužaisti. 

Juk jis galėjo ir prie biliardo stalo padaryti 
lygiai tą patį kaip ką tik prie šachmatų lentos - 
paprasčiausiai prieiti prie kurio nors žaidėjo, iš- 
traukti jam iš rankų lazdą ir įvaryti gražų penkias- 
dešimtuką taškų rutulį po rutulio. 

O jo priešininkai visiškai nepastebėjo, netgi 
per visą tą kartu prabėgusį laiką, kad jis įsitaisė 
priešais kitoje salės pusėje išdėstytus veidrodžius. 
Šviesa nerėžė akių, o salėje buvo blausu nuo pyp- 
kių ir cigarečių dūmų, tad Popingos atvaizdas, at- 
mušamas veidrodžio, atrodė išplaukęs, netgi gana 
mistiškai, ir jis gėrėjosi savimi, suapvalinęs aplink 
cigarą lūpas. 

Laikrodis žalsvo emalio ciferblate rodė šeštą 
valandą. Kad greičiau slinktų laikas, jis išsitraukė 
užrašų knygutę, bet ilgam susimąstė prieš kažką 
užrašydamas. 

Kadangi jam gerai matėsi, kad kas dieną tuš- 
čiai praslinks begalė valandų, net jei jis miegotų 
kaip tik įmanoma ilgiau. Klaidžioti gatvėmis il- 
giau kaip tris ar keturias valandas jis negalėjo, nes 
pavargdavo, o ilgainiui tai įgrisdavo iki koktumo. 
Reikėjo kažkaip susiorganizuoti tokių pramogų 
kaip dabar ir kad jos tęstųsi kiek įmanoma ilgiau, 
idant jis išliktų pakilios nuotaikos, išsaugotų pro- 
to aiškumą. 

Pagaliau jis pasižymėjo: 


Antradienis, gruodžio 28 diena. - Pabėgta iš 
Žiuvizi pro langą. Dvi moterys traukinyje. Fromen- 
teno gatvė, pas Žaną, kuri nesijuokė. Imtasi prie- 
monių ją lengvai apsvaiginti. Esu tikras, kad ją dar 
pamatysiu. 

Trečiadienis, gruodžio 29 diena. - Dėl viso 
to miegota Monmartro priemiestyje su moterimi, 
kurios pamiršau paklausti vardo. Jai atrodžiau 
liūdnas. Nusipirkti būtiniausi tualeto reikmenys. 
Parašyta komisarui Luka ir žaista šachmatais. Sa- 
vijauta puiki. 


To užteko. Kad tai jam padėjo tiksliai prisimin- 
ti visas prabėgusias valandas, patvirtintų įstrigusi 
galvoje viena smulkmena - tas lagaminėlis. Jis jo 
nenusipirko, kad netaptų žmogumi su lagaminėliu. 
Tikrai reikėjo vengti pernelyg krentančių į akis 

žymių. Tačiau vis žiūrėdamas į veidrodį jis supra- 
to, kad cigaras tampa vienu jo išskirtinių požy- 
mių. Pavyzdžiui, tie du jaunuoliai nepamirš, kad 
jis rūkė cigarą. Juolab padavėjas toje aludėje, kur 
jis rašė laišką siųsti pneumatiniu paštu. Jis apsi- 
žvalgė aplinkui ir įsitikino, kad iš penkiasdešim- 
ties lankytojų vos du žmonės rūkė cigarus. 

Žana Rozjė tai žinojo! Guanas žinojo! „Pikra- 
to“ metrdotelis žinojo! Moteris, kuri jį paliko apie 
vidurdienį, taip pat tai pastebėjo. 

Vadinasi, jeigu jis nenori tapti žmogumi su ci- 
garu, tai turi rūkyti ką nors kita, pypkę ar cigaretes. 
Ir cigaro jis atsižadėjo labai apgailestaudamas. Juk 
tai sudarė gyvybiškai jautrią jo asmenybės dalį. 

Priėmęs sprendimą, nedelsdamas jį ir įvykdė: 
sutraiškė peleninėje tai, kas dar liko iš cigaro, ir 
prisikimšo tą juokingą pypkę, kurią buvo nusipir- 
kęs Žiuvizi. 

Šiuo metu komisaras Luka tikrai turėjo būti 
Fromenteno gatvėje ir tęsdamas tyrimą pradėti 
namsargės ir tikriausiai tų dviejų namo gyventojų, 
su kuriais jis susidūrė koridoriuje, apklausą. Ir jis 
panoro iškrėsti smagų pokštą - paskambinti ko- 
misarui ir pasakyti: 


- Komisaras Luka? Čia Kesas Popinga! Ką ma- 
note apie pranešimuką, kurį perdaviau? Matote, aš 
jums dovanoju premijos taškų, nes esu geras žai- 
dėjas... 


Bet tai buvo pavojinga. Jis įtarė, kad telefono 
linijos galėjo būti perklausomos, bet ir šitai jam 

nesutrukdė pasismaginti. Pačiame salės kampe 
stovėjo telefono kabina. Jis nusipirko žetonų ir 
paskambino į tris laikraščius, kurie apie jį paskel- 
bė ilgiausius straipsnius. Paskutiniajame jis netgi 
pakvietė prie telefono redaktorių, kuris pasirašė 
ties ta rašliava: 

— Alio!.. Kesas Popinga šiąnakt Paryžiuje su- 
rengė naują išpuolį... Galite tuo įsitikinti, jei nu- 
vyksite į Fromenteno gatvę, numeris tryliktas... 
Taip... Sakote?.. 

Kitame linijos gale nepažįstamas balsas karto- 
jo: 

— Kas prie telefono?.. Tai jūs, Maršando?.. 

Jį supainiojo su nuolatiniu laikraščio repor- 
teriu. 

- Betgi ne, joks ne Maršando! Čia Kesas Po- 
pinga su jumis kalba! Labą vakarą, pone Salade- 
nai! Pasistenkite daugiau nerašinėti kvailysčių, 
ypač, kad aš esu beprotis... 

Jis pasiėmė skrybėlę, apsiaustą, nusileido laip- 
tais ir pėsčiomis nukulniavo į kvartalą, kur buvo 
numatęs pernakvoti, tai yra Bastilijos link. 

Toks buvo vienintelis patikimas būdas - keisti 
ne vien restoranus bei viešbučius, bet taip pat ir jų 
kategorijas. Jis buvo įsitikinęs - jei du kartus apsi- 
stojo tam tikros kategorijos viešbutyje, tai jo ieš- 
kos visuose tokio pobūdžio viešbučiuose. Jis netgi 
buvo įsitikinęs, kad šiąnakt Monmartre komisaras 
Luka išnaršys daugumą tokių nakvynės įstaigų. 

Jis jautėsi visai kaip tie du jaunuoliai, su ku- 
riais Žaidė šachmatais, vis laukusiais lemtingo kir- 
čio, ir jis pagaliau kirto! 

Tačiau Bastilijos kvartale jis nusprendė pava- 
karieniauti už fiksuotą keturių ar penkių frankų 
kainą ir nakvoti viešbutyje už dešimt frankų. 

Pavyzdžiui, jis dar nenusprendė, ar miegos 
vienas, kaip jau du kartus teko, ar atsives kompa- 
nionę. 

Apie tai jis galvojo visą kelią, netgi kai jau pri- 
ėjo Sent Antuano gatvę. Pagaliau nusprendė, kad 
tai ne ką mažiau pavojinga, jei tik ne dar daugiau, 
kaip lagaminėlis ar cigaras. Jis įsivaizdavo polici- 
jos raportus, mintyse kartodamas: 


Paprastai nakvoja žemos kategorijos viešbutyje 
su atsitiktine kompanione... 


Ir policija stebės visas vieteles, kur tik laisvo 
elgesio moterims įprasta verbuoti klientus! 

„Taip neatsargu!“ - nusprendė jis. 

Lygiai taip pat neatsargu būtų žaisti šachma- 
tais įvairiose vietose, nes viskas pasibaigs taip, 
kad raporte atsiras pastaba: 


Popietes leidžia laiką žaisdamas šachmatais 
Paryžiaus ir jo apylinkių aludėse... 


Bent jau šitaip, komisaru Luka dėtas, būtų ko- 
regavęs asmens bylos duomenų kortelę, neužmirš- 
damas pažymėti, kad kišenėje jis nešiojasi sku- 
timosi mašinėlę, teptuką, muilą barzdai ir dantų 
šepetėlį. 

O pagalvojus, kad tokio pobūdžio pranešimų 
gali pasirodyti visuose Paryžiaus laikraščiuose... 

Jis skynėsi kelią per minią, išilgai apšviestų 
parduotuvių vitrinų, ir netgi prisivertė nusišypso- 
ti, pagalvojęs apie tokių pastabų pasekmes. 

Pirmiausia visose kavinėse, kur tik galėjai 
žaisti šachmatais, lankytojai gana įtariai žvalgysis 
vieni į kitus ir galbūt netgi žaidžiant partiją pa- 
davėjas išnaršys apsiaustus, ypač pilkus, kad įsiti- 
kintų, ar kišenėse nėra skutimosi mašinėlės arba 
teptuko. 

O jau moterys... Jos įžvelgs Popingą visuose 
klientuose, ir Kesas buvo įsitikinęs, kad pasipils 
daugybė įskundimų... 

„Šito tai nereikia...“ - vis kartojo jis. 

Ir vis dėlto jis jautė pagundą tapti personažu, 
kurį ką tik nusipiešė. Jis atmetė tokią pagundą, pa- 
bandė išlikti šaltakraujis ir, kad išblaškytų tokias 
mintis, nusprendė po vakarienės nueiti į kiną. 

Jis pavalgė už fiksuotą penkių frankų kainą, 
bet sumokėjo vienuolika, nes negalėjo atsisaky- 
ti papildomo patiekalo ir deserto. Jį aptarnavo 
moterys baltomis prijuostėmis, ir jam dingtelėjo 
mintis, ar ta jį aptarnavusioji galėtų jį prisiminti. 
Iš smalsumo davė jai penkis frankus arbatpinigių. 

Ar ji nebus nustebusi, netyrinės jo dėmesingai 
ir nenustatys panašumų tarp to Žmogaus, apsiren- 
gusio pilkai, jo svetimšalio akcento ir satyro, apie 
kurį rašė laikraščiai? 

Kad nors ką! Ji įsimetė pinigus į kišenę ir tęsė 
savo darbą, lyg būtų davęs jai kokius penkiasde- 
šimt santimų ar porą frankų. 

Kinas buvo priešais - „Sen Polio“ kino tea- 
tras. Jis nusipirko bilietą ložėje, nes nevengė būti 

matomas. Bilietų kontrolierė čia buvo apsirengusi 
raudonai, visai kaip grumas „Karltono“ viešbutyje 
Amsterdame. 

Ir jis nusprendė pasielgti visai priešingai. Jis 
jau nedavė arbatpinigių, ir ji nueidama pasiten- 
kino vien pabambėjusi, bet ypatingo dėmesio į jį 
neatkreipė. 

Tai bent dienelė! Net nesitiki, kad jau praėjo. 
Dar pagalvojus, koks tylos sąmokslas jį supo. 

Žana Rozjė neįspėjo policijos! Laikraščiai dau- 
giau neberašė apie bylos tyrimą! Guanas nerodė 
jokių gyvybės žymių! Luji tebebuvo Marselyje, o 
ta moteris iš ryto pasitenkino vien paskelbusi, kad 
jis yra liūdnas, lyg dažnai su juo matytųsi. 

Groningene jis niekados neidavo į kiną, nes ma- 
mytei atrodė, kad tokia pramoga yra vulgari. Kiek- 
vieną žiemą jie įsigydavo abonementą į ketvirtadie- 
nio koncertus, ir tokios pramogos turėjo užtekti. 

„Sen Polio“ kino teatre Popinga užsikrėtė savo- 
tiška karštligės atmosfera. Jis dar nepažinojo tokio 
pobūdžio visuotinai lankomų salių, kur susikem- 
ša daugiau kaip tūkstantis žmonių, susispaudusių 
vieni prie kitų, valgančių apelsinus ir čiulpiančių 
rūgščias karameles. 

Jam už nugaros driekėsi žmonių užkimšta ga- 
lerija ir kai atsigręžė, pamatė šimtus veidų, nu- 
tvieskiamų ekrano mirgėjimo, ir tai jam pasirodė 
įspūdinga. 

O pagalvojus, kad kažkuris iš jų imtų ir šūk- 
telėtų: 

- Tai jis!.. Amsterdamo beprotis!.. Žmogus, 
kuris... 

Kaimyninėse ložėse visai priešingai - tik sto- 
ros kailiniuotos moterys, jaunos moterys rausvo- 
mis kaip dešrelės rankomis, drūti ponai, taigi vi- 
sas kvartalo komersantų elitas. 

Per pertrauką jis pajuto kažką panašaus į gal- 
vos svaigulį, todėl nedrįso įsimaišyti į šitą minią, 
kuri lingavo tai baro, tai pisuarų link. Jis pasiliko 
žiūrėti reklaminių filmų, ir prekių siūlymai jam 
priminė apsipirkimus Groningene, kada mamytė 
užsisakinėdavo visų didžiųjų Olandijos parduotu- 
vių katalogus. 

O ką gi veikia mamytė šiuo metu? Apie ką ji 
galvoja? Ji vienintelė kalbėjo apie amneziją, nes, 
be abejo, skaitė Telegraaf laikraštyje ištraukomis 
spausdinamą karo romaną, kuriame kontūzytas 
vokiečių kareivis užmiršo net savo vardą ir tik po 
dešimties metų grįžo į savo namų židinį, ten pa- 
matė savo žmoną antrąkart ištekėjusią, o vaikai jo 
neatpažino. 

O Julijus de Kosteras? Visą laiką gerdamas 
„Mažajame šventajame Jurgyje“ jis pripasakojo 
tiek visokių dalykų, bet pasirodė geras nenaudėlis, 
nes, nepaisant girtumo, taip ir nepasakė, kur vyks- 
ta. Kiek Popinga jį pažinojo, tai Paryžiuje jo nega- 
lėjai sutikti, nebent Londone, kur jam būtų geriau. 
Be abejo, bus apsirūpinęs slaptais pinigėliais ir ten 
su jais, prisidengęs kitu vardu, imsis naujo verslo 
ir krausis pelną. 

Kai žmonės užėmė savo vietas, o salėje pasida- 
rė tamsu, alyvinė šviesa užtvindė ekraną ir orkes- 
tras užgrojo kažką labai ilgesingai, labai švelniai. 
Popinga nuo to labai susigraudino. Kartu su visa 

sale jis plojo iš visų jėgų, tik jam visai nepatiko tas 
didis filmas, pasakojantis advokato ir jo profesi- 
nių paslapčių istoriją. 

Šalia jo sėdinti stora dama, geriausiai apsiren- 
gusi iš visų ložių, nes dėvėjo audinių kailinius, be 
perstojo kartojo savo vyrui: 

— Kodėl jis nepasako teisybės?.. Kaip kvaila!.. 

Paskui filmas baigėsi, ir visi pasuko prie išėji- 
mo, lėtu žingsniu juodos angos link į gatvės šaltį, 
kur krautuvės jau buvo uždarytos ir burzgė kaiti- 
nami automobilių varikliai. 

Popinga nusižiūrėjo vieną viešbutį Birago gat- 
vės kampe. Tokį viešbutį, kuris, jo galva, turėjo 
būti labai pigus ir be jokių patogumų. 

Ir patvirtinimas, kad tai buvo būtent tokia ka- 
tegorija, kurios jis ieškojo, - gal už penkiasdešim- 
ties metrų nuo pastato užsiglaudęs šešėlyje moters 
siluetas. 

Parsivesti? Ar neparsivesti? Žinoma, jis nu- 
sprendė, kad... 

Bet tai neturėjo jokios reikšmės. Policija šiuo 
metu negalėjo to žinoti. 

Iš tiesų jis nemėgo būti vienas nei naktį, nei 
juolab iš ryto, kai keldavosi. Tada jis būdavo pri- 
verstas žiūrėti į veidrodį ir nutaisinėti visokias 
grimasas vis klausdamas savęs: 

— Jei mano burna būtų šitokia... Ar nosis šito- 
kia... 

Pirmyn! Dar bent kartelį! Tik vieną sykį! Te- 
reikėjo sužinoti, kokios kategorijos moterų gali- 
ma sutikti šiuose tamsiuose Birago gatvės užka- 
boriuose. Jis abejingai praėjo susikišęs rankas į 

kišenes, ir vos tik jie susigretino, drovus balsas 
pramikčiojo: 

- Ateini?.. 

Jis nutaisė abejojantį veidą, apsigręžė, dujinio 
kiai ištįsusį veidą. Ji dėvėjo nepernelyg šiltą ap- 
siaustą, iš po beretės draikėsi sutaršyti plaukai. 

- Tiks! - nusprendė jis. 

Ir jis nusekė paskui ją. Dabar jis žinojo, kaip 
tai daroma. Jie praėjo pro vestibiulį, kur geraširdė 
storulė dėliojo pasiansą. 

- Į septintąjį!.. - nurodė ji. 

Nieko sau, vėl septintasis! 

Ten nebuvo net tualeto, tik užuolaida, den- 
gianti fajansinį dubenį. Popinga, net nepažvelgęs 
į savo kompanionę, pradėjo dėliotis muilą, skuti- 
mosi mašinėlę, teptuką. 

- Pasiliksi visai nakčiai? 

— Na žinoma! 

- Ak! 

Neatrodė, kad tai būtų ją pernelyg nudžiuginę, 
tik ką darysi! 

— Tu ne iš šito kvartalo? 

— Tikrai ne! 

— Užsienietis? 

- O tų? 

- Aš bretonė, - atsakė ji, nusiimdama beretę. - 
Bent jau būsi malonus? Buvai kine, mačiau tave iš 
ten išeinant... 

Ji kalbėjo tam, kad kalbėtų, galbūt norėdama 
suteikti jam malonumo. Iš tikrųjų ji tik papil- 
dė pustuštį kambarį kaip baldas, o jis tuo metu 

kruopščiai užsiėmė tualetu, paskui pasižiūrėjo ir 
įsitikino, kad lova beveik švari, tada išsitiesė ra- 
miai atsidusdamas. 

Jis dabar tikrai norėtų pamatyti komisaro 
Luka žmoną. Tik ką jis sugalvotų jai pasakyti apie 
jį, rengdamasis gulti į lovą? Kad tokiu metu, kaip 
ir visi Žmonės, jis gulasi miegoti. 

— Ar man palikti šviesą? 

Ji buvo tokia liesa, kad jam kilo noras nukreip- 
ti žvilgsnį kitur. 

VIII SKYRIUS 


Apie sunkumus atsikratyti senų laikraščių ir apie 
amžinosios plunksnos ir laikrodžio naudą. 


Tą rytą į užrašų knygutę jis beveik neturėjo ko už- 
rašyti: 


Jos tikrasis vardas yra Ziulma. Duota dvide- 
šimt frankų ir nedrįsta prieštarauti. Atsidūsta, kai 
aš rengiausi: 

- Galiu lažintis, kad tau labiau patinka rie- 
bios. Tu tik pasakyk, aš tau atvesiu kokią nors savo 
draugę! 

Neplautos kojos. 


Jis taip pat pažymėjo, kad būtina nusipirkti 
laikrodį, nes lauke pasižiūrėdavo į gatvės laikro- 
džius arba pamatydavo laiką kavinėje, o dabar iš 
pat ryto pasijuto sutrikęs, negalėdamas sužinoti, 
kelinta valanda. 

Ir jis labai nustebo, kad išėjo į lauką aštuntą 
valandą, nes jį suklaidino triukšmingas rytinis šio 
kvartalo šurmulys. 

Kai Ziulma, apsirengusi žalsvu apsiaustu, pla- 
toku per pečius, jau nuėjo savo keliu, Popingai, 
vos prisiartinus prie laikraščių kiosko, net širdis 
pašoko krūtinėje. 

Visi jie išsijuosę pagaliau vėl rašė apie jį, skir- 
dami dvi ar net tris skiltis, ir dar pirmajame pus- 
lapyje! Jo nuotrauka neišspausdinta tik dėl to, kad 
jau anksčiau buvo pasirodžiusi. Užtat buvo nufo- 
tografuota Žana Rozjė ir jos kambarys. 

Jis turėjo tvardytis, kad iš karto nenusipirktų 
visos rytinės laidos laikraščių ir nenulėktų į kurią 
nors kavinę skaityti. 

Taigi buvo labai sunku išlaikyti šaltakraujišku- 
mą, kai skilčių skiltys tiesiog trimitavo apie jį, pa- 
teikdamos pačias skirtingiausias nuomones. Žmo- 
nės praeidavo, nusipirkdavo laikraštį, bet tik kurį 
nors vieną, ir skubėdavo metro įėjimo link. 

Jis iš pradžių pasirinko tris reikšmingiausius 
dienraščius ir nusinešė juos į barą Bastilijos aikš- 
tėje. Niekas nė neįtarė, kokios vidinės audros jį 
purto, nes jis paprasčiausiai gėrė kavą ir skaitė, dar 
kartą perskaitydavo taip susižavėjęs, tuo pat metu 
ir įskaudintas, bet apimtas tokios pačios karštinės. 

Kaip jam pagaliau pavyko atgauti įprastą prak- 
tišką mąstyseną? Juk jis nusprendė išsaugoti vien 
tik šiuos straipsnius, kita vertus, nelabai galėjo iš- 
eiti pasivaikščioti po miestą su tuzinu laikraščių 
kišenėje. 

Jis dar pamąstė, nusileido į tualetą, ten kišeniniu 
peiliuku išsipjovė viską, kas jam buvo aktualu. Liko 
tik atsikratyti visų tų šitaip suluošintų laikraščių. 
Ir jam atrodė, kad geriausias sprendimas - numesti 


juos kabinose. Tai jam kainavo ištisą pusvalandį pa- 
stangų, nes tokios šūsnys popieriaus nepralįsdavo į 
kanalizaciją. Jam prireikė daugelį kartų nuleidinėti 
vandenį, kas kartą laukti, kol bakelis prisipildys, ir 
kai sugrįžo į barą, jautėsi kaip tikras ligonis. 

Taigi reikėjo keisti taktiką ir ką nors daryti su 
ta dvidešimčia dienraščių, kuriuos jis nusipirktų 
visą dieną vaikščiodamas po miestą kiekviename 
kioske po tris, kad su tokiais pluoštais pagaliau 
nepatrauktų dėmesio. 

Pirmuosius tris perskaitė bistro, kurį surado 
Henriko IV bulvaro ir krantinių sankirtoje. Ir ten 
jis išmetė į Seną apipjaustytus laikraščius. 

Dėl kitų jis nuėjo į kitą kavinę Austerlico kran- 
tinėje ir sekė juos pasroviui, kol jie nuplaukė iki 
pat Bersi krantinės. 

Kadangi Senos pakrantėse nesurado jaukių ka- 
vinių, tai po pietų sugrįžo į Liono stoties rajoną, 
kur užtiko jam patinkančią aludę. Ir porą valandų, 
prisiglaudęs kampe prie krosnies, jis užsiėmė dar- 
bu, prieš tai apsirūpinęs amžinąja plunksna, nes jo 
rašiklis pasiliko Groningene. 

Jam teko susitaikyti su išlaidomis perkant laik- 
rodį ir amžinąją plunksną - dvidešimt frankų už 
laikrodį ir trisdešimt du už plunksną - tik dėl to, 
kad turėjo rimtai padirbėti. O patirtis jam parodė, 
kad negalima rašyti plunksnomis, kurios duoda- 
mos kavinių lankytojams. 

Kavinėje jis tepaprašė popieriaus. Paskui jis 
pradėjo smulkia, taisyklinga rašysena, nes žinojo, 
kad laiko turi užtektinai ir nenorėjo, kad nuo sku- 
bos maustų riešą. 


Pone vyriausiasis redaktoriau, 


Šis laiškas buvo adresuotas pagrindiniam Pa- 
ryžiaus laikraščiui, nes jis skyrė jam kone tris skil- 
tis ištisai, o specialusis korespondentas net dviem 
dienoms pasiliko Olandijoje. Kesas jį rinkosi ne 
vien dėl tiražo, bet ir todėl, kad šis leidinys buvo 
vienintelis, išspausdinęs straipsnį kultūringu pa- 
vadinimu. 


Pamelos žudikas tyčiojasi iš policijos, iš anksto 
perspėdamas apie naują piktadarybę, o ji į tai vi- 
siškai nereaguoja. 


Jis turėjo marias laiko. Ir jam reikėjo pasiieš- 
koti tinkamų frazių. O krosnis šniokštė visai kaip 
Groningene, staliukai buvo apsėsti ramių lankyto- 
jų, laukiančių savo traukinio. 


Pone vyriausiasis redaktoriau, 

Pirmiausia prašau man atleisti už prastą pran- 
cūzų kalbą, bet pastaraisiais metais Olandijoje tu- 
rėjau ne per daugiausia galimybių ją vartoti. 

Įsivaizduokite, kad visuose laikraščiuose žmo- 
nės, kurie jūsų nepažįsta, rašinėja, kad esate šioks 
ir anoks, ir tai visiškai nėra tiesa, o jūs gi esate vi- 
sai kitoks. Esu tikras, kad jums tai būtų nemalonu 
ir panorėsite išsakyti visą teisybę. 

Jūsų redaktorius nuvyko į Groningeną ir išklau- 
sinėjo žmonių, bet tie žmonės nieko negalėjo žinoti, 
todėl jie tyčia melavo ir dar kai kurie melavo be 
tyčinių paskatų. 


Aš noriu viską ištaisyti ir pradedu nuo pačios 
pradžios, nes tikiuosi, kad paskelbsite šį raštą, nes 
jis yra teisingas ir visiems parodys, kaip galima 
tapti auka dėl to, ką prikalba kiti. 

Iš pradžių straipsnyje kalbama apie mano šei- 
mą. Ir pasakojama remiantis mano žmonos žo- 
džiais, kuriuos ji pasakė reporteriui: 

„Aš negaliu suprasti, kas atsitiko, ir niekas ne- 
galėjo to numatyti. Kesas yra kilęs iš labai geros 
šeimos ir baigęs aukščiausios kokybės aukštuosius 
mokslus. Kai jis mane vedė, buvo ramus ir protin- 
gas jaunuolis, vien tesvajojo apie tai, kaip sukurti 
šeimos židinį. Nuo tos akimirkos visus tuos šešiolika 
metų jis buvo puikus vyras ir tėvas. Jis pasižymė- 
jo tiesiog nuostabia sveikata, bet turėčiau pasaky- 
ti, kad šį mėnesį vakare, kai buvo smarkiai pašalę, 
jis pargriuvo ir susitrenkė galvą. Gal kaip tik dėl 
to jam prasidėjo proto sutrikimai ir amnezija? Jis 
tikrai nebūtų to padaręs atsakingai išmanydamas 
esamą reikalą, todėl negali būti atsakingas...“ 


Kesas užsisakė antrą kavos ir vos nepaprašė 
cigaro, bet prisiminė savo apsisprendimą, todėl 
atsidusęs prisikimšo pypkę, perskaitė šias keletą 
užrašytų eilučių ir ėmėsi tuos teiginius neigti. 


Štai ką, pone vyriausiasis redaktoriau, norė- 
čiau pasakyti šia tema: 

1. Aš nesu iš labai geros šeimos. Bet jūs suprasite, 
kodėl mano žmona, kurios tėvas buvo burmistras, 
bando pasakoti tokius dalykus žurnalistams. Mano 
motina dirbo pribuvėja, o tėvas buvo architektas. Iš 

tiesų tai tik motina rūpinosi šeima. O tėvas, kai ei- 
davo susitikti su užsakovais, tai tik šiaip plepėdavo 
ar gerdavo su jais, nes deryboms buvo pernelyg ne- 
rimtas ir bičiuliškai nusiteikęs. Paskui jis pamiršda- 
vo su jais susiderėti dėl kainos ar netgi užmiršdavo 
darbe atlikti kokią nors smulkmeną, todėl visuomet 
patirdavo įvairių nemalonumų. 

Bet jis dėl to nenusimindavo. Tik atsidusdavo: 

— Esu per geras žmogus! 

Bet mano motina šito nenorėjo klausytis, ir 
nebuvo nė dienos, kad namuose nekiltų vaidy. Jie 
pereidavo į tikras rietenas, kai mano tėvas būdavo 
išgėręs daugiau negu paprastai, o motina šaukdavo 
mano seseriai ir man: 
kados nebūti į jį panašūs! Jis varo mane į kapus! 

2. Matote, pone vyriausiasis redaktoriau, kad 
mano žmona nepasakė tiesos. Tuo labiau apie 
aukščiausios kokybės išsilavinimą. Nors ir įstojau į 
Jūrų mokyklą, tačiau niekada neturėjau kišenpini- 
gią, todėl negalėjau linksmintis su draugais. Taigi 
pasidariau paniurėlis ir veidmainis. 

Galiausiai mūsų namuose viešpatavo skurdas, 
tik to niekas pašalinis negalėjo matyti. Pavyzdžiui, 
tomis dienomis, kai per vakarienę valgydavome tik 
sausą duoną, motina uždėdavo ant ugnies du ar tris 
puodus, jei kas netyčia ateitų. Šitaip galėjai pamany- 
ti, kad ji verda kažkokius prašmatnius patiekalus! 

Su žmona susipažinau, kai tik baigiau mokslus. 
Ji dabar teigia, nes taip reikalauja padorumas, kad 
mes susituokėme iš meilės. 

Tai netiesa. Mano žmona gyveno mažame kai- 
melyje, kur jos tėvas buvo burmistru, o ji norėjo gy- 
venti tokiame dideliame mieste kaip Groningenas. 

O man glostė savimeilę, kad vedu turtingo ir 
gerbiamo žmogaus dukterį, kita vertus, iki aštuo- 
niolikos metų ji prabuvo pensione. 

Jei ne ji, būčiau plaukiojęs. Bet ji pareiškė: 

- Niekada netekėsiu už jūreivio, nes jie geria ir 
žvalgosi į moteris! 


Jis išsitraukė iš kišenės straipsnį, kad dar kartą 
perskaitytų, nors mokėjo jį beveik atmintinai. 


3. Gali atrodyti, pasak ponios Popingos, kad 
šešiolika metų aš buvau puikus vyras ir tėvas. Tai 
dar mažiau teisinga negu visa kita. Niekada neap- 
gaudinėjau žmonos tik dėl to, kad Groningene šito 
neįmanoma daryti, jog niekas nesužinoty. O ponia 
Popinga pavertė mano gyvenimą pragaru. 

Ji niekada nešaukdavo kaip mano motina. Tik 
štai ką ji darydavo, jei netyčia nupirkdavau kokį 
daiktą, kuris jai nepatikdavo, ar surūkydavau vie- 
nu cigaru per daug. Ji sakydavo: 

- Labai gerai! 

Paskui dvi ar tris dienas apskritai su manimi 
nesikalbėdavo, klaidžiodama po namus ir visa savo 
išvaizda rodydama, kad ji yra nelaimingiausia mo- 
teris pasaulyje. Jei vaikai dėl to stebėdavosi, tai ji 
tik atsidusdavo: 

- Tai jūsų tėvas privertė mane kentėti... Jis ma- 
nęs visiškai nesupranta! 

Kadangi esu žaismingo būdo, stengiausi veng- 
ti tokią scenų. Ir man tik su išlygomis pavyko pa- 
siekti, kad tuos šešiolika metų tenkinčiausi vieną 
vakarą per savaitę skirdamas šachmatams ar bi- 
liardui. 

Kai gyvenau su motina, svajodavau turėti pini- 
gų, kaip ir kiti, kad galėčiau pasilinksminti mies- 
te kartu su draugais, taip pat svajodavau gražiai 
rengtis, užuot dėvėjęs pasiaurintas senas tėvo dra- 
panas. 

O jau gyvendamas savo namuose, tiksliau, 
pas žmoną, visus tuos šešiolika metą pavydėdavau 
tiems žmonėms, kurie gali vakare išeiti kur tik nori 
ir niekam nieko nesakyti, kurie už parankės vedasi 
gražią moterį, sėdasi į traukinius ir kažkur važiuo- 
ja... 

Kad aš būčiau puikus tėvas, tai visai nemanau. 
Aš visą laiką nekenčiau savo vaikų. Kai jie gimė, 
sakiau, kad jie gražūs, idant įtikčiau ją mamytei, 
bet man jie pasirodė tiesiog šlykštūs. Ir mano po- 
žiūris per tą laiką nedaug pasikeitė. 

Teigiama, kad mano duktė labai protinga, nes 
ji niekada nekalba, bet aš žinau, kad ji tiesiog ne- 
turi ką pasakyti. Dar daugiau, ji yra arogantiška, 
pučiasi prieš savo drauges, kad gyvena gražiame 
name. Vieną kartą nugirdau tokį pokalbį: 

- Ką gi veikia tavo tėvas? 

- Jis yra Kostero bendrovės direktorius ir akci- 
ninkas... 

Tai visiškas melas! Suprantate? O štai berniūkš- 
tis neturi jokią tokiam amžiui būdingų trūkumą, 


166 


todėl esu linkęs manyti, kad jis nieko gero nepasieks 
gyvenime. 

Kad sugalvojau jiems visokių žaidimų, pagal 
kuriuos galėtum pasakyti, jog esu puikus tėvas, 
tai čia apgavystė. Visa tai prasimaniau tik todėl, 
kad vakarais man pačiam būna nuobodu. Aš nuo- 
bodžiauju visą laiką. Pasistačiau vilą, bet ne tam, 
kad būčiau labai norėjęs ten gyventi, o vien dėl to, 
kad, būdamas jaunas, pavydėdavau draugams, ku- 
rie gyveno vilose. 

Aš nusipirkau lygiai tokią pačią krosnį, kokią 
mačiau pas turtingiausią savo draugą. Taip pat 
darbo stalą kaip... 

Bet tai jau įtrauktų mus pernelyg toli... Aš nie- 
kada nebuvau berniukas iš geros šeimos, nei gerai 
išauklėtas, nei geras vyras, nei geras tėvas. Ir mano 
žmona tai tvirtina vien todėl, kad pati save įtikintų 
esanti ir gera žmona, ir gera motina, ir toliau tokia 
pati giesmelė. 


Buvo vos trečia valanda. Jis dar turėjo laiko 
pagalvoti ir leido jį apatiškai stebėdamas lipnią 
kavinės atmosferą, kuri vis labiau tirštėjo dienai 
einant į pabaigą. 


Dar skaitau jūsų laikraščio straipsnyje, kad Ba- 
zingeris, mano buhalteris pas Kosterą, pareiškęs: 

„Ponas Popinga buvo taip prisirišęs prie ben- 
drovės, kad ji beveik tapo jo antraisiais namais. Ir 
tai rodo, jog bankrotas turėjo jam suduoti siaubin- 
gą smūgį ir pažeisti smegenis.“ 

Aš jus užtikrinu, pone vyriausiasis redaktoriau, 
kad apie tokius dalykus net nemalonu skaityti. Įsi- 
vaizduokite, kad jums kas nors pasako, jog per visą 
likusį gyvenimą valgysite vien juodą duoną ir deš- 
rą. Tai ar nebandysite pats savęs įtikinti, kad juoda 
duona ir dešra yra tiesiog nuostabūs dalykai? 

Šešiolika metų buvau įsitikinęs, kad de Koste- 
ro bendrovė yra rimčiausia ir solidžiausia visoje 
Olandijoje. 

Paskui vieną gražų vakarą „Mažajame šventa- 
jame Jurgyje“ (jūs to negalite suprasti, bet man vi- 
sai nesvarbu) sužinojau, kad Julijus de Kosteras yra 
sukčius, ir dar daugybę panašios rūšies naujienų. 

Bet būčiau neteisus rašydamas „sukčius“. Iš tie- 
sy Julijus de Kosteras darė viską, neskambindamas 
apie tai visais varpais, ką aš taip troškau daryti visą 
gyvenimą. Jis turėjo meilužę, tą Pamelą, kuri... 

Aš jau prieinu prie to... Jūs tik pagalvokite, kad 
pirmą kartą gyvenime pats savęs paklausiau, žiūrė- 
damas į veidrodį: 

- Kokia prasmė toliau taip gyventi? 

Taip, kokia? Galbūt jūs taip pat užduosite sau 
šitą klausimą, galbūt jį užduos daugelis jūsų skai- 
tytojų. Kokia prasmė? Jokios! Štai ką aš atradau 
galvodamas labai logiškai ir šaltai apie dalykus, į 
kuriuos visada žiūri tik klaidingai. 

Taigi iš esmės bendrovės patikėtiniu buvau pa- 
sidaręs iš įpročio, savo žmonos vyru ir savo vaikų 
tėvu - iš įpročio, nes aš nežinau, kas nusprendė, 
kad būtų šitaip, o ne kitaip. 

O jei aš norėčiau viską daryti kitaip? 

Jūs net negalite įsivaizduoti, kaip, priėmus tokį 
sprendimą, viskas pasidarė paprasta. Tai reiškė, 
kad daugiau nereikia rūpintis, ką pagalvos ponas 
Toks ir ponas Kažkoks apie tai, kas man leista ir 
kas man uždrausta, pridera ar ne visai, teisinga ar 
ne. 

Taigi namuose, iš kur rengiausi vykti tik į kai- 
myninį miestą, tereikėjo susikrauti bagažą, telefo- 
nu rezervuoti viešbučio kambarį... 

Visai ramiai nuėjau į geležinkelio stotį ir nusi- 
pirkau bilietą į Amsterdamą, vieną bilietą visiems 
laikams! 

Paskui, kadangi Julijus de Kosteras man pasa- 
kojo apie Pamelą, į kurią ištisus dvejus metus žiū- 
rėjau kaip į trokštamiausią šioje žemėje moterį, aš 
nuvažiavau su ja pasimatyti. 

Ar čia nėra viskas paprasta? Ji paklausė manęs, 
ko aš noriu. Aš jai pasakiau, kaip ir jums parašiau, 
ir, užuot priėmusi tai kaip natūralų dalyką, ji pra- 
trūko idiotiškai ir pasityčiodama juoktis. 

Aš jūsų klausiu, kas jai čia pasirodė bloga, juk 
toks buvo jos amatas? Aš gi nuo tos akimirkos, kai 
nusprendžiau, kad ją turėsiu, tiesiog bandžiau ją 
turėti. Kitą dieną supratau, kad šiek tiek per stipriai 
spustelėjau rankšluostį. Juk, beje, reikėjo žinoti, ar 
ji neserga kokia širdies liga, nes ji atsisveikino su 
gyvenimu neįtikėtinai lengvai. 

O štai dar čia jūsų redaktorius suklydo per visą 
eilutę. Ką jis pasakoja? Kad aš sprukau iš Groninge- 
no kaip beprotis. Kad traukinio keleiviai pastebėjo 
mano neįprastą susijaudinimą. Kad laivo stiuardui 

gerai matėsi, jog mano būklė nebuvo man įprastinė 
normali... 

Betgi niekas iš jų nežino, koks aš buvau prieš 
tai, tad kaip mano būklė galėjo pasirodyti nenor- 
mali? Prieš tai, jei norėdavau išgerti, neišdrįsdavau 
nei to pasakyti, nei įeiti į kavinę. Jei būdavau alka- 
nas, tai svečiuose, kai man pasiūlydavo pavalgyti, 
iš mandagumo murmėdavau: 

- Ne, ačiū! 

Jei važiuodavau traukiniu, tai maniau, kad tu- 
riu apsimesti skaitąs ir žiūrįs pro langą į peizažą, ir 
niekada nenusimaudavau pirštinių, nes taip atrodė 
padoriau, nors man nuo jų grauždavo delnus. 

Jūsų redaktorius toliau rašo: 

„Čia nusikaltėlis padarė klaidą, kuri nulėmė ir 
visas kitas: apimtas beprotybės, jis pamiršo rankš- 
luostį aukos kambaryje.“ 

Tai netiesa! Aš nepadariau jokios klaidos! Ma- 
nęs nebuvo apėmusi beprotybė! Tą rankšluostį pa- 
siėmiau tik iš įpročio, ir man jo nereikėjo. Dėl to jį 
ten palikau. Jei būčiau žinojęs, kad Pamela numirė, 
tikrai būčiau parašęs policijai, kad aš čia dėtas. 

Kad taip būtų buvę, gali patvirtinti vakar mano 
nusiųstas pneumatinis laiškas komisarui Luka, 
idant jam pasakyčiau, jog surengiau naują pasikė- 
sinimą, šį kartą į Žaną Rozjė. 

Antraštė, kurią išspausdinote, yra neabejotinai 
pataikūniška. Čia teigiama, kad tenorėjau pasity- 
čioti iš prancūzų policijos, bet iš tiesų taip nėra. Aš 
nenoriu tyčiotis iš nieko. Juolab nesu maniakas ir 
ne dėl piktų kėslų užpuoliau Žaną Rozjė. 

Būtų labai sunku paaiškinti, kas atsitiko, juolab 
kad jums tai primena Pamelos istoriją. Dvi dienas 
ji buvo mano dispozicijoje, bet vis dėlto nebandžiau 
ja naudotis. 

Paskui vieną kartą, jau būdamas vienas, ėmiau 
apie ją galvoti ir supratau, kad ji mane domina. Ir 
nuėjau jai to pasakyti. O ji be menkiausios priežas- 
ties ėmė ir atsisakė. 

Kodėl? Ir kodėl gi tokiu atveju negalėčiau pa- 
sinaudoti jėga? Aš taip ir pasielgiau tik apsidraus- 
damas, nes ji yra žavi būtybė, ir tikrai nenorėčiau, 
kad jai atsitiktų kas nors bloga. Nieko blogesnio 
negu Pamelai. Kai dėl Pamelos, tai įvyko nelaimin- 
gas atsitikimas. Aš gi tada buvau naujokas! 

Ar pradėsite pagaliau suprasti, kad mane že- 
mina tie straipsniai, pasirodę iki šios dienos? Aš 
nerašysiu į visus iš eilės laikraščius, nes kainuotų 
pernelyg daug triūso, bet bandau viską kaip nors 
sureguliuoti. 

Taigi nesu nei beprotis, nei maniakas! Vien tik- 
tai sukakus keturiasdešimčiai metų nusprendžiau 
gyventi, kaip man patinka, nesirūpinti nei dėl pa- 
pročių, nei dėl įstatymų, nes gan vėlai supratau, kad 
niekas jų nesilaiko, ir iki šiol buvau mulkinamas. 

Aš nežinau, ką darysiu, nei ar bus kokių kitokių 
įvykių, kuriais turės užsiimti policija. Tai priklauso 
nuo mano norų. 

Nežiūrint, ką galėtum apie mane pamanyti, vis 
dėlto esu ramus žmogus. Jei rytoj sutiksiu moterį, 
kuri būtų to verta, tai esu pasiryžęs ją vesti ir dau- 
giau niekas nieko negirdės kalbant apie mane. 

Bet jei, priešingai, būsiu ujamas, tai mane 
įkvėps kovoti iki mirties ir manau, kad niekas ne- 
sugebės manęs sulaikyti. 

Ištisus keturiasdešimt metų vien kankinausi. 
vargšelis, kuris prispaudęs nosį prie cukrainės vitri- 
nos stebi, kaip kiti valgo pyragaičius. 

Dabar aš žinau, kad pyragaičiai priklauso 
tiems, kas įdeda pastangų juos pasiimti. 

Ir toliau spausdinkite, kad aš esu beprotis, jei 
tik jums nuo to maloniau. Šitaip jūs tik įrodysite, 
pone vyriausiasis redaktoriau, kad esate toks, koks 
aš buvau iki apsilankydamas „Mažajame šventaja- 
me Jurgyje“. 

Aš nereikalauju, kad įdėtumėte šitą laišką, - 
galimybės pasinaudoti atsakymo teise, nes tai, be 
jokių abejonių, jums sukeltų tik šypseną. Ir vis dėl- 
to tie, kas šaipysis, bus idiotai. Taip, išties kas, jei 
ne žmogus, kuris pats tokioje situacijoje rizikuoja 
savo kailiu, gali gerai išmanydamas reikalų prašyti 
teisės atitaisyti apie jį išspausdintas klaidas? 

Taigi lieku, laukdamas savo atsakymo jūsų skil- 
tyse, - jums atsidavęs (tai netiesa, bet tokia jau for- 
muluotė) 

Kesas Popinga 


Jam net ėmė mausti riešą, bet jau seniai nebu- 
vo išgyvenęs tokių pakilių akimirkų. Jis negalėjo 
atsispirti pagundai tęsti tą susirašinėjimą. Įžiebė 
lempas. Laikrodis stotyje priešais kavinę rodė pusę 
penktos. O padavėjui visai nepasirodė keista, kad 
klientas leidžia laiką tvarkydamas korespondenciją. 

Pone vyriausiasis redaktoriau, 


Dabar jau jis rašė į laikraštį, kuris riebiu šriftu 
išspausdino Olandijos beprotis. Ir jis ėmėsi atkir- 
čio: 


Jūsų redaktorius, be jokių abejonių, manosi esąs 
labai protingas ir tikriausiai labiau įgudęs rašinėti 
reklaminius šūkius negu rimtus reportažus. 

Pirmiausia nematau, ką šitoje istorijoje galėtų 
veikti Olandija, kai laikraščiuose daugelį kartų esu 
skaitęs kur kas siaubingesnių istorijų, kurių herojai 
yra nuostabieji prancūzai. 

Be to, labai patogu laikyti bepročiais žmones, 
kurių nesi pajėgus suprasti. 

Jeigu esate įpratęs šitaip informuoti savo skai- 
tytojus, tai man sunku jus ta proga pasveikinti. 


Kesas Popinga 


Vienu šūviu - du zuikiai! 

Kokią akimirką jis manė, ar neverta sugrįžti 
į Sen Mišelio bulvarą, kur susirastų partnerį pa- 
žaisti šachmatais. Bet jis jau anksčiau nusprendė 
du kartus nesirodyti toje pačioje vietoje ir ryžo- 
si to laikytis. Beje, laikraščių pardavėjas pradėjo 
nuo staliuko prie staliuko nešioti vakarinę spau- 
dą, todėl jis nusipirko keletą egzempliorių ir įniko 
skaityti. 


Amsterdamo satyro Keso Popingos sulaikymas, 
visuotiniu įsitikinimu, tėra tik keleto valandų 

klausimas. Jam tiesiog neįmanoma prasprūsti pro 
akutes tinklo, ištiesto aplink jį mūsų veikliojo kri- 
minalinės policijos komisaro Luka. 

Atsiprašome skaitytojų negalėdami daugiau 
apie tai nieko pasakyti, bet mūsų skrupulai bus su- 
prantami, nes reikštų žaisti kriminalinį žaidimą, 
atskleidžiant priemones, kurių turėtų būti imama- 
si. 

Mes tiktai žinome, kad po išpuolio prieš Žaną 
Rozjė, kurios būklė šiuo metu kiek tik įmanoma yra 
patenkinama, olando turima pinigų suma yra ne- 
pakankama prasilaikyti ilgesnį laiką. 

Mes taip pat žinome, kad jį yra lengva atpažinti 
pagal kai kurias manijas, kurių jis nepajėgus atsi- 
sakyti. Ir mes apie tai papasakosime viską, ką tik 
mums bus leista pasakyti. 

Vienintelio dalyko tereikia baimintis: kad Po- 
pinga, pasijutęs persekiojamas, gali griebtis naujo 
išpuolio. Bet tam užkirsti kelią jau imtasi visų at- 
sargumo priemonių. 

Kaip įprastai ramus komisaras Luka mums pa- 
pasakojo, kad, laimei, susiduriame su gana retu 
kriminalinės praktikos atveju. Vis dėlto tai būdin- 
giau Anglijai ir Vokietijai, keletas tokių nusikalti- 
mų ten užfiksuota ir anksčiau. 

Šios rūšies maniakai, iš esmės morališkai supu- 
vę, tyčia besielgiantys pagal savo nesąmoningus im- 
pulsus, gali sukelti iliuziją, kad žaidžia labai šalta- 
kraujį žaidimą, tačiau jis vis dėlto atveda juos prie 
lemtingo neatsargumo. 

Pridurkime, kad tai yra keleto valandų arba vis 
dėlto tik keleto dienų klausimas. Nuo šios dienos 

jau sekama daugybe galimų pėdsakų. Šįryt Rytų 
stotyje pagal vienos gerbiamos keleivės parodymus 
buvo sulaikytas vienas asmuo, kuris pagal požy- 
mius atitiko Kesą Popingą, bet patikrinus paaiškė- 
jo, kad jis visų gerbiamas verslo atstovas iš Stras- 
būro regiono. 

Viena smulkmena vis dėlto komplikuoja bylos 
tyrėjų uždavinius - Kesas Popinga laisvai bendrau- 
ja keturiomis kalbomis, o tai jam suteikia galimybę 
taip pat lengvai apsimesti anglu arba vokiečiu, kaip 
ir būti olandu. 

Užtat Žanos Rozjė apklausa, nors ji iš pradžių 
nenorėjo pateikti skundo, leido sudaryti labai tiks- 
ly požymių aprašą, kuris yra nepaprastai vertingas 
policijai. 

Tad tebūnie mūsų skaitytojai tikri - Kesas Po- 
pinga toli nenueis. 


Keistas dalykas, bet šitas straipsnis jam suteikė 
nemažai optimizmo, ir jis nusileido į tualetą dėl 
vienintelio dalyko - pasižiūrėti į save veidrodyje. 

Jis nesulyso. Atrodė puikiai. Jam dingtelėjo 
mintis nusidažyti plaukus arba užsiauginti barzdą, 
bet nusprendė, kad jo ieškos ne tiek pagal tikrąją 
išvaizdą, kiek įtars kaip nors užsimaskavus. 

Kad ir jo pilkas kostiumas - juk banalesnio 
nesurastum. 

Jam tereikėtų įsigyti melsvą apsiaustą! - taip 
jis nusprendė. 

Jis užsimokėjo sąskaitą, nunešė laiškus į stoties 
paštą ir pasuko gatavų drabužių parduotuvės link, 
pro kurią netoli Bastilijos aikštės praėjo iš ryto. 

- Norėčiau melsvo apsiausto... Jūros melsvu- 
mo... 

Vos tiktai stovėdamas didžiulio prekybos 
centro salėje jis tai ištarė pardavėjui, kaip suvokė 
naują iškylančią grėsmę dėl dar vienos ydos: mat 
buvo išsiugdęs įprotį žiūrėti į visus žmones šiek 
tiek ironiškai. Atrodė, kad jis jų klausia: 

- Ei, ką tu sau galvoji? Ar neskaitei laikraš- 
čiuose? Tau net nešauna į galvą mintis, kad dabar 
aptarnauji garsųjį Kesą Popingą, Olandijos bepro- 
tį?.. 

Jis pasimatavo apsiaustus, kurie beveik visi 
jam buvo arba per trumpi, arba per siauri. Paga- 
liau rado vieną beveik tinkantį, užtat jo būklė at- 
rodė apverktina. 

- Šitą renkuosi, - nusprendė jis. 

— Mes galime išsiųsti kitą, tik kokiu adresu? 

— Jei galite suvynioti į ryšulį, tai paimčiau jį 
dabar. 

Kaip tik šios smulkmenos buvo pavojingos. Ir 
vaikščioti užsivilkus naują apsiaustą, ir pasirodyti 
gatvėje su ryšuliu rankoje! Laimė, kad jau temo, o 
Sena buvo arti, ten galėjai atsikratyti tos griozdiš- 
kos pakuotės. 

Nežiūrint visų kvailysčių, kurias apie jį pasa- 
kojo žurnalistai, iš to bloga išėjo tas gera, kad jam 
pateikė nuorodų, ką mano daryti komisaras Luka. 
“Bent jau... Bent jau, ir tai akivaizdu, kad Luka 
išspausdins ką nors tokio vien todėl, kad jį suklai- 
dintų. 

Čia tai smagu! Juk nei jis, nei komisaras vie- 
nas kito nepažįsta. Jiedu niekados nesimatė. Bet 

jie buvo kaip du šachmatų žaidėjai, kurie žaidžia 
partiją nematydami varžovo. 

Apie kokias priemones buvo rašoma laikrašty- 
je? Kodėl manoma, kad jis imsis naujo išpuolio? 

Provokacija! - priėjo prie išvados jis. 

Po velnių! Jie įsivaizduoja, kad jis lengvai pa- 
siduoda netikėtiems impulsams. Jį laikė jeigu ne 
visišku bepročiu, tai bent ligoniu. Jie stengėsi jį 
nukreipti naujos piktadarybės link, kad šitaip jis 
pagaliau išsiduotų. 

Ką gi tokio galėjo pateikti Žana Rozjė, kas pa- 
pildė jo požymių aprašą? Kad jis rengiasi pilkai, 
tą jau žinojo visas pasaulis. Kad jis rūko cigarus? 
Kad kišenėje turi ne daugiau kaip tris tūkstančius 
frankų? Kad jis buvo nesiskutęs? 

Jis dėl to visai nesijaudino, ne! Bet vis dėlto 
šiek tiek nervino, kad nežino, ką galvoja komi- 
saras Luka. Kokius nurodymus perdavė pavaldi- 
niams? Kur jo ieško? Kaip? 

Galbūt Luka pasirodė, kad Popinga norės pa- 
sižiūrėti į automobilių vagių gaujos sulaikymą 
ir bastysis kur nors aplink Žiuvizi autoremonto 
dirbtuves? 

Niekad gyvenime! 

O galjis ir toliau lankysis Monmartre? 

Juolab! 

Kaipgi jie tada planuoja jį sučiupti? 

Gal jie vylėsi, kad jis puoselėja mintį sprukti, 
ir dabar saugo visas geležinkelio stotis? 

Popinga net pradėjo kartkartėmis nevalingai 
gręžiotis ir vis dažniau stabčioti prie veidrodi- 
nių vitrinų, kad įsitikintų, ar nėra sekamas. Prie 

iškabinto ties metro įėjimu plano jis pradėjo gal- 
voti, kokį kvartalą reikėtų pasirinkti nakvynei. 
Taip, kokį? 

Bent jau kažkuriame Paryžiaus kvartale, jei ne 
kokiuose dviejuose ar trijuose, policija apeis visus 
pigius viešbučius ir pareikalaus svečių parodyti 
dokumentus. 

Tik kokį kvartalą pasirinks Luka? Ir tik dėl to 
visą naktį nemiegoti, nors jis ir taip neišsimiego- 
jęs? Ar nėra jau anksčiau pastebėjęs, kad didžiuo- 
siuose bulvaruose yra kino teatrų, kuriuose se- 
ansai trunka iki ryto? Nejaugi Luka šautų mintis 
ieškoti jo kine? 

Bet kuriuo atveju jis turėjo trūks plyš atkreipti 
dėmesį į vieną dalyką, tai yra daugiau nežiūrėti 
žmonėms tiesiai į veidą taip ironiškai, ypač mote- 
rims, tarsi norėtų pasakyti: 

- Tai jūs manęs neatpažįstate?.. Ir aš jums ne- 
keliu baimės? 

Betgi jis pats ieškodavo tokių progų. Net nesą- 
moningai dar tebeieškojo. Tai patvirtintų lankyma- 
sis restorane, kur padavėjomis dirbo vien moterys. 

Būti atsargiam dėl savo žvilgsnių, - pasižymėjo 
užrašų knygutėje, sustojęs po dujiniu žibintu. 

Vienintelis sakinys, kurį perskaitė paskutinia- 
me straipsnyje, tiesiog nedavė ramybės. Primygti- 
nai bandyta įteigti, kad jis pats išsiduos. 

Kaip jie galėjo atspėti, kad jam vis užeina kaž- 
koks svaigulys, dėl kurio taip sunku išlikti nežino- 
mam minioje, ir jis kartais pajunta troškimą, ypač 
kai tuščioje ir tamsioje gatvelėje sutinka praeivį, 
užklupti jį iš netyčių ir rėžti klausimą: 

— Ar žinote, kas aš esu? 

Dabar, kai jis jau perspėtas, daugiau tokio pa- 
vojaus neiškils. Jis įpras žiūrėti į žmones natūra- 
liai, lyg būtų koks nežinomasis, o ne žmogus, apie 
kurį rašo visi laikraščiai. 

O iš tiesų kokios gi mintys turėjo blaškytis Ju- 
lijaus de Kostero galvoje, kai jis visa tai sužinojo? 
Juk jis žinojo! Kadangi apie tai daug rašė ir anglų, 
ir vokiečių laikraščiai. 

Bent jau turėjo pripažinti, kad jo nuomonė 
apie savo darbuotoją visą laiką buvo klaidinga. Juk 
jis turėjo būti pažemintas jau paties tono, kuriuo 
„Mažajame šventajame Jurgyje“ dėstytos tos išpa- 
žintys, lyg tai būtų sakęs idiotui, kuris bus visiškai 
nepajėgus ką nors suprasti. 

Tačiau štai darbuotojas pralenkė savo šeimi- 
ninką, dar ir kaip Popinga perspjovė Julijų. Ar 
galėtum nors žodeliu papriešgyniauti? Julijus gal 
kažkur Londone, gal Hamburge ar Berlyne rūpi- 
nasi, kaip sureguliuoti savo verslo reikalus ne- 
priekaištinga ir iškilia linkme. O Popinga stačio- 
kiškai išdėstė visam pasauliui, ką iš tikrųjų apie jį 
mano... 

Vieną gražią dieną vien todėl, kad sužinotų de 
Kostero nuomonę, jis įdės skelbimą į Morning Post, 
kaip jie buvo sutarę. Tik kaip gauti atsakymą? 

Popinga be perstojo vis vaikščiojo. Ir šitaip 
klaidžioti gatvėmis, krautuvėlių vitrinų šviesoje, 
minioje, kuri plaukė nežinia kur, tapo antrąja jo 
gyvenimo dalimi. Ir jo rankos apsiausto kišenėse 
visą laiką mašinaliai čiupinėjo dantų šepetėlį, tep- 
tuką ir skutimosi mašinėlę. 

Ir štai jis surado sprendimą. Jis buvo tikras, 
kad visada suras reikalingus sprendimus, kaip 
šachmatuose. Tam užteko vos porą kartų apsisto- 
ti tame pačiame viešbutyje, parašyti porą laiškų 
pirmu pasitaikiusiu vardu. Tereikėjo tik poros jam 
pačiam adresuotų vokų, kad galėtų atsiimti kores- 
pondenciją iki pareikalavimo. 

Kodėl gi nepradėjus sumanymo jau šį vakarą? 
Jis dar kartą užėjo į tą pačią aludę. Jis nemėgo tikrų 
paryžietiškų kavinių, kur staliukai buvo pernelyg 
maži ir lankytojai sėdėdavo prisispaudę vieni prie 
kitų. Mat jis buvo įpratęs prie Olandijos salių, kur 
nėra jokios rizikos užkabinti kaimyno alkūnę. 

— Paduokite man telefonų knygą. 

Jis atsivertė, kur pakliuvo, pataikė į Brejo gat- 
vę, kurios jis visiškai nepažinojo, pasirinko vieš- 
butį pagal vardą, tai yra „Puikiąją viešnagę“. 

Paskui jis parašė laišką, tiksliau - įdėjo švarų 
popieriaus lapą į voką, ant kurio užrašė: 


P. Smitsonui, „Puikiosios viešnagės“ viešbutis, 
14 b, Brejo gatvė. 


Kodėl nesutaupius laiko ir neužrašius iškart 
dviejų vokų? Jis pakeitė rašyseną. Specialiai antra- 
jam vokui. 

Kodėl gi nepasinaudojus pneumatinio pašto 
sistema? 

Kodėl gi nepasinaudojus proga viską padaryti 
iki galo ir nepaprašius pinigų iš de Kostero, kuris 
turėtų siaubingai drebinti kinkas, kad tik jis nepa- 
pasakotų jo tikrosios istorijos. 


Jis surašė skelbimą: 


Kesas - Julijui. Atsiųskite penkis tūkstančius 
Smitsonui, iki pareikalavimo, 42-asis skyrius, Pa- 
ryžius. 


Šiais smulkiais rūpesčiais jis užsiėmė iki vie- 
nuoliktos vakaro, nes niekur neskubėjo, ir jam 
buvo malonu taip lėtai kraiglioti dailia, smulkia ir 
gerai įskaitoma rašysena. 

- Atneškite man pašto ženklų, oficiante! 

Paskui jis užėjo į telefono kabiną, paprašė su- 
jungti su „Puikiosios viešnagės“ viešbučiu, pradė- 
jo kalbėti angliškai. Vėliau perėjo į prancūzų kal- 
bą, tik su ryškia anapus Lamanšo tartimi: 

- Alio!.. Čia ponas Smitsonas... Atvyksiu pas 
jus rytoj iš ryto... Ar nepasaugotumėte korespon- 
dencijos, kuri ateis mano vardu? 

- Gerai, pone! 

Ar komisaras Luka nebuvo nusodintas? Ar ga- 
lėjo pagalvoti apie tokį Popingos šaltakraujišku- 
mą“ 

- Jūs norėtumėte kambario su vonia? 

- Suprantama! 

Juolab jam buvo pikta, kad susijaudino, vos 
atsiliepė moters balsas. To jis bet kokia kaina tu- 
rėjo vengti. Vakariniame laikraštyje buvo aiškiai 
parašyta, kad iš jo tikimasi naujo išpuolio, kuris 
suteiktų papildomų žinių policijai. 

- Bet aš nerengsiu jokio naujo išpuolio! - nu- 
sprendė jis. - Ir tą patvirtins tai, kad visiškai ra- 
miai eisiu į kiną. Rytoj, šeštą valandą, apsistosiu 


„Puikiosios viešnagės“ viešbutyje, lyg būčiau ką 
tik išlipęs iš traukinio. 

Dar vienas įrodymas, kad jis apgalvojo viską, 
kai kitoje kavinėje paprašė geležinkelio tvarkaraš- 
čio ir pasižymėjo, kad Strasbūro traukinys atvyks- 
ta penktą valandą trisdešimt dvi. 

— Taigi galėsiu jiems paaiškinti, kad atvažiavau 
iš Strasbūro! 

Pirmyn! Darbas baigtas. Jis galėjo eiti į kiną ir 
dar labiau nusiramino, pamatęs, kad ten žiūrovus 
sutinka ne bilietų kontrolierės, o stambūs unifor- 
muoti vaikinai. 

Ką šiuo metu galėjo veikti komisaras Luka? 
Arba Luji, kuris jau tikrai turėjo būti grįžęs iš 
Marselio? O Guanas? Ir Roza, kurios jis neapkentė 
be jokios aiškios priežasties? 


IX SKYRIUS 


Mergina melsvo atlaso suknele ir 
kreivanosis vaikinas. 


Ką gi reikštų laikraščiams, jei išspausdintų apie jį 
nors keletu žodžių daugiau? Paprastai jie pripasa- 
koja tiek ir dar tiek, atskleidžia, ką policija mano 
apie tą ir aną, paspendė šitokius ar anokius spąs- 
tus, paskelbia labai ryškias nuotraukas tų, kas seka 
nusikaltimų pėdsakais. 

Tačiau Popinga pastebėjo, kad nė vienas laik- 
raštis neįdėjo komisaro Luka nuotraukos. Žinoma, 
tai nebuvo labai jau reikšminga. Pats komisaras 
asmeniškai nelakstė gatvėmis kaip koks skalikas 
šniukštinėdamas Kesą, bet jam norėtųsi savo prie- 
šininką pažinoti iš veido, ne vien tik susidaryti 
apie jį nuomonę. 

Ne tiek pati žiniasklaidos tyla atrodė iškalbi, 
kiek policijos nuorodos, dėl kurių ji prasidėda- 
vo. Pavyzdžiui, laikraštis, paskelbęs ilgą Popingos 
laišką, pridėjo štai tokį prierašą: 

Komisaras Luka, gavęs šį raštą, tik nusišypsojo, 
grąžino jį mums ir gūžtelėjo pečiais. 

— Ką apie tai manote? - paklausėme mes. 

Bet komisaras vien numojo ranka ir tik tiek te- 
pasakė: 

— Kokie niekai! 


Bet Popingai tai nieko nesakė ir iš to nebuvo 
jokios naudos. Jam tik magėjo sužinoti, kaip ir 
daugelį kitų dalykų, ar mergina, kurios net vardo 
nepaklausė ir kuri miegojo su juo, kai buvo ap- 
sistojęs Monmartro priemiestyje, ir jam nupirko 
skutimosi mašinėlę, nebus jo atpažinusi pagal 
nuotraukas ir pateikusi paaiškinimų policijai. 

Tai buvo svarbu, nes jei jie sužinotų, kad jis 
kišenėje nešiojasi skutimosi mašinėlę ir teptuką, 
ir kurią nors naktį nuspręstų praleisti ne vienas, 
būtų labai greitai aptiktas. 

Tačiau miegoti vienam buvo kankinama. Šitaip 
jis išmiegojo „Puikiosios viešnagės“ viešbutyje 
Brejo gatvėje, kur turėjo atsiimti abu laiškus, kad 
galėtų prisistatyti pašto iki pareikalavimo skyriuje 
Smitsono vardu. 

Šitaip jis miegojo ir rytojaus dieną Vožiraro 
kvartalo viešbutyje, net norėjo naktį keltis iš lovos 
ir eiti į gatvę ko nors pasiieškoti. Visa tai jam da- 
rydavosi labai keistai. Jei kartu būdavo kokia nors 
moteris, jis tučtuojau užsnūsdavo ir neprabusdavo 
iki paryčių. O vienas, priešingai, imdavo galvoti 
iš pradžių apie šį bei tą, visai kaip vežimas, kuris 
krusteli nuo šlaito, paskui rieda vis greičiau, lekia 
vis greičiau ir greičiau. Taip jam į galvą ateidavo 

vis daugiau įvairių nemalonių dalykų, kad paga- 
liau net atsisėsdavo lovoje ir užsidegdavo šviesą. 

Jei būtų kam nors tai papasakojęs, galėtum sa- 
kyti, kad jį kankino sąžinė, nors tai buvo netiesa. 
Juk jis net nepagalvodavo apie mirusią Pamelą, už- 
tat labai dažnai įsivaizduodavo matąs Žaną Rozjė, 
kurią nors ir sužeidė, bet ji neįskundė jo policijai. 
Taip pat matydavo ir vaidingąją Rozą, nors ji nė 
karto nebuvo su juo susiginčijusi. Tai kodėl visose 
jo fantasmagorijose jai tekdavo raganos žiežulos 
vaidmuo? Ir kodėl jis visą laiką svajodavo, kad 
Žana Rozjė, jam šiek tiek ironiškai ilgai žvelgiant 
jai į akis, priglaustų lūpas prie jo blakstienų, o 
drėgną ranką - prie jo delnų? 

Gal jau geriau leisti tokias neramias naktis 
negu rizikuoti, kad tave atpažintų kokia vienos 
nakties draugė? Ir neatsirastų nė vieno žurnalisto, 
kuris pajustų gailestį ar bent jau būtų toks kvailas, 
kad parašytų: „Policija žino tai ir tatai... Ji sergsti 
jį tokioje ir tokioje vietoje...“ 

Ar dėl to, kad laiškus jis rašė aludėse, taip pat 
ir pneumatinį pranešimą komisarui Luka, visas 
tas įstaigas ims sekti? Net be specialios priežiū- 
ros ten vis vien jam iškiltų tam tikra grėsmė, nes 
kavinių padavėjai yra labai įgudę stebėtojai; kita 
vertus, jie taip pat skaito laikraščius, ir per du ap- 
silankymus jiems užtenka laiko įdėmiai apžiūrėti 
ir palyginti savo klientus. 

Kodėl gi laikraščiai tiesiai šviesiai neparašo: 
„Vien tik per vakarykštę dieną centrinės miesto 
dalies kavinėse penki užsieniečiai prašė kuo ra- 
šyti, ir apie juos pranešta policijai. Jie pristatyti į 

įvairius komisariatus, kad būtų galutinai išaiškin- 
ta jų tapatybė...“ 

Kadangi to niekas nedarė, tai Popinga turėdavo 
dešimtis kartų imtis įvairių atsargumo priemonių, 
o šį vakarą reikėjo būti ypač budriam, nes miestas 
jau pradėjo pamažu šurmuliuoti. 

Tai, suprantama, dėl artėjančių Naujųjų metų. 
Daugumoje kavinių net negalėjai prisėsti, nes 
salės buvo tvarkomos kviestinėms vakarienėms, 
ir padavėjai, atsistoję ant staliukų, karstė amalų 
kuokštus bei popierines girliandas. 

Popinga prisiminė savo pirmąją šventinę vaka- 
rienę Paryžiuje sutinkant Kalėdas. Tai buvo prieš 
savaitę Duė gatvės bare, ten jį du kartus aplankė 
Žana Rozjė. Juk ji net du kartus susirūpino dėl jo, 
nors sėdėjo Luji ir savo bičiulių draugijoje! Pas- 
kui ta keista išvyka vogtais automobiliais, atvažia- 
vimas į Žiuvizi, apsnigta manevrinė geležinkelio 
stotis ir tie traukiniai, tas garvežių alsavimas, dus- 
lus bėgių atsparų trinksėjimas... 

Jis ėjo... Jis daug nuėjo per tas porą dienų vien 
iš nepasitikėjimo kavinių padavėjais. Ir kada su- 
stodavo, tai rinkdavosi mažyčius bistro, kokių pa- 
sitaiko kiekviename kvartale. Ir kaskart pagalvoji, 
kaip tokie išsilaiko, nes juose niekada nematai nė 
vieno lankytojo. 

Jam neužteko drąsos nueiti ir pamiegoti, ir jis 
vis galvojo, ar komisaras Luka rengiasi šventinei 
vakarienei. Tik kur galėtų vakarieniauti krimina- 
linės policijos komisaras? 

Jautėsi ir kažkokia nykuma! Bet tai praeis su 
šventėmis, kada Paryžiuje išsisklaidys šita nervin- 

ga atmosfera, kada nebeliks to skubėjimo dėl bū- 
tinybės trūks plyš pasilinksminti. 

Iš baimės, kad pagunda nenusitemptų pasižiū- 
rėti, ar Duė gatvėje ta pati mergina tebepardavi- 
nėja gėles, šiąnakt jis pasirinko Gobeleno kvartalą 
beveik kitame miesto gale, kuris su visais tais di- 
džiuliais nei senoviniais, nei šiuolaikiniais pros- 
pektais, vienodais kaip kareivinės namais ir kavi- 
nėmis, prisikimšusiomis nei turtingų, nei vargšų, 
jam pasirodė vienas nykiausių Paryžiuje. 

Štai vienoje tokių pasibuvimo vietų jis paga- 
liau prisiglaudė. Kampinis restoranėlis buvo alinės 
tipo, ten afiša prie įėjimo siūlė šventinę vakarienę 
už keturiasdešimt frankų, įtraukiant ir šampaną. 

- Jūs būsite vienas? - nustebo padavėjas. 

Jis ne vien tiktai atėjo vienas, bet buvo ir vie- 
nas pirmųjų lankytojų, todėl turėjo laiko nuodug- 
niai apžiūrėti viską, stebėti, kaip vienas po kito 
ant scenos sulipa penki muzikantai, pasiklausyti 
jų anekdotų, kol jie derinosi instrumentus, o pa- 
davėjai tuo metu šalia stalo įrankių dėliojo amalų 
šakeles ir vėduoklėmis lankstė servetėles lyg pro- 
vincialiam vestuvių baliui. 

Paskui pradėjo rodytis klientai, ir tai vis labiau 
panėšėjo į vestuves. O Popinga net pamanė, ar ne- 
būtų taktiška iš čia išeiti. 

Čia visi žmonės iš tikrųjų vieni kitus pažinojo 
ir sustūminėjo stalus vieną prie kito, rengdamiesi 
bendram pokyliui. Ir visi čia rinkosi šeimomis, ir 
matei, kad jos priklauso tam visuomenės sluoks- 
niui, kurio atstovai sėdėdavo ložėse „Sen Polio“ 
kino teatre. Suprantama, jie buvo kvartalo prekijai: 

švariai nusiprausę, išsikvepinę, apsirengę, ką tik 
turi geriausia, o beveik visos moterys pasipuošu- 
sios naujomis suknelėmis. 

Teprireikė kokių penkiolikos minučių, kad per 
visą šitą salę, tokią šaltą, kai Popinga ten pasirodė, 
nuvilnytų pokalbiai, juokas, muzikos garsai, pei- 
lių, šakučių ir taurių skimbčiojimai. 

Tik atėjusieji iškart pasinerdavo į linksmybes, 
nes dėl to jie čia susirinko, tad niekas ir negaišo 
prisitaikyti prie bendros nuotaikos, ypač rimtos 
damos, iš kurių garsiausiai krykštavo pačios sto- 
riausios. 

Kesas, kaip ir visi, valgė daug, pernelyg apie 
nieką negalvodamas. Nuotaika jam, dievai žino 
kodėl, iškėlė atmintyje tą atsitikimą apie cukraus 
pudrą jaučių uodegų sriuboje, kada jo draugui 
buvo suteiktas profesoriaus laipsnis. Kodėl gi at- 
rodė, kad laikraščiai tik ir laukia kažko panašaus į 
išpuolį prieš Pamelą? 

Jis sėdėjo kampe. Netoliese, kur aplink ilgiau- 
sią stalą būrėsi ištisas ratas tarpusavyje artimų 
šeimų, pačioje garbingiausioje vietoje buvo įsitai- 
sęs didingas, patenkintas savimi vyriškis, apsiren- 
gęs ankštoku smokingu, su nukarusia laikrodžio 
grandinėle ir tokiais ūsais, kurie atrodė pamirkyti 
politūroje. O pasiklausęs pokalbių, Kesas spėjo, 
kad jis galėjo būti municipalinis patarėjas arba 
kažkas panašaus. 

Jo žmona atrodė ne ką mažiau įspūdingai: įpa- 
kuota į juodo šilko suknią, kurioje lyg vitrinoje 
išdėstė šūsnį deimantų, gal tikrų, gal dirbtinių. 

Toliau, tėvui iš kairės, sėdėjo duktė, kuri pa- 
nėšėjo į abu gimdytojus iš karto, bet vis dėlto ne- 
buvo bjauri. Žinoma, kada nors ji pasidarys pa- 
naši į savo motiną, bet kol kas atrodė šviežutėlė, 
toks trykštantis rausvumas mėlyno atlaso suknele; 
atvirai tariant, ji nebuvo visiškai apriebėjusi, tik 
oda labai lepi, o korsetas taip sutrauktas, kad kart- 
kartėmis jautei, kaip jai sunku kvėpuoti. 

Kas nuo viso to galėjo pasidaryti Popingai? Jis 
valgė. Išsiblaškęs klausėsi muzikos, ir, kai sutuok- 
tinių poros tarp atnešamų patiekalų pasileisdavo 
šokti, jam nė akimirkai nedingtelėdavo mintis, 
kad ir jis imtų suktis tarp stalų kartu su kitais. 

Bet taip ir atsitiko, tik labai kvailai. Jis įsižiū- 
rėjo į merginą mėlyno atlaso suknele, tuo metu 
galvodamas apie visai ką kita, bet, kai orkestras 
užgrojo naują valsą, jo žvilgsnį ji palaikė kvieti- 
mu, nes nusišypsojo ir mostelėjo ranka, o tai ne- 
abejotinai reiškė: 

- Jūs norėtumėte? 

Paskui ji atsikėlė, pasitapšnojo suknelę, tai- 
sydamasi išdrikusias klostes, ir pasuko Popingos 
link. Jis šitaip pateko į patį šokančių porų sūkurį. 
Jo partnerės rankos buvo drėgnos, o nuo jos dvel- 
kė gana banaliais kvepalais, vis dėlto ne tokiais jau 
ir šleikščiais. Ji šoko įsiremdama į partnerį visu 
svoriu ir smarkiai prisispaudusi krūtine, o tėvai į 
tai Žiūrėjo pritariamai. 

Popinga, tiesą pasakius, nesijautė labai pato- 
giai. Matydamas save veidrodyje tokia poza, vis 
galvojo, ar jam šitaip pridera, ir jo veide atsirado 

sardoniška šypsena. Ką pasakytų ta storulė merga, 
jei žinotų, su kuo... 

Staiga orkestras pritilo, ir mušamieji prapliupo 
klaikiai griaudėti, visi aplinkui ėmė šūkauti, kva- 
totis, glėbesčiuotis. Ir Kesas pamatė, kaip drėgnas 
veidas artėja prie jo, o prie skruostų prilipo du 
bučiniai. 

Šitaip paskelbtas vidurnaktis. Žmonės ėjo vie- 
ni prie kitų kvatodamiesi, stumdydamiesi, glėbes- 
čiuodamiesi. Ir kai Popinga po merginos bučinių 
dar jautėsi šiek tiek išmuštas iš vėžių, gavo dar du 
iš jos tėvo ir dar iš kažkokios moters, sėdinčios 
prie jų stalo, tikriausiai daržovių pardavėjos. 

Serpentinai šovė vienu metu iš visų pusių, taip 
pat daugiaspalviai vatiniai kamuoliukai, kuriuos 
padavėjai žarstė lyg krušą. Orkestras užtrenkė iš 
naujo, ir Popinga, visai to neketinęs, vėl atsidūrė 
su mėlynąja mergina viename glėbyje. 

— Tik nežiūrėkite į kairę, - sušnopavo ji. 

Kai šokis vėl prasidėjo jau tikru velnišku rit- 
mu, ji prisipažino: 

— Aš nežinau, ką jis gali padaryti. Ne! Nuveski- 
te mane į dešinį salės kampą. Man taip baisu, kad 
tik jis nesukeltų skandalo!.. 

— Kas? 

— Nesižvalgykite, nes supras, kad kalbama apie 
jį!.. Netrukus pamatysite. Tas jaunuolis su smo- 
kingu, atėjęs čia vienas... Labai tamsus, sklasty- 
mas iš šono... Mes esame beveik sužadėtiniai, bet 
aš jo nenoriu, nes sužinojau apie jį kai kokių ne- 
gerų dalykų... | 

Suprantama, kelios išgertos taurės šampano 
ją pastūmėjo į tokią išpažintį. Pagaliau ir pati po- 
kylio atmosfera buvo palanki išpažintims sakyti, 
nesivaržyti, broliautis. Argi visi aplinkui čia ne- 
siglėbesčiavo? Dabar tai tęsėsi, pokylio dalyviai 
vaikščiojo po kampus ir tempė iš ten visus pa- 
mirštuosius, atsivesdavo moteris po amalų vaini- 
kais ir ten bučiuodavo į skruostus, o jos atsakyda- 
vo džiaugsmingai cypčiodamos. 

— Aš jums tai sakau, nes manau, kad geriau 
būtų jus įspėjus. 

- Taip... - atsakė jis dvejodamas. 

— Gal būtų geriau, jei daugiau nekviestumėte 
manęs šokti. Kiek jį pažįstu, tai jis gali bet ką iš- 
krėsti! Beje, jis mane įspėjo, kad aš niekada nebū- 
siu niekieno kito sužadėtine... 

Laimei, šokis baigėsi, ir mergina sugrįžo į 
savo vietą, o jos motina nusiuntė Popingai padė- 
kos šypsenėlę, lyg būtų padaręs kažkokią paslaugą 
visai šeimai. 

Kesas iš savo kampo žvilgsniu ieškojo jaunuo- 
lio, apie kurį kalbėjo mergina, ir iškart atpažino, 
nes jis vienintelis iš visų šukavosi plaukus sklasty- 
mu iš šono, o tai tik dar labiau paryškino jo asime- 
trišką veidą ir išskyrė kreivą nosį. 

Jis buvo įtūžęs, ir nereikėjo ilgiau į jį žvalgy- 
tis, norint tuo įsitikinti. Jis atrodė toks išbalęs! Jis 
įsmeigė šiurpų akių žvilgsnį į merginą mėlyno at- 
laso suknele, ir jo lūpos virpčiojo. 

Kodėl gi Popingai visa tai priminė mėgėjišką 
paveikslą, kur spalvos pernelyg ryškios, personažai 

visomis savo detalėmis pernelyg išsiskiria? Visi 
daiktai atrodė iškreiptai, ir čia užteko tų penkių 
muzikantų, kad užpildytų salę tikrais perkūno 
trenksmais. Visi aplinkui kvatojosi lyg ištikti iste- 
rijos visai iš nieko: iš serpentinų, spalvoto vatinio 
kamuoliuko, kuriuo kažkoks ponas gavo į kaktą ar į 
nosį. Visi aplinkui buvo įsismaginę beveik nežmo- 
niškai, išskyrus kreivanosį jaunuolį, kuris priminė 
aktorių, vaidinantį išdaviką teatriuko spektaklyje. 

Iš esmės Kesas prašovė, kad negėrė putojančių- 
jų gėrimų kaip visi aplinkui. Gal kaip tik pritap- 
tų prie bendros nuotaikos, o šitaip leisti Naujųjų 
metų naktį, kai viešpatavo tokia šeimyniška ir šiek 
tiek stačiokiška atmosfera, buvo iš tiesų keista. 

Kartkartėmis mergina mesdavo į jį sąmoksli- 
ninkės žvilgsnį, lyg kalbėtų: 

— Visai teisingai! Bus geriau, jei manęs daugiau 
nekviesite! Juk pats matote, koks jis grėsmingas! 

Kas galėjo būti tas jaunuolis? Banko tarnautojas? 
Gal tiksliau stambaus prekybos centro pardavėjas, 
sprendžiant iš jo pernelyg puošnios aprangos. Bet 
kuriuo atveju labai ugninga asmenybė, kuri viena 
vaidino visą romaną, visą tragediją ir partnere pasi- 
rinko šviesiaplaukę municipalinio patarėjo dukterį. 

O šis šoko su Žmona, paskui su dukterimi, 
paskui su visomis savo stalo damomis iš eilės tai 
straksėdamas, tai kraipydamasis, linksmindamas 
visą galeriją, užsimaukšlinęs ant makaulės karto- 
ninį gaisrininko šalmą. 

Orkestras paskelbė kotiljoną, ir Popinga taip 
pat gavo baltutėlę jūrų karininko kepurę, kurios 
jis visiškai nenorėjo užsidėti. 

Du kartus tos merginos motina atsisuko į jį 
paskatinamai šypsodamasi, o tai reiškė: 

- Jūs daugiau nešokate? 

Ir tikrai bus pasakiusi savo vyrui: 

— O šitas vyriškis atrodo kaip reikiant! 

Tuo metu jaunuolis išnėrė iš kažkokio kampo, 
kur Popinga jo iš pradžių nepastebėjo, pasikvietė 
šokti mėlyno atlaso suknelę, ir Kesas staiga su- 
vokė, kad pavojus tikrai ne įsivaizduojamas, nes 
kreivanosio įsimylėjėlio žvilgsnis įgavęs labai tra- 
gišką išraišką. 

Bent dešimt kartų šokio metu atrodė, kad jis 
pasirengęs kažką pulti, ir Popingai tikrai nebuvo 
malonu matyti, kaip tas neištraukdamas vis laiko 
ranką dešinėje kišenėje. 

- Oficiante! - šūktelėjo jis. 

— Aš čia, pone! Čia... 

Jam pradėjo kuždėti nuojauta. Jis jautė, kad 
turi kažkas įvykti, todėl norėjo kuo greičiau išei- 
ti. Visi kiti linksminosi nieko neįtardami, o jam 
dingojosi, tarytum tas jaunuolis jau būtų iškėlęs 
skandalą. 

- Nagi! Oficiante! 

- Taip, pone! Nejaugi jūs jau eisite? Juk dar 
nėra net pirmos valandos... 

— Kiek aš jums skolingas? 

- Kaip pageidausite!.. Ką aš galėčiau jums pa- 
sakyti... Keturiasdešimt plius aštuoni plius septy- 
ni... Penkiasdešimt penkis frankus! 

Popingos nuojauta peraugo į paniką. Jam at- 
rodė pavojinga sugaišti nors keletą sekundžių, ir 
jis nekantravo laukdamas, kol atneš apsiaustą, vis 

bandydamas sekti „išdaviką“, kurio salėje jau nesi- 
matė, o mėlynoji mergina visą laiką šoko ir šokio 
sūkuryje vis puse lūpų šyptelėdavo Kesui. 

- Ačiū... 

Jis atsikėlė taip staigiai, kad vos neapvertė sta- 
liuko. 

Patarėjo žmona metė į jį priekaištingą žvilgsnį. 

„Jau išeinate! - galėjai iš jo perskaityti. - Netgi 
nepakvietėte manęs pašokti!“ 

Jis jau buvo ties priestato durimis. Kepurę dar 
tebelaikė rankoje. Peržengė pirmą slenkstį... 

Sausai pokštelėjo šūvis, prasimušdamas pro 
orkestro garsus ir sukeldamas stulbinamą tylą. 
Kesas norėjo atsigręžti, bet suprato, kad turi bet 
kokia kaina atsispirti tokiai pagundai. Jis suprato, 
koks rimtas pavojus iškilo ir kad teturi laiko tik 
kuo skubiau išlėkti iš tos buržuazinės šeimyninės 
kavinės, kur pradėjo rutuliotis meilės drama. 

Jis gręžiojosi tai į kairę, tai į dešinę rinkdamasis 
nepažįstamas gatves, eidamas vis greičiau ir galvojo, 
ar tik mergina mėlyno atlaso suknele nebus nušauta 
ir kaip ji atrodytų paslika ant Žemės, - gal kaip stora 
lėlė tarp serpentinų ir vatinių kamuoliukų. 

Jis jau buvo gana toli nuėjęs, kai pamatė au- 
tomobilį, pilną policininkų, visu greičiu lekiantį 
Gobleno kvartalo link. O Kesas stabtelėjo gal tik 
po ketvirčio valandos, kai staiga atpažino Sen Mi- 
šelio bulvarą pagal kavinę kairėje, kur su japonu 
žaidė šachmatais. 

Tik dabar jį apėmė tikra baimė. Jis suprato, 
kaip išties rizikavo. Nusišluostė prakaitą ir pajuto, 
kaip dreba keliai. 

Ar nebuvo kvaila, kai jis vienas, moksliškai 
mąstant, kovojo prieš komisarą Luka ir visą pa- 
saulį, pridėkime dar žurnalistus, šitaip nežinia kur 
nueiti ir įkliūti dėl kažkokio pavydaus jaunuolio 
šūvio iš revolverio? 

Nuo šiol reikėtų vengti minios, nes ten visą 
laiką kažkas įvyksta, išsirutulioja kokia nors dra- 
ma, koks nors nelaimingas atsitikimas, - ir štai jau 
tavęs gali paprašyti dokumentų... 

Jis neturėjo ilgiau pasilikti Sen Mišelio bulva- 
re, nes jam atrodė, teisingai ar ne, kad čia viena 
tų vietų, kur jo gali ieškoti. Monmartre taip pat. 
Ir Monparnase. Vertėjo grįžti į tokio tipo kvartalą 
kaip Goblenas, susirasti ramų viešbutį ir eiti mie- 
goti... 

Tarp kitko, ar nereikėtų padirbėti? Jau senokai 
nebuvo išsitraukęs užrašų knygutės. Tiesą pasa- 
kius, išskyrus šūvį, neįvyko nieko reikšmingesnio, 
ką reikėtų pažymėti. 

Bet jam atėjo kitas sumanymas. Juk gali nutik- 
ti tokių dalykų, kurie netilptų toje užrašų knygu- 
tėje, o tų kuklių įrašų niekas gerai nesuprastų. Ir 
jis nusprendė, kad turėdamas marias laiko imsis 
dėlioti tikrus prisiminimus. 

Tokią mintį jam pakišo laikraštis, išspausdi- 
nęs jo laišką, pavadintą Keista žudiko išpažintis. 
Po straipsnio dar pridėjo tokią pastabą: 


Kaip matote, mes skaitytojams pateikėme ypa- 
tingos vertės žmogišką liudijimą, netgi kriminalis- 
tikos archyvuose saugoma vos keletas tokių pavyz- 
džių. 

Ar Kesas Popinga tikrai nuoširdus? Gal vaidina 
komediją? Gal prieš save kažką vaidina? Pagaliau 
ar jis yra sveiko proto, ar pamišęs, - tai ne mums 
spręsti. 

Štai kodėl mes perdavėme šį laišką dviem mūsų 
garsiausiems psichiatrams ir tikimės, kad rytoj pa- 
teiksime jų požiūrį dienraščio skiltyse, būdami ti- 
kri, kad šitaip suteiksime reikšmingą paslaugą po- 
licijai. 


Jis dar kartą perskaitė savo laišką ir liko ne- 
patenkintas. Žodžiai, sakiniai laikraštyje visai ne- 
atrodė tokie reikšmingi kaip popieriaus lape, už- 
rašytame aludėje. Daug dalykų buvo gan prastai 
paaiškinta, kiti išdėstyti tik iš dalies. Jis netgi vos 
neparašė abiem psichiatrams, kad jie šiek tiek luk- 
telėtų prieš pasisakydami. 

Tai, ką jis pasakė apie tėvą, turėtų nuteikti 
skaitytojus manyti, kad jis paveldėjo alkoholinį 
atavizmą, nors jo tėvas iš tikrųjų be saiko pradėjo 
gerti jau praėjus daugeliui metų po jo gimimo. 

Jis ne visai gerai paaiškino visą laiką jautęsis 
vienišas, betgi iš tikrųjų tik palikęs mokyklos suo- 
lą jis suprato, kad jam niekas neduos tokios vietos 
gyvenime, į kokią turi teisę. 

Reikėjo vėl viską pradėti iš pradžių, kitaip ta- 
riant, nuo pat savo gimimo. Reikėjo pasakyti, kad, 
be kita ko, jis visą laiką norėjo būti pirmas ne- 
svarbu kur. Ir kaip tik tokia būtų tiesa. Dar ber- 
niūkštis būdamas jis išsiskirdavo iš kitų visuose 
žaidimuose. Jei pamatydavo, kaip kas nors atliko 
kokį gimnastikos pratimą, jis tardavo: 

- Tai tik menkniekis, ar ne? 

Ir be jokio pasirengimo, kaip išeina, jis pada- 
rydavo tą patį pirmu bandymu. 

O štai dėl jo šeimyninio gyvenimo laikotarpio 
skaitytojai kaip tik labiausiai ir buvo suklaidinti. 
Jis paprasčiausiai nesugebėjo tiksliai paaiškinti, 
kaip viskas buvo iš tikrųjų. 

Pavyzdžiui, jį galėtų apkaltinti, kad jis nieka- 
dos nemylėjo nei žmonos, nei vaikų, o tai yra vi- 
siškai neteisinga. 

Jis juos mylėjo gerai, štai tas žodis. Tiksliau 
tariant, jis darė viską, ką privalėjo daryti, kad iš 
tikrųjų galėtų būti vadinamas geru tėvu ir niekas 
negalėtų papriekaištauti, kad kas nors ne taip. 

Iš tiesų jis visuomet darė viską, kas tik įmano- 
ma. Jis stengėsi būti tokiu žmogumi kaip kiti, būti 
padoriu, mandagiu, garbingų žmogumi. Ir todėl 
jis nešykštėjo nei laiko, nei pastangų. 

Jo vaikai valgė sočiai, buvo gerai aprengti, gy- 
veno patogiomis sąlygomis. 

Jo viloje jie turėjo po atskirą kambarį. Ir dar 
atskira vonia jiems abiem, o tai atrasi toli gražu 
ne kiekvienoje šeimoje. Jis nedrebėjo dėl skatiko 
namų išlaidoms. Taigi... 

Vien tiktai to, kad gali viską daryti ir likti kaž- 
kokiame kamputyje vienas, kankinamas neaiškaus 
jausmo, neužtenka užpildyti savo gyvenimui, ti- 
kriausiai reikėtų dar ką nors padaryti. 

Jis norėjo, kad visi šitai suprastų. Vakare, kai 
Frida, - kaip keista dabar tarti šį vardą! - ruoš- 
davo pamokas, o mamytė klijuodavo į albumą 
paveikslėlius ir jis rūkydamas cigarą sukinėdavo 

radijo imtuvo rankenėles, nieko negalėdavo pada- 
ryti, kad nesijaustų vienišas. 

Kada traukinio švilpukas nuskardėdavo per 
kokius tris šimtus metrų nuo jo namų... 

Tada jis išeidavo pasivaikščioti tai tamsiomis 
gatvelėmis, tai net pernelyg ryškiai apšviestomis 
gatvėmis. Pakeliui kartais jis sutikdavo prašurmu- 
liuojančias grupeles žmonių, įsikibusių vieni ki- 
tiems į parankes ir užsidėjusių tokias pat karnava- 
lines kepures kaip tas municipalinis patarėjas. 

Pasitaikydavo sutikti ir vargetų vyriškių, lėtai 
slampinėjančių gatvėmis ir rankiojančių nuo šaligat- 
vio nuorūkas, sustojančių prie kavinių su neaiškia 
viltimi ką nors ten gauti. Jis praeidavo pro unifor- 
muotus policininkus, kurie Kalėdų nakties šventes 
praleisdavo budėdami prie gatvės kampo ir be ma- 
žiausio entuziazmo sergėdami miesto ramybę. 

Tai patvirtina, kad jie net nepažvelgdavo į jį, 
kai praeidavo pačioje panosėje. 

Jis tikrai rašys prisiminimus. Iš ryto netgi pa- 
bandė, tik nieko neišėjo, nes norėjo tai daryti vie- 
natvėje, pasilikęs viešbučio kambaryje. 

Tačiau, kai tiktai likdavo vienas, mintys išsi- 
lakstydavo, tiksliau - mintis pasukdavo visai kita 
linkme, ir jam net kildavo noras pasižiūrėti veid- 
rodyje, ar nuo to nepasikeitė jo bruožai. 

Todėl jis labiau linko rašyti aludėje, ten, kur 
gali uosti kitų gyvenimą, lyg jaustum ore krosnies 
alsavimą. Tik jis daugiau nebeturėjo teisės prašy- 
ti kuo rašyti, bijodamas pamatyti susiraukusį pa- 
davėją, kuris iškart nueis prie telefono būdelės ir 
įspės policiją. 


198 


Ką gi pagaliau jis dar turėjo teisę daryti? To jis 
negalėjo tiksliai Žinoti, nes komisaras Luka apie 
savo planus nieko nekalbėjo spaudai arba pasiekė, 
kad ji tylėtų. 

Bet kuriuo atveju sėsti į traukinį jam buvo 
neleistina. Elementarus dalykas! Tikėtina, kad 
kiekvienoje stotyje būtų po policininką, įdėmiai 
stebintį visus keleivius ir gerai prisimenantį ypa- 
tingus Keso Popingos bruožus. 

Merginos? Dėl to jis nebuvo visai tikras. Rei- 
kėjo išmėginti, tik rizika buvo didžiulė. Kita ver- 
tus, jei jis eitų gulti vienas, tai gerai žinojo, kad 
praleis klaikią naktį ir tai visą dieną prastai atsi- 
lieps savijautai, nes atsikels be įprastinio žvalumo 
ir proto aiškumo. 

Iš tiesų jam reikėjo moters kaip Žana Rozjė, 
kuri suprastų ir padėtų, nes tam ji gana nuovoki. 
Beje, jis buvo įsitikinęs, kad ji atspėjo jį esant kito- 
kį žmogų negu tas jos meilužis Luji, tinkamas vien 
automobiliams vogti ir jiems perpardavinėti pro- 
vincijoje, o tai iš tiesų tėra tikrojo meno pradme- 
nys. Šitai patvirtina, kad Popinga iš pirmo karto 
perkando visą sistemą, net nesudrebinęs kinkų. 

Ar policija stebėjo Žiuvizi dirbtuves, kaip jis 
patarė? Kas žino? Tik jis šitaip pasielgė visiškai 
neatsitiktinai. Luji už grotų praleis keletą metų su 
Guanu ir kitais, Žana Rozjė liks viena, o tada... 

Bet iki to laiko reikėjo nors kartkartėmis pa- 
miegoti. Ir tie nepatogumai pradėjo darytis vis la- 
biau varginantys, nes kas vakarą reikėdavo vis kitur 
apsistoti tolygiai augant rizikai. Kesas dabar net ge- 
rai nežinojo, kur atsidūrė. Jam prireikė pasižiūrėti 

net dviejų gatvių pavadinimus ir surasti metro sto- 
tį, kad įsitikintų patekęs į Pastero bulvarą. O šio 
kvartalo jis dar nepažinojo, ir jis nepasirodė jam 
bent kiek linksmesnis už Gobleną. 

Namai dar tebebuvo apšviesti. Iš ten be persto- 
jo ėjo žmonės, šventinį vakarą praleidę pas drau- 
gus, ir dabar ieškojo taksi. Kažkoks vyras ir mote- 
ris ką tik išėję ginčijosi, ir lenkdamas juos išgirdo, 
kaip ji priekaištavo vyrui: 

- Pirmąją Naujųjų metų dieną jau nebuvo rei- 
kalo tau taip dažnai ją kviesti šokti!.. 

Keistas gyvenimas! Keista naktis! Kažkoks se- 
nis miegojo, visu ūgiu išsitiesęs ant suoliuko, o 
netoliese ritmingu žingsniu vaikštinėjo du polici- 
ninkai plepėdami apie savo buitinius reikalus - be 
abejo, skundėsi dėl mažų atlyginimų. 

Iš tikrųjų sunku susitaikyti su viskuo ir eiti 
miegoti vienam, be to, juk... Tai buvo tiesiog idio- 
tiška! Tuo metu jis šito nesugebėjo pastebėti... Ne- 
žiūrint, kad ta stora mergina, kurią laikė glėbyje, 
jį iškart sunervino... Pagaliau jis buvo įpratęs prie 
tokio nevaržomo ir vulgaraus artumo, kai kas va- 
karą su kokia nors nepažįstamąja... 

Kodėl jis negalėtų pabandyti, dar nors kartelį? 
Išties šią naktį gatvėse buvo labai mažai vienišų 
moterų. Netgi prie viešbučių, kur buvo įprasta jas 
matyti, jis nepastebėjo nė vienos. Taigi jos taip pat 
linksminosi naujamečiuose pokyliuose? 

Jis vis ėjo. Iš tolo pastebėjo Monparnaso stotį 
ir pasistengė pernelyg nepriartėti, nes buvo įsiti- 
kinęs, kad ši vieta pavojinga. 


Jis pavaikščiojo dar pusvalandį ir nieko nesu- 
tiko, todėl labai prastos nuotaikos, nuilsusiomis 
kojomis nusivilko į viešbutį, tikėdamasis, kad jį 
priglobs bent jau kokia kambarinė. Bet jį pasitiko 
tik senas naktinis sargas tokios pat prastos nuo- 
taikos kaip jis ir pamatęs, kad svečias atvyko be 
bagažo, paprašė užsimokėti į priekį ir mestelėjo 
kambario raktą. 

Dar kaip tyčia sustojo Popingos laikrodis, ir jis 
nežinojo nei kelintą valandą pagaliau užmigo, nei 
kada atsikėlė, nes kambario langai buvo į kiemą, 
tad negalėjo orientuotis pagal judėjimą gatvėje. 

Kai jis pagaliau pasižiūrėjo į lauką, tai buvo 
labai anksti, ir jautėsi, koks tuščias dabar miestas, 
netgi niūrus, kaip paprastai po švenčių. Gatvėse 
nieko, tiktai reti žmonės iš priemiesčių, apsirengę 
išeiginiais drabužiais, migruojantys iš vienos me- 
tro stoties į kitą tik todėl, kad perduotų šventinius 
linkėjimus... Dar buvo ir gerokai apsiniaukę, o le- 
dinis šiaurys šlavė gatves. Tad veikiau patikėtum, 
kad dabar Visi šventieji, bet ne Naujieji metai. 

Jis vis dėlto nuėjo pasiieškoti laikraščių, kad 
susipažintų su išspausdintomis apie jį dviejų psi- 
chiatrų nuomonėmis, ir, tiesiog gatvėje sklaidyda- 
mas lapus, šitaip nužingsniavo net iki Karo aka- 
demijos. 


Profesorius Abramas, nežiūrint visų švenčių, 
maloningai sutikęs mus priimti vakar vakare, Keso 
Popingos laišką vis dėlto buvo priverstas perskai- 
tyti labai skubotai, tad, kol sulauksime išsamesnės 


studijos, keletu žodžių pateikiame jo pirmus įspū- 
džius: pasak jo, olandas yra paranoikas, ir jei jį 
puikybė pastūmės eiti iki galo, tai gali tapti ypač 
pavojingu individu, juolab kad tokios rūšies žmo- 
nės bet kokiomis aplinkybėmis sugeba išsaugoti pa- 
vydėtiną šaltakraujiškumą. 

Profesorius Lenzas, kurio dar porą dienų nebus 
Paryžiuje, supažindins mus su savo nuomone, kai 
tik sugrįš. 

Kriminalinėje policijoje nieko naujo. Komisa- 
ras Luka visą vakarykštę dieną turėjo tirti kvaišalų 
bylą, kuri jam leido šiek tiek atsipalaiduoti. Bet jo 
kolegos neišleidžia iš akių tolesnio Popingos bylos 
tyrimo. 

Iš to, ką mes, atrodytų, supratome, aišku, kad 
šioje byloje atsirado visai nauja grandis, bet Orfev- 
ro krantinė šiuo klausimu laikosi absoliučios tylos. 

Viską, ką mes galime pasakyti, tai atrodo, kad 
Popingai neilgai liko džiaugtis laisve. 


— Kodėl? 

Jis kalbėjosi pats su savimi. Taip, kodėl gi jam 
jau neilgai liko džiaugtis laisve? Kodėl nepateikia- 
ma daugiau smulkmenų? Ir kodėl jis traktuojamas 
kaip paranoikas? 

Jis jau buvo girdėjęs šį žodį, be abejonės. Tik 
labai smarkiai abejojo dėl to, ką juo norima pasa- 
kyti. Ar negalėtų jie nors šiek tiek patikslinti? Jei 
būtų galima pasižiūrėti žodyne? Į viešąsias Gro- 
ningeno bibliotekas iš pradžių reikėdavo užsira- 
šyti, kad įleistų. Panašiai turėjo būti ir Paryžiuje. 
O kavinėse telefonų knygos ir geležinkelio tvar- 


karaščiai nuolat žiūrinėjami, bet nešioti žodynus 
klientams vis dėlto visiškai neįprasta. 

Šlykštu, ir tiek! Tai jau įgavo tikro sąmokslo 
mastus. Tokia nepelnytai patiriama piktadarybė. 
Dar ir šita užuomina apie naujai atsiradusią gran- 
dį, kurią taip susirūpinta nutylėti. 

Ar tik Žana Rozjė, kuri tiek daug žinojo, ne- 
bus pasakiusi komisarui Luka, kad jis yra šlykštus 
galvijas? Popingai vis stiprėjo nuojauta, kad tas 
seklys nieko nedaro, netgi visiškai jo neieško, įsi- 
tikinęs, kad grobis įklius pats savaime. 

Ar taip nebus dėl to, kad per spaudą išlindo į 
viešumą kai kurie jo būdo bruožai ir dar tie kele- 
tas dviprasmiškų posakių, kuriuos malonėjo jiems 
išsakyti? 

Tačiau anas klydo, nes Popinga visiškai nema- 
nė nuleidęs galvą įkišti ją tiesiai į spąstus. Jis bent 
jau buvo ne ką mažiau protingas už tą poną, o štai 
anas psichiatras arogantišku tonu išvis tesugebėjo 
pasakyti vos vieną žodį: 

- Paranoikas! 

Lygiai taip pat kiti apie jį sako beprotis. Kaip 
anie apie jį sakydavo iškrypėlis. Kaip ta moteriškė 
iš Monmartro priemiesčio, apie jį pasakiusi liūd- 
nas. Kaip ta liesa mergšė iš Birago gatvės apibūdi- 
no, kad jis mėgsta vien riebias moteris. 

Ar jo pranašumas prieš juos visus nepasireiš- 
kia kaip tik taip, kad jis bent jau pažįsta save? 

Jis dar kartą perskaitė straipsnį, - koks vis dėl- 
to trumpas, - jau gerdamas kavą su grietinėle ir 
valgydamas raguolį bariuke, kurio sienos buvo iš- 
klijuotos XIX šimtmečio stiliaus plytelėmis. Paskui 

jis prisiminė tą merginą mėlyno atlaso suknele, iš- 
vartė visus laikraščius, pagaliau rado keletą eilučių 
kriminalinėje kronikoje: 


Šignakt, per naujametį pobūvį, vienoje Gobleno 
kvartalo kavinių atstumtas mylimasis Žanas R... iš- 
šovė į Žermeną H..., kurios tėvas yra prekiautojas 
vynais ir kartu visų mūsų mylimas municipalinis 
patarėjas. Sužeistas kulka, laimei, tebuvo vienas 
šokėjas Žermenas V..., kuris, aptvarsčius žaizdą, 
išvyko namo. Žanas R... išvežtas į areštinę. 


Jis juokėsi pats sau vienas, nežinodamas kodėl. 
Nors nudvėsk iš juoko, jei drama baigiasi šitaip, 
tik galbūt baigsis vedybomis. Kadangi Popinga 
nebuvo tikras, kad Žermena H..., kaip ją vadino 
laikraštis, nesielgė taip tyčia. 

Beliko sužinoti, ką Julijus de Kosteras atsakė 
į Žinutę, nes nepamiršo kasdien skaityti Morning 
Post. Popinga sėdo į autobusą, nes reikėtų pereiti 
kone pusę Paryžiaus, kad pasiektum 42-ąjį pašto 
skyrių Beri gatvėje. Ten jis pasirodė visiškai ne- 
sibaimindamas ir parodė abu vokus, adresuotus 
Smitsono vardu. 

Be didesnių sunkumų krūvelėje su raide S su- 
rado ir perdavė jam voką, kurio adresas buvo iš- 
spausdintas rašomąja mašinėle. 

Jis pasitraukė į kampą atplėšti voko. Kesas jau- 
tė kažkokį sunkumą. Pirmiausia jis ištraukė ketu- 
ris banknotus po vieną svarą, paskui popieriaus 
lapą, kuriame buvo išspausdinta keletas eilučių: 

Atsiprašau, kad negaliu atsiųsti daugiau, nes 
pradžia visada būna sunki. Ir čia viskas, ką turėjau 
kišenėje. Bet atsilaikyti prieš srovę yra būtina, ir 
padarysiu net tai, kas neįmanoma. 


J. 


Tai viskas. Dar pagalvojus, kad Julijus de Kos- 
teras nė kiek nenustebo dėl to, ką Popinga pridir- 
bo! Ir pagalvojus, kad ir niekas nenustebo ir, kad 
įvertintų jo poelgį, tesurado vos vieną ničnieko 
nesakantį žodį: 

- Paranoikas! 

Ir tikrai mamytė surado kur kas geresnį žodį - 
amnezija. 

X SKYRIUS 


Kaip Popinga keičia marškinius, o tuo metu poli- 
cija ir atsitiktinumas, sulaužę žaidimo taisykles, 
surengia tikrą blogio jėgų sąmokslą. 


Jis neprarado ryžto, ne. Tai būtų pernelyg didelis 
malonumas tiems ponams. Tik, kai atskleidė laik- 
raštį, netgi kai pamatė numerį kioske, niekaip ne- 
galėjo sulaikyti kupinos kartėlio šypsenos. 

Jie visiškai neatsižvelgė į nieką: nei kad jis 
buvo vienas prieš visus ir drąsiai žaidė tą žaidimą, 
nei kad kai kurios kasdienio gyvenimo smulkme- 
nos labai savotiškai komplikuojasi tokiais atvejais 
kaip jo. 

Taigi kada jis pirmą kartą keitėsi marškinius 
kavinės tualete, - šita visuomeninė vieta įgavo 
svarbų vaidmenį klajokliškame gyvenime, - tai iš- 
ėjo iš kabinos su baltiniais rankoje ir jų atsikratė 
įmesdamas į pisuarą. 

Tiek to! Nors jis vos neįkliuvo. Kažkoks polici- 
ninkas iškart pastebėjo numestą daiktą, ir, kai Ke- 
nors, suprantama, Popinga tuo metu jau tekinas 
skuodė tolyn. 

O dabar, kai keitėsi naujus marškinius antrą kar- 
tą, senuosius buvo sumanęs išmesti į Seną. Bet tai 
pasirodė kur kas sudėtingesnis dalykas, negu iš pra- 
džių atrodė, nes reikėjo surasti vietą ir padaryti taip, 
kad niekas nematytų. Kiek bandė, bet paskutinę aki- 
mirką pamatydavo meškeriotoją, valkatą, įsimylėju- 
siųjų porelę ar poniutę, bevedžiojančią šuniuką... 

Kas gi galėtų numanyti, kad jo gyvenime gali atsi- 
rasti tokių nenumatytų šalutinių aplinkybių? Tik jau, 
žinoma, ne laikraščiai! Jis teikė jiems ne vien žaliavą 
straipsniams, bet netgi nemokamus gaminius. Tik 
jie už tai nerodė jam nė menkiausio palankumo. 

Jis nereikalavo, kad jam viešai linkėtų laimėti 
partiją. Ir jis visai nereikalavo, kad kas dieną pir- 
mame puslapyje jam skirtų po dvi skiltis. Jis viską 
suprato. Bet yra tam tikras būdas pateikti šios rūšies 
įvykius. Nuo to priklauso, ar herojus bus simpatiš- 
kas, ar antipatiškas. O Prancūzijoje kriminalinės 
kronikos herojai beveik visada būna simpatiški. 

Kodėl šį kartą tokios taisyklės nesilaikyta? Ar 
čia reikia įžvelgti komisaro Luka įsikišimą? 

Juk jis nieko neapvogė, o tai turėtų nuraminti 
buržuaziją. Pamela numirė, bet jis gi to nepadarė 
tyčia. Ir abu kartus jis užpuolė merginas iš tam ti- 
kros aplinkos, o garbingoms moterims turėtų būti 
aišku, kad joms nėra ko bijotis. 

O štai Landriu', daugybės nusikaltimų suteršta 
sąžine, be kita ko, ir iš pažiūros bjaurus, galėjo pa- 
sigirti, kad jį palaiko pusė žmonių. 


* Henri Landru 1922 m. giljotinuotas Paryžiuje už keliolikos mo- 
terų nužudymą. Aukas jis sukapodavo į gabalus, užkasdavo apleis- 


tuose soduose, o galvas sudegindavo virtuvės krosnyje. 

Kaipgi taip? Ir iš kurgi tas užslėptas laikraščių 
priešiškumas? Kai jie nepaskelbia tylos streiko, tai 
tenkinasi niekam neįdomiais pranešimais: 


Daktaras Lenzas, kurio nuomonę apie olando 
atvejį žadėjome savo skaitytojams, leido suprasti, 
kad, nežiūrint jo didžiulio noro mums pasitarnau- 
ti, jis nemano, kad yra kompetentingas, peržiūrėjęs 
vos vieną laišką, paskelbti diagnozę tokioje rimtoje 
byloje. 


Jie nusirito net tiek! Iki smulkmeniškų mar- 
ginalinių diskusijų apie jo asmenybę, gyvenimą, 
laisvę. Kitą dieną profesorius Abramas, kuris pa- 
sijuto užgautas savo kolegos pareiškimų, atsakė iš- 
dailintu stiliumi: 


Norėta mane priversti pasakyti, ko kažkada ne- 
pasakiau netgi apie vieną tokią nereikšmingą bylą. 
Taip, vienos diskusijos metu suteikiau progą išgirs- 
ti, kad traktuoju Popingą kaip eilinį paranoiką, bet 
aš jokiu būdu nenorėjau tos savo pirminės nuomo- 
nės prilyginti galutinei diagnozei. 


Netgi psichiatrai, atrodė, stengėsi jį apeiti. 
Netgi Saladenas, žurnalistas, iš pradžių rašęs apie 
jį geriausius straipsnius, dabar tik perspausdinda- 
vo pranešimus, jų net nepasirašydamas. Popinga 
jo nepažinojo. Jis nežinojo, jaunas jis ar senas, 
linksmas vyras ar niūrus žmogus, tačiau toks ap- 
laidumas jį erzino. 

Koks įdomumas skelbti tokius visiškai sausus 
dalykus kaip šis: 


Ekspertai, kurie, nepaisydami švenčių, tyrė fi- 
nansinę Julijaus de Kostero Jaunesniojo bendrovės 
padėtį, paskelbė pirmą ataskaitą, kurioje nurodė, 
kad jų darbas pareikalaus daugelio savaičių. Iš tie- 
sų atrodo, kad byla bus svarbesnė, negu vertinta iš 
pradžių, ir kad išaiškėjo ne vien skandalingas ban- 
krotas, bet ištisa serija sukčiavimų, pridengtų gar- 
bingos firmos fasadu. 

Kita vertus, Vilhelminos kanalas daugelį dienų 
buvo naršomas tuščiai. Julijaus de Kostero kūno ne- 
rasta, ir neatrodo įmanoma, kad jį būtų nusitempęs 
praplaukiantis laivas. 

Vyrauja nuomonė, kad įvyko surežisuota savi- 
žudybė, o pats laivų frachtuotojas slapta perkirtęs 
sieną. 


Kokios gi čia galėjo būti sąsajos su Popinga? O 
čia netgi priešingai - piktdžiugiškai mėgaujantis 
buvo skelbiamos tokios pastabos kaip ši: 


Komisaras Luka vakar lankėsi Lione ir prisipa- 
žino, kad tai susiję su bylos tyrimu, bet jis atsisakė 
patvirtinti, ar tai dėl Popingos, ar, priešingai, dėl 
kvaišalų pardavinėtojų, kurių keletas jau pateko už 
grotų. 


Kodėl Lione? Ir kodėl taip atkakliai grįžtama 
prie kvaišalų bylos, kuri apskritai nedomina nieko? 


Kodėl viskas klostosi taip, lyg nematomas dirigen- 
tas būtų sumanęs sugadinti visą Žaidimą? 

Toks dirigentas tegalėjo būti komisaras Luka. 
Tik jis vienokiu ar kitokiu būdu trukdydavo re- 
porteriams imtis tirti, kaip jiems yra įprasta. 

Juk paprastai kiekvienas laikraštis tęsia savo 
smulkius tyrimus, kiekvienas kuria savo teoriją, 
randa pėdsakų, kiekvienas reporteris pats apklau- 
sia žmones ir skelbia, ką pavyko sužinoti. 

Tačiau niekam nešovė mintis apklausti Žanos 
Rozjė. Nė žodžio apie jos būklę. Neįmanoma su- 
žinoti, ar jos sveikata pasitaisė, ar ji vėl sugrįžo 
į darbą „Pikrate“. Juolab nė žodžio apie Luji, net 
apie jo sugrįžimą iš Marselio ničnieko neprane- 
šė. 

Ar visa tai jau neįgavo smulkmeniško per- 
sekiojimo tendencijų? Ir ką manyti apie tai, kad 
niekas neprisistatė į policiją ir nepareiškė matęs 
Popingą? Ir kam gi nutylėti tokį dalyką? 

Kad pastūmėtų jį eiti iki galo, suprantama. 
Jam viskas aišku. Jis gūžtelėjo pečiais ir niekina- 
mai atsiduso, nujausdamas, kad aplink jį norima 
sudaryti tuštumą. 

Ir vis dėlto jis išliko atsargus. Kai vaikštinėda- 
vo gatvėmis, jis vengdavo žiūrėti į praeivius tiria- 
mai arba ironiškai. Jis šalinosi gatvės merginų, - 
jau geriau prastai miegoti, netgi iš pradžių ilgai 
neužsnūsti, vis krūpčiojant tamsoje. 

Jis sumanė atlikti naują bandymą. Visai atsi- 
tiktinai atsidūrė „Žavelyje“, tokiame prastučiame 
viešbutyje. Jam atrodė, kad labai sumanu šitaip 
keisti nakvynės vietų kategorijas. Tai buvo klaida. 


Jis nebuvo taip apsirengęs, kad apsistotų tokiuo- 
se viešbučiuose, ir pastebėjo, kad į jį žiūrima su 
nuostaba. 

Taigi nenusileisti pernelyg Žemai ir nekopti 
pernelyg aukštai! Kita vertus, jam teliko dvylika 
šimtų frankų ir reikėjo jau artimiausiomis dieno- 
mis vėl apsirūpinti pinigais. Jis pradėjo apie tai 
galvoti. Dar turėjo laiko, bet klausimas buvo ver- 
tas nagrinėti jau dabar. 

Popinga „Žavelyje“ praleido naktį tarp sausio 
7 ir 8 dienos ir paskui, kai įmetė purvinus marški- 
nius į Seną, nusprendė keisti kvartalus, jei reikėtų 
kur nors įsitaisyti perskaityti laikraščių. Lijo. Ki- 
tiems tai buvo menkas nemalonumas. O jam, tu- 
rinčiam didesnę dienos dalį praleisti gatvėje ir ne- 
turinčiam drabužių pamainai, tai įgavo ypatingą 
reikšmę ir tapo tikra gamtos rūstybės apraiška. 

Tik bėda nevaikšto viena!.. 

Sėdėdamas jaukioje Madleno kvartalo aludėje 
ir skaitydamas laikraštį, kuriame darbavosi būtent 
tas Saladenas, jis vos nepratrūko beprotiškai kva- 
toti, kai perskaitė straipsnio pavadinimą: 


Policija paleido automobilių vagį 


Įdomiausia, kad jau keletą dienų jis kažko pa- 
našaus laukė. Ir neklydo manydamas, kad bando- 
ma iškrėsti kokią nors kiaulystę. Bet apie šitokį 
akibrokštą nė mintis nekilo... 


Vakar, apie penktą valandą vakaro, atsitiktinai 
pamatėme, kaip kriminalinė policija paleido į laisvę 


vieną iš ty automobilių vagių, kurie buvo sulaikyti 
praėjusią savaitę. 

Kai vadinamasis Luji išėjo iš komisaro Luka biu- 
ro, mes bandėme gauti paaiškinimų iš oficialių šalti- 
nių, bet atsitrenkėme į nepajudinamą tylos sieną. 

Todėl tegalime čia pateikti vien savo tyrimų 
duomenis ir pasiūlyti tik keletą prielaidų. 

Pastebėtina, kad spaudai nebuvo perduotas 
joks pranešimas, kai naktį tarp sausio 1 ir 2 die- 
nos komisaras Luka, paprastai neužsiimantis tokio 
pobūdžio bylomis, vadovavo suimant automobilių 
vagių gaują. 

Kam toks slaptumas? Ir kodėl nuo to laiko nič- 
nieko neiškilo aikštėn iš bylos, kuri yra nemenko 
užmojo, nes keturi vyrai ir viena moteris jau atsi- 
dūrė už grotų? 

Mums atrodo, kad galime atsakyti į šitą klau- 
simą, nes mums žinoma gaujos vado tapatybė, ži- 
nome, kad ta grupuotė įvardyta kaip Žiuvizi gauja, 
nes šio miestelio apylinkėse vogti automobiliai tą 
pačią naktį buvo perdažomi, kad paskui juos per- 
mestų į provinciją. 

Gaujos vadas yra ne kas kitas kaip toks Luji, 
anksčiau vertęsis kokaino prekyba, ir jis yra Žanos 
Rozjė meilužis. 

Nepamirškime, kad ji... 


Kesas Popinga būtų galėjęs parašyti šio straips- 
nio tęsinį net geriau už savo draugą Saladeną. 
Dar niekad jo šypsenoje nebuvo susitvenkusios 
tiek paniekos laikraščiams, komisarui Luka, visai 
žmonijai. 


Taigi nuo šiol pasidaro suprantamas asmeni- 
nis komisaro Luka kišimasis į Žiuvizi bylą. Gau- 
ja sulaikyta, kartu ir tokia Roza, anksčiau dirbusi 
kambarine pataisos namuose, dirbtuvių savininko 
Guano sesuo. O tardymas ėjo įprasta linkme, nors 
spauda apie tai nežinojo. 

Ar dabar reikėtų manyti, kad, paleidus Luji, 
kartu pripažintas ir jo nekaltumas? Bet mūsų nuo- 
monė ne tokia. Mes pranešame, kad, trūkstant žinių 
iš Orfevro krantinės, patys apklausėme kai kuriuos 
nusikalstamos terpės atstovus, kurie ypač gerai pa- 
žinojo ir patį Luji, ir jo reikalus. 

- Luji paleistas į laisvę, - pasakė jie mums, - 
tik dėl to, kad kažkam turi padaryti darbelį, su- 
pratote? 

Lyg patvirtindamas šią nuomonę, Luji, apie 
kurį kalbama, vakar vakare apėjo kai kuriuos ba- 
rus ir ten savo draugužiams perdavė paslaptingus 
nurodymus. 

Pasakykime, idant pernelyg toli nenueitume, 
kad mums atrodo, jog nuo šiol Kesas Popinga, Ža- 
nos Rozjė užpuolikas, ieškomas jau ne vien polici- 
jos, bet ir visa „terpė“ nusprendusi gauti jo kailį. 

Taigi mes neabejojame, kad dėl to per labai 
trumpą laiką jis bus sulaikytas. Jeigu tik koks įvy- 
kis... 


Šį kartą pasižiūrėjęs į veidrodį priešais, kita- 
me patalpos gale, Popinga pamatė, kaip išbalo, o 
lūpos negalėjo išraityti šypsenos, kad ir kaip sar- 
kastiškai jis buvo nusiteikęs. 


Įvykiai tik patvirtino jo baimes, ir be Salade- 
no, iš kurio tikėjosi kur kas mažiau, jis būtų nieko 
nesužinojęs, tiesiog vaikštinėjęs sau šen bei ten, 
neįtardamas, koks sąmokslas rezgamas prieš jį. 

Kaip viskas paprasta, po velnių! Operacija 
Žiuvizi pavyko, ir gauja buvo sulaikyta, bet Luka, 
užuot skambinęs apie tai visais varpais, smagino 
laikraščius pasakėlėmis apie morfiną ir heroiną. 

Jis turėjo Luji parodyti Popingos nusiųstą 
skundžiamąjį laišką. Jis nesvyravo - dabar tai jau 
tikras reikalas - pasiūlyti niekšišką sandėrį. 

Štai kas atsitiko! Policija derėjosi su Luji! Po- 
licija jį paleido, kad pagaliau sučiuptų Popingą. 
Kitaip tariant, ji viena buvo nepajėgi nutverti jį 
už pakarpos. 

Tai jau buvo nebe panieka, nebe kartėlis, bet 
pačioje Keso širdies gelmėje susitelkęs pasišlykš- 
tėjimas. Jis paprašė atnešti popieriaus, išsitraukė 
plunksnakotį. Bet kai jau rengėsi rašyti, tik abe- 
jingai gūžtelėjo pečiais. Kam rašyti? Saladenui? 
Kad patvirtintų jo straipsnio teiginius? Komisarui 
Luka, kad ironiškai pasveikintų jį? Tik kam ir kas 
iš to? 

Jeigu jau Luji metėsi į medžioklę, tai policijai 
partija atrodė laimėta ir ji trimitavo pergalę. Tik 
kokiu būdu! Nuo šiol visos Paryžiaus merginos, 
visi valkatos, visi įtartinų barų ir pigių viešbučių 
laikytojai akių nenuleis ir bus pasirengę iškart 
įspėti policiją. 

Policija jo niekada nematė, bet Luji jį pažino- 
jo. 

- Oficiante! Kiek aš skolingas? 


Jis apmokėjo sąskaitą, bet niekur nėjo. Tarp 
kitko, nežinojo kur. Staiga pajuto per visas klajo- 
nes skersai išilgai visą Paryžių susikaupusį nuo- 
vargį. Jis liko sėdėti ant moleskino minkštasuolio, 
sustingusiu žvilgsniu žiūrėdamas į gatvę, banguo- 
jančią nuo skėčių. 

Iš tiesų policija oficialiai buvo palankesnė ne 
jam, o automobilių vagiui, recidyvistui, be kita 
ko, gyvenančiam iš prostitucijos. Taip jau yra. Ir 
niekas negalėtų pasakyti, kad gali būti kitaip. Ir, 
be jokių abejonių, jei Luji pavyks, tai policija už- 
merks akis dėl Žiuvizi gaujos veiklos. 

- Oficiante! 

Jis norėjo išgerti. Nieko nepadarysi! Jam rei- 
kėjo pagalvoti, o stikliukas alkoholio padėtų. 

Po istorijos su Žana Rozjė jis iš esmės klydo, 
manydamas sustoti. Tai bent buvo įžvalgus! Dabar 
jis pradėjo suprasti visuomenės nuomonės mecha- 
nizmą. Reikėjo, kad kitą dieną būtų galima per- 
skaityti visuose laikraščiuose: 


Kesas Popinga užpuola jauną moterį traukiny- 

Ir taip toliau, visą laiką kas nors nauja. Ir ši- 
taip išlaikyti publiką užgniaužusią kvapą, šitaip 
iškilti iki legendos. 

Ar ji būtų taip užsidegusi domėtis Landriu li- 
kimu, jei tas būtų nužudęs vos vieną ar dvi mote- 
ris? 

Taip pat jis tikriausiai klydo, manydamas apra- 
šyti viską, kaip buvo, užuot melavęs. Jei, tarkime, 


jis būtų leidęs jiems patikėti, kad Groningene, kur 
visi manė jį esant pavyzdinį pilietį, jis jau rengęs 
kažkokius slaptus išpuolius? 

Jis dar kartą perskaitė Saladeno straipsnį, ku- 
ris tik patvirtino jo mintį, kad istorijos herojus 
jau ne jis, Popinga, bet Luji, tapęs jos pagrindiniu 
veikėju. 

Jau rytoj Žanos meilužis taps patraukliu per- 
sonažu. Žmonės tiesiog susižavės ta žmogaus me- 
džiokle, kurios pačiame Paryžiaus dugne ėmėsi 
recidyvistas, patyliukais pritariant policijai. 

Ne, jis neprarado ryžto, nenorėjo jo praras- 
ti ir nebūtų su tuo susitaikęs jokia kaina. Jis tik 
turėjo teisę trumpam pajusti nuovargį ir įvertinti 
neteisybę, kurios auka tapo. Kiek jau jų dabar jam 
mynė ant kulnų? Šimtai? Tūkstančiai? 

Bet tai jam netrukdė išgerti stikliuką vynuogi- 
nės ir visai ramiai žiūrėti, kaip lyja. Tegu jie ieško! 
Tegu apšniukštinėja visus praeivius savo panosėje! 
Žmogus visada yra stipresnis už minią, jeigu tik 
išsaugo šaltakraujiškumą. O Popinga savąjį išsau- 
gos. 

Jis tepadarė vienintelę klaidą: iš pat pradžių 
nesuprato, kad visas pasaulis yra priešai. Dar ge- 
siai nesibijojo. Jei tik nežiūrėjo į jį kaip į visiškai 
groteskišką personažą. 

Paranoikas! 

O toliau? Ir ką tai įrodo? Ar tai jam trukdo ty- 
čiotis iš viso Paryžiaus, patogiai atsisėdus šiltame 
aludės kampe prie antro vynuoginės stikliuko? Ar 
tai jam trukdo daryti, ką tik jis nori, ką jis nuspren- 


dė, ką nuspręstų padaryti dabar pat, kokį nors gran- 
diozinį dalyką, ką nors tokio, kas priverstų juos vi- 
sus sudrebėti, kad ir kas jie būtų - ar automobilių 
vagys, ar gatvės merginos, ar Luji tipo katinai? 

Tik jis dar nežinojo ką. Bet jis turėjo laiko. Ge- 
riau niekur neskubėti, palaukti įkvėpimo ir toliau 
stebėti žmones gatvėje, žygiuojančius vorele kaip 
kokia kvaila banda. Kai kas netgi bėgo, lyg galėtų 
paskubinti kokį nors dalyką. Štai policininkas su 
pelerina, reikšmingas kaip popiežius ir įsitikinęs, 
kad yra nepakeičiamas, žaidžiantis su švilpuku ir 
balta lazdele. Ar nebūtų protingesnis, jei, užuot 
maivęsis kaip per paradą, prieitų prie Popingos ir 
paprašytų parodyti dokumentus? 

Vienu kartu viskas būtų baigta. Daugiau ne- 
būtų nei Popingos bylos, nereikėtų daugiau jokio 
Luji, nei komisaro Luka, kuriam vaidenasi, kad jis 
yra pats protingiausias pasaulyje. 

Kad toks jis iš tikrųjų nebuvo, patvirtina tai, 
kad Kesas be jokių informacijos šaltinių jau dau- 
gelį dienų jautė ruošiamą smūgį ir jam dar užteko 
drąsos miegoti vienam. 

Tik kas žino? Nuo šiol galbūt jis jau nebemie- 
gos vienas. Tik jau dabar jo kompanionės nenueis 
niekam papasakoti... 

Kraujas kunkuliavo jam galvoje. Jis dar kartą 
tikrai jis galvojo apie tai, kas ką tik buvo atėję į 
galvą. Kodėl gi ne? Kas gi jam galėtų neleisti? 

Jis staiga atsisuko, nes kažkas kreipėsi į jį an- 
gliškai. Tai buvo vienas tipas, kuris jau keletą mi- 
nučių kažką rašinėjo prie gretimo staliuko. 


— Atsiprašau, pone, - tarė jis šypsodamasis, - 
ar jūs kartais nekalbate angliškai? 

— Taip. 

— Jūs tikriausiai anglas? 

- Taip. 

— Tokiu atveju, atleiskite man, bet paprašysiu 
vienos paslaugos. Aš visiškai neseniai atvažiavau į 
Paryžių. Atvykau iš Amerikos. Norėjau paklausti 
oficianto, kiek reikia priklijuoti pašto ženklų ant 
šito laiško, bet jam nepavyksta manęs suprasti. 

Popinga pakvietė padavėją, viską išvertė, pa- 
žvelgė į savo naująjį bendrą, kuris tiesiog žėrė pa- 
dėkas ir klijavo pašto ženklus ant laiško, adresuo- 
to į Naująjį Orleaną. 

- Jums tikra laimė, kad kalbate prancūziš- 
kai! — atsiduso nepažįstamasis, užversdamas ap- 
lanką. - O aš, kai tik čia atvykau, iškart pasijutau 
labai nelaimingas. Žmonės manęs netgi nesupran- 
ta, kai gatvėje pasiklausiu kelio. Jūs gerai pažįstate 
Paryžių? 

— Taip, šiek tiek. 

Jam darėsi smagu pagalvojus, kad per savai- 
tę turėjo užtektinai laiko perlėkti visus sostinės 
kvartalus. 

— Draugai man davė vieną gerą adresą. Tai 
amerikiečio baras, ir ten susirenka visi Paryžiuje 
esantys amerikiečiai... Gal žinote? 

Vyriškis nebuvo visai jaunas. Plaukai jau pra- 
žilę, skruostai išraižyti raudonų gyslelių, nosis 
taip pat raudona, išduodanti, kad jos savininkas 
gerokai linkęs vartoti stipriuosius alkoholinius 
gėrimus. 


— Atrodo, kad jis kažkur visai šalia Operos, bet 
ieškojau net pusvalandį ir neradau. 

Jis išsitraukė popierėlį iš savo dukslaus ap- 
siausto kišenės: 

- Gatvė... palaukite... Mišodjero gatvė... 

— Taip, aš ją Žinau! 

— Toli nuo čia? 

— Gal koks penketas minučių pėsčiomis. 

Žmogėnas, atrodė, svyravo, pagaliau sumur- 
mėjo: 

— Ar nesutiktumėte nueiti ten kartu su manimi 
ir išgerti aperityvo? Jau dvi dienos, kaip neturiu 
su kuo pasikalbėti. 

O kaipgi Popinga! Jau gera savaitė, kai jam nė 
karto tokios progos nepasitaikė. 

Po penketo minučių abu vyrai jau ėjo Didžiai- 
siais bulvarais, ir gatvės prekeivis, išgirdęs juos 
kalbantis angliškai, pradėjo jiems rodyti blizgan- 
čius atvirukus. 

— Kas tai yra? - paklausė jankis. 

O Kesas rausdamas: 

- Tai menkniekis, ar ne? Smulkmenos užsie- 
niečiams... 

- Ar jau ilgai esate Paryžiuje? 

— Taip, gana ilgai! 

— Aš tai čia pabūsiu savaitę, paskui važiuosiu į 
Italiją, vėliau grįšiu į Naująjį Orleaną? Gal žinote? 

- Ne. 

Žmonės į juos gręžiodavosi. Kadangi jie buvo 
keisti tipai, didžiuliais žingsniais pasitikėdami 
žirgliojantys Didžiaisiais bulvarais ir kalbantys 
taip garsiai, lyg niekas negalėtų jų suprasti. 

— Štai šitoje gatvėje... - parodė Popinga. 

Jis buvo užtektinai atsargus, kad susiprastų 
nieko kompromituojama apie save neprasitarti 
šiam Žmogui. Net jei jis priklauso policijai ar Luji 
gaujai, vis vien nieko nepeš. 

Jis stumtelėjo baro duris, kurio dar nežinojo. 
Jį nustebino ir aplinka, ir publika. 

Jam čia buvo viskas nauja. Lyg būtum ne Pran- 
cūzijoje, o Jungtinėse Valstijose. Aplink aukštą 
raudonmedžio barą stambūs ir tvirto sudėjimo 
vyrai labai garsiai kalbėjosi, gėrė ir rūkė, o du 
barmenai, iš kurių vienas buvo kinas, zuite zujo 
pilstydami viskį ir alų į didžiulius bokalus, o veid- 
rodžiai buvo išmarginti daugybės užrašų kreida. 

- Viskio, ar ne? 

— Prašyčiau! 

Kaip visa tai skyrėsi nuo Popingos paskutinių 
dienų aludžių aplinkos, net įsiėdusio jų interjero: 
nikeliuoto rutulio ant ketaus kojelių, šluosčių, sta- 
liukų su telefonų knygomis, kasininkių ant kėdžių 
labai aukštomis kojomis, padavėjų baltomis pri- 
juostėmis... 

Štai čia imdavai galvoti apie kažką kitą - tolimą 
kelionę, uostą nepažįstamoje šalyje. Kesas įtempė 
ausis ir suprato, kad dauguma lankytojų ginčijasi 
dėl popietinių arklių lenktynių, o pats storiausias 
iš jų, su keturgubu pagurkliu ir apsiaustu rudais 
langeliais, lyg nužengęs iš kokios karikatūros, pri- 
iminėja lažybų statymus. 

- Jūs taip pat prekiaujate? - paklausė Popingos 
naujasis draugas. 

— Taip... Prekiauju miltais... 


Šitaip atsakė, nes šį bei tą nusimanė apie mil- 
tus. Juk tai buvo dalis de Kostero bendrovės vei- 
klos. 

- O aš prekiauju odomis. Gal dešrelę? Taip! 
Jūs turite suvalgyti dešrelę! Esu tikras, kad jos čia 
tiesiog nuostabios. Čia mes esame Amerikoje, o 
Amerika gamina nuostabias dešreles... 

Žmonės čia be perstojo tai įeidavo, tai išeidavo. 
Tiršti tabako dūmai tvenkėsi virš baro, nuo sienų 
šypsojosi Amerikos sporto čempionai, padovano- 
ję savo nuotraukas su užrašu baro šeimininkui. 

- Čia miela vieta, ar ne? Draugas, davęs man 
šitą adresą, sakė, kad tai maloniausia Paryžiaus 
vietelė. Du viskio, barmene! 

Paskui be ceremonijų seilėtai šypsodamasis: 

- Ar tikrai prancūzai tokie malonūs užsienie- 
čiams? Aš dar neturėjau laiko apžiūrėti linksmojo 
Monmartro. Prisipažįstu, kad šiek tiek bijau... 

- Bijotės - ko? 

- Pas mus pasakojama, kad čia yra daug blogų 
vaikinų, kurie miklesni už visus mūsų gangsterius, 
ir kyla grėsmė, kad užsieniečiai gali būti apvogti. 
Jūsų dar niekas neapvogė? 

- Niekuomet. Nors labai dažnai vaikštau po 
Monmartrą. 

- Ar jau susipažinote su moterimis? 

- Taip. 

- Ir ten nebūna pasislėpusio kambaryje nusi- 
kaltėlio? 

Popinga net šiek tiek primiršo galimas komi- 
saro Luka klastas. Čia jis jautėsi senbuvis, kuris 
viską žino ir duoda patarimų naujokui. Kuo ilgiau 


žiūrėjo į savo kompanioną, tuo naivesnis jis jam 
atrodė, naivesnis už bet kokį olandą. 

— Jų meilužiai netūno kambaryje, o laukia už 
durų. 

— O kąjie rengiasi daryti? 

— Nieko. Jie tik laukia. Taigi neturite ko bijo- 
tis! 

— Ar nešiojatės revolverį? 

— Niekuomet! 

— O Niujorke, kai einu tvarkyti reikalų, visada 
nešuosi revolverį... 

— Bet čia juk Paryžius! 

Dešrelės iš tikrųjų buvo skanios. Popinga iš- 
tuštino savo stiklą, ir jis vėl buvo pripildytas. 

- Jūs apsistojote gerame viešbutyje? 

- Labai gerame. 

— Aš apsistojau, - pasakė užsienietis, - „Grand 
otelyje“. Ten labai gerai. 

Ir jis ištiesė dėžutę su cigarais, o Kesas paėmė 
be jokios gėdos, nes vieną kartą per tiek dienų ir 
dar šitokioje vietoje jis turėjo teisę atsiduoti pra- 
bangai surūkyti bent vieną vienintelį cigarą. 

— Ar nežinote, kur pardavinėja amerikiečių 
laikraščius? Norėčiau sužinoti biržos kursus... 

- Visuose kioskuose. Nuo čia gal penkiasde- 
šimt metrų, prie gatvės kampo. 

— Leisite minutėlei? Aš tuoj pat grįšiu. Užsisa- 
kykite dar porą dešrelių, nejaugi nenorėtumėte? 

Žmonių čia jau buvo netiršta, nes artėjo pirma 
valanda ir dauguma išėjo papietauti. Popinga pa- 
laukė penketą minučių, nusistebėjo, kad jo kom- 
panionas dar nepasirodė, paskui pradėjo galvoti 

buvo jau penkiolika po pirmos. 

Jis net nepamatė, kaip akylai jį stebi barmenas 
nei kaip jis kažką pašnibždomis pasakė kinui. 

Viskis jį veikė labai gerai. Jis pajuto daugiau 
pasitikėjimo savimi. Dar buvo kupinas jėgų su- 
duoti atsakomąjį smūgį visiems tiems luka ir luji 
ir tvirtai pasiryžo, kad dar šią popietę sugalvos 
planą, kuris juos apstulbins ir privers laikraščius 
apie jį kalbėti kitokiu tonu. 

Kodėl amerikietis negrįžta? Juk negalėjo pasi- 
klysti! Popinga atidarė baro duris, pasižvalgė po 
draugo ten nepamatė. 

Taigi jis tik pasišaipė iš minties, kad leidosi 
apmaunamas ir anas jam paliko apmokėti sąskai- 
tą. 

Viena smulkia kiaulyste daugiau ar mažiau, tai 
nieko nekeičia. Jis jau pradėjo su tuo apsiprasti. 

- Atneškite dar viskio! 

Jis turėjo prisigerti. Buvo tikras, kad ir kas at- 
sitiktų, sugebės išsaugoti pakankamai šaltakrau- 
jiškumo, kad neišsiduotų ir... 

Kad užpildytų laiką, jis įjungė specialų apara- 
tą, iš kurio pabiro kramtomosios gumos kamuo- 
liukai, paskui paprašė naujo cigaro, nes senasis 
jau užgeso, vėliau apsižvalgė aplink ir įsitikino, 
kad baras jau visiškai tuščias, tik kinas atsisėdęs 
pačiame salės gale pietauja, o kitas barmenas tuo 
metu tvarkė savo įrankius. 

Vis dėlto kaip niekinga vaidinti tokį spektaklį, 
kad priverstum sumokėti už keturias dešreles ir 


keletą taurių viskio. Žinoma, jis nebuvo turtuolis. 
Jam labiau negu bet kam kitam reikėjo pinigų, nes 
jam tai jau buvo gyvenimo arba mirties klausimas. 
Net paprasčiausia smulkmena atrodė iškalbingai: 
kai jo marškiniai susipurvindavo, jis negalėjo jų 
išsiskalbti, bet turėjo nusipirkti kitus, o panešio- 
tus vos keletą dienų, dar beveik visai naujus, iš- 
mesti į Seną. 

Kodėl gi dar nepaprašius dešrelės, kad paskui 
nereikėtų pietauti? Jam ta proga dar šovė mintis 
praleisti popietę arklių lenktynėse. Kaip būtų ge- 
rai, juk jį tiesiog išsunkdavo toks nuolatinis suki- 
nėjimasis ratu vis tarp tų pačių dekoracijų. 

Jau norėjo prasižioti. Tik, sutapimas, barme- 
nas suspėjo prasižioti tuo pat metu kaip ir jis, ir 
Popinga leido jam prabilti pirmam: 

— Atleiskite, kad šito klausiu. Ar pažįstate tą 
poną, su kuriuo neseniai bendravote? 

Ką jis turėtų atsakyti? Taip ar ne? 

— Aš jį labai menkai pažįstu... taip, menkai... 

Barmenas, gerokai varžydamasis, tęsė: 

— Ar žinote, kuo jis užsiima? 

- Prekiauja kažkokiomis odomis... 

Kinas pačiame salės gale net įtempė ausis, ir 
Popinga suprato, kad iš tikrųjų kažkas atsitiko, tad 
net padvejojo, ar jam iškart neišėjus ir paskui jau 
paknopstomis nelėkus kuo toliau iš čia. 

- Taigi jis jus apmovė! 

— Ką norėjote tuo pasakyti? 

— Aš nedrįsau jūsų įspėti, kada čia buvo tiek 
žmonių, pagaliau ir nežinojau, ar nesate koks nors 
jo draugas... 


Ir barmenas, perstatęs džino butelį kitur, at- 
siduso: 

— Nors tai, kaip sako, jau istorija, bet, be visa 
ko, apmautas dar likau ir aš! 

- Nesuprantu! 

- Žinau... Bet greitai viską suprasite... Ar daug 
pinigų turėjote? 

- Gana daug! 

— Paieškokite savo piniginės. Nežinau, į kurią 
kišenę ją paprastai įsikišate, bet galėčiau lažintis 
nežinia iš ko, kad daugiau jos nebeturite. 

Popinga apsičiupinėjo ir pajuto, kaip jam 
džiūsta gerklė. Kaip barmenas ir sakė, piniginės 
kišenėje nebebuvo! 

- Ar nepastebėjote, kaip visą laiką juokauda- 
mas jis jus vis kumšnojo? Jis specialistas. Jau de- 
šimt metų jį pažįstu. Policija taip pat. Jis vienas 
mikliausių kišenvagių visoje Europoje... 

Kesas trumpam užsimerkė. Ir dar akimirką jo 
ranka kažko ieškojo apsiausto kišenėje... 

Lyg visų jo pinigų, vienintelės priemonės 
prasilaikyti, vagystės dar neužtektų, amerikietis 
nušvilpė ir skutimosi mašinėlę, pagal formą su- 
painiojęs, be abejo, su brangenybių dėžute. 

Per dieną kišenvagių aukomis Paryžiuje ti- 
kriausiai tampa tūkstančiai žmonių. Daugumai, 
gal net visiems iš eilės, viskas baigiasi tik daugiau 
ar mažiau reikšmingos pinigų sumos praradimu. 

Kesas buvo vienintelė būtybė, kuriai dvylika 
šimtų frankų ir skutimosi mašinėlė buvo, taip sa- 
kant, paskutinis išganymas. Šis žmogus jautriau 
už visus kitus išgyveno karo būseną. Jau nuo pat 

ryto likimas iš laikraščio straipsnio skilčių pradė- 
jo rodyti savo šlykščią grimasą. 

Paskui jis pamanė, kad pagaliau sulaukė ato- 
kvėpio ir turės bent kažką panašaus į pramogą. Jis 
išskėstomis rankomis priėmė tas viskio taures ir 
dešreles, pokalbį, kuris pakeitė jo nepabaigiamą 
kalbėjimąsi su savimi. 

- Vis dėlto bandžiau jus įspėti. Bet visų pirma 
jūs į mane net nežiūrėjote. Be to, kaip jau sakiau, 
net pamaniau, kad esate koks nors jo draugas, gal 
net bendrininkas... 

Popinga blankiai nusišypsojo barmenui, kuris 
vis atsiprašinėjo: 

- Ar daug praradote? 

- Ne... Nelabai... - lemeno Popinga stengda- 
masis išlaikyti tokią pačią kone angelišką šypse- 
ną. 

Jis prarado nei daug, nei mažai. Jis prarado 
viską! Viską, ką tik žmogus gali prarasti, kvailai, 
per nelemtą atsitiktinumą. Taip, dėl atsitiktinumo, 
pradėjusio su juo sukčiauti kaip policija ir Luji. 

Jis niekaip negalėjo ryžtis iš ten išeiti. Tik nu- 
leido galvą, nes pajuto kylantį karštį po blakstie- 
nomis ir bijojo, kad barmenas nepastebėtų žybte- 
lint ašarų. 

Tai jau pernelyg! Pernelyg kvaila. Pernelyg ne- 
pelnyta. 

- Ar toli gyvenate? 

- Gana toli, taip... 

- Paklausykite. Aš jumis pasitikiu. Paskolinsiu 
jums dvidešimt frankų, kad turėtumėte už ką pa- 
imti taksi. Nežinau, ar pateiksite policijai skundą. 

Bet kokiu atveju, jei jį pagaliau suims, nuo to vi- 
siems bus geriau... 

Jis sutikdamas linktelėjo galvą. Jam norėjosi 
atsisėsti, pagalvoti, susiimti už galvos, prapliupti 
galbūt juoku, galbūt rauda. Tai buvo ne vien kvai- 
la, paprasčiausiai buvo šlykštu, ir jis žinojo, kad to 
nenusipelnė. 

Tik ką jis galėjo padaryti? Taip, ką jis galėjo 
padaryti? Išskyrus... 

Išskyrus vieną dalykėlį, kurį jis traktavo, savai- 
me suprantama, kaip visiškai teisėtą. Tarp kitko, 
tai visai nebuvo apmąstyta. Atsirado vien iš ne- 
apykantos Rozai... Tiesiog instinktyvi neapykanta, 
nes realiai nieko negalėjo jai prikišti... Jis parašė 
komisarui Luka, kad įskųstų tą gaują... 

Ar tikrai buvo pelnyta, kaip atkirtis?.. 

Jis paėmė dvidešimt frankų, kuriuos ištiesė 
barmenas. Pakėlė akis, ir prieš akis iškilo jo pa- 
ties veidas, kurį pamatė atsimušant veidrodyje, 
suraižytą kreidos užrašais. Tik pats veidas neiš- 
reiškė visiškai nieko: nei skausmo, nei nevilties, 
toks panašus į tą, kurį jis kažkada matė, tiksliau, 
prieš dešimtį metų Groningene, kai kažkokį vyrą 
partrenkė tramvajus ir švarutėliai nurėžė jam abi 
kojas... Tik sužeistasis to dar nežinojo. Dar ne- 
užteko laiko skausmui pajusti. Ir kai arčiausiai 
susibūrę Žmonės pradėjo bėgti nuo jo, jis Žiūrė- 
jo į juos be galo nustebęs, nesuprasdamas, kas gi 
jiems atsitiko, kas gi atsitiko jam ir kodėl jis čia, 
paslikas ant žemės, šūkaujančios iš siaubo minios 
viduryje. 

— Atleiskite man, - sumurmėjo jis. - Ačiū. 

Jis atidarė duris... Paskui turėjo kažkur eiti, 
bet nesuprato nei kur, net krypties, kuria žings- 
niuoja, nejautė, kaip jį užkliudo praeiviai, nei kad 
jis kalbasi pats su savimi... 

Visi apgaudinėjo! Štai vienintelė aiški tiesa! 
Visi jį apgaudinėjo! Jį apgaudinėjo, nes jis buvo 
pernelyg stiprus, nes negalėjo kitaip jo įveikti, jei 
žaistų garbingai. 

Komisaras Luka, kuris nedrįso duoti leidimo 
išspausdinti savo nuotraukos, pats pirmas ėmėsi 
apgaudinėti ir nesigėdijo prastos pokerio parti- 
jos suktybių; kaip jis stengėsi visus įtikinti, kad 
išvykęs į Lioną ir nieko nežino apie automobilių 
vagis... 

Luji apgaudinėjo ir derėjosi su policija... Žana 
Rozjė taip pat... 

Iš jos Popinga šito nesitikėjo. Kitų elgesys kėlė 
jam tik pasipiktinimą bei panieką, bet jos - gero- 
kai ir skaudino, nes jam visą laiką atrodė, kad tarp 
jųdviejų kažkas buvo. 

Tai patvirtina, kad jis nenužudė jos. 

Dabar atsitiktinumas jį taip pat apgaudinėjo ir 
atsiuntė jam tą vulgarų amerikietį, kuris tesugebė- 
jo vien ištuštinti savo draugo kišenes... 

Ir kuriam jokios naudos iš skutimosi mašinė- 
lės už šešiolika frankų. 

Viskas pernelyg idiotiška, taip! 

Tiesiog šlykštu... 


XI SKYRIUS 


Kaip Kesas Popinga sužinojo, kad valkatos apran- 
ga kainuoja septyniasdešimt frankų, ir kaip jis 
sugalvojo pasirodyti visiškai nuogas. 


Tikriausiai šitaip vis apie ką nors galvoti buvo la- 
biau varginama negu žingsniuoti. Ypač kai Popin- 
ga nusprendė viską suvokti rimtai, pasiekti pačią 
dalykų esmę, perkąsti viską nuo A iki Z, apžvelgti 
viską, kas tik artimiau ar tolimiau siejosi su Po- 
pinga. 

Ar ne kažkoks niekingas komisaras Luka ir 
kažkoks Luji nulėmė, kad galvodamas prarastų ra- 
mybę, ar ne juoko vertas kišenių kraustytojas jį 
sudorojo taip, kad nebegali net prisėsti? 

Kadangi Paryžiuje norint prisėsti reikėjo pini- 
gų. Ir Kesas buvo priverstas apie penktą valandą 
tęsti savo mintis bažnyčioje, kur prie kažkokio 
jam nežinomo šventojo kojų degė daugybė žva- 
kių. Bet ir paskui jis nežinojo, ką reikėtų daryti. 
Nors tai neturėjo jokios reikšmės. Svarbu buvo tik 
tai, kad jis galvojo ir turėjo staiga stabdyti minčių 

jo, o Kesas net pašoko, apimtas noro sprukti, bet 

susitvardė ir turėjo įdėti neišpasakytų pastangų, 
kad atgautų šaltą protą. 

Arba atsirasdavo kažkokia menkutė mintelė 
visai apie nieką, kuri prisiskiepydavo prie kitų ir 
be jokios priežasties įgaudavo reikšmę, nukrei- 
piančią nuo esminės idėjos. 

Kad jis pražygiavo daugelį valandų, tai nie- 
kam nė motais. Jei pats savęs labai negailėjo, 
tad juo mažiau jam reikėtų, kad kas nors dėl jo 
graudintųsi. Tik tiek, kad dabar jis turėjo vien 
eiti niekur nesustodamas! Turėdamas dvidešimt 
frankų jis negalėtų apsistoti jokiame viešbutyje. 
Nors bistro veikė didesnę nakties dalį, bet to- 
kiose vietose gali būti beveik visiškai tikras, kad 
tave sučiups. 

Jei dar būtų apsirengęs skarmalais. Tada galė- 
tų glaustis po tiltais, bet valkata, apsirengęs gan 
ištaigiai, iškart pasirodytų įtartinas. 

Jis ėjo. Juk niekam nesukelia nepasitikėjimo 
tas, kas eina ir atrodo, kad planuoja kažkur nueiti. 
Tik iš tiesų jis niekur nėjo ir kartkartėmis, kai bū- 
davo tikras, kad gatvėje, išskyrus jį, nėra žmonių, 
stabtelėdavo pamindžikuoti vietoje. 

Kur tuo metu jis buvo mintyse? Ir štai viena 
tuo metu atsiradusi vis dar jį smagino, tik gal dau- 
giau jausmas negu mintis: 

Tai panašu į Fridos gimimą. 

Kodėl? Jam būtų sunku atsakyti. Jis ėjo išilgai 
Senos, labai toli, galbūt jau atsidūrė ir už Pary- 
žiaus. Pakrantėje dunksojo milžiniškos gamyklos, 
nes jis matė ryškiai šviečiančias langų eiles, o ka- 
minai tvieskė dangų liepsnų aureolėmis. 

Lijo, lietaus čiurkšlės krito įstrižai. Gal ir dėl 
to, nes, kai jam gimė duktė, taip pat lijo. Tada buvo 
vasara, bet lietus raižė tokius pačius brūkšnius. Ir 
turėjo būti kone tiek pat valandų. Ne, juk buvo va- 
sara, todėl saulė patekėdavo kur kas anksčiau. Ar 
svarbu! Dar neišbrėško aušra, bet Popinga tada vis 
dėlto išėjo pasivaikščioti kur nors netolimais per 
patį lietų, plika galva, susikišęs rankas į kišenes, 
dairydamasis į pirmų aukštų langus. Darbininkų 
kvartale, anapus tilto, kai kurie langai jau švietė, 
ir jis įsivaizdavo dar apsnūdusius žmones, kurie 
pradeda praustis... 

Tik kas jam nuo to galėtų pasidaryti? Jis turėtų 
priimti esminį sprendimą ir tik leidžiasi išblaško- 
mas tokių dalykų. Tad jis stabtelėjo pasižiūrėti į 
upę, kuri šiose vietovėse, atrodė, dalijosi pusiau, 
iš jos sruveno kažkoks kanalas. 

Toliau driekėsi tuščia pakrantė. Paskui pasiro- 
dė aukšti nykios išvaizdos namai su šviečiančiais 
langais, ir jis priėjo kažkokį bistro, kurio šalčmirys 
šeimininkas šildėsi prie įjungto kavos aparato. 

Jis gūžtelėjo pečiais. Visąlaik veik tas pats! Ži- 
noma, jis galėjo eiti į vidų, visiškai abejingai pri- 
eiti prie baro, nudėti žmogėną, kai tik jis nusigręš, 
ir sprukti, pasigriebęs kasą. 

Bet dėl to visiškai nereikėjo būti Kesu Popin- 
ga. 

Ne! Net neverta daugiau galvoti apie tokius 
dalykus. Kartą jis visą popietę svarstė tokį planą, 
apgalvojo viską, ką turėtų daryti. O dabar tai tebu- 
vo tarsi kreidos likučiai, kai lentelę nutrina drėg- 
na kempinė. 

Buvo per vėlu. Iš esmės jis visada vėluodavo, 
nes viską blogai pradėdavo. 

Jis buvo kur kas protingesnis už Landriu, taip 
pat už visus kitus, apie kuriuos vien ir tekalbėta 
liaupsinant jų žygdarbius. Betgi jie visi tam ren- 
gėsi, darė viską apgalvodami, o jis tai būtų galėjęs 
dar geriau padaryti, jei tik panorėtų. 

Jei nebūtų klaidos... Jei Pamela nebūtų pra- 
pliupusi taip isteriškai kvatoti... Išskyrus tai, jis 
buvo tikras, kad nepadarė jokios klaidos, ir bent 
jau tai visi turėtų pripažinti. 

Būriai žmonių ėjo pro šalį, jie traukė tos di- 
džiulės gamyklos link, ir Popinga buvo priverstas 
pasisaugoti, kad nepatrauktų dėmesio, nes dabar 
jis neturėjo teisės leistis užklumpamas. 

Jis turėjo atlikti dar vieną darbą... Paskui jau 
viskas eis greitai... Bet kol kas jis turėjo laikytis 
nepajudinamai, neišsiduoti jokia kaina... 

Vis dėlto labai sunku žmogui, kuris eina per 
lietų dešimt ar daugiau valandų, nepatraukti kie- 
no dėmesio. 

Bet jau geriau buvo tęsti šį Žygį, pereiti Ivri, 
paskui Alforvilį. Dar neišbrėško rytas ir nesu- 
raudonavo žara, kai jis atsidūrė kažkokiame kai- 
me Senos pakrantėje, nusėtoje laivų švartavimo 
knechtų. 

Vanduo čia buvo gelsvas nuo dumblo, srovė 
smarki, ir matėsi, kaip sūkuriuoja šakos ir viso- 
kios nuolaužos. Už kokių šimto metrų prieky- 
je stūksojo žemas statinys, kurio pirmas aukštas 
buvo apšviestas, ir Popinga iškaboje perskaitė: 
„Pas besikvatojantį karpį“. Iš pradžių jis ničnieko 

nesuprato. Todėl turėjo pagalvoti, bet kai susigau- 
dė, tai tik gūžtelėjo pečiais. Ne taip jau ir juokinga 
besikvatojančiu vadinti karpį, kuris yra žuvis ir 
dar su tokiais mažyčiais žabtais. 

Pastatą iš visų pusių supo pavėsinės, tiksliau - 
aplinkui stirksojo metaliniai statramsčiai, ir tik 
vasarą čia atsirasdavo pavėsinių, o ant kranto gu- 
lėjo ištempta koks tuzinas valčių. 

Popinga iš pradžių praėjo pro šalį lyg nekreip- 
damas dėmesio, pamatė drūtą moteriškę, smagiai 
žarstančią anglis krosnyje. Kavinės salė buvo gana 
erdvi, o prie stalo, užtiesto rusva klijuote, vyriš- 
kis, suprantama, šios užeigos šeimininkas, trupi- 
no duonos plutas. 
prasčiausią veido išraišką ir prie slenksčio atsai- 
niai pramurmėjo: 

- Šlykštus oras, ar ne? 

Moteris krūptelėjo, aišku, kad išsigando, lyg 
būtų numaniusi užpuolimą. Beje, ji ir toliau ne- 
patikliai stebėjo, kai jis jau sėdosi arčiau krosnies 
ir paklausė: 

— Ar būtų galima puodelį kavos? 

- Žinoma, kad galima! 

Ant kėdės, susisukusi į kamuolį, snaudė katė. 

— Ar galima būtų ir šiek tiek duonos su svies- 
tu? 

Šie žmonės nežinojo, su kuo turi reikalą, ir jei 
nors truputį numanytų, kas bus rytoj... 

Jis valgė, nors ir nesijautė alkanas. Paskui, kai 
jau visai prašvito ir elektra buvo užgesinta, jis pa- 
prašė, ar neatneštų jam ko nors, kuo galėtų rašyti. 

Pagaliau jis susidėliojo priešais save prasto po- 
pieriaus langeliais lapus, kokius paprastai parduo- 
į matomą už lango niūrų ir drumstą srovės ruožą, 
štai ką parašė: 


Pone vyriausiasis redaktoriau, 

Kaip vakar paskelbė jūsų laikraštis, kažkoks ko- 
misaras Luka, dvi savaites be perstojo kartojantis, 
kad mane suimti yra tik keleto valandų klausimas, 
paleido į laisvę grupę piktadarių ir recidyvistų, kad 
užsiundytų juos mane persekioti. 

Ar panorėsite būti toks malonus ir paskelbsite 
šį laišką, kuris padės galą tokiai beprasmei medžio- 
klei bei padėčiai, niekam nepridedančiai nei gar- 
bės, nei pasididžiavimo? 

Tai paskutinis kartas, kai jums rašau, taip pat 
paskutinis, kai išgirsite kalbant apie mane. 

Aš iš tiesų suradau būdą, kaip pasiekti tikslą, 
kurį nusibrėžiau palikdamas Groningeną ir drauge 
atmesdamas priimtas visuomenėje taisykles. 

Kai gausite šį laišką, aš jau neprisiminsiu jokio 
Keso Popingos ir daugiau nebebūsiu bėgančio nuo 
policijos nusikaltėlio padėtyje. 

Mano vardas bus garbingas, gera visuomeninė 
padėtis neginčytina, o aš priklausysiu kategorijai 
žmonių, kurie gali sau leisti viską, nes jiems užten- 
ka ir pinigų, ir cinizmo. 

Atleiskite man, kad jums nesakau, kur plėtosiu 
savo veiklą: ar Londone, ar Amerikoje, o gal pa- 
prasčiausiai Paryžiuje, bet puikiai suprantate, kaip 
būtina šiuo atveju išlaikyti santūrumą. 

Jums užteks žinoti tik tiek, kad vadovau- 
siu stambioms finansinėms operacijoms ir, užuot 
vaikščiojęs pas tokias kaip Pamela ar Žana Ro- 
zjė, viešai rinksiuosi meilužes tarp teatro ar kino 
žvaigždžių. 

Štai ką, pone redaktoriau, norėjau jums pa- 
sakyti. Šią žinią jums pateikiu kaip pirmieną tik 
dėl jūsų bendradarbio Saladeno. Nors juo anksčiau 
ir piktinausi, tačiau vakar man labai padėjo jo 
straipsnis. 

Leiskite dar sykį pakartoti, ir aš žinau, ką sa- 
kau, kad, kai gausite šitą laišką, aš jau būsiu vi- 
siškai nepasiekiamas jokiam puolimui, o komisaras 
Luka bus priverstas nutraukti tyrimą, kurio taip 
puikiai ir elegantiškai ėmėsi... 

Aš jau įrodžiau, kad ir vienas žmogus, papras- 
čiausias tarnautojas, vien vadovaudamasis savo 
protu, jei tik laikosi žaidimo taisyklių, gali sėkmin- 
gai siekti bet kokio tikslo, vos jis tampa laisvas. 

Priimkite, pone redaktoriau, nuoširdžiausius 
sveikinimus to, kas pasirašo jau paskutinį kartą. 

Kesas Popinga 


Jis vos susilaikė nepridėjęs ironiško epiteto 
paranoikas. Paskui, kai šeimininkas stovėjo prie 
pinga pro jo petį pamatė žaliai dažytus žvejų lai- 
velius, neištvėrė nepasakęs: 

— Aš taip pat turiu laivą! 

— Ak! - atsiliepė pašnekovas mandagiai. 

- Tik visai kitoks modelis. Nemanau, kad tokį 
žinote Prancūzijoje... 

Jis papasakojo apie savo laivelio konstrukciją, 
o šeimininkė tuo metu susinešiojo kibirus didžia- 
jam valymui. 

Keisčiausia, kad, kalbėdamas apie „Jūrų vel- 
nią“, nelauktai pajuto, kaip jam užkaista po akių 
vokais, ir turėjo nusukti veidą.-Jis matė savo laivą, 
elegantišką kaip žaisliukas, prišvartuotą kanalo 
krantinėje, ir jam staiga... 

— Kiek aš jums skolingas?.. Tarp kitko... Kokiu 
būdu galėčiau grįžti į Paryžių? 

- Galite sėsti į tramvajų, kokie penki šimtai 
metrų nuo čia. 

— O Žiuvizi ar toli? 

- Reikia įsėsti į traukinį Alforvilyje. Arba vyk- 
ti į Paryžių, o iš ten autobusu... 

Jam buvo labai sunku iš ten išeiti. Jis žvelgė į 
stalą, prie kurio ką tik rašė, į tą krosnį ir katę, per- 
sisotinusią šilumos ant šiaudinės kėdės, į tą senę, 
kuri klūpomis plovė grindis, į tą vyrą, kuris rūkė 
riestą pypkutę ir vilkėjo storu melsvu kaip jūrei- 
vio mMegztiniu. 

„Besikvatojantis karpis, - mintyse pakartojo 
jis. 

Jam labai norėjosi dar ką nors jiems pasaky- 
ti, leisti jiems išgirsti, kad visiškai to nežinodami 
taps labai reikšmingo įvykio dalyviais, ir pasiūlyti 
labai dėmesingai skaityti rytojaus laikraščius. 

Jis vis delsė. Dar norėjosi stiklo alkoholio, bet 
turėjo taupyti dvidešimtį frankų. 

— Na, aš einu... - atsiduso jis. 

O šeimininkai to tik ir telaukė, nes jis pasirodė 
jiems keistas. 

Jo planas iš pradžių buvo šiek tiek kitoks. Jis 
manė į Žiuvizi eiti pėsčiomis, neskubėdamas palei 
Seną, nes dar visa diena buvo prieš akis. Bet tai tik 
patvirtina, kad jis sugebėjo išsaugoti šaltą kraują, 
nes rašydamas laišką pagalvojo: jei ant voko bus 
netolimos nuo Žiuvizi vietovės antspaudas, tai iš- 
kart bus sulyginta ir iš viso to rašymo nebus jo- 
kios naudos. 

Geriausia buvo sugrįžti į Paryžių. Jis sėdo 
į tramvajų, ir nuo kratymo jį suėmė šleikštulys, 
kaip atsitinka, kada būni labai pavargęs. Prie Luv- 
ro jis nusipirko pašto ženklą ir įmetė laišką į dėžu- 
tę, paskui dar gana ilgai jautė svaigulį, lyg kabotų 
virš tuštumos. 

Nuo šiol jam daugiau nebereikėjo apie ką nors 
galvoti. Užteko tik išpildyti tai, ką buvo nuspren- 
dęs, žingsnis po žingsnio, nedarant jokių klaidų. 

Tebelijo. Paryžius atrodė pilkas, purvinas ir 
paskendęs miglose lyg kokiame košmare, pripil- 
dytas Žmonių, nežinančių, kur brenda gatvėmis, 
prie Halių slidinėjančių ant daržovių atliekų, pra- 
slenkančių tarp vitrinų, prikrautų batų. Tik dabar 
jis pastebėjo, kokia čia gausybė avalynės parduo- 
tuvių ir šimtų šimtai porų batų lentynose. 

Jam galbūt reikėjo laiške parašyti, kad... 

Bet ne! Kad juo patikėtų, nevertėjo pernelyg 
plačiai kalbėti. Tarp kitko, jau buvo ir per vėlu. 
Pernelyg vėlu viskam. Jam net neužteko drąsos 
nuvilkti nuo žmogaus drabužių. 

Jam tų drabužių reikėjo žūtbūtinai. Naktį šalia 
metro tilto jis aptiko girtuoklį, miegantį ant suo- 
liuko. 

Tereikėjo tik apsvaiginti jį kumščio smūgiu į 
galvą ir nurengti. Kas jam nuo to baisaus būtų at- 
sitikę? Žmogus gulėjo apsivėmęs. Šalia mėtėsi iš- 
tuštintas litrinis butelis. 

Iš tikrųjų Popinga nejautė jokio gailesčio. Visai 
ne. Jis jau susiprato, kad per vėlu, štai ir viskas. 

Net jeigu jis to būtų ėmęsis iš pat pradžių, da- 
bar jau žinojo, kad vis vien nieko neišeitų. Vienas 
laikraštis pateikė jo dramos esmę, bet skaityda- 
mas Kesas neatkreipė dėmesio, tą straipsnį kartu 
su kitais susikišo į kišenę, priskyręs prie visiškai 
neįdomių. 


Visiškai akivaizdu, - rašė redaktorius, pasira- 
šęs Šarlio Beljero vardu, - kad turime reikalą su 
mėgėju... 


Dabar jis viską suprato! Jis suprato jau tada, 
kai barmenas pranešė, kad jam iškraustė kišenes. 
Jis buvo mėgėjas! Štai kodėl komisaras Luka žiū- 
rėjo į jį taip paniekinamai. Štai kodėl žurnalistai 
netraktavo jo rimtai, štai kodėl Luji užsiundė visą 
savo „terpę“ prieš jį. 

Mėgėjas!.. Jis stengėsi tapti kitoks, bet to rei- 
kėjo imtis anksčiau, pagaliau viską daryti kitaip... 

Kodėl jis vargsta be perstojo galvodamas apie 
tai, kai jau viskas baigta? Tai buvo nereikalinga. 
Jam jau sukosi galva, panašiai kaip dabar pradėjęs 
mausti skrandis, tik apie drabužius jis negalėjo pa- 
miršti. Todėl reikėjo susirasti gatvę, į kurią užsuko 
praėjusią savaitę, tokią siaurą gatvelę, užsiglaudu- 

sią už Municipalinio kredito banko, kur ir buvo ta 
krautuvėlė, prekiaujanti dėvėtais drabužiais. 

Jis klydinėjo po neįprastą kvartalą, kirto Roz- 
jė gatvę, kuri jam priminė Žaną, - ką ji apie tai 
pasakytų? - paskui jam šovė mintis parduoti 
savo laikrodį. Tik kas iš to? Kiek naudos išpeštų 
iš laikrodžio, kurį nusipirko už aštuoniasdešimt 
frankų? 

Jis neturėjo teisės pasidaryti nei lepūnu, nei 
baltakiuoti priešais bistro kaip vaikas, kuriam ne- 
davė saldainio. Alkoholis nieko nepakeistų. Kuo 
galėjai pasikliauti, tai tik laišku, ir, vis kartodamas 
kai kurias jo frazes, pagaliau nusprendė, kad jis 
pavyko ne per blogiausiai, nors ir užmiršo parašy- 
ti ne tiek jau mažai smulkmenų. 

Kokį pavadinimą jam pridės laikraštininkai? 
Kokius komentarus prie jo prirašys? 

Svarbiausia - jam pagaliau reikėjo nustoti 
dirsčioti į veidrodines parduotuvių vitrinas. Tai 
tiesiog juokinga. Gali patraukti dėmesį. O nau- 
dos - kad tik susigraudins dėl savo likimo. 

Reikėjo tiesiog eiti... Štai! Blan Manto gatvė, 
dešinėje kaip tik ta krautuvėlė, kurią jis surado 
praėjusią savaitę. 

Svarbiausia - atrodyti visiškai nesusivaržiu- 
siam, ir turi pavykti šypsena. 

- Atleiskite, ponia... 

Sena moteriškė, išgirdusi balsą, išlindo iš 
šlamšto krūvos parduotuvės gilumoje. 

— „„„norėčiau žinoti... Sumaniau kaukių baliui 
persirengti valkata. Tai būtų žaisminga, ar ne? 

Tačiau veidrodis bambuko rėmais parodė blau- 
sų, atrodo, pavargusio Popingos atvaizdą. 

Kiekgi kainuotų tokia sena apranga kaip šita? 

Tie drabužiai buvo dar labiau sudėvėti už tuos, 
kuriuos mamytė Groningene atidėdavo vienam se- 
nam elgetai, kasmet užsukdavusiam pas juos per 
Velykas. 

- Aš jau jums perleisiu juos už penkiasdešimt 
frankų, ką jau čia!.. Pasižiūrėkite, jie dar visai 
geri... Pakeistas pamušalas... 

Tai buvo vienas didžiausių jo gyvenimo įvykių. 
Jis niekada nemanė, kad nudėvėta apranga galėtų 
taip brangiai kainuoti, ir dar, be kito ko, paprašė 
dvidešimt frankų už nuklaipytus batus. 

— Ačiū... Aš pagalvosiu... Dar sugrįšiu. 

Ji pasivijo jį jau gatvėje ir šūktelėjo: 

- Sugrįžkite! Aš jums viską nuleisiu už šešias- 
dešimt frankų, bet tai tik jums... Ir dar duosiu ke- 
purę su snapeliu magaryčių!.. 

Jis spruko pasipustęs padus. Neturėjo jis šešias- 
dešimties frankų, netgi penkiasdešimties. Nieko ne- 
padarysi! Jis jau nusprendė viską daryti kitaip. Jam 
šovusi mintis iškreipė jo lūpas į sarkastišką šypseną. 
Taigi šįkart dėl likimo užgaidos įvykiai turėjo pa- 
sukti tokia linkme, kuri lenkė lakiausią vaizduotę. 

Jis eis iki galo. Iki pat savo sumanymo galo, 
anapus bet kokios logikos! 

— Tuo blogiau tiems... 

Po truputį jis susitvardė. Jis neturėjo teisės 
pats su savimi kalbėtis eidamas gatve. Šitiek nu- 
ėjus tikslo link, būtų kvaila tokioje padėtyje leistis 
užklumpamam. 

Jis ėjo... Dar užsuko į bažnyčią, bet ten buvo 
šventinama santuoka, ir jis nusprendė neužsilai- 
kyti. 

- Ar negalite pasitraukti, besmegeni? 

Jis ir buvo tas besmegenis, kurio vos nepar- 
trenkė automobilis! Bet jis netgi neatsigręžė. 

Juk tai jam tikrai nieko neduotų, nebent ši- 
taip leistųsi užklumpamas, atsisakytų advokato 
ir pilnutėlėje teismo salėje oriai atsistotų, rimtai 
ir didingai atsiverstų aplanką ir paplonintu balsu 
pradėtų: 

- Jūs visi manėte, kad... 

Per vėlu! Jis nė akimirkai neturėjo pamiršti, 
kad privalo vengti šitokio sugrįžimo atgal. Šį va- 
karą laikraštį pasieks jo laiškas, ir ten pirmiausia 
pasirūpins perduoti jį komisarui Luka. 

Keistas tas nuovargis, taip primenantis pagi- 
rias. Tuo pat metu jis jautė aiškų protą, nors būse- 
na buvo visai ne tokia. Praeiviai atrodė jam kaip 
šešėliai, ir vis pasitaikydavo į juos atsitrenkti, tada 
burblendavo atsiprašymą ir galvotrūkčiais nerda- 
vo į šalį, bet vis dėlto nepamiršo nė menkiausios 
sumanymo smulkmenos ir kuo puikiausiai surado 
kelią prie Italijos įvažiavimo, sužinojo, kada vyks- 
ta autobusas į Žiuvizi ir kiek tai kainuoja. 

Kai nusipirko bilietą, beliko aštuoni frankai 
penkiasdešimt santimų. Ir pagalvojo, ar reikėtų 
pavalgyti, ar išgerti. Pagaliau apsisprendė dėl vie- 
no ir kito, suvalgė du raguolius su kava, paskui 
išmaukė stiklą alkoholio, po to jau neliko jokios 
galimybės sugrįžti atgal nei antrą kartą pavalgyti 
ar išgerti. 

Niekas nieko neįtarė. Padavėjas jį aptarnavo 
kaip normalų žmogų, o kažkas net paprašė prisi- 
degti. 

Apie penktą valandą po pietų jis jau sėdėjo 
autobuse, o keleiviams nekilo nė menkiausių įta- 
rimų. 

Prieš keletą dienų, kai dar turėjo pinigų, jei tik 
būtų panorėjęs, būtų įsitaisęs autobuse su bomba 
ir paleidęs jį su visais keleiviais į orą. Būtų galėjęs 
nuleisti nuo bėgių traukinį - juk tai visai nesun- 
ku! 

O dabar jis sėdėjo čia, ir tokia buvo jo valia, 
nes jam atrodė, kad kitkam jau per vėlu ir kad iš 
esmės jis rado patį geriausią sprendimą. 

Prieš jį sukilo visas pasaulis! O štai Žana Roz- 
jė... Tik kas žino? Jis visą laiką manė, kad ji įsimy- 
lėjusi jį, tik pati to aiškiai nesuvokia... Taigi nuo 
šiol ji jam rūpėjo labiausiai, o Luji atrodė kaip 
koks varganas tipelis... 

Jis atpažino tą stačią nuokalnę, pirmuosius 
Žiuvizi namus, išlipo iš autobuso ir jam taip pa- 
kirto kojas, kad jos pasidarė kaip vatinės, ir kurį 
laiką jis net nedrįso paeiti žingsnio. 

Jį išmušė iš vėžių vienintelė smulkmena. Jis pa- 
link ir pastebėjo, kad antro aukšto kambariuose 
dega šviesa. Tai reiškė, kad ir Guanas buvo paleis- 
tas? Neįtikėtina. Laikraščiai apie tai nieko nerašė. 
Tarp kitko, jei čia būtų Guanas, šviesa degtų ir ga- 
raže. 

Ne! Čia galėjo būti tik Roza, kuri paleista į 
laisvę lygtinai. Šita mintis vos visko nesugriovė, 

nes Popinga turėjo atsispirti kylančiam norui įeiti 
į vidų, sukelti baimę ir galbūt... 

Tiktai, jei taip atsitiktų, daugiau nieko nebe- 
liktų: nei laiško, nei ko nors kitko. Jis netgi netu- 
rėjo teisės užeiti į bistro, kur kažkada žaidė prie to 
lošimo automato ir kur pro blausias vitrinas matė- 
si būrelis vyrų geležinkelininkų uniformomis. 

Tikriausiai be reikalo jis nepavalgė. Vis dėlto 
tai smulkmena. Bet tuščias skrandis jį kaip rei- 
kiant kamavo. Jis vaikštinėjo tuščiomis gatvėmis, 
apėjo geležinkelio stotį prie pervažos, ir iš čia ma- 
tėsi tolumoje šviečiantis langas, kažkada buvęs jo 
kambario - pro jį spruko iš tų dirbtuvių. 

Jei nepasiskubins, tai jam gali pristigti drąsos. 
Paskui, kai sutemo, pasidarė ne taip jau svarbu, 
kelinta valanda. Iš tiesų svarbu buvo surasti Seną, 
o Popinga, klaidingai pasirinkęs kryptį, jau tolo- 
kai nuėjo palei geležinkelį, bet upės srovės vis ne- 
simatė. 

Jis klaidžiojo dykvietėmis, po kažkokius daržus, 
paskui prasidėjo smėlio karjerai, ir jis vos neįvirto į 
duobę, pilną vandens. Gal tik dėl to didžiulio nuo- 
vargio kelias jam pasirodė toks ilgas? Vis dėlto ne, 
nes tolumoje jis pamatė šviesų spiečius, iš kurių ga- 
lėjai nustatyti išsidėsčiusius kaimus ir juos supan- 
čius sklypus, taigi ir įvertinti nueitą atstumą. 

Prabildėjo traukinys. Jis krūptelėjo ir pasižiū- 
rėjo į tą pusę, paskui pusbalsiu sumurmėjo: 

— Tai tik menkniekis, ar ne? 

Paskui jis nusišluostė veidą, esą dėl to, kad 
lijo, betgi gerai jautė, kaip sūrūs lašai kutena lūpų 
kampučius. 

Iš tamsos pasigirdo risnojančio arklio kanopų 
caksėjimas ir dviratės trinksėjimas. Iš tolo matėsi 
vien švytuojantis žibintas, bet iš arti jis išskyrė dvi 
būtybes, susigūžusias po tankiu apklotu, vyrą ir 
moterį. Jam pasirodė, kad net jaučia šilumą, iki jo 
atsklindančią iš susiglaudusių kūnų... 

- Tai tik menkniekis, ar ne? 

Juk už šešiasdešimt frankų būtų galėjęs turė- 
ti drabužius! Pagaliau atrado Seną šalimais tilto, 
per kurį ėjo geležinkelio linija. Jis jautėsi taip, lyg 
būtų nuėjęs daugybę kilometrų. 

Lyg tyčia jo laikrodis vėl buvo sustojęs. Laik- 
rodis buvo prastas, tik tai daugiau nebeturėjo 
reikšmės. 

Keista, bet jis gerai nežinojo tikrosios žodžio 
paranoikas prasmės. 

Pasidarė šalta. Dar šitos bėdos betrūko! Todėl 
jis turėjo gerokai prisiversti, kad nusiautų batus, 
ant kurių dar buvo išlikęs Groningeno fabrikinis 
ženklas, ir nusimautų kojines, kurias jo žmona 
tikriausiai atpažintų. Padėjo viską ant šlaito, ap- 
augusio dygliuotais krūmais. Paskui nusimetė 
švarką, liemenę, nusimovė kelnes ir pradėjo visas 
tirtėti nuo šalčio. 

Pasilikti galėjo tik tai, ką buvo nusipirkęs Pa- 
ryžiuje - vien marškinius. Nusprendęs, kad atro- 
dys juokingai, nusimetė ir juos. 

Kai tai padarė, užsimetė apsiaustą ir kurį laiką 
stovėjo nė krust, žiūrėdamas į vandenį, sruvenantį 
už keleto metrų. 

Iš tikrųjų buvo labai šalta. Be to, basas stovėjo 
baloje! Iš tiesų viską reikėjo daryti greičiau, juk 

vis dėlto dar turėjo grįžti atgal, ir jis, labai nevy- 
kusiai dėliodamas kojas, prisiartino prie upės ir 
įmetė ten savo drabužius. 

Paskui vėl užkopė ant šlaito, jo lūpos virpėjo. 
Kai pasiekė geležinkelį prie žaliai degančio sema- 
foro, į tą ženklą visai nekreipė dėmesio. Ir pradėjo 
dėtis nesuprantami dalykai. 

Iki šiol pirmyn jį stūmė kažkokia vidinė karšt- 
ligė, bet dabar staiga apėmė tokia visiška ramybė, 
kokios dar niekada neišgyveno anksčiau. 

Ir tuo pat metu jis vis dairėsi aplinkui ir ste- 
bėjosi, ką čia veikia visiškai nuogas su melsvu 
apsiaustu, stengdamasis išlaikyti pusiausvyrą ant 
pabėgių, kad nesusižeistų basų kojų į skaldą. 

Jo plaukai buvo šlapi, veidas šlapias. Jis vis tir- 
tėjo ir apstulbęs rutuliojo atmintyje vaizdą, kaip 
upės srovė nusineša jo tokius gerus drabužius, 
priklausiusius jam, Kesui Popingai! 

Ir taip atsitiko jam, turėjusiam namą geriau- 
siame Groningeno kvartale, su geriausio modelio 
patobulinta krosnimi, kur ant židinio atbrailos 
gulėjo brangūs cigarai ir ranka pasiekiamas sto- 
vėjo radijo aparatas, kainuojantis beveik keturis 
tūkstančius frankų! 

Jei nebūtų taip toli, jis galbūt bandytų sugrįžti 
namo, be jokio triukšmo pralįstų pro virtuvės lan- 
gą, o rytojaus dieną tik pramurmėtų: 

— Tai tik menkniekis, ar ne? 

Ką gi jis galiausiai darytų? Jis būtų norėjęs... 

Ne! Nereikia, kad jis daugiau apie tai galvotų, 
jokiu būdu nereikia mąstyti apie tuos dalykus, nes 
laiškas jau išsiųstas. 

Nieko nepadarysi! Viskas baigta! Jis jau pra- 
leido traukinį, kuris pralėkė pro jį bėgiais, tik jis 
neturi praleisti kito, nežiūrint, kad koks nors ge- 
ležinkelininkas gali jį pastebėti, nes matė, kaip 
keletas budėtojų su žibintu rankoje praeina palei 
liniją. 

Nežiūrint, kad tai kvaila... Tik ką jis daugiau 
begalėjo... Tegu tai kvaila, bet jis atsigulė skersai 
dešinio kelio ir padėjo skruostą ant bėgio... 

Bėgis buvo tiesiog ledinis, ir Popinga pradėjo 
tyliai verkti įsistebeilijęs į tamsą, į patį tamsos pa- 
kraštį, iš kur netrukus pamatė pasirodant silpną 
švieselę... 

Paskui jau nebebus Popingos... Niekas nežinos 
tokio Popingos, nes jis net neturės galvos!.. Ir visi 
žmonės manys, nes jis parašė, kad... 

Jis vos nepašoko ant kojų, neištvėręs įtampos, 
nes jau išgirdo garvežio šniokštimą ir buvo per- 
nelyg šalta. Jis pajuto traukinį. Traukinys turėjo 
išnerti už posūkio jam prieš akis ir... 

Atrodo, kad jis turėjo užsimerkti. Tačiau trau- 
kinys pasirodė, ir jo akys buvo praviros, jis parie- 
tė kojas, net išplėtė vyzdžius, sulaikė kvapą, nors 
burna liko pražiota. 

Šviesa artinosi bildėdama, ir staiga viskas per- 
augo į tokį kurtinantį griaudesį, kad jam pasidin- 
gojo, jog galbūt jau yra miręs. 

Vis dėlto jis išgirdo ir žmonių balsus, paskui 
akimirką nieko nesigirdėjo. Kai jis suprato, kad 
traukinys sustojo kitame kelyje, iš garvežio jau iš- 
šoko pora žmonių, pradėjo leistis langai. 

Jis atsikėlė. Tik nežinojo kaip. Jis net nesuvo- 
kė, kad bėga, bet aiškiai išgirdo, kaip mašinistas 
pavymui šaukė: 

- Laikykite! Štai jis, sprunka! 

Bet tai buvo netiesa. Jis daugiau neturėjo jėgų 
net eiti. Jis tik metėsi ir krito už krūmų, o žmonės 
tik bėgiojo aplinkui, pagaliau kažkas užšoko ant jo 
iš viršaus, puolė lyg žvėrį, kurio vis dėlto bijomasi, 
ir užsuko jam riešus. 

— Dėmesio į gretutinį kelią!.. 

Jam buvo viskas baigta. Jis jau nė nesuvokė, 
kad ta linija, kurią buvo pasirinkęs, ką tik pralėkė 
greitasis, nei kaip jį įtempė į antros klasės kupė ir 
jį lydėjo kažkoks vyras, kažkokia moteris ir trau- 
kinio viršininkas. 

Tebūnie tik jiems nuo to blogiau! Tai jam jau 
visai nerūpėjo. 

XII SKYRIUS 


Tarytum įmesti šachmatų figūrą į arbatos puodelį 
nebūtų tas pats, kaip panardinti ją į stiklą alaus. 


Tebūnie tik jiems nuo to blogiau! O jam nebuvo 
kur lėkti, ir, įsitūlojęs į apsiaustą, jis ramiai vaikš- 
tinėjo po Rytų stoties peronus tarp dviejų eilių 
besistumdančių smalsuolių, kurie svaidė kandžias 
replikas. 

Kaktomuša susidūręs su tuo niekingu smal- 
sumu jis sugebėjo laikytis labai oriai ir abejingai. 
Stoties komisaro kabinete jo ramybė nė kiek ne- 
susvyravo, jis nė nesiteikė atsakyti į užduodamus 
klausimus ir tik žiūrėjo į pašnekovus lyg į nepri- 
deramoje vietoje atsiradusius daiktus. 

Jis taip elgėsi nuo tos akimirkos, kai kartą ir 
visiems laikams pasidarė akivaizdu, kad jie nieka- 
da jo nesupras! 

Jam teko išmiegoti ant siauros ir kietos kana- 
pos. Paskui jį prižadino, kad apvilktų kažkokio 
traukinio kontrolieriaus drabužiais. Tie jam buvo 
per ankšti, ir jis niekaip negalėjo susisegti marški- 
nių, bet tai jam buvo visiškai tas pats. 

Ir tik beveik paryčiais jam atnešė veltinio šle- 
petes odiniais puspadžiais, nes niekaip nesurado 
jo dydžio batų. 

Ir vis pasirodydavo naujų žmonių, ir visiems 
be išimties jis darė įspūdį. Jie žiūrėjo į jį šiek tiek 
baimingai ir pagarbiai, lyg būtų įgavęs galios nu- 
lemti jų likimus. 

- Tai vis dėlto griežtai nenorite pasakyti, kas 
jūs esate? 

Tikrai ne! Nėra jokio reikalo. Ir jis tik gūžte- 
lėdavo pečiais. 

Jį įlaipino į taksi, ir jis atpažino Teisingumo 
rūmus pagal vieną iš kiemų, kuriuos reikėjo per- 
eiti. Paskui jis atsidūrė gana šviesioje kameroje, 
kur dar stovėjo ir lova. Vėliau, kai jis šiek tiek 
numigo, toks amžinai bruzdantis žmogutis žila 
barzdele ją vis pasičiupinėdamas uždavė daugybę 
klausimų. 

Popinga jam neatsakinėjo. Kad ir kaip būtų, su 
juo dar nebuvo pažįstamas. Prireikė, kad kažkas 
koridoriuje šūktelėtų: 

- Pone profesoriau Abramai!.. Poną profesorių 
Abramą prašo prie telefono... 

Jam ir buvo skirtas tas skambutis. Taigi čia ir 
buvo tas paranoiko išradėjas, o išeidamas jis labai 
rūpestingai užrakino kameros duris. 

Tik kas nuo to galėjo pasidaryti Popingai, už- 
darytam specialiajame laikinojo sulaikymo svei- 
katos priežiūros punkte ar kur kitur? Jam iš ti- 
krųjų norėjosi vienintelio dalyko - tik truputėlio 
ramybės, nes jis jautė, kad neprabundamai išmie- 
gotų dvi paras, ne, tris paras, gal net keturias be 

pertraukos, ir miegoti nesvarbu kur - ar ant suo- 
liuko, ar tiesiai ant Žemės. 

Nuo tos akimirkos, kai viskas buvo baigta... 

Jis daugiau neturėjo nei laikrodžio, nei nieko. 
Atsigerti jam atnešė karšto pieno. Laukdamas, kol 
pasirodys profesorius, jis išsitiesė, ir tai turėjo 
trukti gana ilgai, nes jis užmigo, o kai jį prikėlė, 
tai atėjo ne Abramas, bet kažkoks tipelis civiliais 
drabužiais ir uždėjo jam antrankius, nusitempė 
koridorių ir laiptų labirintais iki kabineto, kuria- 
me tebetvyrojo pypkės kvapas. 

- Galite mus palikti. 

Už lango matėsi, kaip teka drumzlina Sena. 
Banalokas vyriškis, šiek tiek patukęs, šiek tiek 
pliktelėjęs, atsisėdo pirmas ir ženklu parodė Po- 
pingai, kad taip pat atsisėstų. 

Ir Popinga visiškai nuolankiai pakluso, leidosi, 
nerodydamas nė menkiausio nekantravimo, kad jį 
apžiūrinėtų ir čiupinėtų. 

- Taip... - suniurzgė pašnekovas žiūrėdamas į 
jį iš tolo, paskui iš arčiau, pagaliau pažvelgė jam 
į akis. 

Ir staiga ištarė: 

— Tai kas per mintis, pone Popinga, jums šovė 
į galvą? 

Jis nė nekrūptelėjo. Jo nebejaudino, ar šis pa- 
šnekovas tikrai yra garsusis komisaras Luka, ar ne. 
Jo taip pat nebejaudino, kai durys prasivėrė ir mo- 
teris pilku apsiaustu net sustingo vietoje ir kimiai 
pratarė: 

- Čia tikrai jis... Bet kaip jis pasikeitė! 

O paskui? Kieno eilė? 

Kiti aiškinosi savo smulkmeniškus santykius 
jo akivaizdoje net nesidrovėdami. Luka surašė ap- 
klausos protokolą, kurį Žana Rozjė pasirašė, nera- 
miai dirsčiodama į Popingą. 

Paskui? Ar pro jį praeis dar Luji, Guanas, kiti, 
taip pat ir Roza? 

Kad tik jam leistų pamiegoti! Ką tai jiems pa- 
keistų, nes jie vis tiek galės grįžti jo apžiūrinėti ir 
netgi galės laisvai apčiupinėti? 

Jis liko vienas, paskui vėl atėjo žmonių, paskui 
vėl liko vienas, vėliau jį nuvedė atgal į kamerą, kur 
pagaliau galėjo išsitiesti. 

Koks būtų kvailas, jei dabar jiems pareikštų, 
kad nėra išprotėjęs! 

Nuo tos akimirkos, kai partija buvo sužaista... 

Gal įmanoma būtų išvengti jį versti po du ar 
tris kartus pereiti visus koridorius ir laiptus Tei- 
singumo rūmuose vedant pas komisarą Luka, kur 
prietemoje laukdavo įvairūs žmonės, kuriuos jis 
klausinėdavo: 

— Jūs jį atpažįstate? 

- Ne... Čia ne jis... Tas buvo smulkesnis... 

O jam parodydavo laiškus. 

- Ar atpažįstate, kad čia jūsų rašysena? 

Jis tik sumurmėdavo: 

- Nežinau. 

Galėtų jam dar nupirkti ir jo dydžio aprangą 
bei kojines, nes jau kiek laiko vaikščiojo be jų. O 
žmonės, įsikūrę kažkokioje pašiūrėje viršutiniame 
aukšte, nuolat jį fotografuojantys ir imantys pirštų 

atspaudus, galėtų jo nelaikyti visiškai nuogo po ke- 
liolika minučių tokiame šaltame prieškambaryje. 

Bet išskyrus tai... 

Popinga taip gerai apsiprato, kad net nesuklupo 
per išbandymą. Juk jam tai buvo nelaukta. Niekas 
jo neįspėjo. Jį nuvedė į mažą kambarėlį, kur sėdėjo 
keletas kažko laukiančių akivaizdžiai išprotėjusių 
tipų. Kas kiek laiko ateidavo jų po vieną paimti, 
maždaug kas ketvirtį valandos, ir daugiau jų ne- 
bematydavai. Kiekvienam savo eilė. 

Popinga liko paskutinis. Pagaliau atėjo pa- 
siimti ir jo, ir jis atsidūrė ant pakylos, kur buvo 
pastatyta juoda rašomoji lenta ir kur bruzdėjo 
smulkutis profesorius Abramas. Pakylos papėdė- 
je, gan prastai apšviestoje salėje, buvo susėdę gal 
trisdešimt kažką užsirašinėjančių studentų, bet ne 
vien, nes kai kurie iš jų nebuvo tokie jauni, kad 
dar tebestudijuotų. 

- Prieikite arčiau, mano drauguži... Nebijoki- 
te... Norėčiau, kad paprasčiausiai atsakytumėte į 
keletą klausimų, kuriuos užduosiu. 

Kesas buvo tvirtai nusprendęs neatsakinėti. Jis 
net nesiklausė. Jis tik girdėjo, kad profesorius kal- 
bėdamasis su juo vartoja kur kas sudėtingesnius 
terminus negu paranoikas, o sėdintieji auditorijo- 
je karštligiškai viską užsirašinėjo. Keletas tų ponų 
priėjo arčiau, kad galėtų jį įdėmiau apžiūrėti, ir 
vienas jų, išsitraukęs kažkokį įrankį, ėmėsi ma- 
tuoti jo kaukolę. 

O paskui... Argi jie nebuvo visiški idiotai? 
Na? 

Jiems šovė mintis nuvesti jį į pasikalbėjimų 
kambarį ir pro grotas staiga parodyti belaukiančią 
mamytę, kuriai ta proga pasirodė būtina apsireng- 
ti juodai lyg našlei. 

— Kesai!.. - sušuko ji sunerdama rankas. - Ke- 
sai!.. Ar manęs neatpažįstate? 

Suprantama, kad ne, nes jis žiūrėjo į ją visiškai 
ramiai. Tada ji tragiškai riktelėjo ir pabėgo. 

Ką dar tokio jie galėjo sugalvoti? Prirašyti 
paistalų laikraščiuose? Koks skirtumas, juk Po- 
pinga jų neskaitė. 

O kitus žmones, ateinančius jo aplankyti, ti- 
kriausiai psichiatrus, jis greitai demaskavo pagal 
užduodamus vis tuos pačius klausimus. 

Tik jis ir pats sumanė gudrybę. Įsistebeilydavo 
į juos su klausiama išraiška akyse, ko gi čia jie taip 
neriasi iš kailio, ir jie ilgai jam neįkyrėdavo. 

Miegoti!.. Paskui pavalgyti ir vėl miegoti, sap- 
nuoti ne visai tyrus dalykus, kurie dažniausiai 
būna tokie malonūs... 

Vieną dieną jam atnešė naujus drabužius, ir 
tuo turėjusi pasirūpinti mamytė, nes jie beveik 
tiko pagal dydį. Rytojaus dieną jį įlaipino į grotuo- 
tą mašiną, kuria atvežė į geležinkelio stotį. Paskui, 
lydimas dviejų civiliniais drabužiais apsirengusių 
policininkų, Popinga užėmė jam skirtą kupė. 

Abu vyrai atrodė įsitempę, o Kesas, priešingai, 
laisvai mėgavosi tokiu pasikeitimu. Užuolaidos 
buvo nuleistos, bet pro tarpus matėsi, kaip kori- 
doriumi į tą ir kitą pusę vaikšto žmonės, tikėda- 
miesi, kad pavyks į jį pasižiūrėti. 

— Kaip manote, ar šiąnakt mes jau grįšime 
namo? 

- Nežinau. Viskas priklauso nuo tų, kas ateis 
perimti etapo. 

Abu jo bendrakeleiviai pagaliau susimetė lošti 
kortomis, ir jam vis duodavo užsirūkyti, atsainiai 
įkišdami cigaretę į burną, lyg pats to nesugebėtų. 

Visi žmonės iš laikraščių turėjo žinoti, kas 
vyksta, išskyrus jį. Tik jis dabar tam buvo abejin- 
gas. 

Jis netgi šypsojosi pravažiuojant belgų muiti- 
nę, paskui greitai pralėkė ir olandų muitinę, nes 
užteko poros tų vyrų žodžių muitininkams, kad 
jie net neužeitų į kupė. 

Beje, pravažiavus olandų muitinę, į kupė atėjo 
žandaras, įsitaisė kampe ir visą kelią skaitė laik- 
raščius, nes nesuprato prancūziškai. 

Paskui juos apsupo daugybė nežinia iš kur 
atplūstančių Žmonių, stotyje ir Amsterdamo tei- 
singumo rūmų koridoriuose tykojo fotografai; O 
Popinga išliko ramus, vien tik šypsodavosi ar tars- 
telėdavo į visus klausimus: 

— Nežinau. 

Čia taip pat laukė olandiškas Abramas, tik kur 
kas jaunesnis už savo analogą iš Paryžiaus. Jis pa- 
ėmė kraujo mėginį, pakišo Kesą po rentgeno spin- 
duliais, kokią valandą klausėsi jo širdies ritmo 
kalbėdamas kažką pats sau vienas, todėl teko kaip 
reikiant susiimti, kad nepratrūktum juokais. 

Po tos procedūros viskas turėjo būti baigta. 
Pašaliniai žmonės aplinkui viską žinojo, bet ne jis. 
Jį turėjo įvertinti kaip visišką beprotį, nes nedavė 

advokato ir ničnieko nekalbėjo apie prisiekusiųjų 
teismą. 

Priešingai! Jį įkurdino didžiuliame mūriniame 
pastate, kažkokiame Amsterdamo priemiestyje. 
Pro grotuotus langus matėsi futbolo aikštė, kur 
buvo žaidžiama kiekvieną ketvirtadienį ir sekma- 
dienį. 

Maistas buvo geras. Jam leido miegoti beveik 
tiek, kiek norėjo. Paskui versdavo daryti įvairius 
pratimus, ir vien savo labui jis stengėsi būti stro- 
pus. 

Mažytėje baltai dažytoje palatoje jis gyveno 
visiškai vienas, baldų ten buvo mažai. Bet nema- 
loniausia, kad viską reikėdavo valgyti šaukštu, nes 
jam nedavė nei peilio, nei šakutės. 

Tik kas jam nuo to galėjo pasidaryti? Juk net 
visai smagu! Jie laikė jį bepročiu! 

O iš tiesų ten buvo siaubinga, jei jau atvirai, 
tai tie nakties šauksmai, pratrūkstantys iš kitų pa- 
latų, palydimi kažkokio nepaaiškinamo bildesio. 
Bet jis niekada naktimis nešaukdavo. Jis gi nebuvo 
toks kvailas. 

Gydytojas buvo panašiai jo amžiaus, dėvėjo 
tokį pat pilką kostiumą ir nešiojo akinius auksi- 
niais rėmeliais. Jis vizituodavo kartą per dieną, 
buvo smagios nuotaikos, net tryško nuoširdumu. 

— Taigi, mano drauguži, ar gerai praleidome 
naktį? Visąlaik nykuma? Pamatysite, kad su viskuo 
čia apsiprasite. Esate kuo puikiausios sveikatos, ir 
visa tai įveiksite labai greitai. Leiskite patikrinti 
jūsų pulsą... 

Popinga paklusniai ištiesė riešą. 

— Nuostabu! Nuostabu!.. Dar jaučiu truputį 
piktavališkumo, bet tai praeis. Aš tai mačiau ir 
kitų... 

Pagaliau jį nuvedė į pasikalbėjimų kambarį, 
kur dalyvavo ir sanitaras, susitikti su ponia Po- 
pinga. Paryžiuje ji nieko negalėjo pasakyti, nes iš 
pradžių apsipylė ašaromis, o paskui išbėgo. Čia ji 
elgėsi kaip tikras energijos įsikūnijimas. 

Ji vilkėjo suknelę, kurią kažkada apsirengė ei- 
dama apsipirkti naujagimių drabužėlių parduotu- 
vėje. Drabužis buvo tamsus ir labai paprastas, be 
iškirptės. 

— Tu girdi mane, Kesai? Galiu su tavimi kal- 
bėti?.. 

Jis parodė ženklu, kad taip, bet vien iš gailes- 
čio, be jokių kitų sumetimų. 

— Aš tegaliu tave lankyti vien pirmais mėnesio 
antradieniais... Dabar pasakyk, ar tau nieko ne- 
trūksta... 

Jis ženklu parodė, kad ne. 

— Tu labai nelaimingas, ar ne? Bet mes visi taip 
pat... Nežinau, ar tu suprastum, ar sugebėtum įsi- 
vaizduoti viską, kas mums nutiko... Pirmiausia aš 
nuvykau į Amsterdamą ir susiradau vietą de Jon- 
gės biskvitinėje... Aš daug negaunu, bet su manimi 
ten pagarbiai elgiasi... 

Jam prireikė pastangų, kad nenusišypsotų, nes 
pamanė, jog de Jongės biskvitinė taip pat platino 
paveikslėlius klijuoti į albumus, o tai anksčiau 
buvo nuolatinis jo žmonos užsiėmimas. 

— Aš atsiėmiau Fridą iš mokyklos, ir ji netgi 
neverkė. Dabar ji mokosi stenografijos, ir de Jon- 

gės bendrovė priims ją dirbti, kai tik ji gaus diplo- 
mą. Tu man neatsakai, Kesai! 

- Aš manau, kad tai labai gerai! 

Taip netikėtai išgirdusi jo balsą štai ir pravirko 
net pasikūkčiodama, sausindamasi raudoną nosį 
servetėle. 

— Dar nežinau, ką turiu daryti su Karlu; jis nori 
stoti į Delfzeilo jūreivystės mokyklą. Jei galėčiau 
išrūpinti jam stipendiją... - 

Štai kaip viskas susitvarkė! Šitaip ji lankydavo 
jį kiekvieno mėnesio pirmą antradienį. Ji niekada 
nekalbėdavo apie senos praeities dalykus. Ji tar- 
davo: 

— Karlas gavo stipendiją tavo seno draugo de 
Grefo dėka. Jis buvo toks malonus... 

Arba taip: 

— Mes pasikeitėme būstą, nes dabartinis mums 
per brangus. Mums net labai gerai nuomotis pas 
tokią pagyvenusią ponią, karininko našlę, kuriai 
vienu kambariu per daug ir kuri... 

Nuostabu, ar ne? Jis daug miegodavo. Atlik- 
davo pratimus ir išeidavo pasivaikščioti po vidinį 
ligoninės kiemą. Gydytojas, kurio net vardo neži- 
nojo, visą laiką juo rūpinosi. 

- Ar koks nors dalykas galėtų jums suteikti 
malonumo? - paklausė kažkurią dieną. 

Nors tam buvo dar pernelyg anksti, Popinga 
atsakė: 

- Norėčiau sąsiuvinio ir pieštuko. 

Taip, tam buvo dar pernelyg anksti, ir tai pa- 
tvirtino, ką jis viršelyje užrašė tyčia labai iškilia 
rašysena: 

Tiesa apie Keso Popingos atvejį 


Jam buvo kilusi daugybė minčių šia tema. Jo- 
mis jis pasiryžo užpildyti visą sąsiuvinį ir dar pa- 
prašyti daugiau, kad po jo liktų išsami ir patikima 
jo atvejo studija. 

Jis turėjo užtenkamai laiko viską apgalvoti. 
Pirmą dieną tik puošė pavadinimą arabeskomis, 
panašiai kaip romantizmo epochoje iliustruotos 
knygos. Paskui pasikišo sąsiuvinį po čiužiniu, kitą 
dieną išsitraukė ir labai ilgai į jį žiūrėjo, bet vėliau 
vėl padėjo atgal į vietą. 

Laiką jis tegalėjo skaičiuoti pirmais mėnesio 
antradieniais, nes palatoje nebuvo kalendoriaus. 

- Ką tu apie tai manai, Kesai?.. Fridai siūloma 
vieta pas vieną žurnalistą... Aš vis galvoju, ar... 

Žinoma! Jis taip pat galvojo, ar... Bet kodėl gi 
ne? 

- Jai belieka tik sutikti. 

- Manai? 

Ar ne juokinga, kai ateinama pasiklausti jo 
nuomonės į beprotnamį? Pasidarė netgi įprasta 
pasiklausti jo nuomonės visais požiūriais, netgi 
dėl visiškai nereikšmingų smulkmenų, o tai Gro- 
ningene paprastai tapdavo ilgiausių šeimyninių 
debatų tema. 

- Kartais aš manau, jei turėtume butą su atski- 
ra virtuve... Žinoma, nuoma kainuos kur kas bran- 
giau, bet kita vertus... 

Žinoma! Žinoma! Jis pritarė. Jis taip pat įneš- 
davo į bendrą aruodą savo kuklų grūdelį. Ir ma- 

mytė buvo mamyte, kokia dar niekados nebuvo, 
nors, užuot klijavusi namie paveiksliukus, dievai 
žino ką ten klijuoja pas tą de Jongę. 

— Jie man nuleidžia biskvitus po penkiasde- 
šimt procentų... 

- Tiesiog nuostabu, ar ne? 

Nuo to laiko, kai niekas negalėjo jo suprasti? 
Argi dabar viskas nesiklostė gana gerai? 

Jis elgėsi taip išmintingai, kad jam leido dvi 
ar tris valandas pabūti su dviem bepročiais, kurių 
vienam pasimaišydavo protas tik naktimis, o kitas 
būtų pats racionaliausias pasaulyje žmogus, jei tik 
jam neprieštarautum. 

— Atsimink, Kesai! - įspėjo jį daktaras. - Ma- 
žiausias išsišokimas, ir vėl laukia vienatvė... 

Kodėl jis turėtų ginčytis su tais vargšais žmo- 
nėmis? Jis leido jiems išsikalbėti. Paskui, kai jie, 
regis, baigė kalbėti, jam pavyko įsiterpti: 

— Aš, kai buvau Paryžiuje... 

Bet tučtuojau pats save nukirto: 

— Jūs nesuprantate? Ir nesvarbu, nes tai netu- 
ri jokios reikšmės. Jei tik jūs mokėtumėte žaisti 
šachmatais. 

Ir jis iš popieriaus lapų, išplėšęs juos iš sąsiu- 
vinio, padarė lentą ir figūras, kad galėtų pažaisti 
vienas. Ne dėl to, kad būtų nuobodu, nes jis aps- 
kritai nenuobodžiavo, bet vien iš praeities senti- 
mentų. 

Tik kas jam galėjo nuo to pasidaryti? Jis nejautė 
pykčio netgi galvodamas apie komisarą Luka. Jis dar 
kartą jį pamatė, ir šis vėl pradėjo sukinėtis aplink jį, 

vis klausinėdamas ir kažką šniukštinėdamas. Betgi 
ir jis žinojo, kad ne kas kitas, o Popinga laimėjo par- 
tiją. Taigi? 

Ne! Jis nebuvo toks žmogus, kad ginčytųsi su 
likimo draugais, nei su mamyte, kuri visai nepa- 
sikeitė, nei su niekuo. Ir taip nutiko, kad jis net 
nustojo skaičiuoti bėgantį laiką ir tik nusišypsojo, 
kai vieną dieną mamytė pranešė: 

- Aš nepaprastai susirūpinusi... Net nežinau, 
kaip turėčiau elgtis... De Jongės sūnėnas įsimylėjo 
Fridą ir... 

Sprendžiant iš jos susijaudinimo, buvo aišku, 
kad ji tiesiog nerimsta kailyje, nes neturėjo tokios 
patirties kaip Popinga. Jai tai atrodė valstybinės 
reikšmės dalykas. Galėtum pasakyti, kad nuo to 
priklauso pasaulio likimas. 

- Ir kaip jis? 

- Neblogai... Labai gerai išauklėtas... Tik tur- 
būt nėra labai geros sveikatos. Kadangi dalį vai- 
kystės turėjo praleisti Šveicarijoje. 

Tiesiog juokinga! Viską apibendrinant. 

- O Frida įsimylėjusi? 

- Ji man pasakė, jeigu jis jos neves, tai niekada 
netekės. 

Štai tau ta pagarsėjusi Frida, kurios akyse ne- 
būna jokios išraiškos! Štai kaip! Taigi gyvenimas 
visai smagus. 

- Pasakyk jiems - tegu sau tuokiasi. 

- Vien tiktai jaunuolio tėvai... 

Žinoma, abejoja, ar leisti sūnui vesti bepročio 
dukterį. 


Jei tik jie galėtų Žinoti jo sumanymą! Tik jis 
negalėjo to atskleisti. Jis ir taip žengė pirmyn per- 
nelyg greitai, kad net daktaras vieną dieną, pama- 
tęs jį palinkusį ties šachmatų uždaviniu, pastovėjo 
jam už nugaros gal keliolika minučių laukdamas, 
koks bus sprendimas, paskui sumurmėjo: 

— Ar nenorėtumėte, kad mes kartkartėmis su- 
žaistume kokią partiją per arbatos gėrimo valan- 
dą? Aš matau, kaip jūs gerai juos išmanote! 

— Tai yra taip paprasta, ar ne? 

Kad ir sėdėjo prie stalo su pačiu daktaru, bet 
žaisdamas prie tikros lentos, kur vienos figūros 
buvo išdrožtos iš tamsaus buksmedžio, o kitos iš 
šviesaus medžio, jis nesugebėjo atsispirti troški- 
mui iškrėsti pokštą. 

Nors jiedu buvo ne Groningeno šachmatų klu- 
be ir netgi ne Sen Mišelio bulvare Paryžiuje. Ant 
stalo stovėjo tik puodeliai su arbata, tačiau paste- 
bėjęs, kad vienas rikis kelia jam grėsmę, Popinga 
negalėjo kitaip pasielgti, kaip jį nušvilpti, ir tuo 
metu, kai kėlė kitą figūrą, leisti jam įkristi į arba- 
tą, kaip kažkada padarė gerdamas tamsųjį alų. 

Akimirką daktaras pasijuto išmuštas iš vėžių. 
Pamatęs figūrą arbatos puodelyje, perbraukė ran- 
ka per kaktą ir atsikeldamas nuo stalo sumurmė- 
jo: 

— Aš labai atsiprašau... Buvau pamiršęs vieną 
vizitą... 

Po velnių! Jei, pavyzdžiui, Popinga tai padarė 
tyčia? Jeigu jam nuo to linksma, tai iškels iš jo at- 
minties kai kuriuos dalykus... 


— Aš taip pat atsiprašau, - tarė jis. - Tai sena 
istorija, kurios negalėčiau jums paaiškinti. Jūs vis 
tiek nesuprasite! 

Nieko nepadarysi! Bet šitaip buvo patikimiau. 
Tai patvirtina, kad daktarui atėjo mintis pareika- 
lauti iš jo sąsiuvinio, kuriame patikėjo rašyti pri- 
siminimus, bet perskaitė vien: 


Tiesa apie Keso Popingos atvejį 


Daktaras pasižiūrėjo nustebusiomis akimis, 
atrodė, norėjo paklausti, kodėl pacientas nieko 
daugiau neparašė. Ir Popinga, nutaisęs priverstinę 
šypseną, pamanė, kad privalo jam paaiškinti: 

- Juk tiesos nėra, ar ne? 

